
Ann Cleeves este considerată noua Agatha Christie a 
literaturii britanice. S-a născut în 1954 şi a copilărit în 
partea de vest a Angliei, în Herefordshire şi apoi în North 
Devon. 

După ce a renunţat la facultate, a avut o serie de job-uri 
ocazionale dintre cele mai diverse: asistent social pentru 
copii, bucătar la un centru de observare a păsărilor, ajutor 
de salvamar şi ofiţer pentru eliberarea condiţionată. S-a 
căsătorit cu Tim Cleeves, un cunoscut ornitolog şi, când 
acesta a primit un post pe micuța insulă Hilbre, aflată în 
estuarul Dee, unde ei doi erau singurii locuitori, s-a apucat 
de scris. 

Au urmat mai multe romane (peste douăzeci), publicate 
începând cu 1986, care au fost traduse în peste 20 de limbi 
până în prezent. 

Cele două serii de succes ale lui Ann Cleeves au fost 
transpuse în două seriale TV realizate de ITV (după cărţile 
care o au drept protagonistă pe Vera Stanhope) şi 
respectiv BBC (după volumele din seria Shetland). Serialul 
Vera a fost deja difuzat în peste 30 de ţări, printre care 
Australia, S.U.A., Germania, Cehia, Polonia, Japonia, 
Canada, Suedia etc. 

În 2006 Ann Cleeves a primit premiul Duncan Lawrie 
Dagger, acordat de către Crime Writers’ Association 
(CWA) pentru volumul Negru de corb (Raven Black), 
primul din seria Shetland. 

Anul 2014 a reprezentat pentru autoare una dintre cele 
mai bune perioade literare, succesul celor două seriale TV 
atrăgând după sine vânzări excepţionale ale tuturor 
romanelor sale. 

In 2015, la Crime Scene Press au mai apărut în limba 
română un roman din seria Vera Stanhope, Secretele din 
Strada Portului (Harbour Street), iar în seria Shetland în 
2016 - Oase roşii (Red Bones) şi în 2017 - Negru de corb 
(Raven Black) şi Fulger albastru (Blue Lightning). 

Tot în 2017, Ann Cleeves a fost distinsă cu Premiul 
Diamond Dagger pentru întreaga carieră, acordat de 
aceeaşi Crime Writers" Association. 


e3 


Prolog 


Pasagerii coborau în pâlcuri de pe vasul de croazieră. 
Purtau geci uşoare şi ochelari de soare şi aveau jerseuri pe 
după umeri. Li se spusese că vremea era imprevizibilă atât 
de departe în nord. Cum priveai dinspre Morrison's Dock, 
vasul era uriaş, făcând oraşul de dincolo de el să pară 
minuscul. Rânduri întregi de ferestre, fiecare cu propriul 
balcon - un oraş plutitor. Era ora prânzului în Lerwick. 
Soarele se reflecta în apa liniştită, iar carena mare şi albă 
era atât de strălucitoare încât trebuia să te încrunţi ca să 
te poţi uita la ea. În parcare aştepta o flotă de autobuze - 
turiştii urmau să fie duşi la siturile arheologice din sud, la 
stâncile unde-şi făceau cuiburile păsările marine ca să 
fotografieze papagalii de mare şi într-un tur ghidat al 
argintăriilor din zonă. La un moment dat aveau să se 
oprească pentru o gustare caldă shetlandeză. 

La capătul pasarelei aştepta un actor. O formă de act 
artistic, un teatru stradal. Era un bărbat slab, îmbrăcat în 
costum de Pierrot. Pe faţă avea o mască de clovn. Nu 
vorbea, însă executa o pantomimă pentru turişti. Făcu o 
plecăciune adâncă, ţinând o mână pe abdomen, iar cu 
cealaltă executând o mişcare amplă spre pământ. Turiştii 
zâmbiră. Erau dornici să fie amuzaţi. Să fii oprit într-un 
oraş era altceva - oraşul adăposteşte cerşetori şi oameni 
cu mintea tulburată şi e cel mai bine să stai deoparte şi să 
nu baţi la ochi - dar aici erau în Shetland. Nici că putea fi 
loc mai sigur. În plus, voiau să-i întâlnească pe localnici. 
Cum altfel să aibă ce povesti acasă? 

Clovnul ducea o geantă din catifea roşie, căptuşită cu 
paiete care sclipeau când mergea. O căra de-a curmezişul 
trupului, aşa cum bătrânele îngrijorate de hoţii de 
buzunare îşi ţin poşetele. Scoase din geantă un teanc de 
fluturaşi pe care începu să-i înmâneze mulţimii. 

Apoi înţeleseră. Spectacolul fusese doar pentru reclamă. 
Poate că până la urmă locul nu era aşa diferit de Londra, 
New York sau Chicago. Dar îşi păstrară buna dispoziţie. 

Erau în vacanţă. Luară hârtiile viu colorate şi le citiră. 
Aveau o seară liberă în Lerwick. Poate găseau vreun 
spectacol la care să meargă. Ceva la individul ăsta îi 
atrăgea. Îi făcea să zâmbească, în ciuda măştii sinistre de 
pe faţă. 

În timp ce urcau în autobuze, îl văzură dispărând pe o 
alee îngustă în oraş. Continua să înmâneze fluturaşi 
trecătorilor. 

Jimmy Perez zări spatele actorului în timp ce conducea 
prin oraş, dar nu înregistră imaginea. Avea alte lucruri pe 
cap. 

Tocmai aterizase pe aerodromul din Tingwall după o 
scurtă vacanţă în Fair Isle, unde stătuse la ferma părinţilor 
săi. Timp de trei zile fusese răsfăţat de mama sa şi îl 
ascultase pe tatăl lui cum se plânge de preţul oilor. Ca 
întotdeauna după o şedere acasă, se întreba de ce îi venea 
atât de greu să se înţeleagă cu tatăl lui. Nu avuseseră loc 
vreodată certuri, nu existase vreun antagonism făţiş, dar 
întotdeauna simţise un amestec nesigur de vină şi 
stânjeneală. 

Apoi mai era munca. Grămada de hârtii care îl aştepta 
neîndoielnic pe birou. Formularele de decont ale lui Sandy 
Wilson, care numai ele făceau cât o zi întreagă de lucru. 
Un raport care trebuia completat pentru procuror, legat de 
o vătămare corporală gravă dintr-un bar din Lerwick. 

Şi Fran. Stabilise să o ia din Ravenswick la şapte şi 
jumătate. Inainte de asta trebuia să treacă pe acasă şi să 
facă un duş. Doar era o întâlnire, nu? Prima întâlnire pe 
bune. Tot ieşiseră împreună şase luni, ca prieteni, însă 
acum se simţea zăpăcit ca un adolescent. 

Ajunse la ea acasă la ţanc, cu părul încă ud, simțindu-se 
stingher într-o cămaşă nouă care i se părea scorţoasă, 
ţeapănă şi care avea o uşoară cută în faţă, după cum 
fusese împăturită în pachet. Mereu se simţea neliniștit 
când venea vorba de haine. Ce trebuia să poarte la o 
petrecere prilejuită de vernisajul unei galerii de artă? În 
special dacă una dintre artiste era femeia care-i bântuia 
visele şi îi tulbura zilele. Şi, mai ales, atunci când spera ca 
aceea să fie noaptea în care să meargă împreună la 
culcare. 

Şi Fran era agitată. Îşi dădu seama de îndată ce urcă în 
maşină. Era îmbrăcată în ceva strâmt şi negru. Arăta atât 
de sofisticat încât nu-i venea să creadă că ar avea o şansă 

cu ea. Apoi ea îi zâmbi în felul acela misterios care îl făcea 
mereu să se simtă de parcă tocmai ar fi petrecut trei ore la 
bordul feribotului The Good Shepherd în bătaia vântului de 
vest. O strânse de mână. Voia să-i spună cât de bine arată, 
însă deoarece nu îi venea nimic în minte care să nu sune 
grosolan sau superior, merseră tot drumul până la Biddista 
în tăcere. 

Galeria se numea Herring House: cândva fusese folosită 
pentru uscarea peştelui. Se afla la capătul unei văi joase, 
chiar lângă apă, pe coasta vestică. Mai departe, dacă 
mergeai de-a lungul plajei, dădeai de un mic ponton de 
piatră unde bărcile de pescuit opriseră pentru a fi 
descărcate; încă existau câţiva oameni care îşi ţineau 
bărcile pe plajă. Când ieşeai pe uşă, simţeai imediat 
mirosul de sare şi alge. Bella Sinclair susţinea că, atunci 
când pusese stăpânire prima oară pe acel loc, din ziduri 
încă se mai putea simţi un iz de hering. 

Bella era cealaltă artistă din cadrul expoziţiei. Perez o 
cunoştea, aproape toată lumea din Shetland ajunsese s-o 
cunoască - vorbiseră cu ea la petreceri sau, cel mai des, 
auziseră poveştile care circulau pe seama ei. Era din 
Shetland, se născuse şi crescuse în Biddista. Lumea 
spunea că fusese zvăpăiată în tinereţe, însă, cu timpul, 
devenise o persoană destul de inabordabilă, care-i intimida 
pe ceilalţi. Şi bogată. 

Încă se simţea agitat după graba de la avion şi din cauză 
că i se părea că aceasta era unica lui şansă cu Fran. Perez 
era foarte stângaci când venea vorba despre sentimentele 
oamenilor. Dacă interpretase greşit? Când dădu s-o salute 
pe Bella, observă că mâna îi tremura. Poate că se molipsise 
cu neliniştea lui Fran legată de modul în care aveau să fie 
primite tablourile ei. Când începură să se plimbe printre 
invitaţi, pentru a se uita la lucrările expuse pe pereţii 
simpli, simţi cum devine şi mai încordat. Cu greu îşi putea 
da seama ce se întâmpla în jurul lui. Vorbea cu Fran, făcea 
semn din cap cunoştinţelor, însă nu avea loc vreo 
interacţiune autentică. Simţea cum presiunea i se adună în 
spatele frunţii. Parcă aştepta o furtună puternică într-o zi 

caldă, apăsătoare. Începu să se relaxeze pentru prima oară 
abia când Roddy Sinclair apăru pe scenă ca să le cânte. Se 
simţi de parcă, în sfârşit, începuse ploaia. 

Roddy stătea în picioare în mijlocul galeriei, încadrat de 
lumină. Era nouă seara, însă pe geamurile de pe tavanul 
înalt, înclinat, încă intrau razele soarelui. Se reflectau în 
podeaua lustruită, din lemn, şi în pereţii vopsiți în alb, 
luminându-i faţa. Aşteptă o clipă, rânjind, ca invitaţii să-şi 
aţintească privirile asupra lui, fiind sigur că avea să le 
capteze atenţia. Conversaţiile se domoliră şi în cameră se 
lăsă tăcerea. Se uită la mătuşa lui, care îi afişă un zâmbet 
în acelaşi timp îngăduitor şi recunoscător. Îşi ridică vioara, 
o aşeză sub bărbie şi aşteptă din nou. După încă un 
moment de linişte, începu să cânte. 

Lumea ştia ce avea să urmeze, iar el nu le înşelă 
aşteptările. Cântă ca un nebun. Pentru asta era cunoscut. 
Spectacolul. Şi muzica. Muzica de vioară din Shetland, 
care cumva devenise extrem de populară, care era difuzată 
la posturile naţionale de radio şi despre care vorbeau la TV 
gazdele de talk-show-uri. Incredibil - un tânăr din Shetland 
apărea în tabloide pentru că bea şampanie şi avea relaţii 
cu actriţe adolescente. Dăduse lovitura. Un star rock îl 
numise artistul lui favorit şi apoi apăruse peste tot - în 
ziare, la TV şi în revistele glossy despre celebrităţi. 

Ţopăia şi dansa, iar oamenii respectabili, de vârstă 
mijlocie, criticul de artă din sud şi puţinii fani înfocaţi care 
veniseră în nord cu maşina din Lerwick îşi aşezară 
paharele jos şi începură să bată din palme în ritmul 
muzicii. Roddy căzu în genunchi, se lăsă încet pe spate 
până atinse podeaua, continuând să cânte fără să 
greşească o notă, apoi se arcui şi ajunse din nou în 
picioare tot fără să se oprească din cântat. Într-unul dintre 
colţurile galeriei dansa un cuplu în vârstă, surprinzător de 
sprinten, cu mâinile înlănţuite. 

Cânta atât de aprig încât ochii spectatorilor nu puteau 
să-i urmărească degetele. Apoi, brusc, muzica se opri. 
Băiatul făcu o plecăciune. Oamenii îl aclamară. Perez îl 
văzuse cântând de multe ori, însă tot era impresionat de 

spectacol, simțind o mândrie şovină care îl făcea să nu se 
simtă în largul lui. Se uită la Fran. Poate că era prea 
sentimental pentru ea. Însă, la rândul ei, ovaţiona 
împreună cu ceilalţi. 

Bella intră în lumina reflectoarelor pentru a i se alătura 
lui Roddy. Întinse o mână - un gest dramatic, calculat - ca 
să laude spectacolul. 

— Roddy Sinclair, spuse. Nepotul meu. 

Se uită în jur. 

— Îmi pare rău doar că nu au fost mai mulţi oameni aici 
să-l vadă. Într-adevăr, în cameră era puţină lume. Remarca 
ei făcuse asta brusc evident. Probabil îşi dădu seama, 
fiindcă se încruntă din nou. Era clar că îşi dorea să nu fi 
spus nimic. 

Băiatul făcu o nouă plecăciune, rânji, îşi ridică vioara 
într-o mână şi arcuşul în cealaltă. 

— Cumpăraţi tablourile, spuse. De asta aţi venit. Eu sunt 
aici doar pentru încălzire. Picturile sunt atracţia 
principală. 

Se îndepărtă de ei şi luă un pahar de vin de pe o masă 
lungă, lipită de singurul perete gol din cameră. 

Fran băuse deja câteva pahare de vin. Era mai 
neliniştită decât se aşteptase. Pe când lucra pentru o 
revistă din Londra luase parte la o grămadă de astfel de 
evenimente:  vernisaje, lansări, expoziții. Călătorise, 
vorbise, reţinuse nume şi chipuri şi îşi ascunsese 
plictiseala. Dar aici era altceva. Unele dintre picturile de 
pe pereţi erau ale ei. Se simţea goală, expusă. Dacă 
oamenii îi respingeau sau nu îi luau în considerare arta, 
era ca şi cum ar fi respins-o pe ea. Îi venea să strige la 
invitaţii care se puneau la curent cu noutăţile de pe insulă 
stând cu spatele la picturi: Priviţi cu atenţie tablourile de 
pe pereţi! Luaţi-le în serios! Nu-mi pasă dacă vă displac, 
dar vă rog, luaţi-le în serios! 

Pe lângă asta, erau mai puţini oameni decât se aşteptase 
să fie. Vernisajele Bellei se bucurau întotdeauna de public, 
dar de data asta până şi unii dintre cei pe care îi invitase 
Fran - persoane pe care le considera prieteni - nu îşi 
făcuseră apariţia. Poate că fuseseră doar politicoşi atunci 
când venise vorba despre expoziţie. li văzuseră picturile şi 
nu le plăcuseră. În orice caz, nu îndeajuns de mult încât să 
sacrifice o după-amiază superbă, în care puteau găsi alte 
lucruri mai bune de făcut. Era perioada din an dedicată 
grătarelor şi plimbărilor cu barca. Fran se simţi rănită din 
cauza publicului restrâns. 

Perez veni din spatele ei. Presimţi mişcarea şi se 
întoarse. Primul gând, ca întotdeauna când o lua prin 
surprindere, fu că şi-ar dori să-l schiţeze. Şi-ar fi dorit să 
aibă la îndemână un cărbune. Ar fi ieşit un desen fluid, fără 
margini clare. Foarte întunecat. Perez era din Shetland. 
Familia lui trăise pe insule din secolul al XIV-lea, însă în 
vene nu-i curgea sânge de viking. Un strămoş de-al lui 
ajunsese pe coastă după naufragiul unui vas din Invincibila 
Armada. Cel puţin asta susţinea. Se întreba dacă nu cumva 
el începuse să creadă în povestea asta doar ca să-şi explice 
motivul pentru care era arăta atât de diferit şi purta un 

nume atât de ciudat. Pe insule mai trăiau oameni care 
aveau păr negru şi ten măsliniu - „Shetlandezi negri” îi 
numeau localnicii - însă în acest grup sărea în ochi, arăta 
exotic, străin. 

— Pare să meargă bine, spuse. 

Ezitant. Părea să fie într-o stare ciudată în seara aceea. 
Poate din pricina emoţiilor. Ştia cât de mult conta pentru 
ea. Prima ei expoziţie. Oricum, relaţia lor îşi urma cursul, 
iar ei se apropiau treptat din ce în ce mai mult unul de 
celălalt. Ea păstra distanţa, îşi păstra independenţa. Dacă 
s-ar fi încurcat cu Perez, nu urma să fie vorba doar de el. 
Mai era şi familia lui şi toată povestea cu Fair Isle. Iar el 
urma să intre într-o relaţie cu o mamă singură. O mamă 
singură cu un copil de cinci ani. Prea mult deodată, se 
gândi. Doar că ea era cea care lua în calcul această 
variantă. În nopţile lungi de vară, când părea că 
întunericul nu se lasă niciodată, se gândea la Perez. Prin 
cap îi treceau imagini cu el, ca nişte diapozitive demodate 
succedându-se în raza unui proiector. Uneori se ridica şi 
stătea lângă casă, privind soarele care nu părea să mai 
apună vreodată sub apele cenuşii, şi se gândea cum să-l 
deseneze. Silueta lui înaltă, întoarsă cu spatele la ea. 
Oasele reliefându-i-se sub piele. Coloana tare şi curbura 
feselor. Şi totul era numai în imaginaţia ei. O sărutase pe 
obraz, îi atinsese braţul, dar nu avusese loc vreun alt fel de 
contact fizic. Poate că în viaţa lui era o altă femeie. Cineva 
la care se gândea când, la rândul lui, rămânea treaz din 
pricina luminii. Sau poate că aştepta un semn din partea 
ei. 

La scurtă vreme după ce se cunoscuseră, ea plecase în 
sud timp de o lună. Îşi spusese că era pentru binele fetiţei 
ei. Cassie trecuse prin genul de experienţă care ar 
traumatiza şi un adult, iar Fran considerase că puţin timp 
departe de Shetland ar ajuta-o să-şi revină. Când Fran se 
întorsese, Perez o contactase, întrebând-o cum se mai 
simțeau ea şi fetiţa. Interes profesional, se gândise Fran, 
sperând însă că poate fusese ceva mai mult de atât. Se 
înfiripase o prietenie firească. Nu forţase lucrurile - era o 

străină aici şi nu-şi dădea prea bine seama ce aştepta 
Perez de la ea. Mariajul ei eşuat îi distrusese încrederea. 
Nu putea să mai suporte să mai fie părăsită încă o dată. 

— Nu merge bine deloc, spuse. Nu-i aproape nimeni aici. 

Ştia că pare nerecunoscătoare, dar nu se putea abţine. 

— Te-ai aştepta să vină lumea, măcar pentru vinul 
gratuit şi ocazia de a-l vedea pe Roddy Sinclair. 

— Dar cei care au venit sunt interesaţi, spuse Perez. 
Uite. 

Se întoarse şi se îndreptă înapoi către cameră. Perez 
avea dreptate. Oamenii nu se mai concentrau asupra 
vinului şi muzicii, începând să se plimbe prin galerie, 
oprindu-se din când în când pentru a privi un tablou 
anume. Locul era împărţit în mod egal între lucrările ei şi 
ale Bellei. Expoziţia fusese gândită ca o retrospectivă a 
operei Bellei Sinclair. Era vorba despre tablouri realizate 
de-a lungul a treizeci de ani, picturile şi desenele fiind 
adunate din colecţiile aflate în întreaga ţară. Invitaţia de a 
colabora, adresată lui Fran, venise de nicăieri. 

— Ar trebui să fii mândră, spuse Perez. 

Ea nu prea ştia cum să reacționeze. Spera ca Perez să 
spună vreun compliment legat de munca ei. În seara asta, 
neliniştită şi expusă, i-ar fi fost de folos complimentele. 

Insă atenţia lui era îndreptată către vizitatori. 

— Cineva pare foarte interesat. 

li urmă privirea şi văzu un bărbat de vârstă mijlocie, 
slab, care afişa o vestimentaţie voit neglijentă. Purta o 
jachetă de in peste un tricou negru şi pantaloni lungi 
evazaţi. Stătea în faţa unui autoportret din tinereţe al 
Bellei. Bella în cea mai scandaloasă perioadă a ei. Era 
îmbrăcată în roşu, cu gura ca o fantă stacojie de ruj, părul 
dat pe spate, tulburător şi în acelaşi timp erotic. Era o 
pictură în ulei, cu straturi groase şi texturate de vopsea şi 
tuşe foarte libere. 

Apoi se mută lângă Roddy Sinclair ca să se uite la o 
lucrare de-a lui Fran, un desen reprezentând-o pe Cassie 
pe plajă la Ravenswick. Ceva din intensitatea privirii lui o 
tulbură, deşi nu era genul de pictură care l-ar fi putut face 

să o recunoască pe Cassie pe stradă. Părea oripilat, nu 
interesat. De parcă tocmai fusese martor la o atrocitate. 
Sau de parcă ar fi văzut o fantomă. 

— Nu e de pe aici, spuse Perez. 

Fran fu de acord şi nu doar din cauză că nu îl 
recunoştea. Era ceva în stilul bărbatului care îl dădea de 
gol drept sudist: hainele, postura şi felul în care se uita la 
tablou. 

— Cine crezi că o fi? 

Se uită pe deasupra paharului, încercând să nu se dea 
de gol, dar individul se holba în continuare la desen, 
pierdut, astfel încât se gândi că n-ar observa-o nici dacă s- 
ar întoarce. 

— Vreun colecţionar bogat, spuse Perez zâmbind. O să 
cumpere totul de aici şi o să te facă faimoasă. 

Ea râse. Un scurt moment de detensionare. 

— Sau vreun reporter de la secţiunea de artă a vreunui 
săptămânal. O să apar într-un articol despre noul mare 
talent al picturii. 

— Serios, zise Perez. De ce nu? 

Se întoarse ca să-l privească, credea că iarăşi glumeşte, 
însă era puţin încruntat. 

— Pe bune, spuse el zâmbind din nou. Eşti foarte 
pricepută. 

Nu prea ştia ce să răspundă, căută o vorbă de duh 
autoironică, apoi văzu că bărbatul se întoarce şi cade în 
genunchi, o mişcare foarte asemănătoare cu felul în care 
căzuse Roddy când cântase la vioară. Apoi bărbatul îşi 
acoperi faţa cu mâinile şi începu să plângă. 

Capitolul 3 


Perez se gândi că era perioada aceea din an în care 
toată lumea o lua puţin razna. Era din cauza luminii, 
puternică ziua şi persistentă noaptea. Soarele nu prea 
trecea dincolo de orizont, astfel încât puteai citi afară la 
miezul nopţii. Iernile erau atât de mohorâte şi întunecate, 
încât vara lumea era cuprinsă de un fel de frenezie, simţea 
nevoia de activitate constantă. Exista sentimentul că 
trebuie să profiţi de ea cât mai mult, să stai pe afară, să te 
bucuri până când urmau să vină din nou zilele întunecate. 
Acolo, în Shetland, i se spunea penumbra de vară, simmer 
dim. lar anul acela era şi mai rău. De regulă vremea era 
imprevizibilă, schimbându-se din oră-n oră, ploaia şi vântul 
alternând cu scurte perioade de lumină solară puternică, 
însă în acel an fusese frumos timp de aproape două 
săptămâni. Lipsa de întuneric îi afecta şi pe cei din sud. 
Din când în când, reacţiile lor erau chiar mai exagerate 
decât ale localnicilor. Nu erau obişnuiţi cu păsările care 
cântau până seara târziu, asfinţitul care dura toată 
noaptea, natura care îşi ieşea din rutină - toate astea îi 
tulburau. 

În timp ce îl privea pe bărbatul îmbrăcat în negru cum 
îngenunchează, Perez se gândi că era vorba despre delirul 
provocat de vară şi spera ca altcineva să rezolve situaţia. 
Era un gest teatral. Bărbatul nu avea cum să fi venit acolo 
din proprie iniţiativă. Fusese invitat de Bella Sinclair, sau 
îl însoţise pe unul dintre ceilalţi invitaţi. Nu era uşor să 
ajungi din sud la Herring House, chiar şi odată ce erai în 
Lerwick. Mai mult ca sigur era vorba de o femeie, se gândi 
Perez. Sau era, la rândul lui, artist, şi încerca să devină 
cunoscut. Experienţa îi spunea că oamenii care erau cu 
adevărat depresivi, care erau gata-gata să plângă tot 
timpul, nu căutau să fie în centrul atenţiei. Se ascundeau şi 
încercau să se facă nevăzuţi. 

Însă nimeni nu venea să-l ajute pe bărbat. Oamenii se 
opriseră din vorbit şi priveau fascinaţi şi stânjeniţi cum 

acesta continua să plângă, având acum faţa scăldată în 
lumină şi ţinându-şi mâinile de-o parte şi de alta a trupului. 

Perez simţi privirea dezaprobatoare a lui Fran, care 
stătea lângă el. Se aştepta la ceva din partea lui. Nu conta 
faptul că nu era în timpul programului. Trebuia să ştie ce 
să facă. Şi nu era vorba doar de asta. Profita de faptul că îi 
era devotat. Totul trebuia să fie după cum voia ea. Cât 
timp aşteptase această întâlnire? Perez îşi dădu seama că 
era aşa disperat să o mulţumească, încât avea să-i facă pe 
plac. Întotdeauna. Nu realizase înainte cât de supus îi era, 
dar atunci, brusc, înţelese. Apoi, imediat după valul de 
frustrare, îşi dădu seama cât era de necioplit. Fran 
aproape că-şi pierduse fetiţa. Nu avea nevoie de timp să-şi 
revină după asta? Şi cu siguranţă că merita s-o aştepte. 
Merse lângă bărbatul care plângea şi se aşeză pe vine, îl 
ajută să se ridice şi îl conduse în afara razei vizuale a 
invitaţilor. 

Se aşezară în bucătărie, unde tânărul bucătar Martin 
Williamson umplea tăvi cu aperitive. Perez îl cunoştea, îi 
ştia întreaga viaţă, ar fi putut să-şi amintească până şi cum 
îi chema pe bunicii lui Martin dacă s-ar fi gândit câteva 
clipe. La Herring House exista un restaurant, iar tânărul se 
ocupa de el. In acea seară, fireşte, pe meniu era şi hering. 
Feliuţele erau aşezate pe discuri de pâine tradiţională cu 
bicarbonat. Heringul era murat şi în aer se simţea un 
miros curat de oţet şi lămâie. Perez nu mâncase de la 
prânz şi saliva. Martin ridică privirea când intrară. 

— Te deranjează dacă stăm aici puţin? 

— Va trebui să staţi departe de mâncare. Sănătatea şi 
siguranţa pe primul loc! 

Însă rânji. Fusese un copil vesel, îşi aminti Perez. Îl 
văzuse la nunţi şi petreceri, îl ştia doar cu gura până la 
urechi - numai năzbâtii făcea. 

Se întoarse la treaba lui şi nu îi mai băgă în seamă. 
Dinspre galerie se auzea sunetul viorii. Roddy se întorsese 
ca să umple tăcerea stânjenitoare şi ca să-i facă pe oameni 
din nou dornici să cheltuiască. Străinul suspina în 
continuare. Perez simţi o undă de compasiune dar se şi 

gândi cât de lipsit de inimă era dacă mâncarea reuşise să-i 
distragă atenţia. Nu-şi putea imagina cum ar fi fost să-şi 
afişeze tristeţea şi se gândi că bărbatului trebuia să i se fi 
întâmplat ceva îngrozitor dacă plângea în public. Sau că 
era bolnav. Una din două. 

— Hei, spuse. Nu poate fi chiar aşa rău, nu-i aşa? 

Trase un scaun pentru străin şi îl ajută să se aşeze. 

Bărbatul se holba la el de parcă abia atunci îşi dăduse 
seama că în cameră se află şi Perez. 

Îşi şterse ochii cu dosul palmei. Un gest copilăresc, 
natural, care îl făcu pe Perez să îl simpatizeze pentru 
prima oară. Băgă mâna în buzunar după batistă şi i-o oferi. 

— Nu ştiu ce caut aici, spuse bărbatul. 

Era englez, dar nu din sudul Angliei, îşi zise Perez. Se 
gândi la Roy Taylor, un coleg care lucra în Inverness. Era 
originar din Liverpool. Oare vocea acestui bărbat semăna 
cu a lui Roy? Nu tocmai, concluzionă. 

— Cu toţii ne simţim aşa uneori. 

— Cine eşti? 

— Jimmy Perez. Sunt detectiv. Dar nu de asta sunt la 
Herring House. Sunt prieten cu una dintre artiste. 

— Herring House? 

— Locul ăsta. Galeria. Aşa se numeşte. 

Bărbatul nu răspunse. Părea să se fi închis în el, era din 
nou pierdut în propria durere, de parcă nu îl mai asculta. 

— Cum te cheamă? întrebă Perez. 

Din nou niciun răspuns. Privea în gol. 

— Cu siguranţă nu se întâmplă nimic rău dacă-mi spui 
cum te cheamă. 

Începea să-şi piardă răbdarea. Crezuse că asta avea să 
fie noaptea în care să lămurească lucrurile cu Fran. Îşi 
închipuise că urma să rămână la ea peste noapte. Işi 
închipuise fantezii care i-ar fi şocat pe cei care îl cunoşteau 
şi care îl şocaseră până şi pe el. Cassie urma să doarmă la 
tatăl ei. Aflase de la Fran asta şi i se părea un semn bun. În 
general se lăsa cuprins prea uşor de emoţiile altora, însă 
astăzi avea un motiv să reziste acestui străin care plângea. 

Englezul îl privi. 

— Nu ştiu cum mă cheamă, spuse sec. 

Acum nu mai juca teatru. 

— Nu-mi aduc aminte. Nu ştiu cum mă cheamă şi nu-mi 
aduc aminte de ce sunt aici. _ 

— Cum ai ajuns aici? La Herring House? In Shetland? 

— Nu ştiu. 

În vocea omului se simţea acum o undă de panică. 

— Nu-mi aduc aminte nimic înainte de tablou. Pictura 
aceea cu femeia în roşu care atârnă pe peretele de acolo... 
Mă simt de parcă m-aş fi născut privind tabloul ăla. De 
parcă asta e tot ce ştiu. 

Perez începuse să se întrebe dacă nu cumva era un fel 
de glumă. Genul de glumă pe care Sandy ar fi considerat-o 
amuzantă. Sandy, care era din Whalsay şi lucra cu Perez, 
avea un simţ al umorului copilăresc. Întreaga echipă ştia 
că şeful urma să fie acolo cu artista engleză şi îi credea în 
stare să vrea să-i strice seara. Lor li s-ar fi părut o glumă 
excelentă. 

Bărbatul nu prezenta semnele vreunei lovituri la cap. 
Părea atât de elegant, de îngrijit, încât cu greu ţi-ai fi 
închipuit că ar fi putut să sufere un accident de curând. Iar 
dacă juca un rol, era extrem de convingător. Lacrimile, 
tremuratul - cu siguranţă i-ar fi fost greu să se prefacă. 
Dar de unde să-l ştie Sandy? Cum să-l fi convins pe acest 
bărbat să facă toată scena? 

— De ce nu-ți goleşti buzunarele? întrebă Perez. Poate 
găseşti pe-acolo vreun permis de conducere sau vreun 
card de credit. Putem măcar să-ţi aflăm numele, să dăm de 
nişte rude, să găsim o explicaţie pentru ce s-a întâmplat. 

Englezul se ridică şi băgă mâna în buzunarul interior al 
jachetei. 

— Nu-i aici, spuse. Aici îmi ţin mereu portofelul. 

— Aşadar, asta îţi aduci aminte? 

Bărbatul şovăi. 

— Aşa credeam. Cum mai pot fi sigur de ceva? 

Începu să se caute în celelalte buzunare cu mişcări 
lente, meticuloase. Nu găsi nimic. Îşi scoase jacheta şi i-o 
întinse lui Perez. 

— Caută tu. 

Perez făcu întocmai, ştiind că nu avea să găsească 
nimic. 

— Şi pantalonii? 

Bărbatul îşi întoarse buzunarele pe dos. Arăta îngrozit şi 
totodată uşor ridicol cu pânza albă în contrast cu negrul 
pantalonilor. 

— Nu aveai nimic la tine? întrebă Perez. O geantă? O 
servietă? 

işi dădu seama că părea disperat. Fantezia în care-şi 
petrecea o noapte cu Fran pierea văzând cu ochii. 

— De unde să ştiu? 

Aproape că strigase deznădăjduit. 

— Mă duc să verific. 

— Nu, spuse bărbatul. Nu pleca! 

— Ţi-a făcut cineva vreun rău? De ce ţi-e teamă? 

Se gândi pentru o clipă. li revenise cumva vreo frântură 
de memorie? 

— Nu sunt sigur. 

— Vino cu mine dacă vrei. 

— Nu. Nu pot să dau ochii cu oamenii ăia. 

— ţi aduci aminte să-i mai fi văzut? 

— Ţi-am spus. Îmi aduc aminte de tot după ce am văzut 
tabloul. 

— Te-a tulburat ceva în mod deosebit la tablou? 

— Poate că da. Nu sunt sigur. 

Perez se ridică. Acum erau faţă-n faţă la masă. Martin 
părăsise bucătăria şi Roddy Sinclair se oprise din cântat. 
Dinspre galerie se auzea murmur de voci. 

— Mă duc să aflu dacă aveai o geantă cu tine, spuse 
Perez. Şi să văd dacă e cineva care te cunoaşte, care te-a 
văzut când ai ajuns. Vei fi în siguranţă aici. 

— Da, zise bărbatul. 

Dar vocea îi era nesigură, ca a unui copil care încearcă 
să se convingă singur că nu-i e frică de întuneric. 

In galerie, Fran era prinsă într-o discuţie cu o femeie 
corpolentă care purta o rochie cu modele florale. Fran era 
puţin roşie la faţă. Trecând lângă ele, Perez înţelese din 

conversaţie că femeia cumpărase unul dintre tablouri şi 
discutau cum să-l transporte în sud. O turistă, se gândi. 
Era perioada aceea a anului. În mod evident, o turistă 
bogată. Îi spunea lui Fran cât de mult îi admiră lucrările şi 
întreba dacă ar fi de acord să realizeze o lucrare la 
comandă. Perez se simţi deodată foarte mândru de Fran. 

Bella veni la el, trecând nonşalantă pe lângă un bărbat 
în vârstă care încerca să-i atragă atenţia. Văzându-i părul 
gri, foarte scurt, cerceii argintii, lungi şi cămaşa gri, de 
mătase, Perez se gândi că arată ca un peşte mare şi 
argintiu. Imaginea era completată de gura ei şi de ochii 
mari şi spălăciţi. Dar încă era atrăgătoare. În tinereţe i se 
dusese buhul că era frumoasă, o legendă, iar lumea încă 
întorcea privirea după ea. 

— Mulţumesc că te-ai ocupat de sărmanul om, Jimmy. 
Ce-a păţit? 

Îl fixă cu ochii ei gri, fără să clipească. 

— Nu sunt sigur. 

Perez nu dădea niciodată vreo informaţie decât dacă era 
necesar. Căpătase obiceiul din copilărie. Era atât de puţină 
intimitate în comunitatea mică în care crescuse, încât 
profitase de fiecare prilej în care putea să aibă parte de ea. 
lar acum, în meseria lui, informaţia era o monedă de 
schimb valoroasă, care putea să scape prea uşor. În locuri 
mai obscure nu conta dacă un poliţist era puţin indiscret. 
O vorbă scăpată nevestei la cină, o poveste amuzantă în 
vreun bar - nimeni nu avea să afle vreodată. Însă aici, 
poveştile aveau obiceiul să se întoarcă împotriva celui care 
le spunea. 

— Îl cunoşti, Bella? E vreun negustor de tablouri? Sau 
vreun jurnalist? E englez. 

— Nu. M-am gândit că poate Fran l-a invitat. 

— Părea fascinat de autoportretul tău. 

Bella dădu din umeri, lăsând să se înţeleagă că interesul 
pentru arta ei era normal. 

— L-ai văzut când a intrat? 

— A intrat chiar înainte să înceapă Roddy să cânte. L-am 
văzut cântând de zeci de ori, aşa că nu eram aşa atentă ca 

restul lumii. 

— Era singur? 

— Sunt sigură că da. 

— N-ai observat dacă avea cumva o geantă cu el când a 
intrat? 

Bella şi închise ochii pentru o clipă, încercând să 
vizualizeze scena. 

Puteai conta pe memoria ei. Era pictoriţă. 

— Nu, spuse. Nicio geantă. Avea mâinile în buzunare. 
Părea destul de liniştit atunci. Stătea cu spatele la 
mulţime, doar s-a uitat la Roddy până a terminat de cântat. 
Apoi s-a dus la tabloul meu, după care a mers mai departe 
la desenul cu Cassie. Părea foarte tulburat de el, nu ţi s-a 
părut? 

Aştepta un răspuns. 

— Pare puţin confuz, replică Perez într-un târziu. Nu 
ştiu. Vreo cădere nervoasă. Poate ar fi bine să încerc să 
contactez un doctor. 

Dar Bella părea deja să nu-l mai asculte. Se uita în jurul 
ei, încercând să-şi dea seama dacă mai erau persoane 
interesate de tablouri. 

— Cel care vorbeşte cu Fran e Peter Wilding, zise ea. 
Sper că se poartă frumos cu el. E un cumpărător. 

Femeia în rochia cu modele florale o părăsise pe Fran, 
iar în locul ei apăruse un bărbat solid, de vârstă mijlocie, 
într-o cămaşă albă, cu părul foarte întunecat. Fran vorbea 
şi el se apleca înspre ea, cu capul uşor înclinat într-o parte, 
de parcă nu ar fi vrut să rateze niciun cuvânt. 

Bella râse uşor şi merse mai departe. Perez trecu în mod 
deliberat pe lângă cei doi în drum spre bucătărie. Wilding 
vorbea. Glasul îi era scăzut şi Perez îşi dădu seama că era 
entuziasmat de tablouri, deşi cuvintele se pierdeau în 
zgomotul de fundal. Fran nici nu-l observă pe Perez. 

Se opri în pragul uşii de la bucătărie. Martin Williamson 
stătea cu spatele la el şi spăla nişte tigăi în chiuvetă. 
Bărbatul misterios nu mai era. 

Capitolul 4 


Kenny Thomson privi în jos, către Herring House. Avea o 
barcă pe plaja de dincolo. Fusese ridicată deasupra liniei 
fluxului, iar vremea era aşa de frumoasă şi liniştită încât 
stătea bine unde era. Când aveau să mai treacă nişte luni, 
urma s-o pună pe o remorcă şi s-o tragă pe iarbă, 
acoperind-o cu o prelată, astfel încât apa să nu o tragă 
înapoi în mare. Deocamdată, însă, era mai uşor să o lase 
pe plajă. Îşi zise că putea fi o noapte prielnică să iasă la 
pescuit de cod negru, dar ştia că probabil nu avea să se 
ducă. li făcea plăcere să pescuiască, dar nu la fel de mult 
ca în copilărie sau în tinereţe. Willy, unul dintre bătrânii 
din Biddista, îi luase pe el şi pe fratele lui în barcă atunci 
când erau mici. lar când crescuseră le plăcuse în 
continuare să pescuiască împreună. Nu era nevoie decât 
de o noapte cu vreme frumoasă ca să-l sune pe Lawrence: 

— Ai chef de câteva ore pe apă? 

Insă Lawrence părăsise definitiv Shetland, iar lucrurile 
nu mai erau tocmai la fel. Mai cunoştea şi alţi bărbaţi cu 
care să se întovărăşească şi care ar fi fost dornici de o 
partidă de pescuit. Dar Kenny ştia că ar fi fost nevoit să 
depună efort pentru a se înţelege bine cu ei. Ar fi trebuit 
să se prefacă interesat de vieţile lor, de muncă, de soţii. Cu 
Lawrence nu existase prefăcătorie. 

Ştia de petrecerea care avea loc la Herring House. Nu 
fusese invitat, însă ştia oricum. Într-o vreme, Bella îl 
chema constant. Obişnuia să vină cu maşina ei 4x4 
elegantă pe drumeag - deşi Kenny nu putea să-şi dea 
seama la ce-i folosea o asemenea maşină când se ducea 
acum doar la Lerwick sau Sumburgh ca să ia avionul spre 
sud - şi să intre în casă fără să aştepte să fie poftită. 

— Veniti, Kenny, nu-i aşa? Tu şi Edith. Mi-ar plăcea să 
fiţi acolo. Herring House nu ar exista fără munca depusă 
de tine şi de Lawrence. 

Şi asta era de asemenea adevărat. Din momentul în care 
ea îşi pusese în cap să cumpere şandramaua şi s-o 

renoveze, petrecuseră multe nopţi acolo lucrând la clădire, 
după ce terminau cu oile sau munca la câmp. Ei munciseră 
cel mai mult. O muncă din dragoste, cum o numise 
Lawrence. Şi era adevărat că fuseseră plătiţi foarte puţin. 
Dar în acea vreme era greu să-ţi câştigi existenţa din 
agricultură, iar banii în plus le fuseseră folositori pentru 
copii, care creşteau. Bella crezuse probabil că le făcea o 
favoare. Pe atunci, bărbaţii se pricepeau la orice. 

După ce terminau treaba, Kenny mergea acasă la Edith, 
lăsându-l pe Lawrence să discute cu Bella. Uneori se făcea 
atât de târziu când Kenny urca poteca spre casă, încât era 
sigur că Edith dormea deja. Dar ea era mereu trează, 
aşteptându-l. Niciodată nu avusese obiceiul să se culce 
devreme. Iarna stătea lângă şemineu, tricotând. El ştia că 
e târziu fiindcă era ordine în casă - singurul moment din zi 
când era ordine, în restul timpului cei doi copii nu ezitau 
să facă harababură prin lucruri. lar în perioada aceea a 
anului, Edith obişnuia să muncească în grădină, chiar şi la 
orele mici ale dimineţii. Înainte să intre împreună în casă, 
ea obişnuia să arunce o remarcă tăioasă despre cum 
profită Bella de el. E posibil ca toate acestea să se fi 
întâmplat demult, chiar înainte ca Eric să meargă la 
şcoală, iar lui Kenny îi venea greu să-şi imagineze asta. 
Acum copiii erau deja mari amândoi. Ingirid urma să aibă, 
la rândul ei, un copil. Lucra ca moaşă în apropiere de 
Aberdeen, iar Eric avea o fermă în Orkney. 

Acum Bella nu-l mai chema pe Kenny. Ştia că nu ar veni. 
Lui Edith poate că i-ar mai fi surâs ideea să aibă ocazia să 
se îmbrace frumos, să meargă la petrecerea elegantă şi să 
bea vin, ascultând discuţiile despre artă şi cărţi. Era şi ăsta 
un mod de a-şi scoate banii de la Bella. Insă Kenny pusese 
mereu piciorul în prag. În general, soţia lui era cea care 
făcea regulile, însă el era categoric atunci când venea 
vorba de Bella Sinclair. 

— Ea e de vină că Lawrence nu mai e aici. 

Odată aproape adăugase că femeia îi frânsese inima lui 
Lawrence. Dar Edith ar fi râs de el pentru cât de 
sentimental e. Avusese mereu o limbă ascuţită, de când 

era copil. Încă avea. Zâmbi. Chiar şi după treizeci de ani 
de căsătorie, încă îi era frică de ea. 

Se uită la ceas. Era nouă şi jumătate, mai târziu decât 
crezuse. În perioada aceea a anului era uşor să pierzi 
noţiunea timpului. Urca pe deal în fiecare noapte, mai 
puţin atunci când vremea era atât de urâtă încât nu 
merita. Spunea că face asta ca să aibă grijă de oi, dar ăsta 
era doar un pretext. O fugă de Edith, care tasta de zor la 
calculator, un moment pentru el. Când Edith lucra, avea 
impresia că locuinţa era doar o extensie a biroului ei şi nu 
se simţea în largul lui. Iarna se ducea uneori peste deal cu 
maşina, după iepuri, cu o puşcă şi o lanternă. lepurii intrau 
în fasciculul de lumină şi apoi erau uşor de ţintit. Avea un 
amortizor pe puşcă, aşa că nu făcea zgomot când îl 
nimerea pe primul - nu voia să-i sperie pe ceilalţi. Nu prea 
îi plăcea gustul de iepure, carnea era prea dulce şi grasă, 
dar o mânca uneori sub formă de plăcintă cu ceapă şi 
bucăţi de bacon. De regulă, însă, ajungea să arunce 
cadavrele. 

Edith spunea că făcea risipă. Când era ea mică nu exista 
ideea de „bani de cheltuială” şi încă îşi imagina că urmau 
să se întoarcă vremurile grele, deşi avea o slujbă bine 
plătită, iar Kenny mai muncea uneori şi în construcţii, pe 
lângă fermă. Nu suporta ca banii să fie cheltuiţi aiurea. 
Dar acum aveau economii. Nu urmau să facă foamea la 
bătrâneţe sau să depindă de copiii lor. 

Işi strigă câinele, Vaila, şi se întoarse către casă. O 
vedea cum stă pe o mică ridicătură de pământ imediat 
lângă țărm, cu Herring House profilându-se mai înaltă în 
fundal. Mai departe, de-a lungul țărmului, se afla cimitirul. 
Pe vremuri, înainte să fie construite drumurile, trupurile 
erau duse cu barca pentru înmormântare. Acesta era 
motivul pentru care în Shetland cimitirele se aflau mereu 
în apropierea apei. Se gândi că i-ar plăcea să fie purtat 
către mormânt în propria barcă, dar bănui că trebuia să 
existe un motiv pentru care nu se mai proceda aşa. 

O mişcare de pe drum îi atrase atenţia. Nu mai avea 
ochii aşa ageri ca odinioară, dar i se păru că vede cum 

cineva pleacă de la galeria de artă. Se uită într-acolo. Se 
prefăcea că nu e interesat de treburile Bellei, dar nu putea 
să-şi controleze curiozitatea. De regulă, petrecerile ei nu 
se terminau aşa devreme, iar acest musafir nu se urcă într- 
o maşină pentru a ocoli golfuleţul şi nu porni pe drumul 
principal, spre Lerwick. În schimb, merse pe drum în 
celălalt sens, dincolo de oficiul poştal şi cele trei case de 
pe mal, dinspre ponton. Pe acolo se mai ajungea doar la 
vechiul conac unde locuia Bella, şi la casa lui Kenny şi 
Edith. Dincolo de Skoles, drumeagul se transforma într-o 
potecă de-a curmezişul dealului, până în următoarea vale. 
Singurii oameni care o foloseau erau Kenny, atunci când 
îşi verifica oile, şi turiştii care se plimbau. 

Kenny rămase pe loc şi privi până ce silueta dispăru în 
punctul în care poteca începea să coboare. Alerga aplecat 
în faţă - o alergare ciudată, cu sărituri -, astfel încât părea 
că urmează să cadă. Kenny se gândi că era tipic oamenilor 
cu care avea de-a face Bella. Artişti. Nici măcar nu puteau 
să alerge ca oamenii obişnuiţi! Bella fusese mereu un 
magnet pentru oameni ciudaţi. Vara, când erau cu toţii 
tineri, conacul fusese plin de străini îmbrăcaţi în haine 
ciudate care veneau şi plecau, în timp ce muzica stranie 
ieşea pe geamurile deschise împreună cu nesfârşitul 
zgomot al discuţiilor. Dar acum Bella era destul de 
singură, în afară de nepotul acela al ei. Ar fi trebuit să 
rămână cu Lawrence. 

Urcă mai departe pe deal, făcând o numărătoare 
aproximativă a oilor. După câteva zile avea să le adune şi 
să le ducă jos să le tundă. Urmau să-l ajute doi băieţi care 
veneau din Unst, iar Martin Williamson spusese că avea să 
dea şi el o mână de ajutor. 

Când ajunse acasă era ora unsprezece, însă Edith era tot 
în grădină. Săpa între nişte straturi de fasole, dând 
buruienile la o parte cu lovituri scurte, agresive. Probabil 
că rămăsese mult la calculator în seara aceea, fiindcă nu 
părea să fi făcut prea multe în grădină. Când îl auzi 
venind, îşi ridică privirea. Kenny îşi zise că părea cam 
obosită. Avusese o întâlnire în Lerwick toată ziua şi asta o 

extenua mereu. 

— Hai înăuntru, spuse. Ţânţarii or să ne termine. 

— Stai doar să termin stratul ăsta. 

O privi cum se pune pe treabă şi se gândi cât de 
încăpăţânată şi puternică era. 

— L-ai văzut pe bărbatul acela? întrebă atunci când ea 
termină într-un final şi sprijini sapa de zidul casei. 

— Care bărbat? 

Îşi ridică privirea, dându-şi la o parte o şuviţă. Kenny se 
gândi că arăta mai bine acum decât în tinereţe. Când era 
tânără, era trasă la faţă şi nu avea pic de carne pe ea. Nu 
dragoste simţise pentru ea. În orice caz nu genul ăla de 
dragoste din filme. Genul de dragoste pe care o simţise 
Lawrence pentru Bella. Nu fusese aşa pentru el şi Edith. 
Dar se înţeleseseră şi ştiuse că avea să meargă bine. Nu se 
iritaseră reciproc fără motiv. Acum că ea avea cincizeci de 
ani, uneori o privea şi se minuna: abia dacă avea riduri, iar 
ochii îi erau foarte albaştri, între ei exista o pasiune pentru 
care nu avuseseră energie când copiii fuseseră mici. 

— Care bărbat? repetă Edith. 

Nu era deranjată că trebuia să se repete, dar pe faţă 
avea un început de zâmbet, de parcă putea ghici la ce se 
gândeşte el. 

— Un bărbat care fugea de la Herring House. Trebuie să 
fi trecut pe aici. 

— Nu l-am observat, spuse ea. 

Se ridică, îl apucă de braţ şi îl conduse înăuntru. 


Edith se trezea devreme în fiecare dimineaţă. Chiar şi 
când erau în vacanţă sau în vizită la copii, de regulă ea se 
trezea înaintea lui. O auzea cum mişcă ibricul pe plită, apoi 
cum deschide uşa. Ştia ce face - îşi trăgea bocancii peste 
pijamale pentru a ieşi să dea drumul găinilor. Începea 
munca abia la ora nouă şi luau micul dejun înainte să 
plece. Lui nu i se părea aşa simplu să se dea jos din pat, 
dar în acea perioadă a anului Edith abia dacă era în stare 
să doarmă. Adesea se trezea noaptea ca să meargă la baie 
şi îşi dădea seama că ea e trează şi stă nemişcată lângă el. 

Pusese draperii groase la geamuri, dar nopţile albe aveau 
ceva care lui Edith îi deregla bioritmul. Aşa îi afecta pe 
unii oameni. Dacă el nu reuşea să doarmă, era încordat, 
epuizat şi nu reuşea deloc să se concentreze. Edith 
devenea palidă, însă nu se plângea şi nu lipsea niciodată 
de la muncă. O dată reuşise s-o convingă să meargă la 
doctor să-i prescrie nişte somnifere, însă spusese că o 
încetineau şi o amorţeau a doua zi şi nu se simţea în largul 
ei la muncă. Se bucura foarte mult când zilele se scurtau, 
iar ea îşi revenea. 

Lui Kenny îi plăcea jumătatea de oră pe care o 
petreceau împreună şi luau micul-dejun înainte ca ea să 
plece. Până când el se spăla şi se îmbrăca, ea făcea ceaiul 
şi Kenny simţea mirosul de pâine prăjită. Edith era în duş. 
Auzea cum se umple rezervorul de apă. 

Edith lucra ca director al unui centru de îngrijire pentru 
bătrâni şi oameni cu dizabilităţi. Incă îi venea greu să 
creadă - Edith a lui gestionând personalul şi bugetul, 
mergând la întâlniri în Lerwick îmbrăcată elegant şi cu 
părul prins în coadă. Instruia întreg personalul din 
Shetland cum să îngrijească pacienţii, explicându-le cum 
să îi transporte în siguranţă. Se minuna de puterea şi 
tenacitatea ei. Bătrânii de peste tot din Shetland veneau la 
centru cu taxiuri şi cu autobuzul. Uneori vorbea despre 
clienţii ei spunându-le pe nume şi îl uluia să-şi dea seama 
că era vorba despre bărbaţi şi femei pe care-i ştia în 
copilărie drept nişte personaje puternice şi mai degrabă 
înfricoşătoare, care deveniseră acum slabi, confuzi şi se 
scăpau pe ei. Se întreba dacă aşa avea să ajungă şi el. O 
să-mi sfârşesc zilele jucând bingo la centrul de îngrijire? 
Cândva vorbise despre asta cu Edith, iar ea îl împunsese: 

— O să ajungi acolo dacă ai noroc! La cum a căzut preţul 
petrolului şi odată cu tăierile de buget, centrul s-ar putea 
să nu mai fie când o să avem noi nevoie de el. 

De atunci nu-şi mai exprimase temerile. Singura lui 
alinare era că se aştepta să moară înaintea ei. Femeile 
trăiesc mereu mai mult decât bărbaţii. Nu-şi putea imagina 
cum ar fi să rămână singur. 

Kenny turnă ceai şi unse pâinea prăjită cu unt, iar ea 
intră deja îmbrăcată, cu părul încă ud, strâns într-un coc. 

— Ce planuri ai azi? întrebă Edith. 

— Să plivesc napii. 

Ea avu o expresie plină de simpatie, ştiind ce muncă 
plictisitoare şi istovitoare era să sapi ca să dai la o parte 
lăstarii nedoriți încât să laşi loc napilor să crească. 

— În fine, e o zi frumoasă pentru asta. 

Dar de seara precedentă se tot gândea că poate iese cu 
barca, până la urmă. Nu-i spusese nimic lui Edith. Ea 
muncea atât de mult, iar el se simţea ca un puşti care se 
gândeşte să chiulească de la şcoală. 

Edith îşi termină pâinea prăjită din farfurie, apoi se duse 
în micul dormitor - care cândva fusese dormitorul lui 
Ingirid şi pe care soţia lui îl folosea acum drept birou - ca 
să-şi strângă hârtiile şi să le pună în geantă. leşi împreună 
cu ea şi o sărută, apoi o privi cum se îndepărtează în 
maşină. 

Se gândise să lucreze vreo două ore la napi înainte să 
iasă cu barca, dar se pomeni mergând spre plajă, până la 
coliba în care ţinea motorul bărcii, firele şi capcanele de 
pescuit. Vântul bătea uşor dinspre est. Se întrebă pentru o 
clipă dacă îşi dorea cu adevărat companie, gândindu-se 
cine ar fi liber să iasă cu el. Martin Williamson era un 
tânăr îndeajuns de agreabil, dar în cele mai multe zile 
lucra o oră în magazin înainte să se ducă la serviciul lui de 
la cafeneaua de la Herring House. Se opri pentru o clipă şi 
auzi cum papagalii de mare de pe ţărmul de dincolo de 
ponton sparg liniştea. Erau mai puţini decât în copilăria 
lui, însă destui încât să le audă zgomotele în timp ce se 
apropia. 

Merse pe pietrişul care delimita plaja de drum. Era o 
scurtătură îngustă şi trebuia să aibă grijă unde păşea. 
Odată îşi luxase glezna acolo şi îl duruse zile întregi. Se 
opri când umbra de la Herring House îi tăie calea doar ca 
să verifice dacă era cineva înăuntru, însă clădirea părea 
pustie. Cafeneaua de la galerie se deschidea abia mai 
târziu, iar în faţă nu era parcată nicio maşină. 

Coliba era la marginea drumului, tocmai unde începea 
pontonul, la vreo două sute de metri mai în faţă. O 
construiseră el şi Lawrence şi era destul de rezistentă, 
chiar dacă o parte din acoperişul din tablă ondulată 
trebuia înlocuit în vreun an. Niciodată nu o încuiau - era 
folosită de toţi bărbaţii din Biddista care aveau barcă - şi 
cam nimeni altcineva nu se aventura până la ponton. 
Cândva, toate cele trebuincioase locuitorilor erau 
descărcate acolo de pe vapoare - cărbune, porumb, nutreţ. 
Acum, mai ancorau doar câţiva turişti veniţi cu iahturile 
care şi rămâneau peste noapte, dar nu văzuse prea mulţi în 
acel an. Pe uşă exista un zăvor greu, astfel încât putea fi 
închisă de afară pentru a nu se tot deschide din pricina 
vântului. În acea zi, zăvorul era tras şi uşa întredeschisă. 
Kenny încercă să se gândească cine ar fi putut fi ultima 
persoană care intrase în colibă, cine ar fi putut fi atât de 
neatent. Doar o pală mai puternică de vânt şi uşa ar fi fost 
smulsă din balamale. Se gândi la Roddy Sinclair. Ar fi tipic 
lui. Băiatul acela nu gândea niciodată. Cândva organizase 
un fel de petrecere acolo, iar când Kenny venise a doua zi 
găsise o grămadă de doze de bere, o sticlă de whisky goală 
şi un tip ciudat într-un sac de dormit. Kenny deschise uşa 
şi simţi mirosul obişnuit de motorină şi peşte. 

Pentru că se gândise la Roddy Sinclair, bănui la început 
că trupul care atârna de tavan era una dintre glumele 
tânărului. Roddy se îmhbătase la petrecerea Bellei şi se 
gândise să facă vreo trăsnaie. Kenny ştia că atunci când 
avea să se apropie urma să constate că era un sac de 
îngrăşământ plin cu paie, băgat într-o jachetă neagră şi 
nişte pantaloni. Capul era neted şi strălucea puţin. Ce real 
pare, îşi zise Kenny. Împinse trupul. Era neaşteptat de 
greu, cu siguranţă nu era făcut din paie. Umbra lui se 
balansa pe peretele din spatele colibei. Se învârti pe funie, 
astfel încât Kenny îi văzu pentru prima oară faţa. Era o 
mască de clovn al cărei plastic alb reflecta lumina dimineţii 
care intra prin uşa crăpată, cu o gură roşie fixată într-un 
rânjet şi ochi goi care se holbau. Apoi observă că avea 
mâini adevărate. Piele. Degete osoase. Unghii netede şi 

rotunde, ca ale unei femei. Dar nu era o femeie. Era un 
bărbat chel. Un bărbat mort care atârna de una dintre 
grinzile acoperişului, având picioarele la doar câţiva 
centimetri de podea. Lângă el, într-o parte, era o găleată 
mare de plastic. Kenny se gândi că probabil o întorsese 
pentru a se urca pe ea, apoi o dăduse la o parte cu 
piciorul. Simţea cum o ia razna. Voia să ridice masca - 
arăta nepotrivit pe o persoană moartă. Dar nu reuşi să o 
facă. În schimb, puse mâinile pe braţele bărbatului pentru 
a-l opri din balans. Nu suporta ideea să-l ştie legănându-se 
acolo precum o sperietoare spânzurată. 

Primul gând fu să o sune pe Edith pe mobil. Dar ce 
putea face ea? Aşa că, simțindu-se puţin neghiob şi slab de 
înger, ieşi, se aşeză pe pietriş şi sună la 999. 

Capitolul 5 


Perez află veştile de la Fran, prin telefon, în timp ce era 
în drum spre birou. Înainte de asta, zăpăcit din cauza lipsei 
de somn, fusese atât de preocupat să rememoreze 
evenimentele din noaptea precedentă, încât conducea 
mecanic, neatent la ce era în jur. În cap îi suna muzica pe 
care o pusese Fran la CD-player când urcase în maşină - o 
femeie care cânta ceva celtic, vioi, ce nu recunoscuse. Se 
întrebă dacă se gândea prea mult la ce se întâmplase cu 
Fran. Aşa era el. Căzuse pe gânduri. Prima lui soţie, Sarah, 
îi spusese că aşteaptă prea multe de la ea, că are cerinţe 
emoţionale. Ar trebui să fiu mai dur, mai puternic, se 
gândi. Mai bărbat. Îmi pasă prea mult de ce cred femeile 
despre mine. 

Apoi primise apelul şi îşi impusese să se concentreze. 
Munca era o constantă a vieţii lui, ceva ce-i făcea bine. Iar 
Sandy, care oricum nu era cea mai elocventă persoană, 
devenea mereu incoerent când era stresat sau surescitat. 
Perez avea nevoie de întreaga lui atenţie ca să reuşească 
să comunice cu el. 

— Avem un suicid, spuse Sandy. Kenny Thomson l-a 
găsit atârnând în coliba aia unde băieţii din Biddista ţin 
chestiile pentru pescuit. 

— Despre cine e vorba? întrebă Perez. 

Vocea de la celălalt capăt al convorbirii îl întrerupse. 

— Kenny Thomson. Ar trebui să-l ştii. A locuit în Biddista 
toată viaţa. Are o fermă care se întinde între golf şi partea 
de sus a dealului... 

— Nu, Sandy. Nu mă refer la cine l-a găsit. Cine e 
sinucigaşul? 

— Nu ştiu. Kenny nu l-a recunoscut. Sau cel puţin a spus 
că nu-şi poate da seama. Sunt pe drum. 

— Nu atinge nimic, spuse Perez. Pentru orice 
eventualitate. 

Ştia că nu ar trebui să fie nevoie să îi zică asta lui Sandy 
şi ştia că oricum urma să uite de avertisment de îndată ce 

ajungea, dar îl făcea să se simtă mai bine să i-o spună. 

Abia când intră pe drumul parcurs în noaptea 
precedentă îşi aduse aminte de bărbatul care izbucnise în 
lacrimi la Herring House. Perez nu se prea ostenise să-l 
găsească. leşise pe uşa bucătăriei şi se uitase pe plajă şi 
pe drum, dincolo de cimitir, dar nu văzuse nimic. Cu 
siguranţă se simţise uşurat. Până la urmă, bărbatul 
probabil că era cu maşina - cum altfel să dispară atât de 
repede? Prin urmare, îşi revenise - asta dacă într-adevăr 
avusese vreo problemă. Perez se gândise pentru o clipă, 
înainte de a reveni în galerie, că ar trebui să anunţe pe 
cineva. Dar pe cine? Şi ce ar spune? Fiţi cu ochii-n patru 
după un individ care plânge mult. S-ar putea să aibă 
amnezie. În timp ce ascultase zgomotul fluxului pe pietriş, 
hotărâse să nu-şi mai bată capul. Vreun turist, îşi zisese, 
tulburat, sau beat, sau drogat. In perioada aceea a anului 
veneau să caute paradisul sau pacea şi îşi dădeau seama 
că nopţile albe îi tulburau, de fapt, şi mai mult. 

În loc să rămână cu gândul la străinul fără nume, se 
gândise la Fran, la cum arăta sub rochia ei neagră, 
dantelată, şi cum ar fi fost să o atingă. 

Se întorsese la galerie pe jos. De pe drum, văzuse prin 
ferestrele lungi cum petrecerea continua, dar avea 
impresia că nu urma să mai dureze mult. Roddy se uita 
spre mare, ţinând încă lejer vioara sub bărbie, de parcă ar 
fi făcut parte din corp, ca o prelungire a trupului său. 
Odată revenit, Perez observase că artistele erau 
dezamăgite. Vânduseră câte ceva, dar se aşteptaseră la 
mai mulţi oameni, la o efervescenţă mai mare. Fran îl luase 
de mână şi îi şoptise că voia să meargă acasă. În ciuda 
atenţiei din partea bărbatului solid cu păr negru, avea 
nevoie să i se ridice moralul. Perez se bucura într-o 
oarecare măsură că e puţin tristă. Îi oferea prilejul să o 
facă să se simtă mai bine. 

Acum se gândea că sinuciderea nu avea cum să fie o 
coincidenţă. Sudistul misterios cu siguranţă era tulburat, 
poate chiar labil psihic. Bărbatul mort fusese găsit la doar 
câteva sute de metri de Herring House, acolo unde străinul 

fusese văzut ultima oară. Perez nu se gândise vreodată că 
ar fi fost în stare să-şi ia viaţa. Se simţea vinovat fiindcă 
fusese aşa neglijent, se simţea responsabil pentru viaţa 
unui străin pe care-l întâlnise o singură dată. Apoi 
încercase să-şi aleagă cuvintele cu care să-i explice 
situaţia lui Fran. Oare ea avea să dea vina pe el pentru 
suicidul bărbatului? Şi spera ca, în ciuda tuturor 
aparenţelor, odată ce urma să ajungă la coliba de lângă 
pontonul din Biddista să descopere că o cu totul altă 
persoană îşi pusese capăt zilelor. 

O luă pe drumul spre nord şi apoi spre vest prin 
Whiteness. Aici, pământul întindea nişte degete 
contorsionate care intrau în mare şi era greu să-ți dai 
seama care e linia coastei. Se zăreau nenumărate bălți şi 
intrânduri, aşa încât peisajul de dincolo părea format din 
insule. În vegetaţia joasă erau flori peste tot - piciorul- 
cocoşului, iarbă-roşioară, orhidee ale căror nume le ştia 
mama lui. În lumina aceea, în momentul acela al anului, 
vizitatorii cumpărau pe loc locuinţele vechi pe post de case 
de vacanţă. 

Drumul se îngustă, transformându-se într-o singură 
bandă, din loc în loc fiind amenajate câteva alveole pentru 
depăşire, apoi coti înspre deal, aşa încât Perez văzu 
Biddista în faţa lui - cimitirul, apoi Herring House, 
aproape de plajă, coliba de la ponton şi, dincolo de ea, trei 
case cu câte un etaj. În cea mai mare se găseau oficiul 
poştal şi un magazin. Apoi drumul mergea mai departe, 
trecând de conacul în care locuia Bella Sinclair, până ce 
ajungea la ferma lui Kenny Thomson. Cândva, comunitatea 
fusese mai numeroasă. Încă se mai zăreau ruinele unor 
case de demult pe mai multe dintre loturile lui Kenny. 
Acesta cumpărase pământul treptat, pe măsură ce oamenii 
plecaseră, fiind fie prea bătrâni ca să-l mai muncească, fie 
pentru că primeau un salariu mai bun lucrând pentru 
primărie în Lerwick. Acum casele ar fi putut fi renovate şi 
vândute pentru o avere, însă când începuse el să-şi extindă 
proprietatea nu existase cerere şi le cumpărase pe nimic. 
Biserica  presbiteriană fusese demolată cu mulţi ani 

înainte, când populaţia intrase în declin, iar piatra fusese 
folosită prin toată insula. Acum numai atât mai rămăsese 
din Biddista, o comunitate izolată de restul insulei printr- 
un deal într-o parte şi marea pe cealaltă. 

Maşina lui Sandy era parcată la marginea drumului. El 
stătea pe dig, fumând o ţigară. Perez, care lucrase o vreme 
în Aberdeen şi avusese de-a face cu mai multe infracţiuni 
într-o lună decât Sandy în toată cariera lui, se întrebă cum 
urma să procedeze cu chiştocul după ce termina de fumat. 
Avea să-l arunce pe jos şi să contamineze posibila scenă a 
crimei? În schimb, când îl văzu pe Perez apropiindu-se, 
Sandy se ridică, scoase ţigara din gură şi o aruncă în apă. 
Un alt fel de contaminare. 

— Unde ai fost? întrebă Sandy. Am încercat să te sun 
acasă. 

Perez ignoră întrebarea şi Sandy nu insistă. Era obişnuit 
să nu fie băgat în seamă. 

— L-am lăsat pe Kenny să se întoarcă acasă, spuse. N- 
avea rost să stea aici şi ştim unde-l găsim. Era destul de 
şocat. Pe mine nu m-a deranjat prea mult. Pare ireal, nu-i 
aşa? Cu chestia aia pe faţă. 

— La ce te referi? 

— A, nu ţi-am spus? O să vezi. 

Perez merse până la colibă, se opri în dreptul uşii şi privi 
înăuntru. Cadavrul atârna într-un ştreang gros, legat de un 
căprior în apropiere de vârful acoperişului înclinat. Faţa 
era întoarsă, însă Perez îi recunoscu hainele. Pantaloni 
negri, jachetă neagră de in. Abia când avansă câţiva paşi 
văzu masca încremenită într-un rânjet. Brusc i se făcu rău, 
dar se strădui să se uite din nou în colibă. Analiză scena, 
găleata răsturnată. La prima vedere părea clar o 
sinucidere. 

Sandy venise în spatele lui. 

— Medicul va sosi cât de curând, spuse. Dar asta ar 
putea însemna ceva vreme. A fost un apel de urgenţă însă 
le-am spus că totul e în regulă. Omul nostru nu pleacă 
nicăieri. 

Sandy încă avea un aer îndatoritor, ca de copilaş. Lui 

Perez îi venea să-l liniştească, să-i spună că se descurcă şi 
atunci când greşea. 

— Bun. Cu cine ai stat de vorbă? 

— Cu tipul nou-venit, care tocmai s-a mutat în 
Whiteness. 

Sandy făcu o pauză. 

— Ce crezi că se întâmplă aici, care-o fi treaba cu 
masca? 

— Nu ştiu. 

Lui Perez i se păruse atât de tulburătoare, încât se 
întorsese cu spatele la bărbatul spânzurat. Poate din cauza 
netezimii strălucitoare sau a rânjetului drăcesc. După 
întunericul din colibă, pentru o clipă simţi cum îl dor ochii 
din cauza soarelui care se reflecta în apă. i 

— Trebuie să fie vreun turist, spuse Sandy categoric. In 
niciun caz cineva din Biddista. Cel puțin, aşa zice Kenny. 
Poate să-şi dea seama fără să-i vadă fața. Iar într-un loc 
atât de mic, ar şti. Nu i-am verificat obiectele personale 
pentru a-l identifica. Ai spus să nu pun mâna. 

— Bun, spuse Perez din nou, distras. 

Işi aducea aminte de noaptea precedentă, cum îşi 
întorsese interiorul buzunarelor în afară. În haine nu avea 
nimic care să-l identifice, începu să se gândească la 
procesul pe care avea să-l urmeze pentru a-i da de urmă. 
Să sune la hoteluri şi pensiuni. Să verifice la NorthLink şi 
British Airways. Poate era nevoie să aştepte până i se 
constata absenţa pe vasul care se întorcea în sud ca să-i 
poată afla numele. În perioada aceea a anului, pe insule 
erau mai mulţi turişti decât localnici. Fără să vrea, 
începuse să devină interesat. Ce-l făcuse pe bărbat să-şi 
piardă memoria într-o primă fază, iar apoi îl împinsese pe 
culmile disperării, încât să-şi ia viaţa? 

— Tu care crezi că o fi treaba cu masca? 

Uneori îi punea întrebări lui Sandy, neaşteptându-se la 
vreun mare răspuns, ci fiindcă încerca să-l facă să 
gândească, în speranţa că avea să devină un obicei. 

— Habar n-am. Poate voia să transmită vreun mesaj? 

Ce fel de mesaj? Că viaţa lui fusese o glumă? In noaptea 

precedentă cu siguranţă nu râsese. 

— Sunt convins că l-am văzut aseară, spuse Perez. Era 
unul dintre musafirii de la petrecerea de la Herring House. 

Apoi, îndată ce se gândi la asta, spuse: 

— Mă întreb de unde o fi făcut rost de mască. Cu 
siguranţă n-o avea la el atunci. 

De data asta, Sandy nu răspunse. Nu ar fi trebuit să-l las 
singur pe individ, gândi Perez. Îi era teamă să fie lăsat 
singur. 

— Poţi să-l aştepţi aici pe medic? O să merg să vorbesc 
cu Kenny Thomson. Poate are vreo idee despre cine ar 
putea fi bărbatul mort, poate ştie unde locuia. Dacă cineva 
din Biddista găzduia musafiri contra cost, Kenny ar trebui 
să ştie. 

Sandy dădu din umeri. 

— Mi se pare un loc ciudat în care să vrea să stea un 
străin. Ce să facă aici toată ziua? 

— Uită-te şi tu, omule. Linişte. Nimic de făcut. Tocmai 
pentru asta vin aici. 

Sandy privi dincolo de apă. 

— Mai degrabă a venit special din Lerwick şi a ales cel 
mai izolat loc să-şi facă felul. 

Dar Perez se gândi că nu venise până aici doar ca să se 
sinucidă. Venise la petrecere cu un motiv anume. 

Capitolul 6 


Perez merse pe drumul către casa lui Kenny Thomson. 
Era foarte obosit acum şi mintea îi funcţiona lent. Se 
gândea că poate efortul fizic avea să-l mai trezească. 
Skoles, casa Thomson-ilor, părea mai degrabă o fermă în 
toată regula decât o mică gospodărie. De când cumpărase 
tot pământul din jurul lui, Kenny avea mai multe oi decât îi 
trebuiau în gospodărie şi vaci într-unul dintre zăvoaiele 
joase de lângă casă. Dar totul se făcea în continuare ca 
odinioară. Lui Perez îi plăcea asta. Văzu un câmp de cartofi 
care tocmai răsăreau, în rânduri drepte şi bine conturate, 
şi un câmp de napi. În multe locuri, fermierii vindeau loturi 
de pământ pentru locuinţe, dar se părea că lui Kenny 
această metodă nu-i făcuse cu ochiul. 

Perez încercă să-şi aducă aminte când vorbise ultima 
oară cu Kenny, dar nu reuşi. Poate că-i făcuse semn din 
cap, salutându-l, în oraş, poate că dăduse de el la 
Sumburgh sau la barul de pe feribot. Dar Kenny era mai 
mult decât un cunoscut oarecare. În anul când Perez 
împlinise şaisprezece ani, Kenny îşi petrecuse întreaga 
vară pe Fair Isle şi lucraseră împreună. Atunci munciseră 
din greu la portul din North Haven. Kenny fusese chemat 
să supravegheze desfăşurarea construcţiilor, iar Perez 
fusese unul dintre muncitori, prima lui slujbă adevărată 
din timpul vacanţelor. Încă îşi aducea aminte de băşici, de 
cum îl duruse spatele şi de uşurinţa cu care Kenny, mai 
mare ca el cu douăzeci de ani, suplu şi cu părul negru pe 
atunci, putea căra câte o butelie de gaz în fiecare mână 
atunci când îi ajuta pe localnici să descarce barca, felul 
cum putea să trudească toată ziua fără să pară că 
oboseşte. 

Kenny se cazase iniţial la pensiunea de la Observator, 
însă după câteva săptămâni se mutase mai în interiorul 
insulei, la Springfield, pentru a sta cu familia Perez. Era 
mai departe de şantier, însă, după cum spusese, se simţise 
stingher printre toţi ornitologii aceia, iar dacă-l găzduiau 

însemna încă nişte bani pentru el. Seara făcea un duş, 
după care se alătura familiei la cină. Kenny nu deranjează 
deloc. Asta spusese mama lui Perez, şi avusese dreptate. 
Era discret, amabil, punea masa şi o ajuta cu spălatul 
vaselor pe urmă. Un musafir perfect. 

Acum, Perez încerca să-şi amintească despre ce 
discutaseră atunci când săpau canalele de scurgere şi 
amestecau cimentul. Kenny nu prea vorbea despre el. Il 
ascultase pe Perez povestind despre planurile lui de a 
merge la facultate şi cât nu suporta atmosfera de la şcoală, 
însă nu spusese mai nimic despre el însuşi. Din când în 
când îi mai scăpa câte ceva despre viaţa lui la Biddista şi 
despre ceilalţi locuitori, dar foarte rar. Dar m-ar fi 
interesat măcar? se întrebă Perez. Pe vremea aceea Kenny 
i se părea un tip de vârstă mijlocie şi plictisitor. 
Incăpăţânat să facă lucrurile ca lumea. Era deja însurat cu 
Edith, care nu îl însoţise. Stătea la Skoles, având grijă de 
tatăl lui, care încă mai trăia. Kenny o pomenise pe Edith, 
dar nu cu afecţiune. Probabil că nu era uşor pentru ea, îşi 
zise Perez, să aibă grijă de un bătrân care nu-i era nici 
măcar rudă. Kenny ar fi trebuit să fie mai recunoscător. 

Apoi, brusc, îşi aminti de o petrecere care avusese loc în 
sala de festivități de pe Fair Isle. O nuntă de întoarcere: un 
băiat de pe insulă care plecase să se însoare cu o sudistă 
în oraşul ei, apoi o adusese înapoi pentru a sărbători cum 
se cuvine pe insulă; tânăra purtase o rochie de nuntă albă, 
lungă, exact ca într-o biserică anglicană. În sală avusese 
loc şi un banchet, la care fuseseră invitaţi toţi locuitorii 
insulei, după care urmase un dans. Perez îşi aduse aminte 
cum Kenny dansase un eightsome reel cu mama lui, 
balansând-o şi ridicând-o până izbucnise în râs. Tatăl lui, 
care privea de pe margine, păruse puţin deranjat. Poate 
Kenny se îmbătase puţin în acea seară. Perez băuse la 
rândul lui, aşa încât era posibil ca memoria să-l înşele. La 
scurt timp după petrecere, Kenny se întorsese să stea la 
Observator. Când Perez îl întrebase de ce se mutase, 
fusese la fel de criptic ca întotdeauna: 

— Îmi convine mai mult acum. 

Când ajunse la casă, Perez bătu la uşa de la bucătărie. 
Aşteptă o clipă. Nu se auzi niciun răspuns. Se întreba dacă 
să intre oricum, când Kenny apăru în spatele lui cu un 
câine jigărit, care nu făcea niciun zgomot. 

— Te aşteptam, spuse Kenny. Sandy a zis că te-a sunat. 
Dar m-am gândit că aş putea să muncesc puţin înainte. 
Vrem să tundem oile la sfârşitul săptămânii. 

— Vrei să mergi la treabă? Putem vorbi la fel de bine şi 
aşa. 

— Nu, tocmai voiam să-mi fac o cafea. Vrei şi tu? 

Bucătăria era mai ordonată decât în multe ferme în care 
intrase Perez. Kenny se opri în dreptul uşii şi îşi dezlegă 
şireturile înainte să intre doar în ciorapi. Perez îşi verifică 
încălţările înainte să-l urmeze. Camera era pătrată, cu o 
masă în mijloc şi două fotolii lângă maşina de gătit 
Rayburn. Dulapuri utilate şi electrocasnice moderne 
cumpărate din banii lui Kenny, gândi Perez, însă alese de 
Edith. Pe pervaz era un vas cu iarbă-roşioară al cărei roz 
intens se asorta cu un motiv regăsit pe faianţa de pe 
pereţi. Totul era pus la punct şi ordonat. Vesela folosită la 
micul dejun, încă nespălată, aşezată în uscătorul de vase, 
era singurul lucru nelalocul lui. 

Kenny probabil îl observă cum se uită la vase. 

— O să spăl eu alea înainte să se întoarcă Edith, spuse. 
Mi se pare cinstit, dacă a fost la muncă toată ziua. Te 
mulţumeşti cu cafea solubilă? Lui Edith îi place treaba 
adevărată - Ingirid i-a cumpărat o maşină modernă de 
Crăciun - dar mie mi s-a părut mereu cam amară. 

— Fireşte, spuse Perez. Beau ce bei şi tu. 

I-ar fi prins bine un espresso tare, însă ştia că nu ar fi 
fost potrivit să ceară. 

Aşteptă până când Kenny i se alătură în bucătărie 
înainte să înceapă cu întrebările. 

— La ce oră l-ai găsit? 

Kenny rămase pe gânduri. Tot ce făcea era lent şi 
calculat. În afară de dans, îşi zise Perez, aducându-şi 
aminte de sala de festivități din Fair Isle. Se dezlănţuia 
când dansa. 

— Trebuie să fi fost cam nouă şi zece dimineaţa. Edith 
plecase la muncă pe la opt şi jumătate, iar eu mă gândeam 
să plivesc napii. Dar, nu sunt multe zile ca asta, nici măcar 
vara. 

Zâmbi. 

— Mă tenta să ies la pescuit. Mi-am spus că poate facem 
un grătar diseară dacă am noroc şi prind cod negru sau 
macrou. 

Perez dădu din cap. 

— Ştiu că nu l-ai văzut la faţă, dar ai idee cine ar putea fi 
bărbatul mort? Trebuie să-l identificăm. 

Din nou o pauză. 

— Nu. Nu l-am întâlnit niciodată. 

— Dar poate că ai vreo idee? 

— Bella a organizat o petrecere aseară. Locul era plin de 
străini. 

Nu chiar plin. 

— Tu nu ai fost acolo, Kenny. Credeam că mereu îi 
cheamă pe cei din Biddista la vernisajele ei. Am crezut că 
de la voi se inspiră să picteze. 

Faţa lui Kenny era bronzată şi ridată. Se strânse într-un 
zâmbet scurt, răutăcios. 

— Asta spune la ştiri. Ai văzut documentarul acela TV 
despre ea şi Roddy? Nu o să mai cred nimic din ce văd la 
TV. Au venit să filmeze aici la Biddista, ştii, m-au urmărit 
într-una din zile şi ai crede din reportaj că sunt vreun mare 
proprietar de terenuri, mai-mai să fiu moşier. 

Ibricul începu să fiarbă. 

— Nu te lăsa dus de nas de poveşti, Jimmy. Bella Sinclair 
mereu a crezut că e mai bună decât noi, restul. Chiar şi 
când mergeam la şcoală şi ea locuia într-o casă a 
primăriei, lângă mal. E adevărat că întotdeauna a putut să 
deseneze, chiar şi când era atâtica. Părea să vadă lucrurile 
diferit de noi, ceilalţi. 

— Ai idee dacă a rămas cineva la ea peste noapte la 
conac? 

Kenny dădu din cap. 

— Ţi-am spus, Jimmy, nu prea mai am treabă cu Bella. 

Habar n-am. Nu cred că mai cheamă în casă atâţia oameni 
ca odinioară. Pe vremuri, conacul era plin de străini. Nici 
măcar pe atunci locuitorii din Biddista nu erau îndeajuns 
de buni pentru ea. Poate că, în sfârşit, se maturizează şi nu 
mai are nevoie de oameni care să-i spună tot timpul cât de 
minunată e. 

— Roddy a fost la Herring House. 

— Înseamnă că o fi rămas cu ea la conac. Asta până o să 
primească o ofertă mai bună. 

— Nu-ţi place băiatul? 

Kenny dădu din umeri. 

— E foarte răsfăţat. Nu e vina lui. 

— A fost la festivalul St. Magnus din Kirkwall, iar Bella l- 
a convins să meargă în nord să cânte pentru ea. 

— E un muzician bun, spuse Kenny. La fel cum ea eo 
artistă bună. Insă nu sunt convins că asta le scuză 
comportamentul faţă de ceilalţi. Roddy obişnuia să-şi 
petreacă timpul cu copiii mei când venea să stea cu Bella. 
Era mai mic ca ei, însă tot ajungea să facă pe şeful. După 
aia a ieşit cu Ingirid de câteva ori. Apoi a părăsit-o. A plâns 
o săptămână. l-am spus că tot ea a avut de câştigat. 

— Ştiu doar ce am citit în ziare. 

— Ei bine, spuse Kenny, aia e doar jumate. Chiar şi când 
era la şcoală era razna. Bea. Lua şi droguri, dacă e să te iei 
după ce zic copiii mei. 

Perez îşi dădu seama că era dornic să asculte poveştile 
despre isprăvile lui Roddy. Probabil că nu aveau nicio 
relevanţă pentru moartea unui englez ciudat, însă toată 
lumea din Shetland era fascinată de Roddy Sinclair. 
Adusese strălucirea pe insule. 

— Am văzut pe cineva cum pleca de la petrecere, spuse 
Kenny. Eram chiar pe dealul ăla din spatele casei. Cineva 
îmbrăcat în negru. M-am întrebat dacă n-o fi cumva 
bărbatul ăla din colibă. 

— Cât era ceasul? 

Din nou acea pauză. Cumpănea. 

— Nouă jumate? Poate puţin mai târziu. 

Perez îşi spuse că se potrivea cu ora la care dispăruse 

englezul. 

— S-a urcat în vreo maşină? 

— Nu, nu s-a dus spre parcare. A venit pe aici, în sus, 
către conac. Dar era destul de departe. N-aş putea băga 
mâna-n foc că el era. Fugea. Bărbatul pe care l-am văzut. 
Fugea de parcă venea dracul după el. 

Nu dracul, îşi zise Perez. Eu. Am presupus că s-a dus 
înspre drumul principal din sud şi că, dacă l-aş mai fi 
căutat puţin, aş fi dat de el. De ce să fi venit pe aici? Dacă 
fugise dinspre plajă către conac şi Skoles, cum să ajungă 
înapoi la ponton cu un ştreang în jurul gâtului? Apoi îşi 
aduse aminte cât de speriat fusese bărbatul la gândul de a 
rămâne singur. Poate că mai era cineva pe urmele lui. 

Kenny voia ca el să plece, iar Perez observă asta. In 
plus, nici nu mai avea întrebări. Ştia că urmau să apară 
altele, mai târziu. Întrebări care aveau să-l trezească în 
puterea nopţii. Aşteptă în grădină, în timp ce Kenny se 
aplecă să-şi pună bocancii. 

— Să-l fi văzut Edith pe bărbat? 

Îşi dăduse brusc seama că dinspre casă ea ar fi putut să- 
l vadă mai bine. 

Kenny îl privi de jos şi miji ochii. 

— Nu l-a văzut deloc. Am întrebat-o. 

— Sunteţi amândoi acasă diseară, dacă trebuie să 
vorbesc din nou cu voi? 

Kenny se ridică. 

— Vom fi pe-aici, prin preajmă. Dar nu mai am nimic să- 
ţi zic. 

În timp ce Perez se întorcea spre mal, zgomotul 
pescăruşilor devenea tot mai puternic. Nu prea îl atrăgeau 
înălțimile. În vreme ce alţi copii se căţărau pe stâncile 
despicate de acasă, el stătea departe de margine. Dar îi 
plăcuse să le privească de jos, mai ales în această perioadă 
a anului, când păsările aveau pui şi toate se agitau ca să 
găsească un loc pe margine. Fluxul trebuia să fie deja la 
nivelul maxim. Apa aproape că ajunsese la bărcile trase pe 
plajă. În timp ce se apropia de Sandy, un Range Rover 
trecu pe drumul de coastă, depăşind Herring House. 

Medicul, Sullivan, era din Glasgow. Tânăr, inteligent. Se 
îndrăgostise de o femeie din Shetland şi o iubise atât de 
mult încât o urmase în nord când ei i se făcuse prea dor de 
casă. Se spunea că ar fi putut să devină un medic renumit, 
dar preferase să fie unul de provincie. Ce romantic! Aşa se 
spunea. Alte poveşti, gândi Perez. Cu toţii creştem cu 
poveşti, dar cum putem să ne dăm seama care dintre ele 
sunt adevărate? 

Sullivan nu părea prea afectat de alegere, fiindcă ieşi 
din maşină fluierând şi le aruncă un rânjet. 

— Îmi pare rău că v-am făcut să aşteptaţi, domnilor. O 
doamnă din Whiteness avea o sarcină mai avansată decât 
crezuse şi a născut la domiciliu. O fetiţă tare drăgălaşă! 

Perez se întrebă dacă avea să fie la fel de voios şi iarna. 
Erau destui oameni din sud care nu puteau suporta vântul 
şi nopţile fără sfârşit. Nopțile astea luminoase aveau să 
facă loc, în curând, vijeliilor aduse de echinocțiul de 
toamnă. Lui Perez îi plăcea schimbarea bruscă dintre 
anotimpuri, însă nu era pentru toată lumea. 

Sullivan aruncă din pragul uşii o privire scurtă 
cadavrului, apoi se îndreptă spre maşină. Când se întoarse, 
ținea o lanternă masivă. Lumină cu ea colţurile colibei şi 
ridică o scară mobilă, de lemn, care fusese agăţată de 
cuiele din zid. 

— Vreau să mă uit mai de-aproape. E-n regulă? 

Perez dădu din cap. Dacă se dovedea a fi scena unei 
crime, urmau să fie norocoşi dacă echipa de criminalistică 
din Inverness ajungea în aceeaşi zi. Cel mai bine afla cât 
mai multe acum. 

— Doar încearcă să nu te atingi de altceva. 

Doctorul aşezase scara aşa încât să fie la nivelul 
bărbatului spânzurat. Îi lumină gâtul cu lanterna. 

— Probleme? 

— S-ar putea. Nu sunt sigur încă. Pare să fi murit 
strangulat, dar asta nu e ciudat la spânzurați. Nu prea îşi 
frâng gâtul repede, mai ales după o cădere atât de mică. 

Cobori câteva trepte. 

— Dacă ar fi să pariez, aş spune că a fost strangulat şi 

era deja mort înainte să fie spânzurat. Priveşte: funia e 
foarte groasă, dar mai e şi o altă urmă aici, pe gât, iar 
unghiul e destul de diferit. Urma funiei nu prea o ascunde 
pe cea mică. 

Acum stătea din nou lângă el. 

— Aş vrea încă o părere înainte să o numesc crimă, 
inspectore. Sunt nou aici. Nu vreau să mă fac de râs. 

— Dar eşti destul de sigur că nu s-a sinucis. 

— După cum am spus, inspectore, dacă aş paria, aş 
spune că era mort înainte să fie spânzurat. lar dacă aş fi la 
mine acasă, nu aş ezita. Dar nu sunt acolo şi nu pot 
garanta până când nu-şi aruncă o privire şi cineva cu mai 
multă experienţă. 

Perez se uită la ceas. Dacă se dovedea că era o 
investigaţie criminalistică, avea nevoie ca echipa din 
Inverness să prindă ultimul avion din zi. Încă mai era timp, 
dar nu prea mult. 

— Cât de repede poţi avea o a doua opinie? 

— Dă-mi o oră. 

Perez dădu din cap. Îşi dădu seama că vrea să fie vorba 
de o crimă. Datorită adrenalinei, fiindcă senzaţia asta era 
motivul pentru care intrase în poliţie, iar în Shetland nu 
prea existau astfel de cazuri. Şi fiindcă, dacă bărbatul nu 
se sinucisese, însemna că Perez nu era responsabil, că nu 
ar fi avut cum să prevadă incidentul. 

Capitolul 7 


Stând în pat şi urmărind lumina soarelui pe tavan, Fran 
încercă să nu se lase amăgită de senzaţia de bine. Se 
simţise la fel de bine şi după prima noapte petrecută cu 
Duncan şi iată ce se întâmplase! Cât fuseseră căsătoriţi, el 
se culcase cu o femeie atât de în vârstă că-i putea fi mamă 
şi îşi bătuse joc de Fran. Numai gândul la asta o umplea de 
revoltă. O pală de vânt intrată pe geamul deschis făcu 
perdeaua să zboare şi zări o mioară grasă, neagră, care 
păştea la doar câţiva paşi de casă. Perdeaua căzu la loc şi 
Fran alungă imaginile cu Perez din mintea ei. 

Atunci când îl părăsise pe Duncan, fusese tentată să 
fugă înapoi la Londra, la gaşca ei de prieteni, pe străzile 
anonime ale oraşului, unde nimeni nu avea habar de 
umilinţa ei. Dar fusese nevoită să se gândească la Cassie. 
Cassie avea aproape şase ani acum şi era mai liberă aici 
decât fusese vreodată la Londra. Avea dreptul să-şi 
cunoască tatăl. Iar Fran ajunsese să se îndrăgostească de 
Shetland, deşi era un loc mohorât, aşa încât se mutase 
într-o casă mică din Ravenswick, o închiriase pe timp de 
iarnă ca să se hotărască unde voia să locuiască mai 
departe. O cumpărase în urmă cu trei luni. Se dedicase 
insulelor Shetland. Însă nu era sigură dacă se putea dedica 
lui Jimmy Perez. Se întâmplau prea multe lucruri deodată. 

Cel mai bine era să se concentreze pe eşecul 
vernisajului de la Herring House. Nu prea ştia la ce să se 
aştepte de la deschiderea expoziţiei, dar cu siguranţă 
sperase să fie un eveniment de mai mare amploare. Chiar 
şi cu Roddy Sinclair de faţă ca să anime atmosfera seara 
fusese un fiasco. Sala fusese pe jumătate goală. Veniseră 
foarte puţini dintre prietenii ei pentru a sărbători 
împreună. Îşi imaginase de atâta timp ocazia de a-şi 
expune lucrările încât se simţea dezamăgită. Şi ce avea să- 
şi aducă aminte lumea? Cu siguranţă nu tablourile, ci un 
om ciudat într-o criză de isterie. 

Însă urmele dezamăgirii, copilărescul Nu e corect! Nu o 

opriră să se gândească din nou la Perez. La primul sărut, 
puţin stângace, cu aromă de cafea. La şira spinării, exact 
aşa cum şi-o imaginase, la cum îi atinsese vertebrele cu 
degetele. 

Sună telefonul. 

Presupuse că era Perez şi se dădu jos repede din pat, 
merse dezbrăcată până în camera de zi, care era şi 
bucătărie, gândindu-se să-i spună că n-are hainele pe ea. 
Asta avea să-l aprindă. Sau nu? Avea atâtea de învăţat de 
la el. Rochia pe care o purtase la deschidere zăcea pe 
podea. Pe masă erau două pahare şi o cană în care mai 
rămăsese doar zaț. 

Răspunse la telefon. 

— Alo? 

Îşi păstră vocea joasă şi primitoare. 

— Frances, eşti în regulă? Pari să fi răcit. 

Era Bella Sinclair. O să dea vina pe mine, îşi zise Fran, 
pentru publicul redus de aseară. Dacă Bella ar fi fost 
singura expozantă, ar fi venit mai mulţi. 

— Sunt în regulă, spuse. Putin obosită. 

— Ascultă, trebuie să vorbim. Poţi să vii aici? Cât e 
acum? Unsprezece şi jumătate. În cazul ăsta vino să luăm 
prânzul, cât de repede poţi. 

Ce vrea? Fran ştia că era absurd, însă simţea cum o 
cuprinde panica. Bella avea capacitatea de a intimida. 
Poate că vrea bani de la mine, îşi zise. Drept compensație 
pentru cheltuielile făcute pentru petrecere şi vânzările 
reduse. lar ea nu avea bani. Dar, bineînţeles că urma să se 
supună chemării Bellei. 

— Ce spui să ne vedem la cafeneaua de la Herring 
House la douăsprezece şi jumătate? sugeră ea timid. li 
trebuia cel puţin atâta timp ca să se îmbrace şi să ajungă 
în nord. 

— Nu, nu. 

Bella era nerăbdătoare. 

— Nu la Herring House. Aici, la conac. Cât de repede 
poţi. 

În drum spre Biddista, Fran îşi zise că ar fi trebuit să se 

lase convinsă mai greu, să fi stabilit să vină în altă zi. Doar 
fiindcă îi admira lucrările Bellei nu însemna că nu avea 
propria personalitate. Lumea o ştia cândva ca fiind 
încăpăţânată, hotărâtă. Dar asta fusese pe vremuri, pe 
când avea o slujbă ca lumea şi o grămadă de prieteni şi 
locuia la Londra. Acum se chinuia ca artistă şi se străduia 
să-şi găsească locul în comunitate. Trecând de Herring 
House, se întrebă ce ar fi spus fetele de la revistă despre 
Perez, aşa că nu observă maşinile parcate în dreptul 
pontonului şi nici micul grup de oameni care stăteau în 
afara colibei cu acoperiş de tablă ondulată. Făceau parte 
din peisaj. Nişte bărbaţi care plănuiesc să meargă la 
pescuit. Prietenele mele ar spune că nu e genul meu, îşi 
zise. Că nu e îndeajuns de puternic pentru mine. Ar spune 
că relaţia nu va rezista. 

Conacul era o clădire pătrăţoasă, impunătoare, de 
piatră, aflată pe o mică ridicătură de pământ şi îndreptată 
spre mare. Fran o mai văzuse pe dinafară, însă niciodată 
pe dinăuntru. Înainte, toate întâlnirile cu Bella avuseseră 
loc în cafeneaua de la Herring House, cu Martin 
Williamson care făcea pe gazda, oferindu-le cafea sau 
pahare înalte pline cu vin. Bella probabil auzise maşina pe 
pietriş, pentru că deschise uşa înainte ca Fran să se fi dat 
jos. Purta blugi şi avea o cămaşă de in lejeră. Până şi la ea 
acasă era stilată. 

— Intră. 

Cândva, între casă şi plajă existase o biserică, iar 
arhitectura conacului dezvăluia legătura religioasă. 
Înăuntru, scara era luminată de o fereastră îngustă, înaltă 
cât două etaje, o fereastră de biserică, însă cu geam 
transparent, care lăsa să pătrundă lumina solară. Fran 
făcu un pas înăuntru şi rămase pe loc să admire 
priveliştea. 

— Ce casă splendidă! 

Îşi dădu seama imediat că spusese exact ceea ce trebuia. 
Bella ştia că avea o casă splendidă, însă îi plăcea s-o audă. 
Se relaxă puţin. 

— Vino în bucătărie. Din păcate o să mâncăm ce-a rămas 

de azi-noapte, însă e destulă mâncare. 

— Îmi pare foarte rău că au venit atât de puţini oameni 
din câţi am invitat. Chiar îi rugasem. 

— Nu-i vina ta, spuse Bella. Nu, nu, chiar nu-i vina ta. 

Fran se aştepta la o explicaţie, însă Bella trecu mai 
departe şi începu să vorbească despre Biddista şi despre 
casă, nu despre petrecere. 

— Am crescut în Biddista, ştii. Nu aici, la conac, ci într- 
una dintre casele de pe mal ale primăriei. Pe atunci erau 
casele consiliului local. Acum toate au fost vândute. 
Niciunul dintre cei cu care am crescut nu şi-a permis să 
cumpere vreuna. Willy a fost ultimul care a mai trăit acolo, 
iar spre finalul vieţii nici măcar el nu mai era chiriaşul 
consiliului. 

Fran era puţin măgulită că Bella presupunea că ea ştia 
despre cine vorbeşte, fiindcă o trata ca şi cum ar fi fost din 
Shetland. Habar n-avea, evident, dar o lăsă pe Bella să 
continue. 

— Încă mai era un preot la conac pe vremea aia. Un 
englez care fusese misionar în Orientul Îndepărtat şi care 
ne trata ca pe nişte sălbatici care trebuie educați. Biserica 
deja nu mai era pe atunci aşa că el ţinea slujba în 
sufragerie. Uneori, seara, în mijlocul unei petreceri, încă 
mi se pare că aud cântările. 

Bucătăria era în spatele casei. Părea puţin întunecată 
prin comparaţie cu lumina din hol. La rândul ei, parcă avea 
ceva de biserică. Tavanul era înalt şi sub fereastră se 
găsea o bancă din lemn închis la culoare, care putea trece 
drept strană. Toate tavanele i se păreau înalte lui Fran. Ea 
era obişnuită să se întindă şi să-l poată atinge. Bella aduse 
din frigider farfurii acoperite cu folie de plastic şi Fran 
recunoscu mâncarea de la bufetul din seara precedentă. 

— Am nevoie de vin, spuse Bella. Ia să vedem dacă a mai 
lăsat Roddy vreun pic. Încă era treaz când m-am culcat azi- 
noapte, dar cred că nici el nu ar fi fost în stare să bea tot 
ce a rămas. Încă mai sunt cutii cu sticle la Herring House. 

Se duse din nou la frigider şi se întoarse cu o sticlă. 

— Vrei un pahar? Ăsta e destul de bun. 

Fran dădu din cap că nu. 

— Ni se alătură şi Roddy? 

Deşi nu voia, era atrasă de faima lui Roddy Sinclair. 
Faptul că era din Shetland îl făcea unic şi popular, însă 
pentru ea reprezenta viaţa din afara insulelor, vechea ei 
viaţă formată din baruri cu vin, magazine şi bârfe de 
tabloid. Îşi spunea că lumea aceea era superficială şi 
vulgară, dar îi lipsea oricum. I se părea ispititoare. Uneori 
se pomenea că citeşte revista Hello! Când nu era nimeni 
prin preajmă. 

Bella se uită la ceas. 

— Nu cred că Roddy s-a mai trezit înainte de prânz de 
când a terminat şcoala. Poate doar dacă trebuie să prindă 
vreun avion. 

Aşeză farfurii şi tacâmuri pe masă, îndepărtând 
celofanul de pe tăvile cu mâncare. 

Fran tot nu înţelegea de ce fusese chemată aşa urgent. 
Să fie doar faptul că Bella ţinea să-şi confirme din nou că 
are puterea de a face lucrurile să se întâmple? 

— Mi-ai spus că vrei să-mi vorbeşti. Părea important. 

— Poate că am exagerat. N 

— Sunt o femeie ocupată, Bella. Imi spui despre ce e 
vorba? 

Ceva din vechea ei încredere în sine începea să-i revină. 

Tonul ei păru să o şocheze pe Bella, deoarece urmă un 
moment de tăcere. E aşa teatrală, gândi Fran. Nu clinteşte 
un deget fără să calculeze ce impresie va face. Bella se 
ridică, băgă mâna în geantă şi scoase o coală de hârtie 
împăturită. 

— Despre asta e vorba. Andy de la Visit Shetland mi-a 
lăsat-o de dimineaţă. Nu a reuşit să înţeleagă nimic, 
evident. A avut zi liberă ieri şi s-a dus de acasă direct la 
petrecere. 

Puse foaia pe masă, o despături şi o împinse către Fran. 

— Presupun că n-ai nicio idee ce o fi cu ea? 

Era un fluturaş făcut pe calculator, cu scris roşu şi 
negru pe alb. Nu era imprimat într-un mod profesionist, 
însă era aranjat destul de bine în pagină. Fran observă 

asta înainte să citească scrisul. 


VERNISAJUL SE ANULEAZĂ 

Din cauza unui deces în familie. 
SHORELINES 

Expoziţia de pictură originală de 
Bella Sinclair şi Fran Hunter de la 
Herring House, Biddista 

a fost anulată. 

Familia cere intimitate deocamdată. 


Fran privi confuză. Îşi dădea seama că Bella aştepta o 
reacţie, dar se simţi ridicol fiindcă nu înţelegea care era 
motivaţia din spatele bucății de hârtie. 

— Ce-i asta? De unde să ştiu ceva despre ea? 

— Erau peste tot în Lerwick ieri. Lipite pe geamul 
centrului turistic, la avizierul din bibliotecă şi au fost 
împărţite turiştilor care veneau de pe vasele de croazieră. 
Şi în Scalloway. Nu e de mirare că n-a prea venit lumea la 
deschidere. 

— Bineînţeles că habar n-am avut despre chestia asta, 
spuse Fran. Vreau să spun că nu mi-a murit nimeni din 
familie. 

— Nici de la mine. Aşa că despre ce e vorba? 

Bella adoptase din nou maniera dramatică. 

— O greşeală? O glumă nesărată? O încercare de 
sabotaj? 

— De ce ar sabota cineva o expoziţie de artă? 

Bella dădu din umeri. 

— Din invidie. Din răutate. Nu cred că am supărat pe 
nimeni îndeajuns încât să se chinuie cu aşa ceva. În orice 
caz nu în ultima vreme. Tu? Prima expoziţie e un pas 
important. Crezi că e cineva care ţine să-ţi pună beţe-n 
roate? 

— Asta e o idee îngrozitoare! Nu. Clar nu. 

— N-ar putea fi fostul tău soţ care se ţine de prostii? 

— Eu şi Duncan ne comportăm civilizat deocamdată, de 
dragul lui Cassie. Pe lângă asta, nu-i stilul lui. Are o fire 

aparte, însă gestul ăsta e şi meschin, şi neplăcut. Pe 
deasupra, e anonim. Duncan ar vrea ca toată lumea să ştie 
că el a fost tartorul. 

Dădu din cap spre fluturaş. 

— Ar considera asta sub nivelul lui. 

— O farsă, atunci. 

Vocea Bellei era calmă. 

— O farsă care a scăpat de sub control. 

Se auzi soneria. Clopoţelul din hol era acţionat printr-un 
cordon de modă veche. Probabil era crăpat, pentru că 
sunetul era spart, strident. Bella păru să se bucure de 
întrerupere, se ridică repede şi plecă în grabă. Se întoarse 
urmată de Perez. Acesta dădu din cap către Fran, afişând 
un zâmbet uşor stingher. 

— Ţi-am văzut maşina în faţă. 

— Mă căutai? 

Fran se simţi confuză, de parcă evenimentele zilei îi 
scăpau de sub control. E de la lipsa de somn, se gândi. Îi 
era dor de nopţile întunecate, de norii de furtună, de 
ploaie. 

— Nu. Trebuie să vorbesc cu Bella. E ceva legat de 
muncă. 

— Atunci ar trebui să plec. 

Se simţea uşurată că avea o scuză să dispară de acolo. 
Nu voia o anchetă despre fiascoul vernisajului. Fluturaşii 
cu siguranţă făceau parte din vreo glumă proastă pusă la 
cale de Roddy şi prietenii lui. Era genul de tâmpenie care-l 
făcuse faimos. Bella fusese ţinta iar ea, Fran, doar o 
victimă colaterală. Mai târziu avea să se enerveze. Pe 
moment se simţea doar jenată. Parcă ar fi ascultat o ceartă 
foarte intimă dintre doi soţi. 

— Nu, spuse Perez. Trebuie să vorbesc şi cu tine. 

Se panică dintr-odată. 

— Ce s-a întâmplat? 

— Nu e despre Cassie, spuse Perez. Nimic de genul ăsta. 

Bella merse la frigider şi îşi turnă încă un pahar de vin 
cu o atitudine absentă. 

— Dacă e vorba despre fluturaşii care au anulat 

petrecerea de aseară, spuse ea, ştim despre ei. Nu mă 
gândeam ca această chestiune să fie de competenţa 
poliţiei, nici măcar aici. Nu vrem să depunem plângere. 

Poate că eu vreau, gândi Fran. Nu vorbi în numele meu. 

— De asta ai venit, Jimmy? 

Bella ridică pliantul între degetul mare şi cel arătător de 
parcă i-ar fi fost scârbă să-l atingă, apoi îl lăsă să cadă pe 
masă, în faţa lui. 

Perez se încruntă când îl citi. Fran îşi dădu seama că 
informaţia era nouă pentru el. 

— De asta au venit atât de puţini oameni aseară, spuse 
ea. Se pare că pliantele erau peste tot prin Lerwick şi, din 
cauza ultimului rând, nimănui nu i-a venit să sune. 

Voia ca Perez să ştie că ea avea prieteni şi că ar fi venit 
acolo cu toţii să o susţină dacă nu s-ar fi întâmplat asta. 

— Trebuie să iau fluturaşul cu mine. 

— Ţi-am zis, spuse Bella tăios, nu vreau să depun 
plângere. 

— Crezi că întâmplarea de aseară ar putea avea vreo 
legătură cu asta? întrebă Perez. Englezul isteric care 
susţinea că şi-a pierdut memoria? 

— Încă o încercare de a strica petrecerea? Bănuiesc că 
da. Cu siguranţă după ieşirea aia oamenii au început să 
plece. Deveniseră stingheri. 

Bella îl privi pe deasupra paharului de vin. 

— În coliba de la ponton a fost găsit un cadavru, spuse 
Perez. Suntem destul de siguri că e vorba despre bărbatul 
care a făcut scena de aseară. 

— I-auzi! 

Pe moment, Bella păru că simte o bucurie necioplită la 
auzul veştilor. Avea o poveste, o bârfă pe care s-o zică mai 
departe. 

— Cum a murit? _ 

— Încă nu suntem siguri. Împrejurările sunt puţin 
neclare. 

Ce ascunzi? gândi Fran. 

— Dumnezeule, spuse Bella. Nu crezi că e puţin cam 
înspăimântător? Mă refer la fluturaş. „Un deces în 

familie”. Crezi că şi-a prezis propria moarte? 

— Dar nu ţi-era rudă, nu-i aşa? 

— Fii serios, Jimmy. Fireşte că nu. Nu mai am nicio rudă 
apropiată. Doar pe Roddy, iar el încă e în viaţă, slavă 
Domnului. 

— Vrem să anunţăm familia bărbatului, dar nu avea 
asupra lui niciun act de identitate. Sunteţi sigure că nu l- 
aţi recunoscut, niciuna dintre voi? 

— Foarte sigură, spuse Fran. 

— Nu l-am recunoscut aseară. 

Bella se juca cu paharul. 

— Dar asta nu înseamnă că nu era vreo cunoştinţă. 
Cineva din trecutul meu. Am întâlnit atâţia oameni şi nu 
mai am memoria de odinioară. Sunt o femeie în vârstă, 
Jimmy. 

Zâmbi, aşteptând să fie contrazisă. 

Perez păru să aibă nevoie de o clipă să-i înţeleagă jocul. 
Fran îşi dădu seama că îşi ţinea respiraţia. Era semnalul 
evident că aştepta un compliment. Chiar avea să aibă 
îndrăzneala să-l ignore? 

Într-un final zâmbi. 

— Sunt convins că niciodată nu o să pari în vârstă, Bella. 

In tăcerea care urmă, Fran îşi imagină scena sub formă 
de tablou. Un interior olandez întunecat, numai din lemn 
închis la culoare şi umbre. Din profil, chipul Bellei avea un 
aer îngrijorat, aproape hăituit, iar ridurile din jurul ochilor 
ei făceau cuvintele lui Perez să pară cinice, batjocoritoare. 

— Mă întreb dacă aş putea vorbi cu Roddy. 

Perez se aplecă. Fran simţi mirosul de săpun, săpunul ei, 
pe pielea lui. Bella păru gata-gata să-l refuze, dar pe 
podeaua de lemn din afară se auziră paşi şi uşa de la 
bucătărie se deschise. Apăru Roddy Sinclair, scăldat în 
lumina soarelui care năvălea prin fereastra înaltă din hol. 
Căscă şi se întinse, ştiind că toată lumea se uită la el. 

— O petrecere, spuse Roddy. Ce bine. Îmi plac 
petrecerile. 


Fran parcă pe marginea drumului, vis-a-vis de Herring 

House. Nu voia să parcheze prea aproape de ponton, să 
pară genul de gură-cască entuziasmat de accidente rutiere 
şi sânge. Dar plaja era aşa frumoasă acolo şi avea nevoie 
să-şi pună gândurile în ordine. Stătu pe zid, privind înspre 
mare. 

Văzu o siluetă cum vine către ea dinspre drum, 
urmărindu-i mişcările. Era bărbatul cu păr negru care-i 
vorbise despre tablou în seara precedentă. Vorbise aşa 
pătimaş despre arta ei încât fusese măgulită şi sperase că 
avea să cumpere un tablou. Se gândise că o fi vreun dealer 
de artă, fiindcă fusese bine informat şi vorbise în 
cunoştinţă de cauză, şi se miră să-l vadă încă în Biddista. 
Se strădui să-şi aducă aminte cum îl cheamă. Se 
prezentase în seara de dinainte. Peter Wilding. li păruse 
cunoscut atunci şi se gândi din nou că ar trebui să însemne 
ceva pentru ea. 

— Domnişoară Hunter. Sper că nu te deranjează... 

— Nu, spuse. Desigur că nu. 

Se aşeză lângă ea. 

— Voiam să-ţi spun din nou cât apreciez arta dumitale. 

Era un iz de autoironie în tonul lui. Ştiu că e lipsit de 
rafinament să ai o admiraţie atât de evidentă. 

— Foarte drăguţ din partea ta, domnule Wilding. 

— Peter, te rog. 

Apoi îşi aduse aminte de unde îi ştia numele. Citise un 
articol despre el în Observer. Ceva despre beletristica 
contemporană. „Fantasy pentru intelectuali”, parcă aşa 
erau descrise acolo cărţile lui Wilding. 

— Eşti scriitor. 

— Corect. 

Era, în mod evident, bucuros că îl recunoscuse într-un 
final. 

— Stai în Biddista? 

— Da, am închiriat o casă aici. Doar provizoriu. Dar ador 
Shetland. Sper să găsesc o locuinţă mai stabilă. Am 
oareşicare idei să scriu o serie fantasy bazată pe mitologia 
vikingă. Ar merge, nu crezi? Şi ar fi grozav să am cadrul în 
care s-o plasez. 

Fran se bucură că părea să-i pese de părerea ei. Wilding 
aşteptă ca ea să-i răspundă, de parcă ar fi contat cu 
adevărat pentru el. 

— Ar fi fascinant, spuse ea. 

În unele momente îi era dor de vechea viaţă din Londra. 
Discuţiile despre cărţi, teatru şi film. Se gândi că Wilding 
era o persoană interesantă cu care să interacţioneze, 
distractivă şi plină de idei. 

— Mă întreb dacă ai fi de acord să luăm masa împreună 
la un moment dat, spuse el. Nu prea am ocazia să gătesc la 
mine, dar poate că am putea ieşi undeva. 

Invitaţia o luă prin surprindere. Comparativ cu 
timiditatea lui Perez, părea să fie ceva îndrăzneţ în modul 
în care Wilding pur şi simplu cerea ce voia. Şi nu putea să 
nu se simtă măgulită. Suna ca o invitaţie la o întâlnire, dar 
i-ar fi fost greu să-i spună că nu era disponibilă pentru o 
masă romantică. Poate că doar voia să vorbească despre 
arta ei, să comande o lucrare. 

— Da, se pomeni răspunzând. Da, mi-ar plăcea. 

Wilding aprobă repede din cap. 

— Bine. Eşti în cartea de telefoane? Atunci îţi dau un ţâr. 

Se întoarse şi merse repede înapoi de unde venise. 
Ulterior i se păru ciudat că niciunul dintre ei nu pomenise 
nimic despre bărbatul mort care încă era atârnat în coliba 
de la ponton, sau despre poliţişti şi maşinile lor. Era sigură 
că Wilding ştia ce se petrecuse acolo. Era genul de bărbat 
care ar fi ştiut. 

Capitolul 8 


Perez îl duse pe Roddy afară. 

— Ce zici să facem o plimbare? Mi-ar prii nişte aer 
proaspăt. i 

Nu voia o discuţie în faţa celor două femei. In schimb, 
Roddy adora să aibă public. Avea obiceiul să înflorească 
lucrurile ca să facă povestea mai interesantă, simţea 
nevoia să-şi distreze ascultătorii. Roddy făcu o mutră de 
parcă aerul proaspăt era ultimul lucru de care avea nevoie, 
dar îl urmă afară pe Perez. Îi stătea în caracter să se facă 
plăcut, chiar şi când nu era răsplătit pe loc. Ducea o viaţă 
bună pentru că era fermecător. 

Când au ieşit din casă, Perez o auzi pe Fran cum îi spune 
Bellei că pleacă şi ea. 

Bănui că trebuia s-o ia pe Cassie de la şcoală, şi-o 
imagină cum va aştepta la poartă şi cum o va ridica în 
braţe când fetiţa va ieşi în goană din curte. li plăcea să le 
privească împreună. 

Roddy ieşi înaintea lui pe poarta cu doi stâlpi de piatră a 
grădinii. Avea un pas mare, săltat, iar Perez fu nevoit să se 
grăbească. 

— Ce făceai la Herring House aseară? întrebă. Credeam 
că mai cânţi doar la petreceri de fiţă. 

— M-a rugat Bella. Luni eram oricum în Orkney pentru 
Festivalul St. Magnus. Nu mi s-a părut mare scofală să vin. 

Se opri. 

— Mătuşa mea nu prea acceptă să fie refuzată. 

— Cât ai de gând să rămâi? 

— O săptămână. lar apoi urmează un turneu în 
Australia. Abia aştept. Nu am mai concertat niciodată la 
canguri. 

— Mereu stai cu Bella când eşti în Shetland? 

— În general, da. Acum e singura rudă pe care o mai am 
aici. 

Nu era nevoie de explicaţii. Asta era încă o legendă 
locală şi bănuia că Perez o cunoaşte. Cum că tatăl său 

murise când Roddy era mic şi mama lui se înamorase de 
un american care lucra în industria petrolieră şi fugise la 
Houston cu el. Cum că Roddy refuzase să plece. La numai 
treisprezece ani îi înfruntase pe toţi, spusese că nu putea 
să părăsească insulele. Era shetlandez. Era povestea care 
apăruse pe copertele CD-urilor şi care fusese spusă 
gazdelor de talk show. „Sunt shetlandez.” Iar insulele îl 
adoraseră pentru asta. Bella îi oferise un cămin. Il 
răsfăţase până peste poate, potrivit lui Kenny Thomson. Îl 
transformase într-un muzician. Îi încurajase ambițiile. Îi 
finanţase primul disc. Schiţase ideea pentru imaginea de 
pe coperta CD-ului şi o trimisese tuturor prietenilor ei 
artişti din sud. Povestea asta nu prea apărea în presă. 
Versiunea oficială era că fusese descoperit de un 
producător care se afla din întâmplare în Lerwick, în 
vacanţă, şi care-l auzise cântând la Lounge, barul din oraş. 
În versiunea aceea, Roddy devenise star peste noapte. 

— Nu te deranjează că te scoate la înaintare ca să-şi 
promoveze expoziţiile? _ 

— De ce m-ar deranja? li sunt dator. Pe lângă asta, 
evenimentele ei sunt mereu distractive. 

Mergea lângă Perez pe o potecă ce ducea la terenul din 
Skoles. Urca abrupt. În cele din urmă aveau să ajungă pe 
vârful stâncii, lângă marea adâncitură cunoscută drept 
Groapa din Biddista. Perez plănuia să încheie conversaţia 
până atunci. Tânărul se opri brusc şi se întoarse către 
Perez. 

— Despre ce e vorba? Păreau atât de serioase. E vorba 
de mama? E bolnavă? 

— Nu, spuse Perez. Nimic de genul ăsta. 

Urmă un moment de tăcere şi Perez se întrebă dacă 
Roddy trecea în revistă alte posibile motive pentru apariţia 
poliţiei. Canabisul sau cocaina pe care Perez era destul de 
convins că le-ar fi găsit în camera lui dacă ar fi căutat. 
Chiar exista un hotel care se pregătea să depună plângere 
după o petrecere deosebit de sălbatică. 

— Nu ţi s-a părut că au fost mai puţini oameni la 
vernisajul de aseară decât se aştepta Bella? 

— Da, am fost surprins. De regulă vine multă lume. 

— Cineva a răspândit astea peste tot prin Lerwick şi 
Scalloway ieri. 

Perez băgase fluturaşul într-o ţiplă transparentă, l-l 
întinse lui Roddy să-l citească. Acesta se opri, sprijinindu- 
se de o piatră care ieşea din deal. 

— Doar nu crezi că am avut ceva de-a face cu asta? 

— Poate că i s-a părut cuiva că face o glumă. 

— Dar nu mie. Ţi-am spus, Bella m-a primit când am vrut 
să continui să locuiesc aici. Dacă n-ar fi fost ea, acum aş fi 
vorbit cu accent texan şi aş fi cântat country şi western. li 
sunt dator. 

— Ai idee cine ar fi putut considera asta amuzant? 

— Nu. Nu prea pare să fie mare lucru de râs. Partea aia 
cu decesul din familie e pur şi simplu bolnavă. 

— Chiar a murit cineva, spuse Perez. De asta sunt aici. 

— Cine? 

— La petrecerea de azi-noapte venise un străin. A făcut 
o scenă imediat ce ai terminat de cântat. S-a pus în 
genunchi şi a-nceput să bocească. 

— Un tip în negru. Ras în cap? 

— Da. 

Începuseră să meargă din nou, iar Perez simţi mirosul 
de găinaţ şi aerul sărat. Iarba era tunsă scurt acolo. Se 
vedeau petice de limba-peştelui şi mici puncte albastre de 
viorele. Aproape ajunseseră în vârful stâncii. Incetini. 

— Îl mai văzuseşi până acum? întrebă Perez. 

— Înainte s-o ia razna, tipul părea foarte interesat de 
tablouri. Nu ştiu, părea să nu fie doar curiozitatea unui 
amator. Privea de parcă ştia ceva despre artă. Nu-ţi aduci 
aminte să-l mai fi văzut la vreun alt eveniment de-al Bellei? 

— Bella ce zice? 

— A ezitat să se pronunţe. S-ar putea să fi fost o 
cunoştinţă, dar nu e sigură. Memoria ei nu mai e ca 
odinioară. 

— Gogoşi. 

Roddy încă mai avea aer încât să izbucnească într-un râs 
înecăcios. Perez începuse să gâfâie. 

— Bella e la fel de ascuţită la minte ca întotdeauna. Şi 
mai ascuţită, atunci când vine vorba de afaceri. Dacă tipul 
tău era vreun dealer sau critic de artă, l-ar fi recunoscut în 
clipa în care intra în cameră. 

— Dar tu? Tu îl ştiai? 

— Îmi pare rău. Nu l-am văzut în viaţa mea. 

Deşi erau la ceva distanţă de margine, acum vedeau cum 
apa strălucea şi lovea o stâncă marină. Perez se aşeză pe 
iarbă. O gâscă-de-mare plana pe un curent de aer cald. 

— Scuze, spuse. Nu mai sunt în formă, ca odinioară. Am 
de-a face numai cu hârţogăraie acum. 

Spera ca Roddy să se aşeze lângă el, însă băiatul merse 
mai departe. Stătea cu spatele la Perez, uitându-se în zare, 
cu braţele uşor depărtate de corp. Soarele de dimineaţă 
târzie era chiar deasupra lui, parcă punându-l în lumina 
reflectoarelor. Din locul în care stătea, Perez crezu că 
urma să dispară. Încă un pas şi cădea în gol. Părea că tot 
ce trebuia Roddy să facă era să întindă mâna şi ar fi putut 
să atingă aripa gâştei-de-mare. Perez ştia că e o iluzie. O 
iluzie optică din cauza luminii şi a felului în care pământul 
se înclina către marginea stâncii, însă îl apucă ameţeala. 
Simţi broboane de sudoare pe frunte şi speră ca Roddy să 
nu observe. 

— Nu m-ai întrebat cum a murit englezul. 

Speră că asta urma să-i atragă atenţia băiatului, iar 
acesta se întoarse, într-adevăr, către Perez, apropiindu-se 
câţiva paşi. 

— Ce-a fost? Accident? 

Asta era cea mai probabilă cauză de deces pe insule. 
Prea multă băutură, drumuri înguste şi periculoase - mai 
ales pentru un străin. 

— Kenny Thomson l-a găsit spânzurat în coliba de lângă 
ponton. 

— Atunci s-a sinucis? 

— Cel mai probabil. 

Asta era versiunea oficială, până când medicul din 
Whiteness avea să primească a doua opinie. 

— Săracu', spuse Roddy, apoi se apropie şi se aşeză pe 

iarbă lângă Perez. 

Însă vorbele îi veniseră uşor, fără să se gândească. Era 
tânăr şi norocos şi nu-şi putea imagina cât de disperat ar 
trebui să fii pentru a-ţi lua viaţa. 

— Sau a fost omorât. 

Vorbele îi părură dure lui Perez şi îşi dădu seama că mai 
bine nu le-ar fi spus. Nu până când nu era totul oficial. Însă 
voia ca Roddy să ia lucrurile în serios. Până atunci, totul 
fusese un joc pentru el. Pe lângă asta, Perez avea 
încredere în tânărul doctor din Glasgow. Şi, oricum, până 
avea să ajungă echipa din Inverness, toată lumea din 
Shetland urma să afle ce se petrecuse. 

— Omorât! 

Gura băiatului încă era strâmbă într-un colţ, de parcă tot 
era vorba de o glumă prea greu de crezut pentru a fi 
adevărată. N 

— Există şi această posibilitate, spuse Perez. Ințelegi 
acum de ce trebuie să aflu cine era. 

— Serios, nu-l mai văzusem până atunci. 

— N-ai vorbit cu el deloc toată seara? 

— Stătea în faţa unui tablou de Fran Hunter. Cel cu 
silueta copilului pe plajă. Mi s-a părut absolut genial. Adică 
îmi plac la nebunie lucrările Bellei şi nu vreau să fiu 
neloial, însă aia mi s-a părut cea mai bună pictură din 
galerie. Nu pot să mi-o scot din cap. Cred că, dacă nu s-a 
vândut încă, o cumpăr. O păstrez pentru când voi avea o 
casă a mea. Eram lângă el, priveam la rândul meu. Şi mi-a 
vorbit: „E bun, nu-i aşa?” - asta e tot ce-a zis. 

— Ai simțit vreun accent? întrebă Perez. E nu l-am putut 
localiza, iar tu ai călătorit mai mult ca mine. 

Ce vârstă avea Roddy Sinclair? Douăzeci şi unu? 
Douăzeci şi doi? Şi deja cântase la vioară prin toată lumea. 
În afară de Australia, iar în curând urma să ajungă şi 
acolo. 

— Nordul Angliei, spuse Roddy. Yorkshire? Dar au fost 
doar trei cuvinte. N-am cum să fiu sigur. 

— Cum ţi s-a părut? 

— Arăta ca cineva care admiră un tablou. Vreau să zic, 

liniştit. Obişnuit. M-am îndepărtat şi cinci minute mai 
târziu a început să facă tot acel tărăboi, căzuse în 
genunchi şi urla. Mi s-a părut realmente bizar. 

Ce s-o fi întâmplat în acele cinci minute? se întrebă 
Perez. O pierdere subită de memorie care să-l fi speriat pe 
străin atât de tare încât să-şi fi pierdut stăpânirea? Sau 
amnezia fusese doar de faţadă, o mască pentru public? 
Ceva pentru a tulbura şi mai mult desfăşurarea 
evenimentului, la fel ca fluturaşii cu anularea, răspândiţi 
prin tot oraşul. 

— Ce ai făcut după ce ai terminat de cântat? întrebă 
Perez. 

— M-am făcut praf. Nu era cine ştie ce petrecere, dar 
mi-am zis că ar trebui să mă îmbib de spiritul 
evenimentului. 

— Cu cine ai băut? 

— Cu oricine era prin preajmă, dar toată lumea a plecat 
devreme. La urmă am rămas doar eu şi Martin. El 
strângea. Bănuiesc că nu am ajutat foarte mult, dar măcar 
i-am ţinut de urât şi i-am umplut paharul. 

— Sunteţi prieteni de mult? 

— Ei, el e puţin mai în vârstă ca mine. Dar, la cum stau 
lucrurile în Biddista, amândoi suntem copii. Dacă stau la 
Bella, de regulă găsim o seară în care să ne vedem. Dacă 
Dawn îl lasă să iasă la joacă. 

— La cât aţi plecat din Herring House? 

— Nu-mi aduc aminte, din păcate, şi e greu de zis, nu-i 
aşa, în perioada asta a anului. Vreau să spun, toată 
noaptea pare un amurg continuu. Martin s-ar putea să ştie. 
Era ceva mai treaz ca mine. 

— Aţi plecat împreună? 

— Da. Îmi aduc aminte că stăteam afară, îl aşteptam să 
încuie. Aveam câte o sticlă de vin în fiecare mână. Il 
invitasem la conac să continuăm petrecerea. Ştii cum se- 
ntâmplă de obicei în momente din astea. 

— Mai era cineva prin preajmă? 

— Nu. Era linişte. Îmi aduc aminte că m-am gândit la 
asta. În cele mai multe locuri din lume n-ai cum să nu auzi 

ceva. Zgomot de maşini. Muzică. O sirenă în depărtare. 
Aici erau doar păsările. Apa pe pietriş. Apoi am început să 
cânt şi Martin mi-a zis să tac din gură, ca să n-o trezesc pe 
fi-sa. 

— Martin a venit cu tine la conac? 

— Nu, până la urmă a devenit foarte responsabil. Mi-a 
spus că Dawn o să-l omoare dacă nu se întoarce acasă la o 
oră normală şi promisese că avea să ajute la magazin a 
doua zi dimineaţa. L-am însoţit acasă, apoi m-am dus mai 
departe singur. 

— Şi tot nu era nimeni prin preajmă? 

— Nu am văzut pe nimeni. 

— Bella era trează când ai ajuns? 

— Nu. Locul era pustiu. Linişte mormântală. 


Maşina medicului plecase de la ponton. Sandy încă 
stătea singur. Niciodată nu părea deranjat de plictiseală. 
Perez se întrebă la ce se tot gândea când stătea aşa 
nemişcat şi fără să facă nimic. Poate era vorba de vreo 
femeie. Sandy era predispus pasiunilor de scurtă durată. 
Relaţiile lui nu rezistau niciodată şi după fiecare rămânea 
dezamăgit şi confuz. 

Perez se gândi că nici propriul istoric nu era cu mult mai 
bun. Acum se simţea, la rândul lui, cuprins de pasiune. Dar 
poate că şi el se făcea de râs la fel de mult ca Sandy. Îşi 
dădu seama că rânjeşte şi hotări că nu-i pasă. Se uită la 
ceas ca să-şi ascundă rânjetul tâmp. Era aproape ora unu. 
Pe Sandy îl rodea foamea şi curând avea să insiste să ia o 
pauză de masă. Când îl văzu pe Perez apropiindu-se, sări 
de pe zidul golfului. 

— Tocmai ce-am încercat să te sun. 

— Nu am semnal pe deal, spuse Perez. 

Peste tot pe insule existau zone fără semnal. 

— Tocmai au plecat medicii. 

— Şi? 


— S-au pus de acord. A fost o crimă. 

Capitolul 9 


Deci acum era oficial. Nu puteau doar să cheme 
paramedicii, să-l dea jos pe străinul în negru şi să paseze 
trupul mai departe la direcţia de sănătate publică. Perez se 
uită la ceas. Echipa din Inverness nu avea cum să ajungă la 
Aberdeen la timp cât să prindă feribotul, însă putea să ia 
ultimul avion din zi. Deja forma numărul ca să-şi anunţe 
echipa din Lerwick ce se întâmplă, să pună lucrurile în 
mişcare. 

— E-n regulă dacă te las aici, Sandy? Locul trebuie 
marcat ca fiind scena unei crime şi oamenii trebuie ţinuţi 
departe. Fac rost cât de repede de un om care să te 
înlocuiască. 

Îşi zise că ar fi trebuit să se întoarcă în oraş. Odată cu o 
moarte în condiţii suspecte venea şi o grămadă de 
hârţogăraie. Prioritatea urma să fie identificarea 
bărbatului mort. Trebuia să-l contacteze pe procuror, să 
înceapă partea legală a investigaţiei. Dar de fapt voia să 
rămână la Biddista. Mai trebuia să stea de vorbă cu mulţi 
oameni şi îşi zise că ar scoate mai multe de la ei decât 
nişte străini. 

— Hei, mor de foame. Stai doar să merg la magazin să- 
mi iau nişte ciocolată, bine? 

Sandy avea capacitatea de a se miorlăi ca un copil de doi 
ani. Apoi îi dădea gata pe toţi cu competențele sale tehnice 
- era cel mai bun la IT din tot biroul. Perez nu putea să nu- 
l placă. 

— Stai aici. Îţi iau eu ceva. 

Înainte ca Sandy să poată obiecta, Jimmy era deja la 
jumătatea drumului. Îl auzi pe bărbatul din Whalsay cum 
strigă după el. 

— Atunci să fie un baton de Mars. Şi chipsuri. Cu sare şi 
oţet. Şi o doză de Cola. Nu porcăria aia dietetică. 

Magazinul fusese alipit ultimei case de pe terasă şi nu 
era mai mare decât un garaj din periferiile englezeşti. Pe 
toţi pereţii erau rafturi pentru autoservire şi o vitrină 

frigorifică în care era o bucată de Orkney cheddar şi cam 
un kilogram de bacon vidat. Intr-un colţ era oficiul poştal: 
o etajeră cu formulare oficiale şi un cântar pentru pachete. 
Un bărbat tânăr stătea în spatele vitrinei cu mâncare. 
Perez îl recunoscu pe Martin Williamson, bucătarul care 
preparase mâncarea de la vernisajul din seara precedentă. 
Tatăl lui Williamson deținuse un hotel în Scalloway, până 
când ajunsese să bea toţi banii strânşi din profit, aşa că 
familia îl vânduse, mutându-se în Lerwick. Tatăl murise la 
scurtă vreme după aceea. Se prăbuşise, beat mort, în apă, 
în staţia feribotului. Se spunea că sărise, dar nimeni nu-l 
văzuse căzând, aşa că cine putea şti? 

Însă Martin era cunoscut pentru buna sa dispoziţie. 
Până şi la înmormântarea bătrânului lumea îl auzise 
spunând o glumă unui prieten. Unii nu fuseseră de acord 
cu asta, alţii crezuseră că făcea pe curajosul. Povestea 
avea să-l definească pe vecie. Il caracteriza: Martin 
Williamson, omul care a râs la înmormântarea propriului 
tată. „Mereu a făcut-o pe clovnul”, spusese mama lui când 
auzise plângerile. Se pare că nu gândise prea mult când 
făcuse comentariul. 

Numele lui Aggie Williamson era trecut deasupra uşii 
magazinului din casa alipită. Aceleaşi guri rele care 
bârfeau pe seama bătrânului Williamson explicaseră 
brusca îmbunătăţire a situaţiei financiare - posibilitatea de 
a cumpăra afacerea - prin banii primiţi de la firma de 
asigurare după moartea soţului ei. Crescuse în Biddista şi 
mereu îşi dorise să se întoarcă. Niciodată nu se adaptase 
în Scalloway sau la hotel. Era o femeie tăcută şi retrasă, 
iar zgomotul din barul hotelului şi stresul confruntării cu 
străinii care veneau să-şi petreacă vacanţa acolo o 
dăduseră peste cap. Abia putea s-o scoată la capăt cu 
afacerea din Biddista, însă primea nişte bani de la Royal 
Mail şi, oricum, îi plăcea când nu era nimeni în magazin. 
Atunci se aşeza pe scaunul înalt de lângă oficiul poştal şi 
citea romane de dragoste cu acţiunea plasată în trecut. 

Martin locuia în casa din mijlocul terasei împreună cu 
soţia lui, Dawn, şi fetiţa lor. Când nu lucra la Herring 

House, o ajuta pe mama lui. Îşi dorea să-şi deschidă 
propriul restaurant. 

Perez ştia toate astea, deşi interacţiunile sale cu familia 
fuseseră limitate. Uneori se întreba cum ar fi să trăiască 
într-o comunitate în care trecutul oamenilor rămânea 
nespus. Ar fi extraordinar. Ar exista posibilitatea să te 
reinventezi de fiecare dată. Dar ar putea fi şi plictisitor şi 
puţin rece. Biddista avea şi mai puţini locuitori decât Fair 
Isle, unde crescuse el. Îşi zise că oamenii de acolo cu 
siguranţă păstrează anumite secrete doar pentru ei. 
Nimănui nu i-ar plăcea să ştie că vecinii cunosc totul. 

Îşi dădu seama că arată foarte ciudat stând acolo pe 
gânduri, aşa că se urni. Magazinul era întunecos. Singura 
rază de lumină venea de la uşa deschisă. In întuneric văzu 
un copil mic jucându-se pe jos, având o cutie de jucării 
lângă el. Ţinea în braţe o păpuşă tricotată, un animăluţ 
ciudat cu membre alungite şi rât. O ţinea de mijloc şi o 
făcea să ţopăie pe podea de parcă dansa. Martin se uită la 
Perez de după tejghea, îl văzu cum priveşte jucăria şi râse. 

— Nu întreba ce e. Lui Alice i-a plăcut la o acţiune 
caritabilă şi acum nu putem să i-o mai luăm din mâini, nici 
măcar ca s-o spălăm. 

Rânji. 

— De două ori în două zile: ce te aduce înapoi în 
Biddista aşa repede? 

Perez ignoră întrebarea. 

— Credeam că te ocupi de cafeneaua de la Herring 
House. Nu trebuie să fii azi acolo? 

— Galeria nu e deschisă joia. O mai scutesc pe mama de 
efort lucrând aici. 

Perez se plimbă pe la rafturi, luând de pe ele batoane de 
ciocolată şi chipsuri. Nu găsi cu sare şi oţet. Oare erau 
bune cu brânză şi ceapă? Sandy era uneori pretenţios când 
venea vorba de mâncare. Nu-mi vine să cred că-mi fac griji 
pentru aşa ceva, îşi zise Perez. Tocmai urmează să încep 
ancheta unei crime, iar eu mă gândesc la gustarea de 
prânz a lui Sandy. Se duse la tejghea şi îşi scoase 
portofelul din buzunarul de la spate. 

— Bărbatul acela de la vernisaj, de aseară... ai văzut că 
nu se simţea bine. L-ai recunoscut? 

Martin dădu din cap că nu. 

— Mie îmi părea un turist. 

Incepuse să scaneze produsele lui Perez la casă. 

— L-am lăsat la bucătărie cu tine. Ce l-a făcut să plece 
aşa, deodată? 

Martin se uită la el, încă având o pungă de chipsuri în 
mână. 

— Hei, n-am nimic de-a face cu asta. Încă lucram la 
bufet. Până la urmă s-a dovedit o pierdere de vreme, a 
rămas jumătate din mâncare. Nu au venit atâţia oameni 
cât preconizaseră. Bella a fost furibundă. 

— Deci ce s-a întâmplat? S-a ridicat pur şi simplu şi a 
ieşit fără să spună un cuvânt? 

— Habar n-am ce s-a întâmplat. Am luat o tavă cu 
mâncare ca s-o aşez pe masa din galerie. Când m-am întors 
în bucătărie, nu mai era acolo. Poate că şi-a revenit şi a 
plecat acasă. 

— Nu, spuse Perez. 

Văzuse că fetiţa era pierdută în jocul ei, însă tot cobori 
glasul. _ 

— Nu a plecat. Încă e în coliba lui Kenny Thomson. E 
mort. Spânzurat de una dintre grinzi. 

Gura lui Martin se întinse, conturând începuturile unui 
zâmbet jenat. 

— Glumeşti? 

— Nu, spuse Perez. De ce-aş glumi cu aşa ceva? L-a 
găsit Kenny. Nu a vorbit cu tine despre asta? 

li venea greu să creadă că era vreo noutate pentru 
Martin. Intr-un loc precum Biddista, veştile circulau, 
deveneau informaţie generală fără mare efort. 

— Nu te-ai întrebat ce făceau Sandy şi doctorii acolo? 

— Sunt aici de când s-a deschis magazinul. Îmi revin 
dintr-o mică mahmureală. 

— Ce te-a făcut să crezi că glumesc? 

Cât de lipsită de gust e chestia asta? se gândi. Cam la fel 
cu moartea cuiva din familie care anulează vernisajul. 


e 65» 


— Păi, vreau să zic, e neaşteptat. S-a sinucis? 

Deodată, Martin îşi ridică fetiţa în braţe. Se uită prin uşa 
deschisă la colibă şi la Sandy, care încă stătea pe zid. 

— De ce s-ar duce în coliba lui Kenny ca să se sinucidă? 

— Kenny e singura persoană care o foloseşte? 

— Nu, îi spunem aşa fiindcă el a construit-o. Toată 
lumea din Biddista poate să-şi lase echipamentul acolo. Eu, 
Kenny, tipul nou-venit care s-a mutat în ultima casă, Bella, 
Roddy. 

— Cine e tipul nou? 

— E englez. Scriitor. Peter Wilding. Cică a venit aici ca 
să-şi termine cartea, aşa a spus. Willy, care locuia în casa 
aia, s-a mutat la azil anul trecut, iar Wilding a închiriat-o. 
Nu mai auzisem de el, dar e evident că are succes dacă-şi 
permite să stea aşa toată vara. Nu pare să scrie prea mult. 
În cea mai mare parte a timpului stă la geamul de la etaj şi 
se holbează la apă. Poate-şi aşteaptă muza, cine ştie? 

Fetiţa se zbătu, eliberându-se din strânsoarea lui, şi fugi 
înapoi la jucăriile ei. 

— Wilding are o barcă? întrebă Perez. 

— Nu. L-am chemat odată când m-am dus cu Kenny, 
doar din politeţe. Dar a cam bătut vântul şi l-a neliniştit. 
Cred că i s-a făcut rău. Nu cred că ar mai ieşi în larg. 

— Atunci ce treabă are cu coliba? 

— A întrebat dacă poate să lase două cutii cu lucruri de- 
ale lui acolo. Casa lui Willy e foarte mică. 

— Dacă e englez, poate există vreo legătură între el şi 
bărbatul mort. 

— Nu cred să fi fost prieteni. Sau, în orice caz, eo 
prietenie cam ciudată, dacă vezi pe cineva pe care-l 
cunoşti că nu e-n apele lui şi nu faci nimic să-l ajuţi. 

— Cum adică? 

— Wilding a fost la petrecerea de la Herring House de 
aseară. L-a invitat Bella. Îi plac oamenii faimoşi. Era şi el 
acolo când străinul acela a făcut scena. Dacă l-ar fi 
cunoscut, cu siguranţă că ar fi spus ceva atunci. 

Apoi Perez îşi aminti că Bella pomenise ceva despre 
bărbat, însă îl catalogase drept colecţionar. 

— Nu te poţi gândi la nimeni altcineva de prin preajmă 
care s-ar putea să-l fi găzduit pe bărbatul mort? Nu găsim 
nicio maşină. 

— Nimeni din Biddista nu ia oaspeţi contra cost. 

— La cât ai plecat de la Herring House? 

— Cred că se făcuse cam unsprezece înainte să termin 
de strâns. 

— Am înţeles că Roddy Sinclair ţi-a ţinut de urât. 

— Am băut puţin. Erau o mulţime de sticle desfăcute. Ar 
fi fost păcat să nu terminăm câteva dintre ele. 

Martin rânji. Chiar o fi ca un copil lipsit de griji? se 
întrebă Perez. E adevărat că nu l-a mişcat nici măcar 
moartea tatălui său? 

— Te-a chemat la conac să continuaţi petrecerea? 

— A spus că i-a promis Bellei să nu mai bea singur. Cred 
că-şi face griji pentru el. O ia puţin razna uneori. Ultima 
oară când a venit pe acasă i-a propus să meargă undeva la 
dezalcoolizare. 

— Şi s-a dus? 

— Normal că nu. E tânăr. Bea o grămadă. Nu e cu nimic 
diferit de oricare alt băiat de vârsta lui din Shetland decât 
prin faptul că are bani. O să depăşească etapa asta. 

— Nu ai mers cu Roddy la conac? 

__—Nu, ştiam că aş fi rămas acolo toată noaptea. 
Incepuse să fie cam zgomotos când am plecat de la galerie. 
Dawn trebuie să se trezească dimineaţa devreme ca să 
plece la muncă şi ştiam că nu s-ar fi bucurat de gălăgie. 
Asta m-a adus la realitate. 

— Ai văzut pe cineva prin preajmă? 

— Nu era nimeni. 

— Dar lumină în vreo casă? 

— Nu sunt sigur. În perioada asta a anului, când nu e 
aşa întuneric afară, nu prea-ţi dai seama. 

Făcu o pauză. 

— Cred că Wilding stătea şi se uita de la fereastra lui de 
la etaj. 

— Îţi aduci aminte la cât a plecat de la petrecere? 

— Îmi pare rău. Am făcut ture în şi din bucătărie toată 


e 67 œ» 


seara. Oamenii au plecat destul de repede după ce 
individul acela a făcut scena. Roddy a mai cântat vreo două 
melodii, iar pe urmă toată lumea a luat-o din loc. Bănuiesc 
că Wilding a plecat şi el atunci. 

— Ştii ceva legat de asta? 

Perez aşeză fluturaşul care anula expoziţia pe tejghea. 
Martin îl citi, încruntându-se. 

— Nu înţeleg, spuse. Cine a murit? Bella nu mi-a spus 
nimic legat de anulare. 

— N-a murit nimeni, spuse Perez. 

Doar un englez îmbrăcat în negru. 

— Pare să fi fost un fel de glumă. Sau cineva care voia să 
saboteze deschiderea. Erau pretutindeni în Lerwick ieri. 

— E jalnic. 

Pentru prima oară în decursul conversaţiei, Martin 
părea serios. Concentrat chiar. 

— Ce anume? 

— Oamenii care-s atât de invidioşi pe Bella. Pentru că e 
bună la ce face şi scoate bani din asta. 

— Te gândeşti la cineva în mod deosebit? 

Înainte ca Martin să poată răspunde, copilul se întoarse 
cu spatele la cutia cu jucării şi cu faţa spre ei. 

— Uitaţi-vă la mine! 

Purta o mască de clovn. Părul ei, prins în elastic, ieşea în 
jurul bucății de plastic. Masca era la fel ca aceea pe care 
străinul spânzurat o mai avea încă pe faţă în coliba de la 
ponton,  aşteptându-l pe detectivul criminalist din 
Inverness. Perez simţi cum i se întoarce stomacul pe dos, 
aşa cum mai păţise o dată în aceeaşi zi. În minte îi veni o 
idee nebunească, gândindu-se că masca o face pe fetiţă să 
nu mai arate omeneşte. De parcă cineva i-ar fi răpit 
sufletul. 

Însă Martin se mulţumi doar să râdă. 

— Hei, Alice, spuse. De unde ai aia? E ciudată rău. 

Fetiţa chicoti şi fugi afară, în lumina soarelui, fără să 
răspundă. 

Capitolul 10 


Copilul fugi în casa bunicii, lăsând uşa deschisă în urma 
ei. Mama ei n-avea cum să fie acasă. Perez ştia asta, după 
cum ştia toate celelalte amănunte despre familie, nişte 
informaţii pe care le adunase de-a lungul anilor fără vreun 
efort. Dawn Williamson era învăţătoare la Middleton, cea 
mai apropiată şcoală primară. Martin şi Aggie aveau grijă 
cu rândul de fetiţă cât timp ea era la muncă. Dawn nu era 
localnică, aşa încât nu îi ştia trecutul la fel de bine. Se 
mutase deja în Shetland şi preda la şcoală când ea şi 
Martin deveniseră un cuplu. 

Perez îi duse punga cu mâncare lui Sandy, o lăsă pe 
zidul de lângă el şi traversă din nou înainte ca tânărul să-şi 
fi dat seama că cerinţele nu-i fuseseră îndeplinite întocmai. 
Perez se opri pe trotuar în faţa casei lui Aggie şi bătu la 
uşă. Îi plăcea Aggie. Perez se întorsese în Shetland taman 
cât să aibă de-a face cu accidentul soţului ei. li luase o 
declaraţie şi îi apreciase atitudinea calmă, modul în care 
refuzase să-l vorbească de rău pe bărbatul mort. 

Aggie îl pofti înăuntru. Il recunoscu imediat. 

— Jimmy Perez, ce cauţi la Biddista? 

I se simţea o uşoară emoție în glas. Nicăieri în lume un 
poliţist în pragul uşii nu putea însemna ceva bun. Când 
acesta nu răspunse, ea continuă: 

— Ei, hai înăuntru. Îmi spui tu când vrei. 

Nu-şi aducea aminte s-o fi văzut pe Aggie de la 
înmormântarea soţului ei, însă nu se schimbase - o femeie 
slabă, mignonă, acum pe la vreo şaizeci de ani. Stătea la 
masa pătrată, acoperită cu o muşama cu model, 
pregătindu-se să coacă ceva. În faţa ei se afla un cântar, 
un vas de ceramică, un pachet de făină şi altul de zahăr, 
trei ouă într-o farfurie şi o lingură de lemn. Parcă s-ar fi 
aflat în bucătăria mamei lui din Fair Isle. Avea un castron 
în exact aceeaşi nuanţă de galben-pal. Aggie unsese cu 
margarină o tavă pentru copt. Alice fugise şi ajunsese 
înaintea lui, iar acum stătea pe un scaun înalt şi bea suc 

dintr-un pahar de plastic. Masca de clovn nu-i mai stătea 
pe faţă, dar se afla încă în creştetul capului. 

Aggie îşi şterse mâinile pe un şervet. 

— Hai, bea nişte ceai, dacă tot ai venit. 

Împinse ceainicul pe plita Rayburn. Surpriza iniţială îi 
dispăruse. Dar, de fapt, nimic nu părea s-o uimească. Nu 
fusese şocată nici măcar când soţul ei căzuse de pe ponton 
în apă. 

Perez se uită către nepoata ei, iar Aggie realiză că nu 
dorea să vorbească în faţa ei. 

— Haide, Alice, spuse. Într-o zi frumoasă ca asta n-ai de 
ce să stai în casă. O să tot ai parte de asta când începi 
şcoala. Du-te afară! 

Deschise uşa bucătăriei şi o îndemnă să iasă într-o 
grădină lungă şi îngustă. O priviră cum se urcă într-un 
leagăn de lemn, ţinând încă jucăria de lână, astfel încât fu 
nevoită să-i apuce un picior odată cu funia. Care arăta de 
parcă locul i-ar fi fost pe o corabie. Şi care semăna foarte 
mult cu funia din care era făcut ştreangul din jurul gâtului 
englezului. 

— În coliba lui Kenny e un bărbat mort, spuse Perez. 

Din nou, nu se aştepta ca asta să fie vreo noutate pentru 
ea. N-avea cum să nu-l fi văzut pe Sandy stând acolo pe zid 
toată dimineaţa. Cu siguranţă se dusese până la el să-l 
întrebe ce face. Dar, dacă ştia asta, se prefăcea destul de 
bine. 

Deja începuse să bată zahărul şi margarina, când 
deodată se uită la el. 

— E Kenny? Nu, normal că nu poate fi vorba de Kenny. A 
trecut pe lângă casă acum puţină vreme. Era grăbit, de 
parcă nu voia să vorbească. Cine atunci? 

— Un englez, spuse Perez. Un străin. A fost la 
petrecerea Bellei Sinclair de aseară, dar nimeni nu părea 
să-l cunoască. 

— Cum a murit? 

— Încă nu ştim toate detaliile. S-a spânzurat de o grindă. 

Se opri. 

— Nu ai fost acolo, la petrecerea Bellei. 

Nu era o întrebare, lucru pe care Aggie îl observă. 

— Dar tu ai fost? Am înţeles că ai ajuns să fii în termeni 
amicali cu nevasta lui Duncan Hunter. 

— Nu mai e soţia lui, Aggie. _ 

De ce simţise nevoia să spună asta? Il deranjă că 
reacţionase la comentariu. Poate că făcuse asta fiindcă 
Aggie îl făcea să se gândească la mama lui, de felul în care 
simţise mereu nevoia să se justifice în faţa ei. 

— Ei, mă rog, oricum nu e treaba mea. 

Ezită. 

— Bella m-a rugat să vin, dar, ştii, Jimmy, că nu e genul 
meu. Vin tot felul de oameni pe care nu-i cunosc. 

— Sincer să fiu, nu prea e nici genul meu de eveniment. 

— Iar Bella îmi pare puţin intimidantă. Chiar şi după toţi 
aceşti ani. 

Perez zâmbi. Ştia la ce se referă. Şi lui i se părea 
intimidantă Bella. 

— Trebuie că aţi crescut împreună. Aici în Biddista. 

— Da, spuse. Locuiam cu toţii în casele astea. Willy era 
în ultima. Niciodată nu s-a căsătorit şi mama lui a murit 
până când am crescut noi suficient cât să ne dăm seama. 
Familia Sinclair stătea în casa din mijloc. Iar eu locuiam 
aici cu mama şi tata. 

— Deci te-ai întors de unde ai plecat. 

— Niciodată nu mi-am dorit să plec, de fapt. 

— Bella avea un singur frate? 

— Alec, tatăl lui Roddy. 

— Cum era? 

— Ei, era un bărbat tăcut. Total opus fiului său. A făcut 
cancer, ştii. Foarte trist la un tânăr. Slăbise foarte mult la 
sfârşit. Trebuie să fi fost îngrozitor pentru Roddy. Poate că 
aşa se explică de ce a luat-o razna. 

Perez se gândi că-i observase o uşoară culoare în obraji 
şi se întrebă dacă simţise ceva special pentru Alec Sinclair, 
dar poate că era doar de la căldura din bucătărie. 

— Kenny Thomson locuia şi el în Skoles, continuă ea, în 
aparenţă grăbită să schimbe subiectul. El, părinţii şi 
fratele lui, Lawrence. Aşa că lucrurile nu prea s-au 

schimbat. Lawrence s-a mutat în Lerwick şi apoi a plecat 
din Shetland de tot. 

— N-ai auzit de niciun străin prin preajmă? Poate că 
vreo familie dintr-una dintre casele de pe drumul spre 
Middleton a început să ia în gazdă? 

Aggie dădu din cap. 

— Nu, din câte ştiu eu. 

Sparse un ou pe marginea castronului şi folosi ambele 
degete mari pentru a desface coaja. 

— Dar Peter Wilding? El e cel care s-a mutat în casa lui 
Willy. E englez. 

— Martin l-ar fi recunoscut. L-a întâlnit pe străin aseară. 

— În cazul ăsta, nu te pot ajuta. 

— A trecut vreun turist pe la magazin în ultimele zile? 

— Câţiva. La începutul săptămânii a venit un grup de 
tineri din Australia, doreau răcoritoare. Şi a mai fost un 
autocar ieri. S-a oprit la Herring House ca să-şi ia lumea 
cafea. Cei mai mulţi au venit aici pe urmă, ca să se mai 
dezmorţească, să cumpere cărţi poştale şi dulciuri. Dar 
erau cu toţii destul de bătrâni. Ce vârstă are necunoscutul 
tău? 

— Nu-i aşa bătrân. Patruzeci-patruzeci şi cinci de ani. 

— Atunci nu e bătrân deloc. 

Mai turnă un ou în castron. Puse o lingură de făină 
deasupra, manevrând-o cu atenţie. 

Perez aşteptă să termine, după care întrebă: 

— De unde are Alice masca de clovn? 

— De ce vrei să ştii, Jimmy? Vrei una pentru fetiţa lui 
Fran Hunter? 

Pe chipul ei apăru un zâmbet uşor răutăcios, spera să-l 
provoace din nou. 

— Nu de asta întreb. 

Se opri, apoi se gândi că nu era nicio problemă dacă ştia 
şi ea. Oricum lumea avea să afle în curând. 

— Bărbatul mort purta ceva asemănător. 

Aggie rămase nemişcată, ţinând castronul într-o mână şi 
lingura în cealaltă. Poate că în minte avea imaginea unui 
bărbat pe care nu-l cunoştea, cu o mască pentru copii pe 

faţă. 

— Nu eu i-am cumpărat chestia aia lui Alice. 

— Nici Martin. 

— Atunci trebuie să fi fost Dawn. Dacă vrei, pot să 
vorbesc eu cu fetiţa. Să văd dacă-şi aminteşte ceva. Dacă ţi 
se pare important... 

Perez dădu din umeri. 

— S-ar putea să ne ajute să-l identificăm. Nu prea avem 
alte piste. 

Se gândi că putea s-o întrebe pe Dawn despre mască. 
Sigur ştia mai multe despre ea decât Alice. Era intrigat de 
coincidenţă şi tentat să meargă cu maşina până în 
Middleton ca să stea de vorbă cu ea. Dar nu putea justifica 
timpul pierdut pe drum. Voia ca biroul de anchetă să fie 
pregătit pentru momentul când aveau să ajungă bieţii din 
Inverness. Nu-şi dorea ca ei să creadă că echipa din 
Shetland nu se putea descurca atunci când era vorba 
despre o crimă în toată regula. Ultima oară când veniseră, 
toată povestea durase prea mult. Pe lângă asta, nu voia să 
facă mare tam-tam legat de bărbat şi de mască. Dacă avea 
să meargă la şcoală şi s-o întrerupă pe Dawn de la cursuri, 
zvonurile ar fi început să circule pe insule. Ţinea minte ce 
se întâmplase la ultima crimă din Shetland, cum se 
cuibărise frica în comunitate, transformând-o într-un loc 
destul de diferit. Asta era altceva. Era vorba de un străin. 
Dar nu voia să se instaureze din nou acea panică glacială. 

— Dacă Alice nu e de ajutor, poate o întrebi pe Dawn, 
spuse Perez. 

— Aşa voi face. 

— Şi nu vreau să se afle deocamdată chestia asta. Aş 
vrea să apuc să le spun rudelor mai întâi. 

Asta dacă dăm de ele vreodată. 

— Nu-ţi face griji, n-o să spun nimănui şi o s-o rog pe 
Dawn să facă la fel. 

Vorbea cu siguranţă deplină, convinsă că cererea avea 
să-i fie îndeplinită. Perez nu şi-o putea imagina pe Fran 
atât de supusă când ar fi venit vorba despre dorinţele 
mamei lui. Avusese o carieră de succes înainte de a se 

muta în Shetland. Încrederea ei în sine fusese oarecum 
zdruncinată recent, dar încă era puternică. Fran şi mama, 
îşi zise. Cum o să iasă asta? 

Aggie lăsă deoparte castronul şi-l conduse până la uşă. 
Îşi dădu seama abia atunci că abia aştepta ca el să plece. 

— Îmi pare rău, spuse el. Poate că e mai greu pentru 
tine. Mai ales la cum a murit Andrew... trebuia să-mi fi dat 
seama. 

Aggie se uită la el lung şi aspru. 

— Moartea soţului meu a fost un accident. Nici nu se 
compară. 

— Fireşte. 

Perez simţi cum roşeşte. Se întoarse repede şi ieşi. 

Ajuns înapoi pe stradă, auzi sunetul îndepărtat al unei 
sirene pentru ceaţă. Aici, soarele încă mai strălucea şi se 
gândi la început că e doar o probă. Uneori făceau asta şi 
mereu era luat prin surprindere când auzea sunetul acela 
bubuitor în miezul zilei. Apoi, deasupra mării, văzu ceața 
groasă. Era tocmai sub linia orizontului, însă se apropia tot 
mai mult. Probabil că mai în sud ajunsese deja la mal. 

Sandy delimitase coliba cu bandă albastru şi alb: 
„POLIŢIA. NU INTRAŢI”. O maşină de poliţie bloca accesul 
vehiculelor la ponton. Acum Perez îl putea trimite pe 
Sandy înapoi la Lerwick. Trebuia doar să se asigure că nu 
mai umblă nimeni la scena crimei înainte să ajungă echipa 
de criminalistică. Se întrebă dacă Sandy se gândise să le 
spună doctorilor că echipa de criminalistică avea nevoie de 
pantofii lor şi, eventual, de hainele lor, pentru a le 
compara. Vina era a lui Perez - el ar fi trebuit să-i aducă 
aminte. 

Era la jumătatea drumului când îi sună telefonul. Era 
Morag, o membră a echipei lui. O pusese să rezerve bilete 
la ultimul avion pentru echipa din Inverness. 

— Cum e pe-acolo? 

— Poftim? 

Era politicoasă? Doar făcea conversaţie? Oare nu-şi 
dădea seama că era o urgenţă? 

— Tocmai am vorbit la telefon cu cei din Sumburgh. E 

ceaţă deasă. 

— E vreo şansă să se risipească până după-amiază? 

— Tocmai am vorbit cu Dave Wheeler. 

Dave era meteorologul care locuia pe Fair Isle. Avea 
acces la toate datele meteo când venea vorba despre 
prognoza pentru transporturi. 

— „Foarte puţin probabil” a spus. Iar la aeroport mi-au 
zis că azi nu mai zboară nimic, nici la plecări, nici la sosiri. 

Perez închise telefonul şi rămase o clipă pe loc. Soarele 
era deja acoperit de un văl lăptos. Deci echipa din 
Inverness nu ajungea în acea zi. Dacă ceața nu se risipea şi 
urmau să ia feribotul a doua zi, seara, aveau să fie acolo 
abia la şapte dimineaţa, după încă o zi. Perez era şeful. Era 
ancheta lui. Se gândi că asta îşi dorise întotdeauna. 

Telefonul sună din nou. 

— Jimmy. Sunt Roy Taylor. Din Inverness. 

Deci, până la urmă, nu era cazul lui. 

— Uite cum vreau să procedezi până ajungem. 

Capitolul 11 


Plivitul napilor era genul de treabă pe care puteai s-o 
faci doar dacă aveai gândurile în altă parte. Îţi nenorocea 
spatele, dar acţiunea propriu-zisă asupra micilor plante nu 
necesita vreun pic de concentrare sau gândire. Era 
mecanică. Cel mai rău era că, atunci când ridicai privirea, 
crezând că aproape ai terminat, sau măcar ai trecut de 
jumătate, observai că erai abia la început şi că mai aveai 
de plivit straturi întregi. 

Când erau copii, Kenny şi Lawrence se jucaseră ca să 
facă totul mai puţin plictisitor. Făcuseră întrecere în timp 
ce munceau la straturi unul lângă celălalt. Lawrence 
câştiga mereu. Era mai rapid decât Kenny la majoritatea 
lucrurilor. Insă nu la fel de temeinic. Straturile lui Kenny 
fuseseră întotdeauna mai aranjate, plantele fiind la 
distanţe egale, aşa încât nu-l deranjase că Lawrence era 
cel care câştiga. Totuşi, i-ar fi plăcut să fie primul, măcar 
uneori. 

În acea zi, în timp ce lucra pe câmp, Kenny îşi dădu 
seama că se gândea mult la vremurile când erau copii. La 
jocurile pe care le jucau împreună. Poate că făcea asta ca 
să-şi ia mintea de la cadavrul atârnat de tavanul colibei lui, 
coliba pe care o construise cu Lawrence. Se întrebă dacă 
urma să se gândească la bărbatul mort de fiecare dată 
când îşi va pregăti barca. 

Se apucase de napi imediat ce plecase Perez, iar acum 
venise momentul să se oprească pentru prânz, însă simţea 
nevoia să continue, măcar până ajungea la capătul 
stratului. Aşa că mânui sapa înainte şi înapoi de-a lungul 
lui, aducându-şi aminte cum fusese acolo în urmă cu 
aproape cincizeci de ani. Pe când era o mână de om, un 
mucos cu genunchii numai julituri, şi roşea ca o fată mare 
ori de câte ori vorbea cineva cu el. 

Acum, în Biddista mai era un singur copil: Alice, nepoata 
lui Aggie Williamson. Pe vremea lui fuseseră cinci - el şi 
Lawrence, Bella şi Alec Sinclair, şi Aggie, pe când nu era 

încă Williamson. Se strădui o clipă să-şi amintească 
numele ei de fată. Watt. O chema Aggie Watt. O fetiţă 
timidă. Când o privea acum, când mergea la poştă, când o 
vedea cu nasul în vreo carte, se gândea că în cincizeci de 
ani aproape că nu se schimbase. Arăta bătrână încă de pe 
când era copil. Mică, palidă şi delicată. N 

Lawrence şi Bella semănaseră şi pe atunci. Încăpăţânaţi 
şi dornici ca totul să fie după voia lor. Şi isteți. Se 
întreceau să fie primii din clasă la şcoala din Middleton, 
râdeau la glume pe care nimeni altcineva nu le înțelegea, 
îşi enervau profesorii cu neobrăzarea lor şi cu răspunsurile 
lor rapide, inteligente. Se întreceau, dar erau totodată 
atraşi unul de celălalt. Kenny îşi dorise doar să nu fie 
observat. 


Acum mai erau doar trei dintre ei în Biddista. Bella 
devenise o mare artistă. Mersese la facultate, studiase la 
Barcelona şi New York, dar locuia la conac de mai bine de 
douăzeci de ani. Aggie se întorsese, locuia lângă casa în 
care copilărise. Iar el se afla în exact acelaşi loc, făcând tot 
cam ce făcea pe când era copil. Îşi dădu seama că fix în 
urmă cu cincizeci de ani s-ar fi putut afla pe acel câmp, 
ajutându-şi tatăl să îngrijească ridichi. Doar doi dintre noi 
au scăpat, îşi zise. Alec a murit când încă era tânăr şi 
arătos. lar Lawrence a fugit după ce Bella i-a frânt inima. 

Ajunse la capătul stratului şi îşi îndreptă spatele, simțind 
cum muşchii îi trag umerii înapoi. Dacă Edith ar fi aici, mi- 
ar face ea masaj, îşi zise, m-ar detensiona. Şi se gândi cât 
de pricepută era Edith acum, faţă de cum fusese la 
început. Odată cu vârsta veneau şi avantaje. 

Familia lui Edith nu era din Biddista. Nu o cunoscuse 
înainte să înceapă gimnaziul. Era cu câţiva ani mai tânără 
decât el. Merseseră cu acelaşi autobuz, dar abia dacă o 
observase până când împlinise cincisprezece ani. Pe 
atunci, ea avea pistrui şi păr creţ, brunet, cu tente 
roşatice. Fusese prea timid s-o invite la o întâlnire şi 
primul pas îl făcuse ea. Ştiuse dintotdeauna ce vrea. 
Ulterior o chemase la Biddista, unde-i cunoscuse pe ceilalţi 

- Lawrence şi Bella, Alec şi Aggie. Nu prea se adaptase. 
Fuseseră îndeajuns de drăguţi cu ea, până şi Bella, dar 
Edith se ţinuse mereu puţin la distanţă. 

Când se întinse, observă că soarele dispăruse, fiind 
acoperit de ceața care venise dinspre mare. Mai departe, 
pe uscat, era încă senin. Simţi, stând pe loc după ce 
muncise, cum aerul rece îi usucă sudoarea de pe frunte şi 
gât. 

Când ajunse înapoi în bucătărie, puse ceainicul la fiert şi 
căută mâncare în frigider. Cândva, Edith îi făcea mereu 
prânzul. Pe vremea când lucra în construcţii şi era prea 
departe de casă, ea îi punea la pachet sandviciuri, o felie 
zdravănă de prăjitură de curmale sau din prăjitura din 
biscuiţi cu ciocolată pe care o numeau cu toţii „turbă”. 
Dacă era în apropiere de fermă, mereu găsea ceva cald pe 
masă pentru el. De regulă - supă. Apoi primise slujba de la 
centrul de îngrijire, dar lucrurile se schimbaseră chiar şi 
înainte să devină director şi să înceapă facultatea. 

— Amândoi muncim acum. Va trebui să îţi porţi singur 
de grijă. Aşa e cinstit, îi spusese. 

Kenny îşi dăduse seama că avea dreptate. Era genul de 
lucru pe care l-ar fi spus Bella. Bella nu se căsătorise 
niciodată, dorise să-şi păstreze independenţa. 

„Îmi place să fiu o femeie nemăritată. Mă bucur de 
timpul pe care-l petrec singură.” 

Kenny citise asta într-unul dintre ziarele de duminică. 
Un interviu cu Bella în urma unui vernisaj în Edinburgh. 
Edith îi adusese şi îi arătase ziarul într-una dintre zilele în 
care mersese la facultate. 

În frigider mai era nişte friptură de miel rece, rămasă de 
la grătarul de duminică. O felie şi îşi făcu un sandvici. Până 
duse asta la bun sfârşit, ceainicul începu să fiarbă şi îşi 
făcu ceaiul. Acum, ceața devenise atât de densă încât nu 
mai vedea nimic pe geamul de la bucătărie. Nici măcar 
zidul care delimita grădina, nici măcar camioneta din faţa 
uşii. Acum se bucura că nu plecase cu barca. Nu avea 
niciun fel de echipament GPS sofisticat. Ar fi fost nevoit să- 
şi croiască drum înapoi la ponton folosindu-se doar de 

busolă şi hartă, iar în ultima vreme simţea că-şi ieşise din 
mână. Îşi dori ca Edith să aibă grijă când se întorcea de la 
centru. Nu era deloc greu ca maşină să iasă de pe drum pe 
o asemenea vreme, sau să lovească ceva venind din 
celălalt sens. De când îl văzuse pe bărbatul în negru 
spânzurat în colibă, se tot gândise la moarte. 

Rămase în fotoliu, cu farfuria pe genunchi şi cu cana de 
ceai lângă maşina de gătit Rayburn, ascultând ştirile la 
Radio Shetland. Nu se spunea nimic despre bărbatul mort. 
Insă Jimmy Perez nu mai avea cum să păstreze tăcerea 
multă vreme. Apoi schimbă radioul pe undă lungă ca să 
asculte prognoza pentru transporturi. Era un obicei de-al 
lui. Când termină de mâncat, simţi cum îl ia somnul. Pe 
jumătate adormit, îşi aminti de vara în care îl întâlnise pe 
Jimmy Perez în Fair Isle, pe când lucra la farul din sud. 
Părea să fi trecut mai multă vreme chiar şi faţă de 
momentul când era doar copil şi plivea napi. 

Kenny îşi veni brusc în fire şi îşi dădu seama că uşa 
fusese deschisă de cineva. Ştiu îndată ce se întâmplase. 
Trăsese un pui de somn de după-amiază, mai mult un vis 
cu ochii deschişi decât somn propriu-zis. Primul gând fu că 
era vorba de Edith, care se întorsese acasă devreme din 
cine ştie ce motiv, şi hotărî că s-ar putea culca împreună. îi 
plăcea sexul în timpul zilei mai mult decât orice. I se părea 
că e timp furat, ceva nepermis. Dar când se întoarse, 
aşteptând-o cu braţele deschise, văzu că nu era deloc 
vorba de Edith. Era Aggie Williamson. Aburii de ceaţă 
parcă i se încurcaseră în păr. Milioane de mici picături 
erau prinse în cele câteva bucle gri-argintii. 

— Aggie, spuse Kenny, s-a întâmplat ceva? 

Se cunoşteau de atâta vreme, dar totuşi niciodată nu 
intrase neinvitată în casa lui. Chiar copil fiind, atunci când 
voia să se joace cu ei, îi aştepta afară să i se alăture. 
Niciodată nu bătuse la uşă. Bella şi Alec ar fi dat buzna 
înăuntru, s-ar fi aşezat la masă, presupunând că biscuiţii şi 
laptele erau şi pentru ei. 

— A trecut polițistul acela, spuse Aggie. Perez. Mi-a spus 
că a fost găsit un cadavru în colibă. 

— Ştiu. Eu l-am găsit pe bărbat. 

Prefera să se gândească la el ca la un bărbat, nu ca la un 
cadavru. Venise doar să bârfească puţin? Nu părea genul 
ei. De obicei, în locuri precum Biddista, magazinul era 
centrul zvonurilor, însă Aggie nu încurajase asta niciodată. 
Stătea în spatele tejghelei. Îşi ţinea cartea cu faţa în jos, 
dar îţi dădeai seama că abia aştepta să revină la ea. Părea 
în continuare interesată de povestea pe care o citea, fără 
să bage în seamă zvonurile care se răspândeau în jurul ei. 

— N-ai nicio idee cine e? întrebă Aggie. 

— Nu i-am văzut faţa, spuse Kenny. Era acoperită cu o 
mască. O mască de clovn. 

— Jimmy Perez a spus acelaşi lucru. 

Făcu o pauză, după care îl pironi cu privirea. 

— N-ar putea fi Lawrence? 

Îl aşteptă să se gândească puţin, urmărindu-i reacţia, 
dar când aceasta se lăsă aşteptată, continuă: 

— Martin mi l-a descris. L-a văzut viu. Poate e ultima 
persoană care l-a văzut viu. Pur şi simplu nu pot să nu mă 
gândesc... 

— Bărbatul mort e englez, spuse Kenny. Vorbea cu 
accent englezesc. Mi-a spus Perez. 

— Lawrence a fost plecat mult timp. E posibil să fi 
căpătat un alt accent acum. 

— O zici de parcă ai vrea să fie Lawrence. 

— Nu! 

— L-aş fi recunoscut, spuse Kenny cu încăpățânare. 
Chiar şi fără să-i văd chipul. 

— Chiar aşa? Pe bune? De cât timp n-a mai trecut pe 
aici? De ani de zile. Cu siguranţă a plecat înainte să se 
nască Alice, şi nu-mi aduc aminte să fi făcut vreo vizită 
între timp. 

Kenny încercă să reproducă o imagine mintală a fratelui 
său. Încercă să-şi închipuie înălţimea, proporţiile corpului. 
Se gândi la bărbatul pe care-l văzuse cu o seară înainte 
alergând pe drum. Să fi fost Lawrence? 

— Când ai vorbit ultima oară cu el? întrebă Aggie. 

Kenny ştia cu exactitate, însă nu avea de gând să-i spună 

lui Aggie. Nu voia să recunoască faptul că lui Lawrence îi 
păsa atât de puţin de el, încât îi trimisese doar un mesaj la 
mâna a doua, prin Bella: 

„Lawrence pleacă din nou. M-a rugat să-ţi zic.” 

Kenny nici măcar nu apucase să-şi ia rămas bun de la 
fratele lui. Poate că Lawrence alesese în mod special acel 
moment. Ştia că ar fi fost convins de Kenny să rămână. 

— Bărbatul din colibă nu e Lawrence. 

Credea că ea urma să spună mai multe ca să-l convingă 
că totuşi el era, dar deodată se dădu bătută. 

— Fireşte, spuse ea. Ai dreptate. E absurd. Nu ştiu ce 
am avut toată ziua. Am capul plin de tot soiul de idei. Ţi-ai 
fi recunoscut propriul frate. 

Făcu o pauză. 

— După ce a plecat polițistul, m-am întrebat o clipă dacă 
nu cumva e Andrew. Nu i-au găsit cadavrul decât după 
săptămâni întregi de la accident. Curentul fusese atât de 
puternic, încât salvamarii au spus că probabil fusese tras 
în larg. M-am gândit că, poate, totuşi, supravieţuise. Am 
sperat toate acele săptămâni. Exista o mică şansă să fi 
supravieţuit, să fi înotat până la mal pe undeva, să se fi 
retras apoi la dezalcoolizare. Iar când trupul i-a fost adus 
de ape, ar fi putut fi oricine. 

— Andrew e mort, spuse Kenny. 

— Ştiu. Totul e în capul meu. Mă gândesc „ce-ar fi 
dacă...”, după care mă ia valul posibilităţilor. Al poveştii. 

Aggie zâmbi. 

— Îmi pare rău, n-ar fi trebuit să vin. 

— Bea un ceai, dacă tot ai venit. 

Acum îi era milă de ea, de felul în care trăia singură. Nu 
avea pe nimeni care s-o ducă în pat în după-amieze furate. 

— Nu, spuse. Doar ce-am închis oficiul poştal şi am fugit 
până aici. Trebuie să mă întorc. S-ar putea să aştepte 
clienţii după mine. 

— E perioada aceea a anului. Nopțile albe. Ne fac pe toţi 
s-o luăm puţin razna. 

Capitolul 12 


Roy Taylor era şeful echipei din Inverness. Odată ajuns 
în Shetland, el avea să conducă investigația. Perez mai 
lucrase cu el şi deveniseră oarecum prieteni. Nu prieteni 
apropiaţi. Perez nu ştia nimic despre viaţa lui personală, 
nici măcar nu ştia dacă e însurat. Dar se înţeleseseră 
atunci când venise vorba despre cazul la care lucrau. 

Acum, auzindu-l pe Taylor cât era de impacientat, Perez 
se enervă. Nu avea nevoie să i se spună că prioritatea era 
să identifice victima. Ce Dumnezeu, stabiliseră că e 
victimă abia de jumătate de oră! Sandy probabil că 
ajunsese în Lerwick. Mai mult ca sigur vorbea la telefon, 
discutând cu fetele de la biroul NorthLink din Holmsgarth, 
verificând la Loganair biletele de avion rezervate. Era 
genul de muncă de rutină care nu necesita prea mult efort 
şi îi plăcea lui Sandy, şi la care se pricepea. Perez era 
sigur că până la finalul zilei avea să-i afle numele. În acel 
moment, nu prea mai era altceva de făcut. Ştia că 
nerăbdarea lui Taylor nu avea de-a face cu modul în care 
gestiona el cazul. Era frustrat fiindcă încă se afla în 
Inverness, pentru că nu plecase spre Aberdeen în clipa în 
care fusese sunat. Dacă vremea s-ar fi schimbat doar puţin 
mai înainte şi dacă nu s-ar fi bazat pe faptul că o să prindă 
ultimul avion către Sumburgh, ar fi luat feribotul înainte ca 
acesta să plece şi măcar s-ar fi aflat la Lerwick următoarea 
zi, la şapte. Taylor era un bărbat căruia îi plăcea să ţină 
frâiele situaţiei. Perez şi-l putea imagina, supărat pe el 
însuşi şi descărcându-se pe ceilalţi membri ai echipei. 

Acum îi era foame şi lui Perez. Fran se trezise când el se 
ridicase din pat, îi oferise, mormăind, pâine prăjită şi 
fructe, dar el deja întârziase la muncă. Era tentat să se 
ducă înapoi în oraş, se gândea la sandviciuri cu bacon sau 
la peşte cu cartofi prăjiţi. Ceva cald, gras şi care să-i umple 
stomacul. Dar, de dragul de-a duce lucrurile până la capăt, 
se gândi că ar trebui să vorbească şi cu Peter Wilding, 
englezul care se mutase în casa lui Willy Jamieson. Aşa ar 

fi putut să-i spună lui Taylor că vorbise cu toată lumea care 
stătea în Biddista iar Taylor nu ar fi avut cum să se ia de el 
în legătură cu asta. 

Wilding stătea la fereastra de sus, privind pe geam, 
exact cum spusese Martin. Ceaţa întunecase atât de mult 
atmosfera, încât aprinsese lumina în cameră. Perez reuşi 
să-l vadă abia când ajunse la capătul terasei dar, chiar şi 
atunci, nu-l distinse prea bine. Se gândi că bărbatul îl 
privise în tot acel timp, de când parcase maşina. Il 
observase pe Perez ducându-se la Skoles şi la conac, îl 
văzuse la magazin şi acasă la Aggie. I se părea ciudat ca 
un bărbat să fie atât de interesat de toate micile amănunte 
din viaţa de zi cu zi. Din experienţa lui Perez, cele 
zgomotoase erau, de regulă, femeile. De ce îi păsa acestui 
englezoi ce făceau oamenii din Biddista? Dar curiozitatea 
lui Wilding putea fi folositoare. Exista, realmente, o şansă 
să-l fi văzut pe străin. 

Scriitorul probabil că îl luase pe Perez drept o siluetă 
apărută din ceaţă. De ce stă în continuare acolo, se întrebă 
Perez, când nu e nimic de văzut? De îndată ce bătu la uşă, 
Wilding se ridică de la fereastră. Perez auzi paşi pe 
duşumeaua de lemn şi cheia întorcându-se în broască. 
Probabil că uşa era umflată, deoarece se blocase în toc. 
Uşa încuiată însemna, oare, că bărbatul încă nu ieşise în 
acea zi? Sau că siguranţa era un obicei adus din sud? 

Il recunoscu pe Wilding de îndată ce apăru în uşă drept 
bărbatul brunet care vorbise cu Fran la vernisaj. Era înalt 
şi destul de arătos, după cum observă Perez. Purta un 
tricou în dungi, fără guler, blugi şi pantofi de pânză. 
Scriitorul zâmbi. Nu vorbi, aşteptându-şi vizitatorul să îşi 
explice prezenţa acolo. Lui Perez, tăcerea i se păru 
deconcertantă. 

lşi zise că ar trebui să-i arate legitimaţia, însă nu-şi 
amintea ce făcuse cu ea, aşa că nu făcu decât să se 
prezinte. 

— Mă întrebam dacă aş putea să vă pun câteva 
întrebări. 

— O, chiar vă rog. Orice, numai să nu mă mai holbez la 

un ecran gol de laptop. 

Avea o voce puternică, de parcă era tot timpul gata să 
râdă la vreo glumă nerostită. Perez îşi imaginase că un 
scriitor care trebuia să respecte un termen era un ins 
tăcut, introvertit, dar nu părea să fie deloc aşa. Bărbatul îi 
făcu loc să intre. 

— Am observat că se întâmplă ceva la ponton. Despre 
asta e vorba? 

Perez nu spuse nimic. 

— Mă rog, continuă Wilding, cu siguranţă îmi veţi spune 
când e cazul. 

Avea ochii atât de albaştri, încât Perez se întrebă dacă 
nu cumva purta lentile de contact colorate. Il amuza să se 
gândească la Wilding ca la un individ plin de sine. 

Willy Jamieson se născuse în acea casă şi locuise în ea 
până când se mutase la azil. Işi câştigase existenţa 
pescuind şi, când era mai tânăr, din diverse munci pentru 
primărie. 

Perez şi-l amintea uneori cum stătea la marginea 
drumului, ajutându-i pe muncitori să toarne asfalt nou. Nu 
se însurase niciodată, iar atunci când plecase, casa era 
aproape la fel ca atunci când părinţii lui se mutaseră în ea. 
Perez bănuia că o cumpărase de la primărie. Probabil că 
Wilding era proprietarul actual, sau o închiriase privat. Nu 
era deloc genul de chiriaş obişnuit al primăriei. 

Înăuntru, Perez văzu printr-un hol o bucătărie mică în 
care erau o chiuvetă adâncă, dotată cu un singur robinet, 
şi un cuptor Calor cu gaz. Masa, lipită de perete, arăta de 
parcă o lăsase în urmă Willy. Nu existau dulapuri, nici 
maşină de spălat. Singurele dotări constau într-un frigider 
mic, aşezat pe masa de lucru, şi o râşniţă de cafea. Locul 
inspira nestatornicie. Un loc în care să înnoptezi. Wilding 
parcă venise la camping acolo. 

Wilding nu părea să fie deranjat că Perez vedea nivelul 
primitiv al dependinţelor lui şi afişă un alt zâmbet 
caracteristic. 

— Haideţi sus. E mai civilizat acolo. Pot să vă ofer un 
ceai? Sunt sigur că deja v-a propus Aggie mai devreme, 

dar bănuiesc că nu refuzaţi încă unul acum. Sau, poate, 
cafea? Cafeaua e unul dintre puţinele luxuri de care îmi 
dau voie să mă bucur aici. Macin eu însumi boabele de 
fiecare dată. 

Vorbise lent şi Perez avu impresia că voia să studieze 
efectul produs de fiecare cuvânt în parte. Sau poate că 
stătuse prea mult timp singur, la etaj, iar acum vorbele nu 
îi mai veneau firesc. 

Perez fu tentat de cafea. Îl aştepta o zi lungă şi avea 
nevoie de ceva care să-l ţină treaz şi gata de acţiune. 

— O cafea sună bine. 

Făcu o pauză. 

— E şi una dintre plăcerile mele. 

— Ah, încă un dependent! Recunosc semnele. Splendid! 
Intraţi şi simţiţi-vă ca acasă! Hai în camera din faţă. Vin şi 
eu imediat. 

Îl urmase pe Perez până la jumătatea scărilor, însă acum 
se întoarse şi se îndreptă spre bucătărie, dovedindu-se agil 
pentru un bărbat atât de înalt. Toate mişcările îi veneau 
uşor şi natural. Ca şi cum ar fi aşteptat un oaspete şi 
plănuise dinainte ce cuvinte să rostească şi felul în care să 
se deplaseze. 

Wilding avusese dreptate, camera de lucru chiar era mai 
civilizată. Parchetul simplu, nelăcuit, era ascuns în mijlocul 
camerei sub un covor împletit. Biroul era vechi, acoperit 
cu piele şi în mod evident adus de el. Mai asamblase nişte 
rafturi improvizate din cărămizi şi scânduri, acestea fiind 
pline cu cărţi. Existau şi un CD player şi un suport pentru 
discuri. O pânză mare, fără ramă, atârna pe un perete. 
Reprezenta un câmp de fân, care fusese tăiat şi strâns în 
grămezi dezordonate, totul scăldat într-o lumină galbenă şi 
intensă. Perez îşi zise că putea fi opera Bellei Sinclair şi se 
simţi extrem de mulţumit de el însuşi atunci când se 
apropie şi îi văzu semnătura. Avea să-i spună lui Fran mai 
târziu. Încă se uita la tablou când Wilding intră, 
deschizând uşa cu un picior. Avea în mâini o cafetieră şi 
două căni pe o tavă, precum şi o cutie cu prăjituri de la 
magazin. Se învățase cu obiceiul gazdelor de pe insulă. Era 

foarte nepoliticos să nu ai ceva dulce cu care să-ţi serveşti 
oaspeţii. 

— Nu am niciun pic de lapte, spuse, fără să dea impresia 
că se scuză. Însă aş putea să dau o fugă până la magazin 
dacă ţineţi neapărat. 

— O beau neagră. 

— Splendid! 

Părea să fie cuvântul lui preferat. 

— Luaţi loc pe scaun, inspectore. Eu mă mulţumesc cu 
podeaua. 

Se aşeză şi îşi întinse picioarele, reuşind, cumva, să 
domine camera în continuare. 

Perez şi-ar fi dorit o prăjitură, dar păreau să fie acolo 
doar de decor. Nu putea să ceară una fără să pară lacom. 

— Martin mi-a spus că sunteţi scriitor. 

Perez era interesat de om, de profesie. Toate declaraţiile 
martorilor şi mărturisirile erau, în parte, ficţiune, dar nu-şi 
putea închipui cum ar fi început dacă voia să scrie o 
poveste de la zero. 

— Scrieţi sub numele real? 

Wilding râse. 

— O, da, inspectore, dar nu vă faceţi griji dacă n-aţi mai 
auzit de mine. Puţini oameni au auzit. Scriu fantasy, un 
gen pe care până nu-l încerci, nu-ţi place. 

Părea mai degrabă mulţumit că nu era cunoscut. 

— Din fericire, am destul de mulţi cititori în State şi în 
Japonia. 

Perez se gândi că ar fi cazul să spună ceva, că se aştepta 
la vreun compliment, însă nu ştia ce să spună. În schimb, 
sorbi din cafea, acordându-şi un moment s-o savureze. 

— Aţi avut vreun vizitator în ultima vreme, domnule 
Wilding? Vreun prieten din sud, poate? 

— Nu, inspectore. M-am mutat aici ca să nu fiu tulburat. 
Să am oaspeţi jos e ultimul lucru pe care mi-l doresc. 

— Ieri a fost un englez la Biddista. Poate că l-aţi văzut. 

— Nu a venit nimeni şi am fost în casă toată ziua. 

— Dar nu seara. Atunci aţi fost la expoziţia de la Herring 
House. La fel ca englezul. 

— Şi dumneavoastră, de asemenea! Fireşte, acum vă 
recunosc. O  însoţeaţi pe artista aceea tânără şi 
atrăgătoare. Domnişoara Hunter. O nouă speranţă. Arta, 
trebuie să recunosc, e altă plăcere vinovată de-a mea. Ador 
lucrările Bellei. Ea m-a determinat să vizitez pentru prima 
oară insulele Shetland. Prin urmare, am fost deosebit de 
încântat să primesc invitaţia la vernisaj. Au fost mai puţini 
oameni decât mă aşteptasem. Bănuiesc că mă gândisem că 
va fi un eveniment cu o nuanţă locală mai pronunţată. 

— Lumea e foarte ocupată vara. 

Perez se întrebă de ce era aşa defensiv. Nu era 
momentul să explice că evenimentul fusese ţinta unei 
farse, dar nici nu voia ca acel bărbat să creadă că nu există 
interes în Shetland pentru lucrările lui Fran. 

— Vă aduceţi aminte de bărbatul care a avut un mic 
acces nervos? 

— Tipul în negru? Fireşte. 

Wilding făcu o pauză, lăsând la o parte, pentru prima 
oară, tonul uşuratic, afectat. 

— Mi-a părut rău pentru el. Am suferit, la rândul meu, 
de probleme psihice. I-am înţeles disperarea. 

— Credeţi că suferinţa îi era autentică? 

— Da, aşa cred, dumneavoastră nu? Mie mi-a părut 
destul de reală. 

Perez nu răspunse. 

— Ce a păţit? 

Perez se gândi că Wilding părea nefiresc de interesat de 
soarta unui străin. 

— A fost dus la spital? Uneori, pentru o perioadă scurtă, 
e singura soluţie pentru depresie. 

— Mi-e teamă că a murit. 

Wilding îşi întoarse capul. Când se uită din nou la Perez, 
îşi revenise oarecum, dar vocea îi era în continuare 
emoţionată. 

— Bietul om. 

— Sunteţi sigur că nu-l cunoşteaţi, domnule Wilding? 

— Destul de sigur, inspectore. Dar pare aşa o pierdere 
teribilă. Sinucidere. Cea mai cruntă tragedie. 

— Nu credem că bărbatul s-ar fi omorât. Mai degrabă 
bănuim că a fost omorât. 

Tăcere. 

— Atunci când am venit aici, spuse Wilding, într-un final, 
am crezut că am scăpat de violenţa gratuită. 

O, la violenţă gratuită ne descurcăm, îşi zise Perez. Bătăi 
în baruri, alimentate de băutură şi frustrare. Dar moartea 
asta nu are nimic de-a face cu aşa ceva. 

— Când aţi plecat de la Herring House? întrebă. 

— La scurt timp după dumneavoastră. Părea că s-a 
stricat atmosfera după ce bărbatul a făcut scena aceea. 

— Aţi revenit direct aici? 

— M-am plimbat o vreme pe plajă. Era o seară tare 
frumoasă. Am mers până la stânci şi înapoi. După aceea 
am intrat în casă. 

— Pe urmă ce aţi făcut? 

— Mi-am făcut o cafea şi am venit aici, la geam. 

— Aţi observat pe cineva? Pontonul se vede destul de 
bine de aici. 

— Nu. Era o linişte surprinzătoare. Cred că ultimii 
oameni au plecat de la Herring House în timp ce eu mă 
plimbam. Nu am observat nimic când mă aflam pe plajă. 
Eram cu gândul la cartea mea. Mă confrunt cu o problemă 
legată de intrigă. Mi-am tot bătut capul cu ea de mai multe 
zile. La asta mă concentram. 

— Dar vă aflaţi aici, cu cafeaua, până în ora unsprezece? 

— Nu-mi aduc aminte să mă fi uitat la ceas. Dar da, aşa 
trebuie să fi fost. N-am rămas afară prea mult. 

— Roddy Sinclair şi Martin Williamson au părăsit galeria 
pe la ora unsprezece. l-ați văzut? 

— Nu, spuse Wilding. Dar asta nu înseamnă că nu a fost 
aşa. 

— Se pare că Roddy cam era pus pe scandal. 

— Chiar şi aşa, nu i-am văzut. Aveam gândurile în altă 
parte, inspectore. 

— La cartea dumneavoastră? 

— Da, la carte. Fireşte. 

Afară, în faţa casei, Perez încercă să-şi dea seama ce 

părere îşi făcuse despre Wilding. Ce îl adusese acolo? Nu- 
şi putea imagina Shetland ca fiind un mediu prielnic 
pentru el. N-avea prieteni sau familie în sud? Ceva din 
intensitatea privirii şi din plăcerea de voyeur cu care îşi 
observa vecinii era tulburător. 

Capitolul 13 


În biroul ei din fosta fabrică de textile din Denby Dale, 
West Yorkshire, Martha Tyler aranja programul de repetiţii 
pentru săptămâna respectivă. Era un spectacol despre 
bătăuşi. Următorul avea să fie despre rasism. Şcolile nu 
păreau interesate să angajeze trupa de educaţie prin 
teatru Interact ca să-şi distreze elevii. Mereu trebuia să 
existe şi un mesaj. Tinerii actori, proaspăt ieşiţi de pe 
băncile facultăţii, îşi dădeau ochii peste cap când citeau 
scenariile greoaie, pline de teme corecte politic, dar, până 
la urmă, măcar munceau. Poate că visau să ajungă să joace 
în Royal Shakespeare Company sau în vreo reclamă TV 
bine remunerată, însă prin ceea ce făceau la Interact îşi 
câştigau pâinea, iar faptul că jucau îi ajuta şi pentru Equity 
card.! 

Trupa folosea fabrica alături de alte întreprinderi mici - 
la subsol erau un comerciant de vin destul de bun, o 
femeie de vârstă mijlocie care făcea bijuterii de argint şi 
un acupunctor - dar Interact avea întregul etaj superior. 
Un spaţiu mare pentru repetiţii, două birouri şi o cameră 
mică dotată cu un cuptor cu microunde şi un ceainic 
pentru gustările din pauze. Nu era un exemplu de 
renovare şi transformare inteligentă, aşa cum se puteau 
întâlni în alte părţi din Kirklees. Fosta fabrică era un 
talmeş-balmeş de scări şi etaje. Podelele nu erau drepte, 
iar geamurile nu erau etanşe. 

Doi dintre actori ajunseseră. Martha îi auzi cum 
povesteau în camera pentru ceai despre un turneu de 
coşmar în Hull, care devenise de pomină - învăţătoarea 
care făcuse o criză în mijlocul spectacolului, copiii care 
scoseseră cuțite, o fată de paisprezece ani care susţinea că 
o luaseră durerile facerii. Totul era exagerat. Asta era 
problema cu oamenii din teatru. IÎncepeau să creadă în 


1 Dovadă de apartenenţă la Actor's Equity Association în Statele Unite 
sau Equity în Marea Britanie (n. red.). 

propriile poveşti. Nu-ţi dădeai seama unde se oprea 
actoria. lar asta o făcu să se gândească la Jeremy. Potrivit 
spuselor lui, călătorise peste tot prin lume, jucase alături 
de Olivier şi făcuse dragoste cu cel puţin o duzină de 
starlete mai puţin cunoscute de la Hollywood. Fireşte, ea 
nu credea o iotă. De ce-ar fi ajuns un astfel de om să 
conducă o prăpădită de trupă de educaţie prin teatru din 
West Yorkshire? 

Martha îşi verifică telefonul mobil. Tot nu o sunase. 
Ceea ce începuse ca o uşoară iritare se transformase în 
furie, iar acum în îngrijorare. Jeremy era un arogant şi un 
mincinos notoriu, dar îşi câştiga pâinea din Interact şi îi 
păsa de reputaţia trupei. Martha lucra ca stagiar în 
managementul artelor. După ce obținuse o diplomă în 
actorie la Bristol, practica păruse o idee mai bună decât 
masteratul. Avea o bursă modestă şi şansa de a obţine 
experienţă concretă. Jeremy profita de asta, evident. Locul 
ei la Interact nu însemna că avea o subretă pe gratis, însă 
nu era neobişnuit ca el să dispară vreo două zile, lăsând-o 
pe ea să aibă grijă de mersul treburilor. 

— E o ocazie foarte bună, dragă. Gândeşte-te cum va 
arăta pe CV- ul tău. 

Dar de data asta lipsea deja de patru zile şi nu dăduse 
niciun semn. Încercase să-l contacteze pe mobil, dar părea 
să fie închis. 

Încercă să-şi aducă aminte exact ce spusese de data 
asta. Fuseseră în pub cu o săptămână înainte, pentru a 
sărbători finalul unui turneu din Midlands care avea drept 
scop combaterea drogurilor. Pentru prima oară aproape că 
fusese generos, făcându-le cinste actorilor cu două rânduri 
de băutură. Părea cuprins de un entuziasm controlat. Ea 
venise din Huddersfield cu trenul, aşa încât băuse şi ea. 
Cumva se pomenise că stătea la o masă mică de lângă el. 
Restul grupului băuse toată după-amiaza şi cânta un 
cântec îngrozitor din cadrul spectacolului. Se chinuise să 
înţeleagă vorbele lui Jeremy. 

— A apărut ceva, dragă. O şansă mare. Te descurci puţin 
singură, aşa-i? O fată aşa talentată ca tine... O să te 

plătesc, o să merite. 

Se gândise că era vorba, poate, de o audiție. Lucrase 
îndeajuns de mult cu actori încât să observe entuziasmul 
care apărea odată cu posibilitatea primirii unui rol, acel rol 
care avea să le schimbe cariera. Până şi actorii de vârsta 
lui Jeremy erau captivaţi, îşi pierdeau minţile. Ea, în 
schimb, nu putea să înţeleagă. Niciodată nu fusese 
cuprinsă de febra actoriei. Jeremy spunea tuturor că 
actoria era prima sa dragoste. Făcuse Interact ca să 
câştige un ban şi pentru că la fabrică nu trebuia să 
plătească pentru primul an chirie, însă le spusese clar că 
dacă ar fi primit o ofertă ca lumea ar fi închis trupa pe loc. 
Mereu existau variante. Un prieten care lucra în trupa 
Granada avea planuri pentru o telenovelă, cu un rol care i 
s-ar fi potrivit ca o mănuşă. Dăduse de un producător care 
îl considerase perfect pentru rolul principal dintr-o piesă 
de nouăzeci de minute. Niciuna dintre aceste posibilităţi 
nu se concretizase vreodată. 

Martha nu-l văzuse vreodată pe Jeremy cum joacă, dar îl 
urmărise cum coordona repetițiile. I se părea mai bun 
decât media amatorilor. li capta atenţia, iar oricine care 
putea interpreta cu pasiune acele replici înfiorătoare 
trebuia să aibă o oareşicare pricepere. Însă în teatru era 
vorba de noroc, iar dacă Jeremy nu dăduse lovitura până 
atunci, părerea ei era că avea şanse mici să o mai facă. 
Dacă plecase la o audiție, chiar şi în Londra, trebuia să se 
fi întors deja. Chiar dacă şi-ar fi făcut speranţe în privinţa 
unui rol, nu l-ar fi primit şi, apoi, şi-ar fi înecat amarul în 
băutură, tot trebuia să se fi întors deja. Dacă, prin absurd, 
ar fi primit rolul, ar fi vrut să afle toată lumea. Deci, unde 
era? 

Auzi paşi pe scările de lemn. Se uită pe uşa biroului, 
sperând că avea să-l vadă pe Jeremy urcând treptele câte 
două. Pentru cineva care bea atâta, era neaşteptat de în 
formă. Dar era Ellie, una dintre actriţe. Martha se uită la 
ceas. Încă zece minute şi avea să fie nevoită să înceapă 
repetiţia fără el. 

După-amiaza târziu ştia deja că nu mai poate obţine 

nimic de la echipă. Mereu îşi dorise să regizeze. Prietenii 
ei spuneau că îi stătea în fire să facă pe şefa. Dar, chiar şi 
la facultate, când lucra la mici spectacole studenţeşti, 
regia fusese mai satisfăcătoare decât aici. Un singur actor 
chiar citise textul. Nu prea exista dezvoltare de personaje. 
Măcar reuşise să-i înveţe să pună suflet în ce spuneau şi, 
în linii mari, ştiau acum şi desfăşurarea spectacolului. Nu 
prea mai avea cum să-i ajute până nu învățau replicile. Îi 
trimise acasă cu ameninţări şi promisiuni. Odată ajunsă în 
birou, se uită din nou la telefon. În continuare, niciun 
mesaj. 

Nu prea ştia ce să facă şi cui să se adreseze în legătură 
cu dispariţia lui Jeremy. Locuia singur. Auzise că fusese 
căsătorit cândva, însă nu vorbea despre copii. Locuia în 
Denby Dale, într-o casă mică, cu terasă, în apropierea 
fostei fabrici. Toată lumea din sat îl cunoştea, dar nu 
credea să aibă vreun prieten apropiat. Seara, cei de-ai 
casei din Fleece vorbeau adesea cu el, dar nu credea ca ei 
să aibă mai mult habar despre viaţa privată şi trecutul lui. 

Nu se gândi să meargă la poliţie. Jeremy nu şi-ar fi dorit 
să ia cineva trupa la bani mărunți. Ea era de părere că, 
probabil, lucrurile erau la limita legii în ceea ce privea 
TVA-ul şi protecţia muncii. Ştia că pe unii actori îi plătea 
cu bani peşin. Pe lângă asta, era absurd. Spusese că urma 
să fie plecat câteva zile. Nu dispăruse nici măcar de o 
săptămână. Chiar şi aşa, nu îi plăcea să se simtă 
neajutorată. Îşi dorea ca el să o sune. 

Actorii se întorseseră la şandramalele din satul în care 
stăteau când repetau. Niciunul nu era din zonă. Jeremy 
angaja actori diferiţi pentru fiecare turneu. Martha încuie 
biroul şi văzu cheia de rezervă de la casa lui Jeremy. l-o 
dăduse atunci când o rugase să rămână acolo într-o 
dimineaţă, ca să-i dea drumul în casă instalatorului - genul 
de experienţă de la locul de muncă pe care nu o 
pomeneşte nimeni în fişa postului. Voise să i-o dea înapoi, 
dar el îi spusese s-o păstreze. 

Se gândi că nu era nimic rău dacă arunca o privire. 
Măcar avea să fie împăcată. Poate că se întorsese de pe 

unde umblase şi se îmbolnăvise. 

Locuinţa era o casă tradiţională de ţesători, care făcea 
parte dintr-o terasă din apropierea viaductului care trecea 
peste râul Dearne. Primul etaj avea un rând de ferestre 
care lăsau lumina să pătrundă pentru a înlesni lucrul 
muncitorilor la războiul de ţesut. Era foarte îngust. La 
parter erau o bucătărie şi o cameră de zi mică, iar la etaj o 
baie şi două dormitoare. Aruncase rapid un ochi când îl 
aşteptase pe instalator. 

Descuie uşa din faţă, care dădea fix în stradă, chinuindu- 
se o clipă cu cheia cu care nu era obişnuită. Uşa se blocă 
atunci când o împinse. lnăuntru erau o grămadă de 
scrisori. Le luă şi le puse pe masă. 

— Jeremy! 

Nu strigase. Nu crezuse cu adevărat că ar fi înăuntru. 
Jeremy nu era genul care să se îmbolnăvească - cel puţin, 
nu fără public. Părea foarte cald şi neaerisit, de parcă 
locuinţa ar fi rămas închisă multă vreme. Acum se simţea 
ridicol şi îşi imagină cum o priveau vecinii. Dar nu putea să 
plece fără să verifice la etaj. Inchise uşa după ea şi 
deschise o fereastră. Un tren duduia pe viaduct şi îşi 
închipui că simte cum vibrează podeaua. 

În bucătăria minusculă se simţea un miros dulceag, 
neplăcut. Maşina de gătit cu gaz era plin de grăsime, iar 
pe fundul unei tigăi era un strat de grăsime albă, dar nu 
crezu că mirosul provenea de la ele. Chiar şi aşa, nu avea 
de gând să curețe în urma lui. Voia ca după stagiul de 
practică să obţină o scrisoare de recomandare, însă 
existau unele lucruri pe care nu avea de gând să le facă 
pentru asta. Se întrebă ce avea să se întâmple dacă Jeremy 
nu urma să se mai întoarcă vreodată. Aveau să ţină cont de 
munca depusă chiar şi aşa? 

Fără să se gândească, deschise frigiderul şi mirosul 
deveni semnificativ mai deranjant. Înăuntru era un pachet 
pe jumătate gol de cârnaţi care, probabil, depăşiseră cu 
mult termenul de valabilitate înainte ca el să fi plecat, iar 
acum erau putrezi. li luă într-o pungă de cumpărături, 
deschise uşa din spate, care dădea în curte, şi îi aruncă la 


e 94 œ» 


gunoi, gândindu-se că Jeremy trebuia să-i rămână dator. 

În dormitorul principal găsi semnele unei plecări 
grăbite. Unul dintre dulapuri era deschis şi hainele ieşeau 
din el. Patul era nefăcut, însă îşi zise că asta nu însemna 
mare lucru. Până atunci nu întâlnise vreun bărbat care să- 
şi facă patul când se trezeşte. Era greu să-şi dea seama 
câte bagaje îşi luase. Se uită în dulap. Jacheta lui neagră 
favorită, din in, despre care el avea impresia că îl face să 
arate mişto chiar şi atunci când era necălcată şi soioasă 
lipsea. Valijoara pe care o folosea pentru deplasări de-o 
noapte ca să studieze câte un spectacol era acolo, 
sprijinită de zid, în colţ. Nu vedea vreun bagaj mai mare. 
Oare asta însemna că plănuise o plecare mai îndelungată? 
Să nu-i fi spus de teamă ca ea să nu vrea să ţină treburile 
în frâu, cât timp el se distra în vacanţă? Corect, îşi spuse. 
Drept cine mă iei? 

Poate că trebuia să-l sune pe coordonatorul ei de la Arts 
Council. Să-l facă de rahat pe Jeremy Booth. Dar ştia că n- 
avea s-o facă. IÎncepuse să-l placă pe tip. O făcea să râdă. 
Dar atunci când se întorcea, urma să-i rămână dator. Avea 
să stea în biroul lui şi să-i dicteze ce să scrie despre ea, 
avea să aştepte să semneze documentul şi să-l trimită chiar 
ea la poştă. 

Dormitorul mic era în spatele casei. De acolo se vedeau 
grădina şi ghena de gunoi, mai departe erau râul şi casele 
mai mari de dincolo, copacii şi grădinile. Era aranjat ca un 
birou, cu o masă de lucru şi calculator, un dulap cu acte şi 
un raft cu cărţi. Pe perete se afla un panou din plută. Pe 
acesta erau lipite notițe despre repetiţii, liste cu treburi de 
rezolvat, citate din recenzii, tăiate din ziare mici, locale, 
câteva poze decolorate pe care părea să le fi purtat cu el. 

Într-una dintre ele era un bărbat tinerel. Se gândi că 
trebuia să fie Jeremy, deşi era greu de zis. Bărbatul din 
fotografie avea păr şi barbă. Purta blugi şi un jerseu. Nu şi- 
l] putea imagina pe Jeremy îmbrăcat aşa lejer. Dar 
trăsăturile erau aceleaşi, nasul lung şi drept, fruntea 
înaltă. Stătea pe o barcă răsturnată pe o plajă. În a doua 
fotografie era un bărbat mai în vârstă care purta o 

salopetă bleumarin. Avea părul grizonat şi dezordonat şi 
privirea îndreptată spre cameră. Stătea între un copil şi o 
tânără drăguță, cu chip serios. Apoi, aceeaşi femeie, 
alături de un bărbat ceva mai în vârstă, care stătea cu 
braţul pe după umărul ei. 

În timp ce cobora scările, Martha fu şocată să audă 
ţârâitul telefonului. Îl găsi pe peretele din camera de zi şi îl 
ridică înainte să răspundă robotul. 

— Alo. Telefonul lui Jeremy Booth. 

Tăcere. 

— Alo? 

— Jeremy e acolo? 

O voce de femeie tânără. 

— Nu, îmi pare rău, e plecat momentan. 

Convorbirea se întrerupse. 


e 96 - 


Capitolul 14 


Atunci când Jimmy Perez se trezi a doua zi, afară încă 
era o ceaţă groasă. Casa lui era în Lerwick, în apropierea 
digului. Avea spatele către mare şi zidurile exterioare erau 
verzi până la nivelul maxim la care ajungea apa în timpul 
fluxului. Ceaţa făcea lumina să pară diferită. Nu se vedea 
nicio imagine reflectată în apă, parcă s-ar fi trezit iarna. 
Întâi se gândi la Fran, apoi la anchetă. 

Voise s-o viziteze pe Fran cu o noapte înainte, însă ieşise 
de la muncă târziu. O sunase să-i explice situaţia, fusese 
prea dornic să-şi ceară scuze, acum îşi dădea seama, 
făcuse prea multe presupuneri. Poate că ea nu se 
aşteptase s-o viziteze. Era din sud, era sofisticată. Acolo se 
făceau altfel lucrurile. Se uită la ceasul de lângă pat. 
Şapte. Probabil că se trezise deja. Fetiţa ei era matinală. 
Fran glumise legat de asta, spunând că îşi aducea aminte 
cu jind de viaţa de dinainte să devină mamă, când rămânea 
în pat vreme îndelungată, citind ziarul, bând cafea şi 
mâncând croasanţi sfărâmicioşi. Amintirile lui din tinereţe 
erau foarte diferite. Părinţii îi găsiseră mereu ceva de 
făcut la ferma de pe Fair Isle. Se gândi că ar fi fost plăcut 
să stea în pat cu Fran duminică dimineaţa, când Cassie era 
la tatăl ei. I-ar fi plăcut să îi aducă micul-dejun la pat. 

Puse apa la fiert pentru cafea şi intră la duş. Când se 
întoarse în bucătăria îngustă precum cea de pe un vas, 
porni radioul. Puţină muzică de la SIBC, apoi un buletin de 
ştiri de cinci minute şi, pentru prima oară, anunţul despre 
moartea străinului. 

„Un turist a fost găsit mort în circumstanţe suspecte 
ieri, în Biddista. Poliţia încearcă să-l identifice.” 

Apoi urmă o scurtă descriere şi un apel către oricine îl 
recunoştea pe bărbatul mort, cu rugămintea să anunţe 
echipa de investigaţii. 

Brusc, îşi dădu seama că prezentarea ar fi fost cu totul 
altfel dacă bărbatul mort ar fi fost din Shetland. Faptul că 
fusese descris de la bun început drept turist elimina orice 

urmă de panică din veste. Reporterul parcă descria ceva 
din cu totul alt loc. Moartea unui turist aproape că era o 
sursă de divertisment. 

În timp ce-şi făcea cafeaua şi băga două felii de pâine la 
prăjit, Perez ascultă prognoza meteo. Ceaţa urma să 
dispară cam pe la prânz. Poată că Taylor şi echipa lui din 
Inverness aveau să ajungă, totuşi, în acea zi, cu avionul. 
Taylor avea să fie mulţumit. Treisprezece ore pe feribot ar 
fi fost un coşmar pentru el. S-ar fi învârtit ca un leu în 
cuşcă, aşteptând să fie transportat. Perez şi-l închipui 
întins şi rigid pe patul din cabina întunecată, încercând să 
se relaxeze şi să doarmă. Când mai lucraseră împreună, 
Taylor i se păruse cel mai frământat om pe care-l 
cunoscuse vreodată. 

La plecare, văzu că vasul de croazieră încă era în port. 
De regulă, vasele mari nu rămâneau mult timp în Lerwick. 
Pasagerii debarcau, luau autobuzul gratuit către centrul 
oraşului, se plimbau pe la centrul turistic şi centrul de 
informare, ajungeau la librăria Shetland Times şi la 
magazinele de suveniruri, după care se întorceau la luxul 
de pe vas. Uneori mai dădea de un astfel de grup pe 
Commercial Street. Cei mai mulţi erau din Statele Unite. 
Se holbau la magazinaşe şi la trecători. Il făceau să se 
simtă ca un animal la zoo. 

Ajuns la birou, îl sună pe şeful portului. Când urma să 
plece Island Belle? Ar fi putut Patrick să aranjeze lucrurile 
astfel încât Perez să facă o vizită înainte ca nava să plece? 

— Va trebui să te grăbeşti. Potrivit programului, 
urmează să plece la fluxul de la prânz. 

— O să merg acum, spuse Perez. Imediat ce aranjezi 
treaba. 

Merse până la Morrison's Dock, parcă maşina cu botul 
spre mare şi o focă îl distrase o clipă când îşi iţi faţa moale 
afară din apă. Când era copil, trăsese în focile din Fair Isle 
cu puşca tatălui său, până când aflase mama lui. 

— Ce ti-au făcut ţie focile? 

— William spune că mănâncă peştii şi de aia se prind 
atât de puţini acum. 

William era un băiat mai mare, la momentul respectiv 
sursa întregii sale cunoaşteri şi înţelepciuni. 

— Prostii. Se prind atât de puţini peşti acum din cauza 
pescuitului excesiv care are loc de ani de zile în Marea 
Nordului. 

Mama lui, care fusese membră Greenpeace în studenţie, 
încă avea teorii despre mediu pe care tatăl lui le considera 
ca fiind periculoase şi exagerate. 

Jimmy se bucurase sincer că avea o scuză să nu mai 
împuşte focile. li displăcuse şuvoiul de sânge care plutea 
pe apă atunci când nimerea. Uneori încercase să rateze, 
dar îi fusese greu să îndure şi batjocura lui William. 

Patrick probabil că anunţase deja vasul de croazieră de 
venirea lui Perez, deoarece păreau să-l aştepte. Fu condus 
pe loc în biroul şefului de cabină. 

După Good Shepherd, nava poştală care făcea naveta 
între Grutness şi Fair Isle, feriboturile NorthLink păruseră 
enorme. Dar acesta era de-a dreptul monstruos, un zgârie- 
nori alb, mai înalt decât oricare clădire din Lerwick. Şeful 
de cabină era un scoţian din Lowlands. Insulele Shetland 
nu păreau să fie oprirea lui preferată din traseu. 

— Aţi aflat că un turist a fost ucis ieri la Biddista? 
întrebă Perez. 

— Nu. 

Voia să spună „de ce mi-ar păsa?” 

— A mers vreunul dintre pasagerii dumneavoastră până 
atât de departe în vestul insulei? 

— Uitaţi cum stă treaba, inspectore, de regulă nu stăm 
atâta în Lerwick. Pentru turişti e cam dezamăgitor. Vin aici 
aşteptându-se să vadă un peisaj deosebit şi, când colo, nu 
văd altceva decât nişte căsuțe gri. Facem turul cu păsări 
marine şi turul argintăriilor, iar pe urmă toată lumea 
răsuflă uşurată şi pornim către Orkney. Catedrala St. 
Magnus - aia da clădire la care să faci poză. Şi distileria 
Highland Park. 

Gândul la whisky păru să-l înveselească pe dată. 

Perez simţi nevoia să ia apărarea Shetlandului, să spună 
că insulele aveau o frumuseţe a lor, că existau turişti care 


e 99 œ» 


adorau orizontul jos şi cerul neţărmurit, câmpurile vaste şi 
goale, dar ştia că n-avea să-l convingă vreodată pe şeful de 
cabină. 

— Acum de ce aţi rămas atât de mult? 

— Aveam o problemă la unul dintre motoare. Acum 
merge din nou, slavă Domnului, aşa că putem să ne cărăm. 

— Deci nu vă lipseşte niciun pasager? 

— Nimeni nu a anunţat lipsa cuiva. Aveţi vreo dovadă 
care să indice că bărbatul mort ar fi de pe vas? 

— Nu am găsit absolut nimic după care să-l identificăm. 

Şeful de cabină păru uşurat. Se ridică. 

— Pasagerii ar putea părăsi vasul, dacă ar vrea? întrebă 
Perez. Vreau să zic, nu îi opriţi să facă asta? 

— Fireşte că nu. Dar cei mai mulţi dintre pasagerii 
noştri sunt în vârstă. Preferă să rămână în grup. 

Se aşeză la loc. 

— Uitaţi ce e, dacă ar fi dornici de aventură, nu ar alege 
o croazieră cu o grămadă de babalâci. 

— Unde au mers pasagerii alaltăieri? 

— Dimineaţa au avut liber să exploreze oraşul, iar seara 
i-am dus cu autobuzul la rezervaţia RSPB de la Sumburgh 
Head, ca să vadă papagalii de mare. Apoi şi-au băut ceaiul 
în Scalloway. 

— Sunt surprins că vernisajul de la Herring House nu 
era în program. Bella Sinclair e o artistă renumită. M-aş fi 
gândit că unii dintre pasageri şi-ar dori s-o cunoască. 

— Câţiva dintre ei au pomenit de expoziţie. Când am 
aflat că trebuie să mai stăm o noapte m-am gândit să le 
aranjez transportul până acolo, dar până la urmă a fost 
anulată, nu-i aşa? 

Lăsa impresia că era mulţumit că nu mai fusese nevoit 
să-şi bată capul. 

— Cine v-a spus că ar fi fost anulată? 

— Nimeni nu mi-a spus. Cel puţin, nu organizatorii 
expoziţiei. Dar la pasarelă era un tip care împărțea pliante 
când turiştii au mers în oraş. 

— L-aţi văzut? întrebă Perez. 

— Nu, nu eram pe tură atunci. 

— Aş putea vorbi cu cineva care era? 

Şeful de cabină se uită la ceas şi oftă. 

Perez rămase pe loc şi nu spuse nimic. 

Şeful de cabină se ridică şi îi făcu semn să-l urmeze. Un 
cuplu vârstnic se sprijinea de balustrada de pe puntea 
superioară, de unde se vedea oraşul. Ceaţa începuse să se 
îndepărteze, aşa că măcar aveau ce să vadă. Erau subţiri, 
maronii, şi se ţineau de mână. 

— Sunt în luna de miere, spuse şeful de cabină când se 
apropiară de ei. Ai fi crezut că la vârsta lor le-a venit 
mintea la cap. 

Îşi schimbă tonul când ajunse în apropierea lor. 

— Haideţi să faceţi cunoştinţă cu doctorul şi doamna 
Halliday, inspectore. Cred că s-ar putea să vă ajute. 

Zâmbi pentru prima oară de când îl văzuse Perez. 
Transformarea bruscă a atitudinii şi a limbajului trupului îl 
tulbură. Dar asta îi era slujba. Trebuia să joace un rol. 
Domnul şi doamna Halliday erau din Phoenix, Arizona. 
Erau colecționari de artă contemporană. Aveau în colecţie 
chiar şi un mic tablou de Bella Sinclair. 

— Am fost aşa dezamăgiţi de anularea vernisajului, 
inspectore. George aranjase ca un taxi să ne ducă până 
acolo şi înapoi. 

— Îl puteţi descrie pe bărbatul care v-a înmânat 
fluturaşul? 

Cei doi se priviră reciproc. 

— Ar fi folositor, spuse Perez. 

Se întrebă de ce ezitau. 

— Cred că e greu de zis, spuse bărbatul, din cauza 
hainelor fistichii. Asta e tot ce am observat. 

— Îmbrăcăminte fistichie? 

— Ei, da. Era îmbrăcat ca un clovn. Nu genul ăla cu nas 
roşu şi haine colorate. Ăsta era în alb şi negru. Arăta ca 
lumea, ştiţi ce zic? Părea desprins din commedia dell'arte. 

— Purta o mască? 

— Exact. O mască. Ţin minte asta deoarece copiii noştri 
mereu se speriau de ei. 

Până să ajungă Perez la secţie, soarele deja strălucea. 
Taylor îl sunase ca să-l anunţe că erau deja la aeroportul 
din Dyce şi aveau locuri în primul avion disponibil. 

— Ne vedem şi mă duci direct la locul faptei. 

Nici nu se punea problema de altceva. 

În biroul lui, Perez se uită la ceas. Mai avea doar 
jumătate de oră până să fie nevoit să pornească spre 
Sumburgh. Merse în biroul de anchetă. Sandy vorbea la 
telefon şi nu îl observă. Era clar că purta o discuţie 
personală cu un prieten din Whalsay. Făceau planuri să 
meargă să bea ceva, ziceau ceva despre o femeie. Perez se 
întinse şi opri convorbirea. Sandy începu să bolborosească 
indignat, apoi se opri. 

— N-ai destulă treabă, Sandy? Nicio problemă, am eu o 
treabă pentru tine. Un tip îmbrăcat în clovn a împărţit 
fluturaşii ăştia la Morrison's Dock toată ziua de alaltăieri 
pasagerilor care coborau de pe vasul de croazieră. Trebuie 
să-l fi văzut cineva. Du-te şi vorbeşte cu toată lumea care a 
lucrat acolo. Vezi dacă a stat cineva de vorbă cu el. Află 
cine era şi unde stătea. 

— Crezi că e victima noastră? 

— Doi tipi ciudaţi îmbrăcaţi în clovn în Shetland în 
aceeaşi zi? Cam mare coincidenţa, nu crezi? 

Sandy îl privi sfios şi rânji. 

— Te-a căutat cineva, spuse. Kenny Thomson. 

— Ce voia? 

— Habar n-am. N-a vrut să-mi spună. Nu-i grabă. Mi-a 
spus că nu-i urgent. 

Aşa că Perez plecă fără să-l sune pe Kenny, acordându-şi 
mai mult timp decât avea nevoie ca să ajungă până în sud 
şi gândindu-se că avea să-l sune de pe mobil când aştepta 
la aeroport. Urma să treacă pe lângă casa lui Fran pe 
drumul către Sumburgh. Îi întrezări silueta la geamul 
dormitorului pe care-l folosea ca atelier. Lucra. Şi-o 
imagină stând în faţa şevaletului, încruntată, complet 
ruptă de tot ce o înconjura. Spunea că pentru a picta era 
nevoie doar de concentrare. Uneori lucra toată ziua la câte 
un tablou, neoprindu-se nici măcar să mănânce. li admira 


e 102 œ» 


pasiunea, însă nu prea o înţelegea. El nu se putea 
concentra mai mult de douăzeci de minute legate fără să 
vrea cafea sau prezenţă şi interacţiune umană. 

Perez acceleră. Sumburgh era plin de oameni care 
rămăseseră blocaţi în Shetland din cauza ceţii. Se băteau 
pe locurile de pe primul avion către sud, iar unii dintre 
pasageri erau iritaţi. Era şi o familie de englezi: un bărbat, 
o femeie, un copil mic în cărucior şi un bebeluş într-un 
port-bebe. 

— Ce fel de loc mai e şi ăsta? întrebă femeia. 

Vocea ei era prea puternică, simţea nevoia să fie auzită. 

— Puţină ceaţă şi gata, totul se opreşte. Dacă asta 
înţelegi tu prin vacanţă aventuroasă, Charles, poţi s-o laşi 
baltă. La anu' mergem în Toscana. 


În timp ce punea jos o bucată de cărbune, Fran observă 
cu coada ochiului maşina lui Perez trecând pe lângă casă. 
Se opri o clipă, pe jumătate aşteptându-l să se oprească, 
dar el trecu mai departe. Îl urmări uşurată cum conduce 
mai departe, la vale. Îl avusese în gânduri toată dimineaţa, 
dar nu voise să stăruie asupra lui. 

Avea foarte puţin timp să lucreze. Şcoala se termina 
devreme şi mai erau doar câteva ore până când trebuia s-o 
ia pe Cassie. Se întoarse la schiţă, începutul unei lucrări 
mai mari, gândindu-se numai la forme şi culori. Îl uitase pe 
Perez. 

Capitolul 15 


Edith îşi luase o zi liberă. Avea atât de mult concediu 
restant încât, dacă nu profita de el, avea să-l piardă. Iar 
acum era director, aşa că nu putea primi bani pentru 
munca peste program. Kenny era încântat. Nu-şi dorea 
altceva decât s-o aibă acasă toată ziua. Aşa stăteau 
lucrurile şi când locuia cu părinţii - mama lui nu mersese 
vreodată la muncă; tot aşa şi când proprii copii fuseseră 
mici. Chiar şi când el lucra în afara casei se bucura să o 
ştie acolo. 

Pentru că ea nu se grăbea nicăieri, luară micul-dejun 
puţin mai târziu decât în mod obişnuit. Edith prepară 
cafeaua care-i plăcea ei, punând boabele măcinate cu 
lingura în cafetieră, pe care o aşeză apoi pe maşina de 
gătit Rayburn şi în care turnă tacticos apa din ibric. Kenny 
se gândi că, după-amiază, după ce termina de plivit napii şi 
după ce mergeau pe deal împreună ca să controleze oile, 
urmau să facă dragoste. 

În timp ce o studia cum stătea cu spatele la el şi băga 
mâna în dulap ca să-şi scoată cana, se gândi că voia să 
facă dragoste cu ea pe loc. Părul încă îi era strâns într-un 
coc în urma duşului, aşa că avea gâtul dezgolit. Purta nişte 
blugi care îi veneau bine pe fund. Îi plăcea de ea mult mai 
mult în blugi decât în hainele formale de la muncă. Avea 
trupul ferm chiar şi la vârsta mijlocie. 

Se apropie de ea şi îi atinse gâtul cu degetele, de a căror 
asprime era conştient. Ea se întoarse şi îi zâmbi, ştiind 
exact la ce se gândea. 

— Nu acum, spuse. Va trebui să aştepţi. 

Şi, fireşte, avea să aştepte, fiindcă atunci când venea 
vorba de lucrurile astea, mereu era după voia femeilor. Ele 
aveau toate atuurile. Nu le puteai forţa. I se părea, într-un 
fel, că aşa e normal, doar că uneori nu i se părea corect. 

La masă o urmări cum mănâncă pâine prăjită. Mereu 
pâine integrală. Cumpăra pâinea de la o brutărie din 
Scalloway. Pusese o grămadă de unt pe felii, iar acum 

acesta se topise. O parte din el i se scursese pe degete, aşa 
că le linse. La început fusese un gest dezinvolt, apoi 
observă că el o privea. li zâmbi din nou şi linse degetele de 
la cealaltă mână foarte lent. Se juca. Acum era de acord să 
aştepte până mai târziu ca să facă dragoste. Avea să se 
joace cu el toată ziua, iar anticiparea era mai bună decât 
satisfacția imediată. Numai gândul la asta îl năuci, aşa că 
nu înţelese la început ce îi spunea Edith. 

— Mi se pare urât să-l ţină pe bărbatul acela mort în 
colibă o zi întreagă. 

— Ceaţa a împiedicat echipa de poliţie din Inverness să 
ajungă. 

În seara precedentă mersese la barul din Middleton şi 
subiectul era pe buzele tuturor. El băuse o singură bere. I 
se părea nefirească plăcerea pe care oamenii o aveau la 
gândul că în apropiere era un cadavru. Dacă ar fi fost 
vorba de cineva cunoscut, s-ar fi purtat altfel, dar unii 
dintre ei chiar făceau glume. 

— Am crezut că era vorba de o sinucidere. Dar pare cam 
mult tam-tam pentru o sinucidere. 

Kenny nu ştia ce să spună. Se gândi la cadavrul care 
atârna de grindă. Când îi povestise lui Edith despre 
bărbatul mort, ea fusese foarte înţelegătoare cu el, 
pricepând pe loc şocul de care avusese parte. 

— Vai, vai, n-ar fi trebuit să fii nevoit să vezi aşa ceva. 

Uneori, la azil mai murea câte cineva. Ea spunea că nu 
se obişnuise niciodată cu asta, dar lui Kenny i se părea că 
nu o afectează. 

— Aggie Watt a trecut pe aici ieri, spuse. A întrebat dacă 
n-ar putea fi vorba despre Lawrence. 

— N-ar putea, spuse Edith. Sau da? Cu siguranţă ţi-ai fi 
recunoscut propriul frate. 

— Sunt destul de convins că nu poate fi Lawrence, dar 
aş vrea să-l văd şi fără mască. M-am tot gândit la asta. 

Stătuse treaz noaptea, întrebându-se cum s-ar fi putut 
schimba Lawrence de-a lungul anilor, îngrijorat să nu fi 
făcut, cumva, o greşeală teribilă. Crezuse că Edith era 
trează, dar nu îi comunicase fricile lui, pentru că nu se 

simţise în stare să-i spună de vizita lui Aggie înainte. 
Fusese nevoit să-şi pună gândurile în ordine înainte să 
discute cu ea. 

— Mă întreb dacă ar trebui să-l rog pe bărbatul din Fair 
Isle, Jimmy Perez. M-ar lăsa, oare, să mă uit la el din nou? 

Edith se gândi o clipă. 

— Da, spuse. Cred că ar trebui să îl rogi. Nu cred nici 
măcar o clipă că e Lawrence, dar aşa s-ar putea să te 
linişteşti. 

Kenny se gândi să-l sune pe Perez. Nu avea să aştepte 
ca polițistul să se întoarcă la ponton. Nu voia să-l vadă pe 
bărbatul mort tot acolo. Dacă l-ar vedea la morgă undeva, 
fără mască, ar fi diferit. Mai demn. 

Intreaga dimineaţă, cât lucră pe câmp, o tot văzu cu 
coada ochiului pe Edith. Terminase de spălat un morman 
de rufe, iar când ceața se ridică, veni să le agaţe pe 
frânghie, în spatele casei. Se opri pentru o clipă şi o privi 
cât de îndemânatică era când ridica cearceafurile din coş, 
le împăturea, le întindea şi le agăța. Aşteptă ca ea să se 
întoarcă şi să-i facă semn cu mâna, dar nu păru să observe 
că era acolo. Când se duse să-şi ia cafeaua, ea tocmai 
terminase de spălat podeaua din bucătărie. Era în 
genunchi pe un prosop împăturit, ştergând ultimul colţ cu 
o cârpă. El rămase pe verandă, în ciorapi. Din nou, ea îl 
auzise intrând, însă nu îl băgase în seamă înainte să 
termine. Apoi se întoarse şi îi zâmbi. 

— Aşteaptă puţin până se usucă. 

Incă era în genunchi şi fu nevoită să-şi întoarcă privirea 
ca să-l vadă. 

— De ce nu ne plimbăm până la Herring House? întrebă. 
Am putea lua o cafea din aia cu fason de-a lui Martin. Cu 
siguranţă e deschis la ora asta. 

— Nu pot să merg în halul ăsta. 

Kenny ghici, însă, că era încântată de propunere. 

— De ce nu? Arăţi minunat. Mereu arăţi minunat. 

Merseră împreună pe drum, ţinându-se de mână. Kenny 
se simţea de parcă şi el era în concediu. Aruncă o privire 
fugară înspre ponton. Văzu o maşină de poliţie şi o 

banderolă pusă tocmai la intrare, însă nu părea să se 
întâmple mare lucru. Bănui că echipa de poliţie din 
Inverness încă nu ajunsese. 

În cafeneaua de la Herring House mereu intra lumină 
naturală, indiferent de oră. Fuseseră făcute şi nişte 
ferestre în plus, care dădeau către mare. 

Era mai multă lume decât în mod obişnuit pentru o 
dimineaţă din timpul săptămânii, iar Kenny recunoscu 
unele chipuri. Două doamne în vârstă din Middleton care 
veniseră în vizită în caz că era ceva de văzut. Mereu 
apăreau la orice accident sau dezastru anunţat. Un 
jurnalist de la Shetland Times. Kenny îşi dădu seama că 
avionul care aducea echipa de poliţie din Inverness avea să 
transporte şi reporteri de la presa naţională. Odată ajuns 
acolo, se simţi stingher. Bănuia că el şi Edith erau la fel ca 
restul: veniseră la Herring House cu speranţa că vor afla 
noutăţi. 

Martin Williamson apăru din bucătărie ca să le preia 
comanda. Avea un fel uşor de a merge, aproape ca un 
dansator, un mers care-l făcea pe Kenny să se gândească 
la un cal de curse înainte de a intra în boxa de start. Kenny 
făcu un semn din cap către ceilalţi clienţi: 

— Măcar pentru afaceri e bine să ai un cadavru prin 
preajmă. 

Martin rânji. 

— Aşa e. Însă nu pot zice că o să-mi pară rău când îl iau 
de aici. Pare cam ciudat să-l lase acolo toată noaptea. 
Mama a luat-o razna din cauza lui. Nu cred că a dormit. 

— Ştiu că e supărată. M-a vizitat ieri. 

— Nu ai ce să-i reproşezi, spuse Edith. Mai ales dacă te 
gândeşti ce a păţit tatăl tău. Probabil că o răscolesc 
amintirile. 

— Ai aflat când o să ajungă aici echipa de poliţie din 
Inverness? întrebă Kenny. 

Se gândea că Perez nu îl sunase înapoi. Când bărbatul 
mort avea să fie luat, urma să aibă ocazia să-l vadă, să ştie 
sigur că nu era vorba de Lawrence. Cu cât se străduia mai 
tare să-şi amintească trăsăturile fratelui său, cu atât ele 

deveneau mai difuze şi îi scăpau. 

— Cu primul avion din Aberdeen, spuse Martin. O să 
ajungă din clipă-n clipă. 

Kenny comandă un cappuccino pentru Edith şi un latte 
pentru el. Mereu cereau aceleaşi lucruri când mergeau 
acolo. Pentru că se simţea ca în concediu, mai ceru şi două 
felii de prăjitură, iar Martin se îndepărtă în paşi de dans. 

Aproape că terminaseră, când Roddy Sinclair îşi făcu 
apariţia. Rămase în dreptul uşii în timp ce oamenii îşi 
întoarseră capetele. Toată lumea îl recunoscu şi avu loc un 
scurt moment de tăcere, înainte ca discuţiile să fie reluate. 
Părea că tocmai se dăduse jos din pat. Părul îi era ciufulit 
şi încă părea pe jumătate adormit. Sau poate, se gândi 
Kenny, stătuse treaz toată noaptea. Nu se aşeză la o masă, 
aşteptând ca Martin să-i preia comanda, ci merse direct 
spre bucătărie, se sprijini de tocul uşii şi strigă: 

— Un espresso dublu. Fă-l cât de tare vrei. 

Mai erau şi alte persoane care aşteptau la masă pentru a 
comanda, însă nimeni nu păru să se sinchisească de faptul 
că sărise peste ei. Un Sinclair tipic, îşi zise Kenny. Sunt 
aroganţi, sunt aroganti cu toţii. Pe deasupra meselor, una 
dintre doamnele vârstnice din Middleton îi zâmbi băiatului 
şi îi făcu semn discret cu mâna. Kenny se gândi că şi asta 
era tipic. Femeile îl lăsau pe tânărul Sinclair să-şi facă de 
cap. 

Roddy se dezlipi tocul uşii, îndreptându-se de spate. 

— Ce privelişte fantastică, spuse. Mereu mă uimeşte. 

Se apropie încet de ei. 

— Vă deranjează dacă mă alătur vouă? 

— O să plecăm în curând, spuse Kenny, însă băiatul păru 
să nu audă şi se aşeză oricum. 

Afară bătea un soare puternic. Pe mare era un vas cu 
pânze, cam pe la jumătatea liniei orizontului. Kenny 
încercă să-şi dea seama cine ar putea fi proprietarul şi 
ajunse la concluzia că nu aparţinea unui localnic. 

Roddy se aplecă deasupra mesei. 

— Înţeleg că tu ai găsit cadavrul. 

Avea accentul la fel de pronunţat ca în copilărie. Kenny 

se întrebă dacă îl exersa noaptea în apartamentul din 
Glasgow sau în camerele de hotel din oraşe exotice. Era 
trăsătura lui distinctivă. Kenny aprobă din cap. 

Martin aduse cafeaua. Roddy dădu din cap în semn de 
mulţumire, însă continuă să-l privească pe Kenny şi 
aşteptă până când Martin se îndepărtă înainte de a relua 
conversaţia. 

— Eşti convins că era străin? întrebă. Nu-l mai văzuseşi 
până atunci? 

Kenny îşi acordă un moment pentru a savura mirosul 
espressoului. Dacă avea gustul la fel de bun ca mirosul, 
poate că pe viitor urma să-şi schimbe comanda. Nu voia să 
facă o scenă în faţa lui Edith, însă îşi dorea să-i spună lui 
Roddy Sinclair să-şi vadă de treaba lui. Ce drept avea să-i 
întrerupă? Să-i strice momentul pe care-l împărtăşea cu 
soţia? 

— Nu l-am recunoscut pe bărbat, spuse Kenny. 

— A fost la lansarea Bellei, spuse Roddy. Dar nu l-am 
observat prea bine atunci. 

— L-ai văzut în viaţă? 

Kenny aproape că-l întrebă pe Roddy dacă bărbatul ar fi 
putut fi Lawrence, dar de unde să aibă habar Roddy? 

Lawrence plecase pe când Roddy era încă mic. Locuia în 
Lerwick la părinţi şi venea în Biddista doar pentru a o 
vizita pe Bella. Fusese afurisit chiar şi pe atunci, un 
răsfăţat care făcea nebunii. 

— Da. Îmi doresc să fi vorbit cu el. Dacă am şti cine era 
şi de unde venise, ne-am putea reveni cu toţii la normal. 

Ce să ştii tu despre normalitate? se întrebă Kenny. Părea 
ceva ciudat să audă aşa ceva din gura băiatului. 
Normalitatea era ultimul lucru pe care şi-l dorise Roddy. El 
voia spectacol, o altă femeie în fiecare seară. Cu siguranţă 
se bucura de acest mic divertisment. 

Roddy se întoarse către Edith. 

— Tu ce părere ai de toate astea? 

— Niciuna, spuse. Sună foarte insensibil, însă nu sunt 
impresionată de moartea unui bărbat pe care nici măcar 
nu-l cunoşteam. 

Roddy tocmai voia să răspundă, însă fu întrerupt de 
zgomotul unei maşini care venea pe drum. Două maşini. 
Atenţia tuturor se îndreptă către fereastră. Vârstnicele din 
Middleton se ridicară pentru a avea o perspectivă mai 
bună asupra situaţiei. Nu aveau scrupule. Deşi nu voia, 
Kenny se întoarse la rândul lui în scaun ca să se uite. 

Jimmy Perez cobori dintr-o maşină. Cu el mai era un 
bărbat înalt, solid şi cu un cap chel cât toate zilele. Puteai 
să-ţi dai seama chiar şi de la distanţa aceea că el era şeful. 
Mai erau doi bărbaţi şi o femeie, şi doi poliţişti pe care 
Kenny îi recunoscu: Sandy din Whalsay şi tânăra Morag. 
Deodată nu mai voia să se afle acolo, să privească 
spectacolul ca un copil la circ. Se ridică şi aşteptă ca Edith 
să-l urmeze acasă. 

Capitolul 16 


Roy Taylor nu era prea sigur ce să creadă despre 
revenirea în Shetland. Cu siguranţă se bucura că, într-un 
final, ajunsese. Toată aşteptarea din Aberdeen îl făcuse să 
se simtă de parcă avea să explodeze. Măcar prinseseră 
avionul. Nu voise să le spună celorlalţi membri ai echipei - 
credea că liderii nu trebuie să-şi dezvăluie slăbiciunile şi, 
oricum, se gândea că toată povestea cu împărtăşirea 
sentimentelor nu era de el - însă nu se simţise bine pe 
feribotul din Mersey. Ştia că un voiaj nocturn pe apă ar fi 
fost de ajuns ca să-l facă să verse. 

Acum, stând în fruntea cozii la ieşirea din avion, 
amintirea feribotului din Mersey îi stârni dorul de casă. O 
serie de imagini sentimentale se succedară în capul lui. 
Felul în care se vedea panorama oraşului Liverpool de pe 
râu, vocile care vorbeau în dialectul scouse în pub-uri 
aglomerate, acea dată când cântase cu toată fiinţa pe Kop 
într-o după-amiază de sâmbătă. Se gândi dacă nu cumva 
chiar venise momentul să se întoarcă. Tatăl lui murise şi 
nu-l mai putea răni acum. Reflectă puţin asupra unei 
posibile întoarceri, apoi alungă din minte gândul. Avea alte 
treburi de rezolvat. 

Alesese Inverness deoarece era cel mai îndepărtat loc de 
casă pe care-l găsise. Avusese o plăcere masochistă să 
ajungă într-un oraş atât de străin, atât de diferit de orice 
loc în care, în altă situaţie, ar fi ales să trăiască. Parcă 
voise să se pedepsească singur, dar să-şi pedepsească şi 
familia pe care o lăsase în urmă. lar acum era din nou în 
Shetland, un loc încă mai izolat şi ciudat. 

Uşa avionului se deschise. Cobori treptele în fugă şi 
merse pe asfalt către mica uşă a terminalului. Dăduse 
instrucţiuni clare echipei să ia numai bagaje de mână. 
Pierduseră deja destul timp şi nu mai voia să aştepte să 
iasă cine ştie câte alte chestii din cală. 

Jimmy Perez îi aştepta. Făcuseră o echipă bună într-o 
anchetă precedentă şi se înţeleseseră, poate tocmai 

datorită abordărilor lor atât de diferite. Dacă Perez ar fi 
fost un membru stabil al echipei, pe Taylor l-ar fi călcat pe 
nervi abordarea neconvenţională, părul lung şi încetineala. 
În Shetland, însă, abordarea lentă părea să funcţioneze. 
Poate un pic prea bine. Taylor fusese mereu competitiv, 
aşa că pe lângă preţuire mai era şi o urmă de ranchiună, 
deoarece Perez primise laudele pentru rezolvarea cazului 
Catherine Ross. 

Chiar şi aşa, îl salută pe Perez cu căldură, dând mâna cu 
el şi bătându-l pe spate. 

— Cum mai eşti, Jimmy? 

Ceilalţi membri trebuiau să ştie că nu avea să existe 
rivalitate în privinţa cazului. Pe lângă asta, nu putea fi uşor 
nici pentru Perez ca de fiecare dată când avea un caz 
interesant să se trezească pe cap cu un superior care să 
preia controlul. Nici Taylor n-ar fi suportat aşa ceva. 

Merseră cu maşina înspre nord şi apoi spre vest, trecând 
de Lerwick, singurul loc de pe insule în care Taylor se 
simţise cât de cât ca la el acasă. Măcar în Lerwick existau 
magazine şi baruri, chip shops şi localuri care serveau 
curry. Dacă se gândea la tot spaţiul din jurul lui, se simţea 
agitat şi i se făcea rău. Trebuie să fie din cauza nopţii 
nedormite din Aberdeen, de la Holiday Inn, se gândi. 
Odată ce se concentra pe anchetă, avea să se simtă din 
nou stăpân pe sine. Ca să-şi mai revină, începu să-i pună 
întrebări lui Perez, care conducea. 

— Deci vrei să-mi spui că într-un loc atât de mic nimeni 
nu a putut să-l identifice? 

Ştia că lui Perez n-avea să-i placă tonul, dar nu reuşise 
să se abţină. 

Perez aşteptă puţin până să răspundă. 

— Vin cincizeci de mii de turişti pe an. Cei mai mulţi nu 
prea interacționează cu localnicii. Nu e chiar aşa ciudat că 
durează să aflăm cine e. 

— Chiar şi aşa, până acum cineva trebuie să fi observat 
că a dispărut. Vreo pensiune. Vreun hotel. 

Perez nu răspunse. Avea obiceiul să tacă dacă nu avea 
nimic de spus. Taylor tot nu se obişnuise. 

Maşinile încetiniră şi se opriră lângă un mic ponton. Lui 
Taylor i se păru că se aflau în mijlocul pustietăţii. Nu 
puteai să spui că ar fi vorba de un sat. Două case 
construite lângă drum - atât. Pe drum trecuseră pe lângă 
galerie, care era amplasată aproape pe plajă. Lui Taylor i 
se păruse un aranjament ciudat. Cine ar fi bătut atâta 
drum ca să se uite la nişte tablouri? Perez ieşise din 
muţenia lui, explicându-i că victima fusese văzută ultima 
oară în viaţă acolo. 

— Am fost acolo, spuse. La vernisaj. 

Taylor bănui că avea mai multe de spus, dar o lăsă pe 
altă dată, când nu mai era nimeni care să-i asculte. Hotări 
să-l întrebe despre asta când aveau să fie singuri. 

leşi din maşină şi fu întâmpinat de zgomotul păsărilor 
marine şi de mirosul de alge şi găinaţ. În spatele rândului 
de case joase, dealul era abrupt. De ce ar vrea cineva să 
locuiască aici? se întrebă. Recunoscu locul dintr-un 
documentar care fusese făcut despre interpretul de muzică 
folk Roddy Sinclair. O secvenţă semnificativă fusese din 
Biddista; camera îl urmărise pe aici, îl arătase vorbind cu 
fermierii, trecând pe la magazin, bând cu tovarăşii lui. 
Apoi filmul revenise la Londra şi Glasgow, la muzică şi fani 
înfocaţi. 

Taylor nu intră în colibă. Potrivit spuselor lui Perez, 
scena crimei fusese contaminată deja prea mult. Acum 
puteau s-o lase pe criminalistă să-şi facă treaba. Taylor 
voise doar să-şi dea seama cum era locul înainte să 
înceapă. Şi se bucură că luase această decizie. Avea 
impresia că toată lumea din Biddista e cu ochii pe el. Le 
simţea privirile. Nu se uită la case pentru a vedea dacă e 
urmărit; nu era nevoie. Nu ar fi înţeles atmosfera locului 
doar din spusele lui Perez. Căci acesta era un loc în care 
nu puteai să ţii un secret. Nu îi venea să creadă că nimeni 
nu ştia cine îl ucisese pe bărbat. Poate că ştiau cu toţii. 
Poate că, de fapt, era o conspirație de proporţii colosale. 

Se întoarse către Perez. 

— Ce zici să-i lăsăm să-şi facă treaba? Hai în Lerwick, 
doar noi doi, iar aşa poţi să-mi dai toate detaliile. 

Formulase propunerea ca pe o sugestie, dar ştia că 
Perez nu avea, de fapt, niciun cuvânt de spus în această 
privinţă. 

În timp ce conducea era conştient de marea aflată în 
dreapta lui, însă se concentra numai asupra lui Perez. 

— Spui că eşti unul dintre ultimii care l-au văzut în viaţă. 
Ce făcea? 

Urmă una dintre binecunoscutele pauze. Perez trase 
maşina pe un refugiu ca să lase o femeie într-o dubă 
rablagită să treacă pe lângă ei. 

— Plângea. 

Taylor nu era prea sigur la ce se aşteptase. Cu siguranţă 
nu la ce tocmai auzise. 

— Cum adică plângea? Ce-l tulburase? 

Încă o tăcere. 

— Nu ştia. Sau cel puţin, aşa susţinea. 

Apoi Perez îi povesti. Îi spuse despre străinul care 
făcuse o scenă la eveniment, despre cum izbucnise în 
lacrimi şi cum susţinuse pe urmă că nu ştie cine e şi nici 
cum a ajuns acolo. Taylor ştia că nu era bine să-l întrerupă. 
Avea o mulţime de întrebări, dar trebuia să-l lase pe Perez 
să povestească în ritmul lui. 

— Înţelegi de ce am crezut că a fost vorba de suicid, 
spuse Perez. Însă, cumva, nu am fost tocmai convins. 

— Dar ai fost convins că tipul chiar îşi pierduse 
memoria? 

Perez căzu pe gânduri. Taylor aşteptă. Voia să urle la el: 
E o întrebare simplă, omule! Cât îţi ia să răspunzi?. Simţea 
cum, din cauza aşteptării tensionate, începe să gâfâie. 

— Nu, spuse Perez într-un final. Nu am fost convins, de 
fapt, niciodată. 

Era un răspuns îndeajuns de bun pentru Taylor. Poate că 
Perez îl îmbolnăvea de nervi, însă se pricepea să citească 
oamenii mai bine decât oricare altă persoană pe care o 
cunoştea. Privea oamenii aşa cum David Attenborough 
priveşte animalele. 

— De ce s-ar fi prefăcut? 

De data asta, răspunsul veni mai repede. 

— Nu ştiu. M-am tot gândit la asta de când am găsit 
cadavrul. Poate că voia să strice vernisajul. Dar de ce ar 
face un străin din Anglia aşa ceva? Ce să aibă cu Bella 
Sinclair sau Fran Hunter? 

Taylor recunoscu numele. 

— Nu e vorba de aceeaşi femeie care a găsit-o pe 
Catherine Ross? 

— Ba da. 

Perez clipi uşor. 

— De aia mă aflam acolo. Am devenit oarecum prieteni. 

Dacă ar fi fost vorba de oricine altcineva, Taylor ar fi 
făcut mişto. Ce fel de prietenie? Genul de prietenie în care 
se doarme împreună? Dar nu voia să-l supere pe Perez. N- 
avea nicio şansă să lucreze acolo fără sprijinul lui. 

Perez schimbă subiectul. 

— E posibil ca victima să fi încercat să oprească 
deschiderea expoziţiei cu totul. Cineva s-a plimbat prin 
Lerwick, împărțind fluturaşi în care se spunea că fusese 
anulată. Purta o mască de clovn. 

— Dar niciuna dintre artiste nu l-a recunoscut? 

Tăcere. 

— Ele aşa susţin. 

Încă o pauză. 

— Fluturaşul zicea că deschiderea a fost anulată din 
cauza unui deces în familie. De parcă şi-ar fi prezis propria 
moarte. 


În Lerwick nu era aşa de mohorât pe cât îşi amintea 
Taylor, însă ultima oară venise acolo în toiul iernii. Acum, 
soarele strălucea şi oamenii nu erau înfofoliţi din cap până- 
n picioare. Lumina se reflecta în apă. În port se afla o navă 
echipată ca un teatru plutitor. Pe o latură avea o reclamă 
pe o prelată roşie, care promova cel mai recent spectacol. 

Taylor făcu semn cu capul către ea. 

— O noutate. 

— Nu, spuse Perez. Vine de când mă ştiu, însă e aici 
doar vara. Se plimbă printre insule. Turiştilor le place. 

— Iisuse, spuse Taylor. Mor de foame. 

Mâncase o prăjitură oribilă în avion şi, oricum, păreau 
să fi trecut veacuri întregi de atunci. 

Mâncară câte o portie de fish and chips din hârtia 
îmbibată în grăsime în timp ce priveau către mare. Taylor 
îşi aminti că nu era departe de unde locuia Perez. 

— Stai tot acolo? 

Perez dădu din cap. 

— Să înţeleg că încă nu te-ai mutat cu arătoasa 
domnişoară Hunter? 

Ştia că nu era deloc treaba lui, însă nu se putuse abţine. 
Curiozitatea - o trăsătură esenţială pentru un poliţist. Mai 
ştia şi că era puţin invidios. 

Perez îşi termină ultimul cartof. 

— Nu e chiar aşa. 

Taylor avea de gând să-l întrebe cum era, de fapt, dar 
străinul mort era mai important. 

— Cine crezi că l-a ucis? Vreun localnic? 

— Există oameni în Biddista care au lucruri de ascuns, 
spuse Perez într-un final. Însă nu e vorba neapărat de 
crimă. 

Taylor dădu din cap. Înţelegea asta. Când apare poliţia 
la uşă, mereu există ceva despre care lumea să se simtă 
vinovată. Depăşirea vitezei legale. Evaziune fiscală. O 
aventură cu cea mai bună prietenă a soţiei. Detectivul 
simte această undă de vinovăţie. Şi pe urmă îi vine uşor să 
o asocieze cu cazul. 

Perez scutură hârtia în care fuseseră cartofii şi doi 
pescăruşi veniră cârâind la picioarele lui. 

— Trebuie să sun pe cineva, spuse. Trebuia s-o fac mai 
devreme. Kenny Thomson, tipul care a găsit cadavrul, mi-a 
lăsat un mesaj. 

Se îndepărtă puţin de Taylor şi rămase cu spatele la el, 
aşa încât Taylor nu auzi conversaţia. Oricum, nu era prea 
sigur că l-ar fi înţeles. Când Perez vorbea în dialect părea 
să comunice într-o altă nenorocită de limbă. Işi aduse 
aminte cum fusese când mama plecase de acasă în nordul 
Ţării Galilor,  părăsindu-i.  Existase o hotărâre 
judecătorească prin care ei i se dădea voie să-şi vadă 

copilul şi care îl înfuriase cumplit pe tatăl lui. 
Aranjamentul nu rezistase mult, însă timp de aproape un 
an Taylor fusese trimis să petreacă la ea un sfârşit de 
săptămână în fiecare lună. Când intra într-un magazin, 
toată lumea se holba, toată lumea vorbea o limbă pe care 
n-o înţelegea. Ştia că vorbeau despre el. Şi despre maică- 
sa, care începuse să se ţină cu capelanul respectabil al 
comunităţii. Ea îl ducea pe un drum greşit. O stricată. 
Hussey. Un cuvânt furat din engleză. 

Perez închisese telefonul şi aştepta ca Taylor să-i pună 
întrebări legate de apel. 

— Ei bine? întrebă Taylor. 

— Vrea să se mai uite odată la cadavru. I-a luat-o razna 
imaginaţia, dacă mă întrebi pe mine. Are impresia că ar 
putea fi fratele lui. 

Perez se opri şi se corectă. Mereu îi plăcea să exprime 
lucrurile cu exactitate. 

— Nu, de fapt nu crede că ar putea fi el. Vrea să se 
asigure că nu e el. 

— Nu şi-ar fi recunoscut pe propriul frate? 

— Fratele lui a plecat din Shetland ca să călătorească. 
Nu s-a mai întors de ani de zile. lar Kenny nu a avut ocazia 
să-l vadă chiar bine. Doar dintr-o parte, şi oricum era şi cu 
masca pe faţă. După cum am spus, vrea doar să fie sigur. E 
clar că-l tulbură. 

— Parcă ai spus că bărbatul era englez. 

Perez dădu din umeri. 

— Vocile oamenilor se schimbă. Sau încep să joace 
teatru. 

— Ce i-ai spus? 

— Că poate să vină să se uite la el după-amiaza asta. La 
morgă, înainte să fie trimis cadavrul în sud cu feribotul 
pentru autopsie. 

Taylor simţi un fior de entuziasm. Era prima lui ocazie să 
se implice în caz. Niciodată nu fusese un şef care să stea 
deoparte. 

— O să fiu şi eu acolo, spuse. Nu te deranjează, nu-i aşa? 

Perez nu răspunse. Ştia că nu era neapărat o întrebare. 

Capitolul 17 


Kenny Thomson ajunse la morgă înainte să aibă voie să 
vadă cadavrul. Îl aşteptau doi oameni: Jimmy Perez, care îi 
aducea aminte mereu de acea vară petrecută pe Fair Isle, 
şi englezul solid pe care-l văzuse coborând din maşină la 
ponton. 

Rămaseră într-o cameră de aşteptare mică şi întunecată. 
Într-un colţ se afla un ghiveci cu flori artificiale. În aer 
plutea un miros greu, cu note florale. Nu avea cum să fie 
de la florile artificiale, evident, aşa încât Kenny se întrebă 
de unde venea. 


Se gândea la asta atunci când Perez îl prezentă pe 
detectivul englez, aşa încât nu fu prea sigur de numele şi 
gradul acestuia. 

— Deci, despre ce e vorba, Kenny? întrebă Perez. 

Avea un mod liniştit, ezitant, de a vorbi, oarecum 
meditativ, de parcă ar fi cântărit cu atenţie fiecare vorbă 
înainte de a o rosti. 

— Probabil că nu e nimic, spuse Kenny. Dar m-am gândit 
că e mai bine să verific, totuşi. Mai bine decât să stau treaz 
noaptea şi să-mi tot pun întrebări. 

— Spune-ne câte ceva despre Lawrence, zise Perez. 
Acum, cât aşteptăm. 

Kenny începu să vorbească despre Lawrence, fratele mai 
în vârstă, care era mai mare şi mai puternic decât el, care-l 
eclipsa. 

— Era genul de om care, când intra într-o încăpere, 
făcea pe toată lumea să zâmbească. Când a plecat, mi-a 
fost dor de el. Tuturor din Biddista ne-a fost dor de el. 

— De ce a plecat? Să muncească? 

Atunci Kenny îşi dădu seama că nu-i interesa că atunci 
când Lawrence intra într-o încăpere parcă aducea soarele. 
Voiau lucruri concrete, fapte. Dar ştia să le spună chiar 
mai mult de atât. _ 

— Putea să muncească aici, spuse. Într-o grămadă de 

locuri. Nu prea era interesat de agricultură. Nu avea 
răbdare pentru aşa ceva. El îşi dorea rezultate rapide. Era 
un bun constructor. A început să muncească pentru Jerry 
Stout şi a învăţat meserie de la el, apoi, când Jerry a murit, 
i-a preluat afacerea. El şi Jerry au schimbat acoperişul 
conacului când Bella s-a mutat în el. Apoi Lawrence a 
transformat Herring House. Eve Eunson a schiţat 
planurile, dar el a făcut toată munca. O muncă din 
dragoste. Aşa a numit-o. Stătea acolo mai bine de 
douăsprezece ore pe zi, renovând clădirea. Îl mai ajutam şi 
eu când puteam. Bella nu l-a plătit cât merita. Când galeria 
a fost gata, a primit oferte de muncă peste tot în Scoţia. N- 
avea nevoie să locuiască altundeva. Putea să rămână în 
Shetland şi să se deplaseze doar pentru muncă. 

— De ce a plecat? 

Kenny nu era sigur cât să dezvăluie. 

— Nu ştiu. N-am fost de faţă când s-a întâmplat. 1 se 
aprinseseră călcâiele după Bella. Îi ciugulea din palmă. 
Mereu îşi dorise să se însoare cu ea. Aşa cred. Mereu 
avusese visul ăsta. Nimeni altcineva n-ar fi fost în stare să 
se ridice la nivelul ei. Mai avea şi alte femei în viaţa lui din 
când în când, dar era clar că nu cu intenţii serioase. Bella 
l-a ţinut atârnat aproape tot timpul cât a lucrat la Herring 
House, apoi, după ce a terminat-o, cred că i-a spus în faţă 
că nu avea nicio şansă cu ea. Era prea egoistă pentru o 
relaţie stabilă. Obţinuse deja ce îşi dorise. 

Kenny ştia că vorbele îi erau pline de duşmănie, însă nu- 
i păsa. Mereu se enerva când se gândea la asta. 

— Când s-a întâmplat asta, Kenny? 

— În vara când eram în Fair Isle şi lucram la port. Îl 
rugaseră pe Lawrence să vină, dar era ocupat cu finisările 
de la Herring House, aşa că m-a scos pe mine la înaintare. 
Ştia că îmi doream să extind ferma şi că banii mi-ar fi fost 
de folos. Nici n-am apucat să-mi iau rămas bun de la el. 

— Nu ţi-a cerut părerea legat de plecare? 

Kenny zâmbi. Când avusese vreodată Lawrence nevoie 
de sfatul cuiva? 

— Nu-i stătea în fire, zise Kenny. Era destul de impulsiv. 

Nu era pentru prima oară când pleca fără să anunţe pe 
nimeni. Mai dispăruse odată la nouăsprezece ani, când a 
lăsat doar un bileţel pentru părinţi. Atunci voia să colinde 
prin Australia cu rucsacul în spate. 

— Ce voia de data asta? 

— Cred că îl interesa marina comercială. Mereu vorbea 
despre asta. Voia să fie plătit ca să călătorească. 
Dintotdeauna s-a simţit ca acasă pe vas. Copiii din Biddista 
ies cu barca aproape imediat ce pot să meargă. Era firesc 
pentru el. 

Kenny se opri o clipă. Se gândea la una dintre serile 
liniştite de vară. El şi Lawrence ieşiseră cu barca să prindă 
macrou. Barca era ancorată şi se legăna uşor. Lawrence 
stătea în picioare, în echilibru, şi râdea la câte o glumă de- 
a lui Kenny. 

Perez se uită la el, aşteptându-l să continue. 

— Pe lângă asta, reluă Kenny, a fost un gest 
nemaipomenit de romantic să fugă pe mare, nu-i aşa? 
Lawrence era genul care ar fi făcut aşa ceva. 

— Când ai vorbit ultima oară cu el? 

— N-am vorbit. I-a lăsat Bellei un mesaj cum că pleca şi, 
de atunci, nu a mai vorbit cu noi vreodată. 

Se întoarse către Perez. 

— M-ar fi putut suna la pensiune, nu-i aşa? Ca să-şi ia 
rămas bun. Nu aveam telefoane mobile pe atunci, dar 
cumva ar fi putut să mă găsească. Poate că-i era teamă să 
nu-l conving să rămână. 

— Crezi că l-ai recunoaşte? întrebă Perez. 

— M-am tot gândit la asta. Am căutat nişte fotografii. 

Găsise una cu el, Lawrence, Edith şi Bella stând pe 
ponton şi zâmbind la aparat. Nu ţinea minte cine o făcuse. 
Poate că Aggie. Deşi trebuia să fi fost măritată pe atunci. 
Nu avea cum să mai fie acasă. Dar venea la Biddista cât de 
des putea. Ceva o trăgea mereu înapoi. 

— Chiar şi aşa, a trecut multă vreme. lar oamenii arată 
altfel când sunt morţi. 

— Avea un semn din naştere pe umărul drept, spuse 
Kenny. Oricum s-ar fi schimbat între timp, l-aş recunoaşte 

după asta. 

— Am putea să verificăm noi asta în locul tău. Asta în 
caz că nu vrei să priveşti cadavrul încă o dată. 

Kenny dădu din cap că nu. Dacă era, într-adevăr, vorba 
despre Lawrence, voia să fie el cel care-l identifica. Era 
fratele lui. 

Apoi, după câte se părea, veni vremea să se uite la 
cadavru. Kenny nu-şi dădu seama cum de ei hotărâseră 
brusc asta. Nimeni nu intrase să le zică nimic. Se gândi că, 
probabil, întârzierea fusese doar un pretext ca să-l facă să 
vorbească. 

Cadavrul era întins pe o masă de oţel. Nu mai era 
nimeni în cameră. Perez se poziţionă lângă masă şi se 
pregăti să dea la o parte cearşaful, astfel încât Kenny să 
poată privi chipul mortului. Polițistul englez nu spusese 
nimic, doar un salut când îl prezentase Perez, însă îi 
urmase înăuntru şi acum stătea lângă Kenny. Acesta îşi 
dorea ca Taylor să se dea mai încolo ca să-i facă puţin loc. 
Perez se uită la el, iar Kenny dădu din cap în semn că era 
pregătit. 

De îndată ce văzu faţa, ştiu că nu era Lawrence. Nu 
exista asemănare. Se întrebă cum de pusese la îndoială 
prima impresie. N-ar fi trebuit s-o asculte pe Aggie 
Williamson. N-ar fi trebuit să se lase cuprins de panica ei. 
Lawrence avea o frunte înaltă şi o gură mare, chiar şi 
atunci când nu râdea. Bărbatul în cauză avea trăsături 
delicate, buze subţiri. Putea fi un chip de femeie, dacă nu 
ar fi avut câteva fire pe bărbie şi sprâncenele stufoase. 
Kenny simţi că-l pufneşte râsul. Îşi imagina cadavrul în 
rolul unui travestit de la televizor, cu sâni falşi şi perucă 
blondă. Bănui că era din cauza detensionării, din cauza 
uşurării. 

Îşi dădu seama că era cazul să zică ceva. 

— Nu, spuse. Nu e Lawrence. Clar nu. 

— Să ne uităm după semnul acela, ce zici? Doar ca să 
fim siguri. Ştii cum îţi poate juca feste mintea. 

Aşa că Perez trase din nou de cearşaf, aranjându-l ca o 
infirmieră sau un soldat care pregăteşte patul pentru 

inspecţie. Acum, umerii şi partea de sus a corpului erau 
expuse. Mai mult ca sigur îl dezbrăcaseră. Pieptul 
bărbatului era acoperit cu fire de păr cenuşii şi subţiri. 
Kenny se gândi că fusese un bărbat îngrijit. Când începuse 
să albească, se răsese în cap. Lawrence putea fi la rândul 
lui foarte atent cu aspectul său, însă semnul din naştere nu 
era acolo. Nu era el. 

— Nu, spuse. Nu l-am mai văzut pe bărbatul ăsta în viaţa 
mea. 

— Eşti convins? 

Perez era pregătit, ţinând cearceaful cu ambele mâini. 
Stătea aplecat deasupra trupului. 

— Nu ar putea fi bărbatul pe care l-ai văzut fugind de la 
Herring House în seara petrecerii? 

Kenny se gândi. 

— Da, spuse. E posibil să fi fost. Asta dacă era îmbrăcat 
în negru. Pare să fie de înălţimea şi alura lui. Dar n-aş 
putea să bag mâna-n foc. Era tare departe. 

Apoi Perez puse cearceaful la loc şi se întoarseră în 
camera cu florile artificiale prăfuite. Kenny credea că 
întrevederea avea să ia sfârşit. Era momentul să plece. Şi-o 
imagina pe Edith aşteptându-l acasă. Işi pierduse mare 
parte din după-amiază venind acolo şi apoi aşteptând în 
cameră. 

Dar se părea că englezul avea alte planuri. 

— Pot să pun câteva întrebări? 

Kenny nu era sigur dacă îl întreba pe Jimmy Perez sau 
pe el. 

— O să dureze mult? 

— Chiar deloc. 

— Atunci putem ieşi? 

Voia să scape de mirosul acela ciudat, dulceag. Avea 
nevoie de aer proaspăt. 

— Fireşte. Hai să-ţi luăm ceva de băut. Bănuiesc că nu 
ti-ar strica. Nici mie nu mi-ar strica. Zici că te obişnuieşti 
cu cadavrele dacă lucrezi în domeniu, dar eu, unul, nu am 
putut. 

Aşadar, Kenny se pomeni la Hotel Lerwick, într-un colţ 

al barului. Doi bărbaţi stăteau la o masă la restaurant, 
bând cafea şi luând un prânz târziu. Or fi oameni de 
afaceri, îşi zise Kenny. Probabil discutau despre petrol sau 
turism. Nu erau localnici. Altminteri, locul părea părăsit. 

Taylor se întoarse de la bar cu trei pahare de whisky şi o 
carafă cu apă. Kenny nu-şi aducea aminte să fi comandat 
ceva de băut, însă era posibil s-o fi făcut. Era mai tulburat 
decât crezuse. Mai bine că nu se întorsese la Edith într-o 
asemenea stare. Taylor aşteptă ca paharul să fie aproape 
gol înainte de a pune întrebarea. 

— Cineva l-a ucis pe bărbatul acela, spuse. L-a 
strangulat, apoi i-a pus un ştreang în jurul gâtului şi l-a 
atârnat de grindă. Ştii pe cineva care ar fi capabil de aşa 
ceva? 

— Nu e nevoie de aşa multă forţă. 

Kenny se gândi pentru prima oară la partea practică a 
lucrurilor. 

— Era un om slab. Nu era prea greu. Funia pentru 
ştreang zăcea acolo, în colibă. Oricine ar fi fost în stare s-o 
facă. 

Taylor zâmbi. Capul lui era precum un craniu acoperit 
doar de piele. Când zâmbea, i se vedeau toţi dinţii. 

— Nu la asta mă refeream. Deşi, fireşte, ai dreptate. Dar 
nu mă întrebam cine ar fi capabil din punct de vedere fizic, 
ci psihic. Pe cine cunoşti care ar fi în stare de aşa ceva? 
Să-l urmărească pe bărbat, să-l ademenească în colibă, să-l 
ucidă, să aranjeze cadavrul aşa încât să pară că s-ar fi 
sinucis. Cine ar fi atât de calm încât să facă asta? Cine ar 
avea atât de mult curaj? 

Lui Kenny i se făcu rău. Nu se gândise că putea fi vorba 
de premeditare. În Shetland existau infracţiuni violente, 
dar niciodată premeditate - bărbaţi care se băteau prin 
baruri când se îmbătau criţă şi se certau din pricina 
vreunei femei sau a vreunei insulte închipuite. 

— Nu ştiu, spuse. 

— Serios? 

Taylor se aplecă în faţă, aşa încât Kenny îi simţi mirosul 
de whisky din respiraţie. 

— Din câte am înţeles, ai crescut alături de majoritatea 
oamenilor din comunitatea asta. li ştii mai bine ca oricine. 
Care dintre ei ar putea să ucidă şi apoi să mintă a doua zi? 

— Nu ştiu, repetă Kenny. Când locuieşti atât de aproape 
de oameni, nu te bagi în treburile lor. Nu încerci să afli tot. 
Trebuie să trăieşti alături de ei, şi toată lumea are nevoie 
de puţin spaţiu. Ştii ce zic? 

— Da, spuse Taylor. Cred că da. 

Apoi zise că nu mai avea întrebări. Îi mulţumi lui Kenny 
pentru timpul acordat şi îi zise că putea pleca. 

Abia în drum spre Biddista Kenny văzu lumina de pe apă 
şi îşi dădu seama ce voia să facă. In seara aceea, după ce 
lua cina cu Edith, avea să iasă cu barca la pescuit. Era 
seara perfectă pentru aşa ceva. Apoi urma să-l caute pe 
Lawrence. 

Acceptase plecarea fratelui său prea uşor. Se obişnuise 
să facă ce-i spunea Lawrence. Acesta îi lăsase Bellei un 
mesaj pentru Kenny. 

„Spune-i că plec din nou.” 

Dar lucrurile stăteau altfel acum. Bella era o femeie 
aproape în vârstă. De ce nu s-ar întoarce? lar acum era 
mai simplu să dai de oameni. Exista internetul. Edith ştia 
totul despre cum funcţionează internetul şi avea să-l ajute. 
În timp ce conducea spre casă, se entuziasmă la ideea de 
a-l revedea pe Lawrence. Îşi imagină cum l-ar întâmpina în 
port. Lawrence urma să coboare treptele în terminal. Avea 
să-l vadă pe Kenny aşteptându-l şi să-şi dea capul pe spate, 
râzând. 

Capitolul 18 


Cassie era deja în pat când Perez veni la Fran. Sunase în 
prealabil ca să întrebe dacă putea să treacă pe la ea. 

— S-ar putea să fie târziu. Dacă preferi să nu te 
deranjez... 

Ea fusese surprinsă de efectul vocii lui. Avusese senzaţia 
că îi fuge podeaua de sub picioare. 

— Nu, spusese repede. Nu contează cât de târziu vii. 
Niciodată nu mă culc înainte de unsprezece şi în perioada 
asta a anului oricum e imposibil să dormi. 

Când el ajunse, ea stătea pe o bancă albă de lemn lângă 
uşa de la intrare, privind spre Raven Head. Băuse un pahar 
cu vin şi se gândea să-şi mai pună unul când auzise 
maşina. Perez parcă la marginea drumului şi urmă poteca, 
apoi se aşeză lângă Fran. Părea foarte obosit. 

— Hai să-ţi aduc ceva de băut, spuse ea. Bere? Vin? 
Whisky? 

— Ai nişte cafea? 

Atunci Fran îşi zise că nu avea să rămână. La început, nu 
bănuise că era atât de complicat, însă acum trebuia să se 
gândească şi la Cassie. În noaptea vernisajului, Cassie 
rămăsese la nişte rude de-ale tatălui ei. Nu voia ca fiica ei 
să se trezească şi să-l găsească pe Jimmy în patul mamei. 
Nu încă, nu până nu-i explica situaţia. Dar, chiar şi aşa, fu 
dezamăgită. 

Perez rămase afară, iar Fran intră şi puse apa la fiert. 
Când ieşi cu cana, îl găsi în aceeaşi poziţie, cu mâinile pe 
genunchi şi capul dat într-o parte. Părea prea obosit să se 
mai mişte. 

— Cred că mă ajunge din urmă noaptea aceea 
nedormită, spuse. Ciudat. Ieri nu mă simţeam aşa. 

— Îmi pare rău. 

Fran încă stătea în picioare şi se aplecă să aşeze cana 
lângă el, pe bancă. 

— O, nu, spuse. Să nu-ți pară. N-aş fi vrut să ratez 
vernisajul. Pentru nimic în lume. 

Apoi îşi ridică privirea, iar Fran îi văzu cearcănele şi 
câteva fire albe pe care nu i le mai observase până atunci 
în părul care mereu părea prea lung. 

— Nici eu. 

Căută cuvintele potrivite să-i spună ce însemnase acea 
noapte pentru ea, însă el îi întrerupse gândurile. A 

— Trebuie să-ţi pun nişte întrebări. Pentru muncă. Îmi 
pare rău că intervine asta. 

— Mereu o să intervină, nu-i aşa? întrebă ea. 

— Poate că da. Sarah n-a putut să suporte niciodată. 

Sarah era fosta lui soţie, actualmente căsătorită cu un 
doctor, care trăia fericită în regiunea Scottish Borders, cu 
câini şi copii. 

— Nu cred că va fi o problemă, zise ea. N-aş putea 
înţelege pe cineva care nu e pasionat de munca lui. 

— Sunt pasionat? 

— O, da. Pot să dau în scris. 

Perez râse, iar ea simţi cum tensiunea se disipa. 

— Hai, întreabă. Dar, înainte de asta, mă duc să mai iau 
nişte vin. 

Fran se bucură că încă se simţea în largul ei cu el. De 
fapt, nimic nu se schimbase între ei. Când se întoarse, se 
aşeză din nou lângă el. 

— E legat de expoziţie, zise Perez. De ce crezi că şi-ar 
dori cineva să o strice? 

— Nu ştiu, spuse Fran. Dacă nu cumva e vreo idee 
creaţă care se vrea o glumă. Dar nu cred să fiu eu ţinta. 

— Te gândeşti la Roddy Sinclair? 

— Poate. E singura persoană care cred că ar depune 
atâta efort. Are un simţ al umorului teatral. 

— Potrivit pentru presa de scandal, spuse Perez. 

— Fireşte, ai dreptate. 

Se uită la el pe deasupra paharului. 

— Nu putem lua de bun tot ce se zice. L-am întâlnit de 
vreo două ori, prin Bella, dar am impresia că nu-l cunosc 
deloc. 

— Credem că victima a distribuit fluturaşii care anunțau 
anularea expoziţiei. Cel puţin în Lerwick. A fost văzut 

înmânându-i pasagerilor care coborau de pe vasul de 
croazieră. 

— Dar era un străin. De ce să vrea să ne strice 
deschiderea? 

— Era un străin pentru tine. Eşti sigură că Bella nu-l 
cunoştea? 

— N-a dat de înţeles că l-ar cunoaşte. 

— Şi-a făcut vreun duşman? Poate cineva din branşă? 

— Haide, Jimmy. Sună puţin cam melodramatic. Vrei să 
spui că vreun artist pe care l-a jignit a depus atâta efort 
doar ca să-i facă în ciudă? 

— Are obiceiul să jignească oameni? 

Fran îşi alese cu grijă cuvintele. 

— N-a fost niciodată foarte diplomată când îşi exprima 
opiniile. 

— Adică? 

— Dacă nu-i place vreun tablou, o spune. O spune oricui 
o ascultă. Şi face spectacol. 

— A supărat pe cineva în mod deosebit? 

— Nu recent, din câte ştiu eu. Cel puţin nu pe cineva din 
branşă. 

— Atunci pe cine? 

Văzând că nu răspunde pe loc, îi luă mâna. 

— Ascultă, ştii că tot o să aflu. E imposibil să ţii un astfel 
de secret pe aici. 

Ei aproape că-i veni să spună că Duncan, fostul ei soţ, 
reuşise să ascundă faptul că avea o aventură, dar nu 
acesta era adevărul. Ea nu ştiuse că o înşela, însă restul 
oamenilor de pe insulă, da. În mod evident, asta făcuse 
despărţirea mult mai umilitoare. 

— Ascultă, spuse Perez. E vorba de o crimă. N-are 
legătură cu loialitatea faţă de prieteni. 

— N-am văzut-o vreodată pe Bella ca pe o prietenă. Mi 
se pare o neobrăzare crasă. Ca şi cum ai spune că ai fi 
prieten la cataramă cu Albert Einstein! Ea e superstar. 

— Nu şi-ar mai încăpea în piele de bucurie dacă te-ar 
auzi vorbind aşa. 

Fran se gândi că el o înţelegea pe Bella mai bine decât 

ea. Ştiuse de la bun început că urma să-i spună tot, aşa că 
începu povestea. 

— Ştii că predau un curs de artă pentru adulţi. Fac asta 
de la Crăciun şi unii participanţi sunt chiar foarte buni. Şi 
toţi o fac din plăcere. Ne-am hotărât să organizăm o 
expoziţie de vară. Puţină distracţie, mă gândisem eu. O 
ocazie ca familia şi prietenii să vadă ce a făcut grupul. Am 
ocupat sala din Sandwick şi, pe urmă, am sărbătorit cu o 
masă împreună. Am chemat-o şi pe Bella ca să-şi dea cu 
părerea. A fost o greşeală. Nu a fost tocmai diplomată. 

— Ce s-a întâmplat? 

— A luat la rând tablourile şi a început să le critice. Mi s- 
a părut că a fost nemeritat de aspră. Mă aşteptam să le 
dea participanţilor nişte sfaturi, să-i încurajeze. Nu m-am 
gândit că o să se ia de ei. M-am simţit foarte prost pe 
urmă. 

— S-a luat de cineva în mod deosebit? 

— Era un tablou în acuarelă. Nu genul de chestie pe 
care aş picta-o eu, însă chiar îmi plăcea. Era un peisaj. 
Delicat şi detaliat. Dintr-un motiv oarecare, Bellei i s-a pus 
pata. A zis că era plictisitor. „Scârbos şi dezgustător”. 
Artista ar trebui să se lase, şi gata. Nu avea viziune 
artistică. Nu avea pic de curaj. Chiar şi-a ieşit din fire. 
Foarte jenant. 

— Cine pictase tabloul? 

— O învăţătoare din Middleton. Dawn Williamson. 

Fran văzu cum îi stârneşte interesul lui Perez. O clipă, 
acesta nu spuse nimic. Fran se gândi că nu era sigur cât 
să-i spună. 

— Ştii că soţul lui Dawn e Martin Williamson? întrebă 
într-un final. 

— Bucătarul de la Herring House? 

— Da, locuiesc în Biddista. Poate că e o coincidenţă. 
Bella e şefa lui Martin. Crezi că o fi fost vorba de un atac 
personal? 

— Nu ar avea cum. Tablourile nu erau semnate. De unde 
să ştie? 

Însă, din nou, Fran îşi zise că era un loc în care oamenii 

ştiau, de fapt, diverse lucruri la care nici nu te gândeşti. 
Lumea afla parcă prin magie. 

— Cum a reacţionat Dawn la critică? 

— Evident că a deranjat-o. Cine nu ar fi fost deranjat în 
asemenea împrejurări umilitoare? Dar s-a comportat 
impecabil. Vreau să spun că n-a tipat şi n-a spus că se 
răzbună. S-a făcut roşie la faţă şi i-a mulţumit Bellei că şi-a 
rupt din timp ca să se uite la tabloul ei. 

— Deci Bella a aflat pe urmă cine îl pictase? 

— Da. Dawn şi-a asumat critica şi a spus că e tabloul ei. 

— Bella a părut surprinsă? Sau jenată fiindcă vorbise de 
rău o vecină, soţia unui angajat? 

— Nu. Nu mi-am dat seama ce gândea. Ştii cum e Bella. 
Deodată a făcut pe marea artistă. Mai avea o întâlnire. 
Venea agentul ei din Londra. A trebuit să fugă. Poate ca 
să-şi ascundă jena. 

— Când s-a întâmplat asta? 

— Acum zece zile. 

— Ai mai ţinut vreun curs de atunci? 

— Nu, l-am amânat săptămâna asta din cauza 
vernisajului. 

Fran bău vinul încet. Acum se aflau la umbră. Vedea 
totul difuz. Se gândi la o fotografie proastă din vreo revistă 
pentru femei. Contururile nu mai erau clare. Poate din 
cauza vinului. 

— Cred că Dawn mă simpatizează, spuse. Vreau să spun, 
ea ştia cât înseamnă expoziţia pentru mine. Mai mult chiar 
decât pentru Bella. Toţi cursanţii mei ştiau. Nu cred că ea 
ar fi stricat-o, chiar dacă şi-ar fi dorit să se răzbune pe 
Bella. 

El nu răspunse, iar ea crezu că adormise stând aşezat. 
Apoi, Perez spuse deodată: 

— Ce zici să intrăm? 

— Scuze. Ți-e frig? _ 

— Nu. Dar suntem cam în văzul lumii aici. Într-o noapte 
ca asta, toată lumea e afară. 

— Toată lumea ştie că suntem prieteni. 

— Eu am crezut, spuse Perez, că suntem mai mult decât 

atât. 

Îi luă paharul din mână şi o conduse în casă. 

Perez fu foarte tăcut şi dureros de reţinut, foarte diferit 
de ultima oară. Atunci avuseseră întreaga casă la 
dispoziţie şi se  comportaseră ca nişte adolescenți 
iresponsabili. Din când în când întrebase „E bine ce 
facem? Eşti sigură că eşti în regulă cu asta?” Rămaseră în 
bucătărie, iar Fran trase draperiile, deşi în acea perioadă a 
anului nimeni nu trăgea draperiile în camera de zi. Oricine 
ar fi trecut şi ar fi văzut maşina lui Perez ar fi înţeles ce 
făceau. Fran ştia că el se gândea la Cassie, dar îşi dori să 
nu fie aşa grijuliu. Ar fi trebuit să se gândească la ea, să fie 
atât de cuprins de pasiune încât să nu raţioneze. În afară 
de asta, covoarele din lână de oaie pe care le mutase de pe 
canapea pe podea nu erau aşa moi cum păreau. Patul ar fi 
fost mult mai confortabil. 

Insă pe urmă se gândi că fusese mai bine decât orice 
încercase până atunci. Cât de ciudat, se gândi. Cum ne 
joacă feste gândurile. 

Îşi mai turnă nişte vin şi îl privi cum se îmbracă. Voia să- 
i spună ce simte, însă bănuia că nu era genul care să 
despice firul în patru după terminarea partidei. Probabil 
Perez îşi dădu brusc seama că e privit, pentru că se opri, 
cu un picior într-un crac de la pantaloni, se aplecă şi 
surâse. 

Fran îşi dori să fi avut la îndemână un aparat de 
fotografiat, însă ştia că avea să ţină minte imaginea pentru 
tot restul vieţii. _ 

Era unsprezece. Fran dădu draperiile la o parte. Încă 
era destulă lumină ca să vadă culorile, linia orizontului şi 
forma dealului Raven Head. Un imens cargobot mergea 
către sud. Făcu din nou cafea, deşi mintea îi era deja mai 
alertă decât fusese toată ziua. Parcă tocmai se trezise. 

— Crezi că Dawn ar fi plătit pe cineva să ne strice 
expoziţia? Pare o treabă foarte elaborată. Nu ar fi deloc 
genul ei. E o femeie din Yorkshire cu picioarele pe pământ. 

— Nu ştiu. 

Acum nu mai părea dornic să vorbească despre muncă. 

— Şi, chiar dacă ar fi făcut-o, ce treabă are asta cu 
crima? Vrei să spui că Bella a aflat ce s-a întâmplat, l-a 
strangulat şi l-a spânzurat pe individ ca să-l înveţe minte? 
E ridicol. 

Perez nu spuse nimic. 

— Fireşte, aş fi putut fi eu, glumi ea. Dacă aş fi aflat că a 
făcut asta. Era prima mea expoziţie mare. Aveam mai 
multe de pierdut decât Bella. 

Tăcere. Nu credea că Perez avea să răspundă. 

— Sigur că ştiu că nu tu ai fost, spuse glumind. Eşti 
singura persoană pe care nu o suspectez - am fost cu tine 
toată noaptea. 

Merse la ea şi o cuprinse pe după umeri, o trase către el 
şi o sărută pe frunte. 

— O să ţin minte mereu seara aceea. Nu pentru crimă - 
asta are de-a face cu munca şi în timp o să ajungă să fie 
doar un caz interesant, nimic mai mult - ci pentru că a fost 
prima noapte petrecută cu tine. 

Îşi spălă cana la robinet şi o aşeză cu grijă să se scurgă. 
Ea rămase în uşă şi îl privi cum se îndreaptă spre maşină. 
Prostuţ sentimental, îşi zise. Deci, asta înseamnă că are 
planuri serioase legate de mine, până la urmă. Ideea o 
sperie puţin. Se uită către Raven Head, pierdută în 
gânduri, până când Perez demară. 

Capitolul 19 


Perez ajunse la şcoala din Middleton la opt şi un sfert. 
Bănui că Dawn era deja acolo, dar copiii nu. Nu voia să îi 
vorbească în Biddista, cu Martin în apropiere, deşi nu prea 
ştia de ce. Poate pentru că Martin ar fi încercat să 
transforme conversaţia într-o glumă, s-ar fi îndepărtat de 
orice discuţie serioasă. Perez o ştia pe învăţătoare din 
vedere, dar nu vorbise cu ea niciodată. Incă nu făcea parte 
din familie când se înecase tatăl lui Martin. 

Şcoala era o clădire modernă, joasă, cu un teren de 
fotbal pe o parte şi un teren de joacă pe cealaltă. Se afla în 
apropierea unui mic iaz îngust. Briza începuse să sufle şi 
stârnise mici valuri. Copiii veneau din locuinţele 
împrăştiate în jurul dealului şi chiar şi din localităţile 
îndepărtate, de lângă coastă. La fel ca toate şcolile din 
Shetland, şi cea din Middleton era bine întreţinută şi 
utilată. Petrolul fusese cauza multor probleme în unele 
comunităţi, dar aducea şi beneficii. Primăria negociase un 
contract bun cu companiile care se ocupau de exploatare 
şi veniturile fuseseră canalizate către proiecte comunitare. 

În curte erau deja parcate maşini, iar intrarea principală 
era deschisă. La birou nu era nimeni, aşa că Perez intră 
într-una dintre sălile de clasă. Un tânăr bărbos scria la 
tablă. 

— O caut pe doamna Williamson. 

Perez rămase în pragul uşii. Chiar dacă şcoala era mai 
mare decât sala în care învățase în Fair Isle, mirosul i se 
păru cunoscut. 

— Sunteţi unul dintre părinţi? 

Bărbatul era politicos, dar nici pe departe prietenos. 
Perez se întrebă de ce anume îl nelinişteau şcolile. Poate 
că toţi adulţii se simțeau exact la fel. Erau prea mari şi 
neîndemânatici pentru un loc destinat copiilor. Bănuia că 
un străin care ar intra pe teritoriul lui s-ar simţi, la rândul 
său, intimidat. Apoi se gândi că i-ar fi plăcut la nebunie să 
fie tată. Era ceva ce-şi dorise dintotdeauna. Nu l-ar fi 

deranjat să meargă cu copilul la şcoală, să participe la 
şedinţele cu părinţii şi la serbări. 

Bărbatul stătea acum cu spatele la tablă şi îl aştepta să 
răspundă. 

— Nu, spuse Perez. Nu sunt. 

Se întrebă cum avea să-şi explice prezenţa acolo fără să- 
i provoace probleme lui Dawn, când auzi paşi în spate, pe 
coridor, şi o văzu venind către el, având în mână o cană 
care mirosea a ceai de plante. Se gândi că era puţin mai în 
vârstă decât Martin. Avea cam treizeci şi ceva de ani, păr 
roşcat şi cârlionţat şi o gură lată. 

— Doamnă Williamson, spuse Perez. Puteţi vorbi puţin? 
Nu durează mult. 

Nu-şi dădu seama dacă îl recunoscuse. Poate şi ea 
crezuse că era unul dintre părinţi. 

Il conduse într-o sală şi Perez se aşeză pe unul dintre 
pupitre, simțindu-se pentru o clipă că face o năzbâtie, 
fiindcă pe vremea lui era interzis să se stea pe bănci. 

— Mă numesc Jimmy Perez, spuse. Anchetez moartea 
bărbatului din coliba din Biddista. 

Ea dădu din cap, parcă vrând să spună că ştia cine e. 

— Vreţi să vorbim despre masca pe care o purta Alice? 
Aggie mi-a spus că eraţi interesat de ea. Poate ar fi trebuit 
să vă contactez mai devreme, să vă scutesc de drumul 
până aici, dar nu cred că vă pot ajuta prea mult. E 
important? 

Nu se putu gândi la vreun motiv pentru care să nu-i 
explice. 

— Ni se pare o moarte suspectă. Bărbatul purta o mască 
exact ca a lui Alice. Ne-ar putea ajuta să-l identificăm. 

Văzu că spusele lui o şocaseră. Păli brusc. 

— Vă puteţi aminti de unde a luat Alice masca? 

— De la ceaiul de duminică din Middleton. Eu i-am 
cumpărat-o. 

Ceaiul de duminică din Middleton devenise o un obicei 
local, aproape o tradiţie, deşi Perez nu-şi amintea nimic 
asemănător de pe vremea când era el mic. Pe atunci, 
duminica era doar pentru familie şi mers la biserică. Acum, 

pe timpul verii, duminică seara, doamnele ofereau ceai şi 
prăjituri de casă în cea mai apropiată sală de festivități. Se 
găseau mereu plante de vânzare şi o tarabă cu obiecte 
pentru caritate. Era un loc în care te întâlneai cu prietenii, 
te puneai la curent cu noutăţile şi strângeai bani pentru 
cauze nobile. 

— Vă amintiţi de la cine aţi cumpărat-o? 

— O fată pe care n-am recunoscut-o. Trebuie să le fi 
cumpărat pe un preţ de nimic în sud, avea o mulţime. In 
mare parte măşti de animale, pe lângă clovni. Am încercat 
s-o conving pe Alice să ia una de pisică, dar nici n-a vrut să 
audă. 

— Mai era şi altcineva din Biddista în acea după-amiază? 

— Nu, eram singuri. De obicei Aggie vine cu noi, dar 
atunci nu se simţea prea bine. Martin lucra la Herring 
House. A fost destul de drăguţ să petrec timpul cu Alice, 
doar noi două. 

— Probabil că nu e uşor să staţi aşa aproape de soacra 
dumneavoastră. 

Perez se gândi la mama fostei sale soţii, o femeie 
extraordinar de competentă care conducea Women's 
Institute? şi câştiga premii pentru câinii spaniel pe care-i 
creştea. Din nou fu distras, gândindu-se cum se va înţelege 
Fran cu mama lui. Sarei i se păruse neconvenţională, 
destul de intimidantă. Se gândi că lui Fran era posibil să 
nu-i placă. 

Dawn zâmbi puţin. 

— Ar trebui să fiu recunoscătoare. N-aş fi putut să lucrez 
din nou cu normă întreagă dacă ea nu s-ar fi oferit să aibă 
grijă de Alice. Dar niciodată nu e uşor cu neamurile, nu-i 
aşa? Aggie crede că fac pe şefa şi ar trebui să fiu mai bună 
cu fiul ei. Nu o spune niciodată, dar ştiu ce gândeşte. 
Martin râde. Nu i se pare o problemă. De obicei nu fac 
asta, dar a fost bine că am mers singură cu Alice la 
Middleton. 

— Aţi mai recunoscut pe cineva acolo? 


2? Organizaţie comunitară pentru femei, înfiinţată în Canada în 1897, cu 
filiale în mai multe ţări (n.red.). 

— Câteva familii de la şcoală. V-am zis, nu mai era 
nimeni din Biddista. Dar asta nu înseamnă cu nu au venit 
ulterior. Noi am mers devreme, chiar la deschidere, şi nu 
am stat mult. 

Copiii începeau să se strângă în curte. Perez văzu pe 
geam doi băieţi care se alergau, se trăgeau de jerseuri, se 
rostogoleau pe jos. Oare băieţii ajungeau mereu să se 
bată? 

— Cum aţi ajuns aici, în Shetland? 

Probabil că nu avea nicio legătură cu cazul, dar mereu 
era curios să afle diversele motive pentru care străinii se 
stabileau în Shetland. 

— Mi-am luat diploma în educaţie la o facultate din West 
Yorkshire. Eram atât de aproape de casă că puteam să 
merg înapoi în weekend să-mi spăl hainele. Voiam să mai 
văd câte ceva de prin ţară. Când am aflat de postul ăsta, 
m-am gândit de ce să nu încerc? Mă aşteptasem să rămân 
aici doar doi ani. Acum ştiu că n-o să mai locuiesc nicăieri 
altundeva. 

— Asta depinde de Martin. 

— Ei, râse ea, m-am îndrăgostit întâi de Shetland, apoi 
de el. La început stăteam în chirie în Scalloway. Pe atunci, 
Aggie şi Andrew aveau hotelul de acolo, iar Martin lucra la 
bar. Mă făcea să râd. Am început să ne vedem... Înainte să- 
mi dau seama ce se întâmpla, mă măritasem şi urma să am 
un copil. 

— Pare să vă priască. 

— Îmi place la nebunie. Nu e uşor să predai într-un 
astfel de loc, dar dacă stau să mă gândesc la unele şcoli 
unde mi-am făcut practica, nu există termen de 
comparaţie. lar Martin e, mai mult sau mai puţin, şeful 
cafenelei şi restaurantului de la Herring House. Bella nu 
prea se bagă în treburile astea. 

— Cu ea cum vă înţelegeţi? întrebă Perez. 

Dawn dădu din umeri. 

— Nu prea ne învârtim prin aceleaşi cercuri sociale. 
Vrea să lase impresia că e strâns legată de comunitate, dar 
e plecată foarte mult timp. A crescut împreună cu Aggie, 

dar acum, când trece pe la poştă, vorbeşte cu ea ca şicu o 
servitoare. Sau îşi dă nişte aere de-mi vine să vărs. 

— Înţeleg că nu e tocmai diplomată. 

Ceva din vocea lui o făcu să înţeleagă la ce se referea. 
Perez îşi dădu seama că era o femeie căreia îi mergea 
mintea. Nu era nevoie să-i explice nimic. Copiii nu aveau 
cum să mişte în front la cursuri. 

— Deci aţi auzit de episodul de la cursul de pictură. 

Perez spera să nu-l întrebe de unde ştie. 

— Apar tot felul de informaţii în decursul unei anchete. 

— Doar s-a făcut puţin de râs, spuse Dawn. 

Se întoarse cu spatele la el şi continuă să vorbească în 
timp ce scria pe tablă. Perez şi-ar fi dorit să-i vadă chipul, 
să-şi dea seama ce reacţii îi trezea povestea. 

— Era o expoziţie de amatori. Ne distram şi noi. De ce-a 
luat lucrurile aşa în serios? 

— De ce credeţi? 

— Dumnezeu ştie. Poate că nu are atâta încredere în ea 
cât lasă impresia şi a simţit nevoia să facă pe marea artistă 
cu noi. N-avea niciun rost. Cu toţii ştim că nu ne ridicăm la 
nivelul ei. 

— Credeţi că şi-a dat seama al cui era tabloul? 

Dawn lăsă markerul jos şi se întoarse către el. 

— Sunt convinsă. Îl schiţam la un moment dat pe deal, 
într-o seară, după ce Alice se culcase. Deodată m-am trezit 
cu ea în spatele mea, uitându-se la ceea ce făceam. 

— A spus ceva atunci? 

— Nu tocmai. Cred că a zis vreo răutate, ceva de genul 
că e frumos că am un hobby, mai fac o pauză de la 
îndatoririle de familie. 

Dawn se opri o clipă. 

— Ştiu că sună prosteşte, dar uneori mă întreb dacă nu 
mă invidiază. Eu am o familie. De regulă mă înţeleg şi cu 
soacră-mea. Aggie e o scumpă, în ciuda a ce am spus 
adineauri. Bella trebuie să se simtă cam singură când se 
plimbă prin conacul ăla mare. 

Ezită din nou. 

— Nu am spus nimănui până acum, dar am aflat acum 

două săptămâni că sunt din nou însărcinată. Nu-mi mai 
încap în piele de bucurie. Tot încercam de ceva vreme. 
Prin urmare, nu prea mă pot supăra că Bella s-a comportat 
ca un copil răutăcios de şase ani când a venit vorba de 
tabloul meu. 

— Felicitări. 

Şi Sarah fusese cândva însărcinată. Perez, la rândul lui, 
nu-şi mai încăpuse în piele de bucurie. Apoi pierduse 
sarcina într-un stadiu avansat şi lui i s-a părut că venise 
sfârşitul lumii. Acel moment fusese sfârşitul căsătoriei lor. 

— Mulţumesc. 

Observă că ea nu-şi reţinu un zâmbet larg. 

— Credeţi că Roddy e un copil-surogat pentru Bella? 
întrebă Perez. 

— Poate că da. Dar nu prea ar avea de ce să fie mândră 
de el, nu-i aşa? 

— Mulţi ar spune altceva. 

— E un muzician talentat, spuse Dawn. Şi are darul de a- 
şi fermeca ascultătorii. Când îl asculţi cum cântă e uşor să 
fii luat de val. 

— V-a supărat cu ceva în mod deosebit? 

— Nimic serios. Doar că îl face pe soţul meu mangă 
întotdeauna când vine acasă. Ultima oară de ziua lui Alice, 
când Martin a ratat petrecerea. 

Perez voia să întrebe dacă asta nu ţinea mai degrabă de 
Martin - doar nu-l lega Roddy Sinclair de scaun ca să-i 
toarne alcool pe gât - însă se pomeni admirând-o pe Dawn 
Williamson. Probabil fiindcă aşteaptă încă un copil, îşi zise 
Perez, şi pentru că nu a fost afectată de răutăţile Bellei. 
Oricum ar fi fost, ce treabă avea asta cu ancheta? Sună 
clopoţelul. Copiii năvăliră în şcoală, formând o coadă 
zgomotoasă în faţa sălii. 

— Îmi pare rău, spuse Dawn. Am impresia că nu am fost 
de mare folos. 

— Eu îmi cer scuze că v-am deranjat de la muncă. 

Probabil că le făcu semn copiilor, deoarece începură să 
intre, blocând uşa. Perez fu nevoit să aştepte până 
ajunseră în băncile lor. Dădu mâna cu învăţătoarea şi se 

pregăti să plece. 

— Transmiteţi-i toate cele bune lui Fran, spuse. E o 
profesoară grozavă. Mi-a plăcut la nebunie expoziţia. 

Perez se întrebă cât de multe ştia despre ei doi. Ce-i 
spusese, oare, Fran? 

— Aţi fost la vernisaj? 

Nu-şi amintea s-o fi văzut. 

— Am aruncat o privire înainte să ajungă majoritatea 
invitaţilor. 

— L-aţi văzut pe bărbatul care a murit? 

— De unde să ştiu dacă l-am văzut sau nu? 

Copiii nu mai aveau stare. Se aşteptau să se facă 
prezenţa. Probabil că de asta răspunsul lui Dawn păru 
puţin tăios. Voia ca el să plece, ca să se concentreze numai 
asupra muncii. 

— E vorba despre individul care a făcut scena aceea, 
care a început să plângă. 

— Probabil am plecat înainte de asta. 

Dawn băgă mâna în birou şi scoase catalogul mare şi 
subţire şi îl deschise, stând cu pixul în mână. 

— N-am fost martoră la scenă. 

— Dar dacă eraţi afară şi în drum spre casă, e posibil să- 
l fi văzut venind. Slab, cu capul ras, îmbrăcat în negru. 

Stătea în uşă ca să-i dea de înţeles că avea să plece în 
curând şi vorbise repede ca să ştie că, la rândul lui, se 
grăbea. Dura doar o clipă să răspundă la această ultimă 
întrebare. 

Ea se blocă, neştiind dacă să înceapă să facă prezenţa 
sau să se gândească la întrebarea lui. 

— Cred că l-am văzut. leşea dintr-o maşină. 

— Conducea? 

— Nu. Cineva îl lăsase acolo. 

— Cineva cunoscut? 

— Nu. Era un tânăr. Maşina era destul de veche şi uzată. 
Şi nu, nu ştiu ce număr avea şi nici marca. Am impresia că 
era albă. Însă era murdară. 

Dawn îşi dădu seama că el mai voia să întrebe ceva, dar 
îl opri. 

— Îmi pare rău. Chiar nu mai am cum să vă ajut. În plus, 
trebuie să încep ora. 

Perez o privi din afara clasei. Zâmbea fiecărui copil în 
parte când îl striga. Mai încolo, pe coridor, alte clase se 
adunau deja pentru prezenţă. Bărbosul cânta la pian. Până 
să ajungă la maşină, copiii deja începuseră primul cântec. 

Perez se întoarse în Biddista. In seara precedentă, 
Taylor trăsese nişte sfori astfel încât portretul-robot al 
bărbatului ucis să fie difuzat presei la nivel naţional. Până 
nu aflau cine era, nu puteau să înainteze, precizase acesta. 
Perez interpretase comentariul drept o remarcă la 
incompetenţa lui. Ar fi trebuit să scotocească peste tot ca 
să afle identitatea victimei, nu să piardă două zile bând 
ceai prin bucătăriile fermelor din insulă. Insă acum, la 
rândul său, Taylor era interesat să-i cunoască pe locuitori. 

Se îndreptă spre vest. Avea soarele în spate, astfel încât 
îi era uşor să conducă. Măcar avea ce să-i spună lui Taylor. 
Victima coborâse dintr-o rablă albă. Avea să-l pună pe 
Sandy s-o găsească. Dacă nu ştia deja a cui era, la finalul 
zilei avea să afle. 

Traseul cobora lin, iar Perez văzu de sus drumul 
principal dinspre sud şi, mai încolo, Biddista. Vedea toate 
casele. Cele trei mici, de la ponton, conacul şi Skoles. Deja 
ştia mai multe despre aceşti oameni decât despre proprii 
vecini. Îşi dădu seama că tot nu vorbise cu Edith, soţia lui 
Kenny. Era la muncă atunci când cadavrul fusese 
descoperit şi probabil că lucra şi în acea zi. Urma să 
primească încă o muştruluială de la Taylor. 

Capitolul 20 


Martha locuia într-un apartament deasupra unei 
spălătorii, într-o suburbie plină de verdeață din 
Huddersfield, nu departe de Royal Infirmary. Locuise 
singură de când terminase facultatea şi îi convenea 
situaţia, însă de data asta îşi dorea să aibă pe cineva acasă 
cu care să vorbească despre grijile ei. Cineva care să-i 
spună că vorbeşte prostii, sau care să stea alături de ea în 
timp ce suna pe la secţiile de poliţie şi pe la spitale. Era 
vineri şi tot n-avea niciun semn de la Jeremy. Ultima zi de 
repetiţii. În seara respectivă - sau după-amiaza, dacă 
lucrurile mergeau bine -, actorii aveau să meargă acasă 
pentru weekend, iar luni începea turneul. 

Nu existase spectacol care să nu fie sub îndrumarea lui 
Jeremy. Mereu supraveghea ultima repetiţie şi făcea 
observaţii. Până şi actorii începuseră să vorbească despre 
dispariţia lui. Liz, care venea constant, era o femeie de 
vârstă mijlocie. Juca în spectacolele Interact ca să se 
distreze şi să pună bani la ciorap. Copiii plecaseră la 
universitate, iar soţul părea s-o plictisească de moarte. 
Martha îşi zicea că o astfel de muncă o făcea să se simtă 
tânără din nou şi lipsită de răspunderi. Liz începuse să 
pună întrebări. 

— Unde Dumnezeu a mai dispărut, dragă? O să fim 
plătiţi cu toţii, nu-i aşa? 

Banii erau altă problemă. Jeremy lăsase vreo două sute 
de lire în bani gheaţă în birou, pentru cazuri de urgenţă, 
însă dacă voiau să cumpere combustibil pentru microbuz şi 
să şi mănânce cât de cât pe durata turneului, banii n-aveau 
cum să le ajungă. 

Martha luă trenul de pe magistrala Penistone de la 
Huddersfield către Denby Dale. Avea maşină, însă încerca 
să nu o folosească dacă mergea la birou: mereu exista 
şansa să se strice la întoarcere. Trenul trecea printr-o vale 
împădurită. Micile staţii erau decorate cu coşuri pline de 
flori în culori ţipătoare. Liz era deja la fosta fabrică, 

aşteptând în faţa uşii de la Interact. O urmă pe Martha în 
birou. 

— E ceva ce nu ne spui, dragă? Nu cumva Jeremy ne-a 
tras clapa? Nu cred c-ar fi prima oară. 

— Cum adică? 

— Dacă am înţeles bine, omul a avut o viaţă absolut 
normală până pe la vreo douăzeci şi cinci de ani. Era 
căsătorit, avea copil. Apoi într-o bună zi a plecat să vadă 
cum e să fii actor. A dispărut fără urmă. S-a alăturat unei 
trupe de amatori şi l-a prins febra actoriei. Mereu mi s-a 
părut că grupurile alea de actori amatori ar trebui să vină 
la pachet cu un avertisment de sănătate. 

— Când s-a întâmplat asta? 

Martha îşi zise că în casa lui Jeremy nu văzuse nimic 
legat de vreo familie. Nicio fotografie cu ei. Asta dacă nu 
cumva se căsătorise cu femeia de pe plajă. Sigur ar fi avut 
o fotografie cu propriul copil. Ai naibii actori, îşi zise. Asta 
trebuie să fie una dintre poveştile lui Liz. Toţi sunt nişte 
mincinoşi care exagerează. 

— Ei, acum o mie de ani, spuse Liz evaziv. 

Era clar că nu prea avea habar despre ce vorbeşte. 

— Şi, oricum, n-ai spune că avea o familie. Nu îi 
vizitează niciodată. Nici măcar pe copil - care trebuie să fi 
crescut până acum. Jeremy ar putea fi chiar bunic. lată un 
gând înfricoşător. 

— Mie nu mi-a spus nimic din toate astea. 

— Nu spune nimănui decât dacă e beat turtă, iar atunci 
spune tot. Sau aproape tot. Chiar şi atunci cred că ascunde 
câte ceva. 

Liz se sprijinea de uşă. 

— Deci, ce zici? Iar l-a ajuns din urmă stresul? Ne-a lăsat 
baltă ca să înceapă o viaţă nouă altundeva? 

— Normal că nu. E proprietarul casei ăleia, şi e un 
imobil destul de valoros. Şi nu cred că ar pleca lăsându-şi 
în urmă toate lucrurile. 

— M-aş mira dacă n-a ipotecat deja până şi grinzile 
casei. 

— Prostii. 

Dar Martha nu era aşa convinsă pe cât voia să pară. 
Văzuse socotelile, văzuse cam cât erau dispuse şcolile să 
plătească o trupă de teatru astfel încât să mai obţină 
câteva bile albe de la inspectorii Ofsted’, însă actorii, sălile 
şi microbuzul nu erau ieftine. 

— E o afacere profitabilă. Iar lui Jeremy îi plac banii. 
Sunt sigur că se va întoarce. 

După-amiaza târziu, după ce plecaseră toţi, Martha 
rămase în birou, singură. Le răspunsese actorilor toată 
ziua când puseseră întrebări, dând de înţeles că vorbise 
chiar cu Jeremy, că plecase să obţină un nou contract şi că 
urma să se întoarcă la începutul săptămânii următoare; 
gata de un nou proiect. Îşi dăduse seama că Liz nu crezuse 
o iotă, însă nu spusese nimic, iar ceilalţi luaseră de bun tot 
ce le îndrugase. 

Efortul de a se preface era prea mult pentru ea. Luă 
telefonul - care trebuia folosit doar pentru convorbiri 
legate de muncă, potrivit lui Jeremy, dar unde era 
nenorocitul de Jeremy acum? - şi vorbi cu cea mai bună 
prietenă a ei, Kate. 

— Ce zici să bem ceva în oraş? Devreme, înainte să se 
aglomereze. Direct de la muncă? E 

Kate era reporter începător la Huddersfield Examiner. li 
plăceau bârfele. Poate că nimeni altcineva nu era interesat 
de dispariţia unui actor de vârstă mijlocie, însă Kate cu 
siguranţă avea s-o asculte. S-ar fi simţit mai bine chiar şi 
numai povestindu-i. Pe lângă asta, era vineri seara. 

— Ai citit vreun ziar de azi? 

Kate îşi dorea să ajungă mai sus de un cotidian local din 
West Yorkshire. Îşi cumpăra presă de calitate şi o citea 
zilnic. 

— Nu. 

Am fost prea ocupată, îşi zise Martha, plângându-şi 
deodată de milă. Am fost prea ocupată încercând să mă 
asigur că nenorocitul ăsta de spectacol are loc. 


3 Office for Standards in Education, Children's Services and Skills, 
instituţie care se îngrijeşte de copii şi tineri, îi educă şi îi ajută să-şi 
dezvolte aptitudinile (n.red.). 

— E vorba despre un tip pe care încearcă să-l identifice. 
Se spune că undeva în nord s-a găsit un cadavru. 
„Circumstanţe suspecte”. Asta înseamnă crimă. E şi o 
schiţă cu el. Arată exact ca şeful tău. 

După voce, Kate părea că râde. De parcă ar fi vrut să 
spună ce coincidenţă stranie, nu-i aşa?, necrezând însă că 
ar fi vorba despre Jeremy. Martha nu mai putea să 
vorbească, abia dacă mai putea să respire. 

Kate îşi dădu seama că era ceva în neregulă. 

— Ce e, Martha? 

— Şeful meu, Jeremy. Pare să fi dispărut. 

— Dumnezeule! Nu te duce nicăieri. Vin să te iau acum. 

Martha ştia că asta nu avea de-a face doar cu faptul că 
vine să-şi liniştească o prietenă. Kate mirosise o poveste 
interesantă şi voia să afle totul înaintea altora. 

Capitolul 21 


Aparenta lipsă de grabă legată din anchetă era ceea ce-l 
enerva pe Roy Taylor, făcându-l să se agite, să nu aibă 
stare. Erau atâtea de făcut, iar cei din echipa locală trăiau 
cu impresia că au tot timpul din lume. Dacă ar fi fost 
teritoriul lui, ar fi urlat şi i-ar fi luat la trei păzeşte pe cei 
din subordine. S-ar fi simţit mai bine, odată ce s-ar fi 
descărcat. În Shetland, însă, ştia că trebuie să se 
controleze, iar asta îi sporea tensiunea şi nerăbdarea. 

Ajunse în Biddista cu cincisprezece minute înainte de 
ora la care stabilise să se vadă cu Perez dar, chiar şi aşa, 
faptul că nu era acolo îl irită. La coliba de la ponton nu mai 
era banda poliţiei şi oricare dintre localnici putea să intre 
să-şi ia echipamentul de pescuit. În timp ce-l aştepta pe 
Perez, Taylor se gândi că pescuitul ar fi o tortură pentru el. 
Să stai pe mare într-o barcă minusculă. Să nu te poţi 
mişca. Să fii nevoit să nu faci zgomot. Să-ţi vină să vomiţi 
imediat ce te depărtezi de mal. Ştia că n-ar fi rezistat. Ar fi 
ajuns să sară în apă ca să scape, numai ca să se mişte. 
Apoi îşi dădu seama că Perez tocmai parcă maşina lângă 
el. Ajunsese cu cinci minute mai devreme de ora stabilită. 
Se simţi uşor dezamăgit. Şi-ar fi dorit să aibă un prilej să-l 
critice, măcar în sinea lui. Trebuia să fie atât de drăguţ cu 
Perez, că o lua razna. 

Rămaseră pentru o clipă pe micul zid care mărginea 
drumul. 

— Ai ceva noutăţi pentru mine? 

Din nou, în timp ce punea întrebarea, Taylor spera, într- 
un mod pervers, ca, de fapt, să nu aibă. Orice relaţie 
interumană era o competiţie pentru el şi îi plăcea să 
câştige, deşi o parte din muncă însemna să fie cooperant. 
După ultimul caz din Shetland, Perez devenise un erou 
local. Taylor nu s-ar fi dat în vileag niciodată, dar situaţia îl 
deranja în continuare. El ar fi trebuit să fie cel care reuşea 
să facă diferenţa, să fie cel care trage concluzia. Străinul 
care venea să rezolve problemele din oraş, la fel ca în 

filmele cu cowboy la care se uita când era mic. Ştia că e 
jalnic şi copilăresc, însă nu se putea abţine. Faptul că 
rezultatele muncii lui în poliţie căpătau din ce în ce mai 
multă recunoaştere îl făcea să se simtă mai bine, însă 
fiecare caz era o provocare. El trebuia să câştige de fiecare 
dată. 

— Două lucruri, spuse Perez. 

— Grozav, spuse Taylor, dând din cap ca să-şi arate 
entuziasmul. Grozav. 

— Am găsit un martor care crede că a văzut victima 
coborând dintr-o maşină. L-am pus pe Sandy să-l identifice 
pe şofer. Aceeaşi femeie susţine că masca de plastic de pe 
faţa victimei s-ar putea să fi fost cumpărată săptămâna 
trecută la ceaiul de duminică din Middleton. 

— Ceaiul de duminică? 

Perez se gândi cum să-i explice. 

— Cred că ar fi echivalentul unei petreceri câmpeneşti la 
englezi. 

— Nu prea am avut aşa ceva în Liverpool. 

Taylor nu ştia unde se simţea mai străin - la sute de 
kilometri distanţă de civilizaţie, înconjurat de ape, sau într- 
un sătuc englezesc cu vicari, fete bătrâne pe biciclete şi 
iazuri cu rațe. Se gândi că, de fapt, nicăieri nu se simţea 
acasă. Poate că ar fi trebuit doar să meargă înapoi în 
Merseyside. Doar pentru un weekend prelungit. Să vadă 
cum se simte. Încă nu era sigur dacă să înceapă măcar să 
se gândească să se stabilească altundeva. 

— Cum vrei să procedezi azi? întrebă. 

Era nevoit să întrebe. Indiferent de cum se simţea în 
calitate de şef, aici Perez avea să dicteze mereu. Era 
teritoriul lui. Pe lângă asta, lui Taylor deja nu-i mai păsa cu 
cine vorbeau mai întâi, voia doar să acţioneze. 

Perez ezită, iar Taylor, neputând să se abţină, hotări în 
locul lui. 

— Hai să mergem să-i facem o vizită artistei. Bella 
Sinclair. 

Analizând tot ce auzise până atunci, Taylor o aşezase în 
miezul cazului, o vedea ca pe un păianjen gras care stă în 

mijlocul pânzei. Victima fusese la petrecerea ei înainte să 
moară. Făcuse un fel de campanie ca să convingă lumea să 
nu mai participe la vernisaj. Lui Taylor nu-i venea să 
creadă că Bella nu-l cunoştea pe individ. 

Se uită la Perez, aşteptând un răspuns. Putea măcar să-l 
aprobe. Asta aştepta de la propria echipă. Bună idee, şefu'. 
Apoi se gândi că, de fapt, nu avea cum să ştie cu adevărat 
la ce se gândeşte Perez. Într-un final, bărbatul din 
Shetland se uită la ceas şi zâmbi. 

_ — De ce nu? spuse. Trebuie să se fi trezit cam pe acum. 
Încă vreo oră şi am putea vorbi chiar şi cu băiatul. 

Dacă ar fi fost singur, Taylor ar fi luat maşina numai ca 
să ajungă acolo mai repede, însă Perez începu să meargă 
pe jos, aşa că îl urmă. Jimmy începu să-i explice lucrurile 
din mers. 

— Aici sunt poşta şi magazinul. Aggie Williamson învârte 
lucrurile pe aici. O chema Watt înainte să se mărite şi a 
crescut în Biddista. Fiul ei, Martin, lucra la Herring House 
în seara petrecerii. Soţia lui, Dawn, e cea care crede că a 
văzut victima coborând dintr-o maşină. 

Taylor asculta cu interes, încercând să-şi fixeze în minte 
detaliile. Erau genul de lucruri pe care trebuia sa le 
analizeze dacă voia să aibă vreo şansă să înţeleagă ce se 
petrece. Avea să-şi ia notite mai târziu, însă dacă se 
concentra să reţină detaliile reuşea să-i vizualizeze mai 
bine pe toţi cei implicaţi. Trebuia să-i înţeleagă pe oamenii 
aceia mai bine decât pe proprii prieteni şi propriile rude. 
Trebuiau să devină parte din viaţa lui. Perez avea avantajul 
că îi cunoştea deja. 

Jimmy îşi continuă comentariile. 

— Casa din capăt a fost închiriată de un scriitor englez 
numit Wilding. Peter Wilding. Şi el a venit la petrecere. Am 
vorbit cu el. Susţine că n-a văzut şi n-a auzit nimic, deşi 
pare să-şi petreacă mare parte din viaţă holbându-se pe 
geam. 

Perez tăcu. 

— Nu-l crezi? întrebă Taylor. 

— Nu ştiu ce să zic. Pare puţin ciudat. Poate că-mi 

displace ca om. E puţin cam apucat. 

— Ce scrie? 

— Zice că fantasy. 

— Deci poveşti. Chestii inventate. 

Taylor nu înţelesese niciodată beletristica. Citea numai 
cărţi de istorie sau biografii. Voia să simtă că învaţă ceva. 
Că nu era doar o pierdere de vreme. În timp ce trecea pe 
lângă casă, îşi ridică privirea spre fereastră şi văzu bustul 
şi faţa unui bărbat. Individul, brunet şi arătos dacă îţi 
plăcea genul subţire şi nevricos, stătea la biroul care 
dădea înspre geam, însă nu se uita afară. Părea pierdut în 
gânduri. Taylor îşi dădu seama că nu-i observase. Nu era 
tocmai un martor ideal, după câte se părea. Se întrebă 
dacă şi lui Perez îi trecuse prin minte acelaşi lucru şi se 
uită la el pe furiş ca să-i observe reacţia. Însă Perez se uita 
în cealaltă parte, către mare. 

— Aia e barca lui Kenny Thomson, spuse. O să putem 
vorbi cu el doar mai târziu. 


Taylor fu impresionat de locuinţa Bellei Sinclair. Încerca 
să nu fie afectat de bogăţia şi luxul afişate, îşi spunea că le 
urăşte, dar în adâncul sufletului era invidios. Şi-ar fi dorit 
locul acela, priveliştea aceea. Uneori se pomenea că se 
uită la televizor la emisiuni despre case. Nu dintre cele 
jenante, făcute de mântuială, cu decoruri de prost gust şi 
improvizații, cu mobilă artizanală care era evident că avea 
să reziste doar câteva zile. Îi plăceau emisiunile despre 
proiecte mari, despre chateaux-urile din Franţa care erau 
recondiţionate cu dragoste, morile de vânt şi depozitele 
care erau transformate în locuinţe deosebite. Dacă avea să 
se întoarcă vreodată în Liverpool, şi-ar fi dorit o casă cu 
terasă în apropierea unei catedrale. Cândva, acele străzi 
fuseseră scena tulburărilor din Toxteth?, dar chiar şi pe 
atunci fusese impresionat de eleganța lor. 


4 Toxteth este o zonă a oraşului Liverpool, Anglia. Din punct de vedere 
istoric, în Lancashire, acum în Merseyside. Toxteth este situat la sud 
de centrul oraşului; Toxteth este înconjurat de centrul oraşului 
Liverpool, Edge Hill, The Dingle şi Aigburth (n.red.). 

Perez apăsă butonul soneriei şi aşteptară să fie primiţi. 
Stătea cu mâinile în buzunare, puţin cocoşat. Taylor îşi 
îndreptă spatele fără să vrea. Nu s-ar fi mirat să fie primit 
de cine ştie ce valet, însă îşi dădu seama imediat că 
persoana care deschise uşa era proprietara. Hainele i se 
potriveau cu ocupaţia. 

— Jimmy, spuse Bella. Ce mai vrei acum? Tocmai voiam 
să încep să lucrez. 

Purta blugi şi o bluză evazată, albastră, stropită cu 
vopsea. La gât avea un colier gros de argint şi cercei 
asortaţi. 

Perez nu răspunse în mod direct. Taylor îşi dădu seama 
că Perez nu o plăcea, însă nu ştia exact cum de simţise 
antipatia. In orice caz, era politicos. 

— Acesta e Roy Taylor, din echipa de poliţie din 
Inverness, spuse Perez. El conduce ancheta. 

Bella se uită la Taylor, măsurându-l din priviri. Se holba 
la el aşa cum se uită copiii la oamenii foarte graşi, sau la 
cei diformi, cu acea privire sinceră şi totodată curioasă. 

— Haideţi sus, în atelier. Putem să vorbim cât mă 
pregătesc de lucru. 

Merseră într-unul dintre dormitoarele din colţ, nu într- 
un loc mare şi gol, aşa cum şi-l imaginase Taylor, ci mai 
degrabă aglomerat. Existau două ferestre, una către nord, 
spre deal, iar cealaltă spre apus, către mare. Mai era şi un 
scrin victorian înalt care ajungea până aproape de tavan. 
Unul dintre sertarele de jos era pe jumătate deschis şi se 
vedea că e plin cu hârtie albă. Un şevalet nefolosit stătea 
sprijinit de perete. Pe un altul era o chiuvetă de inox care 
părea să fi fost instalată recent. Deşi se dădea în spectacol 
cu pregătirile pentru muncă, Taylor se gândi că nu părea 
entuziasmată. Voia să-i impresioneze, să le arate cât de 
preţios îi e timpul, dar în realitate abia aştepta să afle de 
ce erau acolo. 

— Ceva noutăţi? întrebă Bella. Ştim măcar cine era 
săracul om? 

Ín toată camera, singurul loc unde puteau sta jos era un 
scaun de Shetland, făcut din lemn adus de ape, şi cu un fel 

de sertar grosolan sub şezut. Pe scaun dormea încolăcită o 
pisică alb cu negru. Rămaseră cu toţii în picioare, 
conversaţia devenind stânjenitoare, pe fugă, de parcă s-ar 
fi întâlnit în mijlocul străzii şi se îndreptau în direcţii 
diferite. 

— Credem că a fost implicat în distribuirea fluturaşilor 
despre anularea expoziţiei, spuse Taylor. 

— Pare ciudat pentru un străin. 

Bella se uită la el cu aceeaşi privire curioasă. 

— Deja i-am explicat lui Jimmy că nu îl cunoşteam. 

— Atunci de ce ar fi făcut-o? insistă Taylor. Mie mi se 
pare că aveaţi ceva de împărţit. 

— Dacă avea ceva de împărţit cu cineva, mă îndoiesc că 
eram eu. 

— La ce vă referiţi? 

— Nu era doar expoziţia mea, ci un proiect la comun. 
Lucram cu o artistă nouă - Fran Hunter. 

Taylor observă că nu se uitase la Perez. Era ceva 
calculat. 

Bella continuă. 

— Fran e englezoaică. Se pare că străinul era englez. E 
mai probabil ca ea să-l cunoască. 

Perez interveni. 

— Fran a spus că l-ar cunoaşte pe bărbat? 

— Nu cred că l-a observat. Părea să fie ocupată să 
discute cu Peter Wilding. 

Tăcere. Taylor nu pricepea ce o provocase. Ce-i 
ascundea, oare, Perez? 

— E Roddy prin preajmă? întrebă Perez. Cred că 
inspectorul-şef Taylor ar dori să vorbească şi cu el. 

— Roddy pleacă azi. A fost doar în vizită. Săptămâna 
viitoare pleacă în Australia. 

— Iţi va fi dor de el. 

Taylor nu-şi dădu seama dacă Perez vorbea serios. Părea 
s-o ia peste picior. Însă Bella răspunse fără să ezite: 

— Aşa e. Şi nu ştiu când se întoarce. De fiecare dată 
când pleacă stă tot mai puţin pe aici. Poate că îi vine mai 
uşor să fie shetlandez când nu e în insule. 

— Unde îl putem găsi? întrebă Perez. 

— Îşi strângea lucrurile, dar cred că l-am auzit ieşind. 

Bella făcu o pauză. 

— S-ar putea să-l găsiţi la cimitir. Se mai duce uneori 
acolo, de obicei înainte să plece, ca să-şi ia rămas-bun de 
la tatăl lui. 

Capitolul 22 


Roddy Sinclair era exact unde îi îndrumase Bella. 
Cimitirul era un loc mohorât şi Taylor îşi zise că nu ar fi 
vrut să sfârşească acolo, chiar lângă mare, plin de apă 
sărată şi ciugulit de păsări. Cele mai multe pietre funerare 
erau foarte vechi şi măcinate de vreme, se gândi Taylor, ca 
nişte dinţi stricaţi. Roddy se îndepărtase de morminte şi 
stătea pe zidul scund, de piatră, privind către mare. Purta 
un hanorac galben-deschis, cu model pe spate, care părea 
scos de pe coperta unui album. Taylor îi recunoscu pe dată 
rânjetul şi părul ciufulit. Oare cum era să fii recunoscut pe 
oriunde mergeai? 

Pe plaja din nord, un tânăr se juca cu o fetiţă, ţinând-o 
de ambele mâini şi legănând-o. Erau departe, însă îi 
auzeau râsetele. Perez mormăi, spunându-i lui Taylor că 
acela era Martin Williamson, bucătarul de la Herring 
House, iar pentru o clipă Taylor îşi pierdu concentrarea. 
Încă un suspect. Încă o viaţă de explorat. Roddy nu păru să 
le audă conversaţia. Era pierdut în amintiri. Se uită la ei 
doar când vorbi Taylor. 

— Scuză-mă că te deranjez. N 

Taylor ştia că era mai bine să fie împăciuitor. Il văzuse 
pe Roddy Sinclair pentru prima oară la o emisiune TV. 
Butona, căutând un meci de fotbal, şi tocmai voia să dea 
mai departe, când ceva din conversatie îi atrăsese atenţia. 
Băiatul avea un mod de a vorbi de parcă s-ar fi confesat. 
După vreo două luni îl văzuse din nou la televizor. 
Documentarul. Taylor şi-ar fi dorit să fie faimos. Numai 
gândul la o asemenea atenţie, la micile plăceri şi la lux, i 
se părea foarte incitant. Şi, deşi nu voia, se simţea atras de 
oamenii faimoşi. 

— Acesta e inspectorul-şef Taylor, spuse Perez. Conduce 
ancheta legată de bărbatul ucis la ponton. Nu cred că îţi 
vom răpi mult timp. 

— Nicio problemă. 

Tânărul zâmbi. Lui Taylor i se părea că era doar un 

băiat, mult mai mic decât arăta buletinul. Un băiat care 
încă merge la şcoală, prea tânăr să bea sau să conducă. 
Poate că asta făcea parte din farmecul lui, poate ăsta era 
motivul pentru care oamenii îi cumpărau CD-urile. 

— Uneori vin aici ca să vorbesc cu taică-miu. Sunt ţicnit, 
nu-i aşa? 

— Aţi fost apropiaţi? 

— Da, am fost. Eram singur la părinţi. Probabil că de 
asta. Apoi el a fost bolnav multă vreme. Nu mai putea să 
meargă la muncă, aşa că stătea pe acasă mai mult timp 
decât mama. Îmi citea o grămadă. Cântam împreună. 

— Unde lucra? 

— A fost inginer. A lucrat pentru una dintre companiile 
petroliere. Călătorise ceva înainte să se întoarcă în 
Shetland. În mare parte prin Orientul Mijlociu. Medicii 
erau de părere că de asta a făcut cancer la piele. Avea un 
ten foarte deschis. Când i-au pus diagnosticul, cancerul 
deja se răspândise. O vreme a părut să se simtă mai bine, 
ca întotdeauna, şi totul părea o vacanţă foarte lungă. Apoi 
a slăbit foarte mult. Însă am reuşit să cântăm împreună 
până aproape de sfârşit. 

Taylor îşi dorea să fi putut spune acelaşi lucru despre 
tatăl lui, să aibă amintiri plăcute despre lucrurile făcute 
împreună. Privi din nou către cei doi de pe plajă. Mareea 
era joasă iar nisipul neted. Bărbatul meşterise un zmeu în 
formă de cutie şi tocmai îl ridica în aer. Priviră cum îi dă 
fetiţei sfoara, apoi se aşază în spatele ei, ajutând-o să-l 
controleze. 

— Martin e un tată grozav, spuse Roddy. Îmi doresc să 
fiu şi eu la fel, când va veni momentul. 

Lui Taylor îi veni brusc în minte imaginea unei actriţe 
dintr-o telenovelă, cu picioarele până la gât. Nu existau 
cumva zvonuri că Roddy se vedea cu ea, poate chiar că 
urma s-o ceară de nevastă? Văzuse o poză într-un tabloid 
pe care îl cumpărase din aeroportul din Aberdeen în timp 
ce aştepta să se disipeze ceața. Cei doi, morţi de beti, 
ieşind dintr-un club. Nu prea reuşi să şi-i imagineze în 
Shetland, făcând pe familiştii pe o plajă bătută de vânturi. 

Probabil că Roddy se gândea la acelaşi lucru. 

— Nu că mi-aş dori o relaţie stabilă prea curând. Tata a 
murit de tânăr. Dacă păţesc la fel, vreau să pot spune că 
măcar mi-am trăit viaţa. 

Roddy se opri o clipă. 

— Mă bucur că tata e înmormântat aici. Mereu mi s-a 
părut că Biddista e casa mea, mai mult chiar decât 
Lerwick. 

— Ţi-ai petrecut multă vreme pe aici chiar şi înainte să 
locuieşti cu Bella? 

Perez pusese întrebarea în maniera lui ezitantă, de 
parcă nu voia să se bage în treburile altora, însă era atât 
de curios încât îşi învinsese şovăiala. Taylor fu puţin 
deranjat de întrerupere. El era cel care punea întrebările. 

— Da. Nu am fost niciodată un copil prea cuminte. Eram 
hiperactiv. Nu dormeam prea mult. Probabil că nu era 
ideal pentru mama, care trebuia să-l îngrijească şi pe tata. 
Aşa că veneam aici să stau cu Bella la final de săptămână 
şi în vacanțe. Îmi plăcea la nebunie. Mereu se petrecea 
câte ceva. Venea lume. Artişti. Muzicieni. Poate că de asta 
am devenit dependent de petreceri. lar eu eram în centrul 
atenţiei, mereu mă răsfăţau. [in minte că venise odată un 
tip care era un magician excelent. A făcut un întreg 
spectacol numai pentru mine - toate numerele, iepuri din 
pălărie, trucuri cu cărţi de joc... Ulterior m-am prins că era 
mai mult de dragul Bellei decât de al meu - cu toţii voiau 
să-i facă pe plac - dar la momentul respectiv a fost bestial. 
Aici găseam o libertate pe care n-o aveam dincolo. Bella nu 
era prea strictă când venea vorba de ora de culcare sau de 
ora mesei şi mă lăsa să umblu pe unde voiam. 

— O viaţă obişnuită ar fi fost grea după aşa o experienţă, 
spuse Perez. 

— Da. Cred că mi-am tot petrecut timpul încercând să 
recreez atmosfera magică de atunci. 

Roddy afişă un zâmbet plin de autoironie. 

— Nu prea reuşesc să regăsesc acele vremuri. 

— Bella a avut vreo relaţie stabilă cu vreuna dintre 
persoanele care veneau la ea? 

— Cu siguranţă n-a fost nimic serios. Bănuiesc că se 
culca cu unii dintre ei, da' eu n-aveam habar de asta. 

— Te vezi cu mama ta des? întrebă Perez. 

— Ne înţelegem cât de cât acum. Am fost foarte dur cu 
ea când eram mai mic. Bănuiesc că din cauza durerii. Nu 
înţelegeam cum de putea să fie cu alt bărbat. Lucrurile nu 
sunt tocmai roz între mine şi noul ei soţ, dar reuşim să fim 
politicoşi de dragul ei. 

— Credem că englezul care a murit, spuse Taylor, e 
persoana care a încercat să strice vernisajul mătuşii tale. 
Ai vreo idee de ce ar fi vrut să facă aşa ceva? 

— De ce ar vrea oricine să facă aşa ceva? 

— Mătugşa ta n-a supărat pe nimeni? 

— Le-a dat cu flit multora, spuse Roddy. Bella a 
reprezentat mereu o atracţie pentru bărbaţi. După cum 
spuneam, când eram mic, era plin în Biddista de indivizi 
care aveau impresia că Bella era iubirea vieţii lor. De la 
studenţi plini de coşuri până la bătrâni intelectuali 
onorabili. Era foarte haios pentru un copil să vadă toate 
astea. Nimic nu e mai amuzant decât să vezi cum se fac de 
râs adulţii. Chiar şi acum mai atrage bărbaţi. Se simte 
flatată de atenţia lor. Uneori am impresia că e cam 
singură, dar nu o văd să se aşeze vreodată la casa ei. 

— A exista vreun admirator mai recent? 

— Nu, din câte ştiu eu. Dar n-am mai trecut pe-aici de 
ceva vreme. Poate că nu sunt la curent. 

— Nu a menţionat pe nimeni? 

— Faptul că era urmărită de un englezoi chel predispus 
să bocească în public? Nu, inspectore. lar dacă aşa ar fi 
stat lucrurile, n-ar fi fost nevoită să-l ucidă ca să scape de 
el. E o femeie care se impune. Lucrurile se fac după voia 
ei, fără să recurgă la violenţă. 

Pe coastă, vântul începu să bată deodată din altă 
direcţie, fiindcă zmeul se zvârcoli şi căzu în nisip. Fetiţa 
dădu drumul aţei şi fugi după zmeu, cu braţele deschise, 
imitând mişcarea de zigzag a acestuia când se prăbuşise. 
Kenny Thomson se apropie cu barca de mal. 

Roddy reluă conversaţia. 

— Dacă scena de la petrecere a fost o mişcare care se 
voia păguboasă pentru Bella, nu prea a izbutit, nu credeţi? 
Englezul nu a reuşit să strice mare lucru. Toţi prietenii 
mătuşii, veniţi din Londra, au fost acolo şi îşi vor scrie 
recenziile. Tablourile se vor întoarce la galerii. A fost doar 
un gest jalnic. Un mare fâs. 

Roddy zâmbi din nou. 

— Inspectorul Perez m-a bănuit că eu aş fi în spatele 
fluturaşilor care anunțau anularea vernisajului, dar, dacă 
aş fi vrut s-o sabotez, m-aş fi descurcat mult mai bine. 

— Mătuşa ta ne-a spus că plănuieşti să pleci din 
Shetland. 

— Intenţionasem să iau feribotul diseară, dar nu cred că 
o să mai am timp. Nu cred că reuşesc să mă mobilizez. 
Începusem să-mi strâng lucrurile, dar deodată totul a 
părut o bătaie de cap prea mare, aşa că am venit aici. 
Poate că o să plec totuşi. Prefer să merg cu feribotul. 
Altminteri, voi lua avionul mâine la prima oră. Asta ar 
însemna să mai petrec o seară aici. Aşa o să-mi pot lua 
rămas bun cum se cuvine de la toată lumea. 

— Trebuie să mergi în sud dintr-un motiv urgent? 

— Mereu e vorba de muncă, fireşte, dar cred că mai 
mult contează faptul că nu mă ţine nimic aici. 

Taylor se gândi că băiatul vorbea ca un bătrân blazat şi 
plictisit de viaţă. Roddy se sprijini de zid şi se uită la cei 
doi bărbaţi, aşteptând şi alte întrebări. Lui Taylor nu-i mai 
veni nimic în minte. 

— Dacă asta e tot, spuse Roddy, merg să-mi fac 
bagajele. 

Fără să aştepte un răspuns, trecu printr-o gaură din zid 
şi fugi în jos, pe dealul plin de iarbă, către plajă. Il 
urmăriră cum aleargă de-a lungul malului, până ajunse la 
cei doi Williamson. O ridică pe fetiţă pe umeri şi porniră 
împreună către case. 

Taylor se întoarse şi îl văzu pe Perez stând lângă unul 
dintre morminte. 

— Aici. Aici e înmormântat tatăl lui. 

Piatra funerară părea mai puţin roasă de timp decât 

celelalte. Cuvintele păreau să fie recent scrise, erau uşor 
de citit. 


CU DRAGOSTE, ÎN MEMORIA LUI ALEXANDER IAN 
SINCLAIR, 
PLECAT PREA DEVREME DINTRE NOI 


Taylor se gândi că ar fi putut spune acelaşi lucru despre 


englezul care zăcea pe masa de la morgă. Însă pe el părea 
că încă nu-l plânge nimeni. 

Capitolul 23 


Perez nu era prea sigur ce să creadă legat de 
conversaţia cu Roddy Sinclair. Într-un fel, îi lăsase 
impresia că ar fi vorbit cu un infractor, genul acela de 
răufăcător care fusese interogat de atâtea ori de poliţie 
încât ştia toate regulile jocului. Roddy îşi petrecuse viaţa 
făcând slalom printre întrebările indiscrete ale presei. Ştia 
ce impresie voia să lase şi mergea pe firul respectiv. Fran 
spusese că îl întâlnise de câteva ori pe artist, însă avea 
impresia că nu-l ştie mai deloc. Poate că şi el fusese luat de 
val, pierzându-şi din vedere identitatea reală. Perez îşi dori 
ca Taylor să nu fi fost prezent la cimitir. I se păruse că 
băiatul voia să zică anumite lucruri, dar se răzgândise din 
cauza stilului lipsit de tact al lui Taylor. 

— O să discut cu Edith Thomson, spuse Perez. 

Erau pe drum acum, se întorceau la ponton şi maşini. 

— E soţia lui Kenny. Nu a fost la petrecerea de la 
Herring House, însă a fost acasă în acea seară. Poate a 
văzut ceva. Pe lângă asta, o cunoaşte pe Bella de ani de 
zile. 

— Nu ea e cea care lucrează la azilul de bătrâni? 

— Centrul de îngrijire, îl corectă Perez. M-am gândit că 
dau de ea acolo. Vrei să mă însoţeşti? 

— Ar avea mai mult sens să ne despărţim, spuse Taylor. 
Eu o să mai rămân pe aici, să mai aflu câte ceva. Poate 
vorbesc şi cu Martin Williamson. : 

Perez simţi nesiguranța din refuzul celuilalt. Işi dădu 
seama că Taylor nu voia să ia contact cu cei bătrâni şi 
betegi. Prefera să nu i se amintească de faptul că viaţa era 
trecătoare. Perez se bucură de ocazia de a vorbi cu Edith 
de unul singur. O mai întâlnise de vreo două ori alături de 
Kenny şi i se păruse o femeie mândră şi demnă. Erau şanse 
mari ca nici ea să nu percuteze la abordarea lui Taylor. 

Centrul de îngrijire era construit în scopuri strict 
practice, fiind o clădire modernă, joasă, cu geamuri lungi, 
care ofereau o privelişte până la golf şi mai departe către 

mare. Un microbuz dotat pentru pasageri cu dizabilităţi 
era parcat afară, lângă maşinile personalului. Perez intră 
şi fu cuprins de un val de căldură şi de mirosul tipic de 
dezinfectant şi lac de parchet. În spatele acestora mai 
simţea şi o aromă surprinzător de apetisantă de mâncare 
gătită. Era abia unsprezece şi jumătate, însă sala de mese 
era pregătită pentru prânz şi o femeie într-o salopetă de 
nailon turna apă în nişte pahare de plastic viu colorate. Se 
uită la el şi îi zâmbi. Pe cealaltă parte a uşii principale 
observă salonul cu geamuri înalte. Locatarii stăteau pe 
nişte scaune cu spătar înalt. Unii dintre ei păreau să fi 
adormit. Alţi trei jucau cărţi. Lui Perez i se păru că-l 
recunoaşte pe Willy Jamieson, cel care locuise cândva în 
actuala locuinţă din Biddista a lui Peter Wilding, şi îi făcu 
semn cu mâna, însă bătrânul doar se holbă la el. 

— Vă pot ajuta? 

Edith Thomson apăruse în spatele lui. Purta pantaloni 
negri şi o bluză albastră de bumbac şi părea foarte 
îngrijită, având o atitudine profesională. Îşi dădu seama că 
ea nu-l recunoscuse. Avea un ton politicos, dar distant. 
Perez întinse mâna. 

— Jimmy Perez. Anchetez crima din Biddista. 

— Fireşte. Jimmy. 

Acum că Edith îşi dăduse seama cu cine vorbea, se 
relaxă puţin. Nu era o vizită legată de locul de muncă. Iar 
el nu era vreo rudă sau vreun asistent social. 

— Prin urmare s-a stabilit că e o crimă? 

— O tratăm ca pe o moarte suspectă. 

— Bietul Kenny, spuse Edith. A fost atât de tulburat 
când a văzut cadavrul. lar pe urmă i-a intrat în cap ideea 
că ar putea fi Lawrence. 

Din câte se părea nu împărtăşea temerile soţului. Perez 
îşi dădu seama că avea să-i răspundă la întrebări în mod 
direct şi exact, însă lui nu i se păruse vreodată că 
abordarea directă era foarte folositoare. Oamenii 
dezvăluiau mult mai multe dacă începeau să vorbească din 
proprie iniţiativă. Abia atunci putea Perez să-şi dea seama 
care erau subiectele care-i frământau şi care erau cele pe 

care voiau să le evite. 

— Pare un loc de muncă foarte interesant, spuse Perez. 
Oamenii ăştia au multe poveşti. 

— Încercăm să le consemnăm. Păstrăm casetele cu 
înregistrări într-un muzeu. Pe aici viaţa se schimbă foarte 
repede. 

— Cel de-acolo e Willy, nu? Cândva ne salutam, când 
locuia în Biddista şi lucra la drumuri, dar nu cred că m-a 
recunoscut. 

— Când nu se simte bine nu mai recunoaşte pe nimeni, 
spuse Edith. Şi el are o mulţime de poveşti, dar uneori e o 
zăpăceală totală. Nu reuşim să le punem cap la cap şi 
ajunge să se supere foarte tare. Are Alzheimer. A avansat 
foarte repede. E păcat. Mereu a fost un bărbat vioi şi, 
chiar şi când s-a mutat la centru, la început s-a descurcat 
de unul singur. 

— Aş putea vorbi cu el mai încolo? 

— Fireşte, spuse Edith. S-ar bucura să aibă parte de 
companie. 

— Inainte de asta, vreau doar să-ţi pun câteva întrebări. 

— Sigur că da. Vino în biroul meu. Vrei o cafea? 

Incăperea era la fel de ordonată şi de pusă la punct ca şi 
ea. Înăuntru se găsea un birou din lemn de fag, simplu şi 
neaglomerat, pe care se afla un calculator, şi un dulap 
înalt pentru dosare. Pe perete era un planner însemnat cu 
steluțe colorate. Perez se întrebă cum se înţelegea cu 
Kenny. Oare el ura faptul că ea avea o carieră, că-şi 
petrecea zile întregi departe de fermă? Probabil că Edith 
câştiga mai mult decât soţul ei. Oare încerca să-i facă şi lui 
programul la fel cum proceda cu personalul din subordine? 
Pe o masă mică dintr-un colţ se afla o cafetieră, un aparat 
Pyrex pe jumătate plin. li turnă o cană. 

— Povesteşte-mi ce s-a întâmplat în seara în care a murit 
bărbatul. 

— Nu ştiu exact când a fost asta. Chiar înainte să dea 
Kenny de el? 

— Bănuim că e vorba de seara în care a avut loc 
petrecerea de la Herring House. Dacă nu s-a întâmplat în 

seara respectivă, probabil că a doua zi, dimineaţa 
devreme. 

— N-am ce să-ţi spun. Nu te pot ajuta. N-am mers la 
petrecere. 

Stătea după birou, cu mâinile în poală; nu se punea de-a 
curmezişul, era interesată, însă îi lipsea animarea pe care 
o simțeau cei mai mulţi oameni când venea vorba despre o 
anchetă. 

— Totuşi, malul se vede bine de acasă de la voi. Poate ai 
văzut cum pleca cineva de la petrecere? 

— Eram în grădină, spuse Edith. In fiecare an am 
impresia că o să cultiv o grămadă de legume, apoi bate un 
vânt din vest, iar sarea le strică pe toate. Totuşi, rămân 
optimistă, plivesc buruienile şi ud straturile. De acolo nu 
se vede înspre Herring House. Ulterior a trebuit să mă 
ocup de câteva chestiuni cu care rămăsesem în urmă. Am 
un birou într-unul dintre dormitoare. Dacă aş rezolva toată 
hârţogăraia când sunt aici, n-aş mai avea pic de timp să 
stau cu persoanele internate. Biroul se află în spatele 
casei. De acolo nu prea vezi decât dealul. 

— Lui Kenny i s-a părut că a văzut pe cineva alergând pe 
drum către conac. 

— Atunci aşa trebuie să fie. Nu e genul care să aibă 
vedenii. Şi se afla pe deal. Trebuie să fi văzut bine de 
acolo. 

— De ce crezi că Lawrence a plecat de acasă aşa brusc? 

Schimbarea  neaşteptată a subiectului o luă prin 
surprindere. 

Edith se încruntă puţin. 

— Kenny a spus că bărbatul mort n-are cum să fie 
Lawrence. 

— Ştiu asta. Dar tot mă interesează subiectul. Pare 
foarte dramatic să pleci aşa, deodată, iar pe urmă să nu 
mai dai niciun semn. 

— Se pricepea de minune la drame. Marele gest. Pe de 
altă parte, după ce trece o bucată de vreme, cred că e greu 
să te întorci. Te simţi ca un neghiob. 

— Ai idee de ce a plecat? 

— Kenny crede că Bella a fost motivul, spuse Edith, 
încruntându-se. Bănuiesc că s-ar putea să aibă dreptate. 
Dar, oricum, nu a fost niciodată prea stabil psihic. Ai avut 
ocazia să-l cunoşti? 

Perez clătină din cap. 

— Nu, din câte îmi aduc aminte. Lawrence şi Bella erau 
împreună? 

— Nu sunt sigură. Ea a fost mereu o femeie atrăgătoare. 
Puțin cam încăpăţânată, însă bărbaţilor nu părea să le 
pese. Poate că Lawrence îşi făcea speranţe, iar Bella l-a 
dus de nas. Îi plăcea la nebunie să aibă admiratori. 

Edith făcu o pauză, după care se uită la Perez rânjind. 

— Cred că încă are. 

Perez îi cântări vorbele. 

— Bella are vreun admirator în clipa de faţă? 

Edith dădu din umeri. 

— De unde să ştiu eu? E la alt nivel faţă de noi, restul. 

— Trebuie să fi auzit ceva, totuşi. 

Perez era destul de sigur de asta. Deşi Bella nu mai lua 
parte la viaţa socială din Biddista, reprezenta oricum un 
subiect de discuţie. Chiar dacă Edith era mai presus de 
bârfă, cu siguranţă că auzea poveştile de la personalul 
centrului de îngrijire, de la cei internaţi acolo sau de la 
rudele lor. 

— Se tot vorbea despre ea şi scriitorul ăla. Peter 
Wilding. Se spune că a venit după ea aici. Că ar fi închiriat 
vechea casă a lui Willy numai ca să stea aproape de ea. 

Edith se uită din nou la el ca să-i observe reacţia, apoi 
continuă. 

— Mi se pare puţin cam sinistru. Nu mi-aş dori ca un 
străin să mă urmărească. 

— Ai aflat şi părerea ei? 

— Probabil că îi place ideea că a depus atâta efort, spuse 
Edith. 

Căzu o clipă pe gânduri. 

— Nu cred că Bella s-ar descurca într-o relaţie ca lumea. 
S-ar suprapune cu lucrul cel mai important pentru ea. 

— Care ar fi ăla? 

Edith zâmbi răutăcios. 

— Bella Sinclair. Arta ei. Reputația ei. 

— Roddy unde intră în ecuaţie? 

— O face să aibă o părere bună despre ea. Şi nu îi strică 
deloc reputaţia. 

— Nu-ţi place de el? 

— Răspunsul e relevant pentru anchetă? 

— Probabil că nu. Dar sunt interesat de opinia ta. 

— I s-a aşternut totul la picioare. E arătos, talentat, a 
primit bani. Nu cred că e bine pentru un tânăr. A făcut 
paradă în faţa copiilor noştri. Sau poate că sunt doar 
invidioasă. Eu şi Kenny am fost nevoiţi să muncim pentru 
tot ce avem. 

— Kenny mi-a spus că Roddy s-a văzut cu fiica voastră 
de vreo două ori. 

— Roddy mereu trebuie să se vadă cu cineva. E la fel ca 
Lawrence la capitolul ăsta. A dat de cineva care arăta mai 
bine, iar apoi a dat-o pe ea la o parte. Asta m-a deranjat. 

— Şi-a pierdut tatăl când era mic. Şi, într-un fel, şi-a 
pierdut şi mama. 

Se simte singur, gândi Perez. Toată lumea îl vede drept 
junele-prim, însă nu are niciun prieten adevărat. 

Edith îi cântări vorbele. 

— Aşa e. Nu l-am cunoscut pe Alec prea bine. Deja 
plecase din Biddista atunci când m-am căsătorit cu Kenny. 
Dar ai dreptate. Poate că n-ar trebui să-l judec aşa aspru 
pe Roddy. 

— Îşi petrecea multă vreme prin Biddista când tatăl lui 
era bolnav. Trebuie să fi fost cam de aceeaşi vârstă cu 
copiii voştri. Spui că se dădea mare. Se cunoşteau bine 
când erau mai mici? Chiar şi înainte să se vadă cu fiica 
voastră? 

— Uneori venea pe la fermă ca să se joace. Nu-mi plăcea 
când cei doi ai mei mergeau la conac. Nu voiam să se 
molipsească de apucăturile lui necumpătate şi, deseori, 
Bella chema oaspeţi nepotriviţi. Uneori, Willy îi lua pe toţi 
trei cu barca. 

Edith făcu o pauză. 

— Toţi copiii îl plăceau pe Willy. Era ca un magnet. După 
cum spuneam, mereu avea ceva de povestit. Niciodată n-a 
avut copii, dar îi plăcea să stea în preajma lor. I-a învăţat 
pe mulţi din Biddista cum să manevreze o barcă. L-a dus şi 
pe Kenny, pe când era doar un băieţel. Iar Lawrence s-a 
suit în barcă aproape înainte să poată merge. 

Din spatele uşii de la birou se auzea zgomot mişcare, de 
farfurii lovite şi tacâmuri. 

— E ora prânzului, spuse Edith. Evenimentul zilei. Unii 
dintre cei internaţi vin aici doar pentru mâncare. Vrei să 
iei masa cu noi, Jimmy? Măcar un castron cu supă. 

Perez se pomeni aşezat la masă cu Willy, o femeie care 
avea sindromul Down, pe nume Greta, şi Edith. Willy parcă 
era îmbrăcat cu nişte haine alese de altcineva. În ciuda 
căldurii de la centru, purta un jerseu gros pe deasupra 
unei cămăşi din tartan. Se răsese în ziua respectivă, dar nu 
prea bine. Părul încă îi mai era brunet pe alocuri, iar firele 
erau groase şi creţe. 

— Unde stai acum, Willy? întrebă Perez. 

Willy se uită la el, cu lingura ridicată, şi gura 
întredeschisă. 

— Sunt un bărbat din Biddista. 

— Dar nu mai locuieşti acolo, spuse Edith cu mărinimie. 
Acum stai în centrul de îngrijire din Middleton. 

Edith se întoarse către Jimmy. 

— Un asistent social îl consultă de două ori pe zi. 

Willy clipi şi duse lingura la gură. 

— Povesteşte-mi despre cum era pe vremuri în Biddista, 
spuse Perez. Aveai o barcă, nu-i aşa? 

— Mary Therese, spuse Willy bucuros, iar pe moment îi 
dispăru privirea goală, pierdută. O barcă bună. Mai mare 
ca a oricui altcuiva din Biddista. Uneori prindeam atâta 
peşte, că abia puteam să ridic captura. 

— Cu cine mergeai la pescuit? 

— Toţi voiau să meargă cu mine. Toţi băieţii. Kenny şi 
Lawrence Thomson. Alec Sinclair. La fel şi fetele. Bella 
Sinclair şi Aggie Watt. Aggie era, însă, tare timidă, şi toată 
lumea îşi bătea joc de ea. Bella era la fel de puternică în 

barcă precum un băiat. Nu se temea de nimic. 

Willy părea pierdut în reverie, iar Perez se gândi că îşi 
imagina nopţile de vară pe apă. Copiii care râdeau şi se 
ciondăneau fuseseră familia de care nu avusese parte. 

— Ai rămas în relaţii bune cu ei, nu-i aşa, Willy? Chiar şi 
după ce s-au făcut mai mari? 

Willy nu păru să-l audă. Rupse o bucată de pâine din 
chifla de pe farfurie şi o înmuie în zeamă. 

— Mai era şi Roddy Sinclair. Îi plăcea să pescuiască 
atunci când venea la conac. 

— Asta a fost mai târziu, spuse Edith. Roddy era mai mic 
decât Kenny şi Lawrence. N-ar fi avut cum să meargă la 
pescuit împreună. 

Willy încercă să se gândească la asta. Câteva picături de 
supă îi curseră din pâine pe jerseu. Edith se aplecă şi 
şterse pata cu un şerveţel. Willy scutură din cap, de parcă 
încerca să-şi alunge imaginile. 

— Ai avut vreodată prieteni englezi, Willy? întrebă 
Perez. 

Willy afişă deodată un zâmbet larg. 

— Îmi plăcea să ies pe mare cu englezii. Aduceau un coş 
plin cu mâncare şi doze de bere. Uneori, seara târziu, 
făceam un foc de tabără pe mal şi frigeam peşte şi mereu 
aveau la ei o sticlă de whisky. Îţi aduci aminte de asta, 
Edith, nu-i aşa? Vara aia când eu şi Lawrence i-am luat pe 
englezi la pescuit? 

— Îmi aduc aminte că lui Lawrence îi plăcea să tragă la 
măsea, spuse Edith. 

Willy rânji din nou. 

— Cum îi chema pe englezi? întrebă Perez. 

— Era de pomină, spuse Willy. De pomină. 

Incepu să mănânce din nou, cu mare poftă, iar Perez se 
gândi că probabil simţea gustul peştelui proaspăt prins în 
ziua aceea şi fript pe plajă la foc de lemne. 

Perez se întoarse către Edith. Nu voia să-l aducă pe 
Willy înapoi în prezent, să-l pună în faţa faptului că mânca 
plescăind şi juca toată ziua cărţi. 

— Ai idee la ce se referă? Erau englezi care vizitau 

Biddista în mod regulat? 

Edith dădu din cap că nu. 

— Willy obişnuia să-şi închirieze barca turiştilor, dar nu- 
mi aduc aminte de unii care să fi venit în mod regulat. 
Poate că se întâmpla înainte să fi ajuns eu acolo. 

Willy ieşi din reverie. 

— Englezul a venit să-mi pună întrebări chiar alaltăieri. 
Dar nu i-am spus nimic. 

— La care englez te referi? o întrebă Perez pe Edith. 

— E un scriitor pe care-l cheamă Wilding, care vânează 
poveştile din folclor. Îi trebuie pentru o carte pe care o 
scrie. La el cred că se referă. 

Perez şi-ar fi dorit să-şi poată petrece după-amiaza 
acolo, scăldându-se în lumina soarelui care se revărsa prin 
geamuri, ascultându-l pe Willy cum deapănă amintiri 
legate de pescuit şi de copiii din Biddista, dar ştia că nu 
avea nicio justificare pentru asta. Cum i-ar fi explicat lui 
Taylor că şi-a petrecut timpul astfel? Edith se ridică de la 
masă şi îl conduse până la uşă. 

— Mai treci pe-aici, spuse. Oricând. 

În timp ce era în maşină, mobilul prinse din nou semnal. 
Bipăi, afişând două apeluri nepreluate, ambele de la 
Sandy. Perez îl sună, auzind pe fundal zgomotul din 
camera de investigaţii. Sandy părea să aibă gura plină şi 
trecu puţin timp până când Perez înţelese ce încerca să-i 
spună. 

— L-am găsit pe tipul care l-a dus pe englez cu maşina. 
Îl cheamă Stuart Leask. Lucrează la biroul de la staţia 
NorthLink şi e acolo toată după-amiaza. 

Capitolul 24 


Fran lucra la o natură moartă care reprezenta nişte 
bucăţi de lemn aduse de ape şi un rest dintr-o plasă de 
pescuit pe care o găsise pe plajă. Era mai degrabă un 
exerciţiu decât un tablou pe care să-l vândă. Devenise 
obsedată de nevoia de a-şi îmbunătăţi desenul. Se gândea 
că nici măcar la facultatea de arte nu îi acordase destulă 
atenţie. 

Telefonul sună tocmai când făcuse o pauză şi pusese 
ceainicul să fiarbă. Se gândi că trebuia să fie Perez. Era 
iubitul ei, bărbatul la care se gândea de luni de zile. Însă 
când auzi accentul englez la telefon, simţi un fior de 
entuziasm vinovat. Îl căutase pe Wilding pe internet. Avea 
propriul website, pe care erau afişate recenziile cărţilor. 
Poate că nu era chiar de calibrul unui autor de bestsellers, 
însă era recunoscut ca fiind un autor interesant şi cu o 
abordare inovativă. Una dintre povestirile lui urma să fie 
adaptată pentru cinema. Era celebru şi avea aceeaşi 
strălucire ca Roddy şi Bella. 

— Ce pui la cale? 

Vocea îi era jucăuşă, uşor amuzată. 

— Lucrez. 

— Să înţeleg că nu te pot convinge să luăm prânzul 
împreună? 

Invitaţia îi aminti de întâlnirile spontane care făcuseră 
parte din viaţa ei de la oraş. O suna vreo prietenă. Se 
vedeau într-un bar să bea vin sau o cafea. Vorbeau şi 
râdeau, după care fugea înapoi la birou ca să-şi termine 
treaba. În Shetland, lucrurile nu stăteau chiar aşa. Poate 
ar fi fost posibil în Lerwick, deşi nu prea erau multe 
localuri din care să alegi. Iar aici, în Ravenswick, departe 
de agitaţie, era mult mai complicat. Socializa acasă la 
prieteni. Niciodată nu se întâmpla nimic nou. 

— Am închiriat o maşină, spuse Wilding. Pot să te iau. 
Ne vedem în jumătate de oră. 

— Trebuie să fiu înapoi la trei ca să-mi iau fetiţa de la 

şcoală. 

Imediat ce vorbi îşi dădu seama că acceptase invitaţia. 

— Nicio problemă. Ne vedem curând. 

Apoi, convorbirea se întrerupse. Pur şi simplu. Simţi o 
vină plăcută, de parcă înşelase. 

Se întoarse la muncă, dar nu mai putea să se 
concentreze. Unde avea s-o ducă? Cu siguranţă o să dea 
peste cineva cunoscut. Vreun prieten de-al lui Perez. Sau 
de-al lui Duncan. Începu să-şi pregătească scuzele şi 
explicaţiile. Wilding voia să comande un tablou. Fireşte că 
fusese nevoită să stea de vorbă cu el. Era doar o întâlnire 
de afaceri. Oare să-l sune pe Perez să-l anunţe? Dar asta ar 
fi însemnat că dă întâlnirii mai multă importanţă decât era 
cazul. Şi cum ar fi trebuit să se îmbrace? 

Wilding ajunse înainte ca ea să fie gata şi se simţi luată 
prin surprindere. Fu nevoită să-l invite în casă cât aştepta 
şi se gândi că el urma să-şi dea seama de cât de mică îi era 
locuinţa, că o să observe planta moartă de pe pervaz şi 
jucăriile lui Cassie împrăştiate pe podea. Wilding rămase 
în picioare cât timp ea alergă în dormitor să-şi ia geanta. 
Făcuse un compromis în privinţa hainelor - se îmbrăcase 
cu o pereche de blugi şi o bluză de mătase pe care o 
cumpărase ultima oară când se dusese în sud. Îşi dorise să 
se machieze, însă el ajunsese înainte să apuce să facă asta 
şi nu putea suporta ideea ca el s-o privească în timpul 
operaţiunii. 

Jos, în vale, la şcoala din Ravenswick se suna de pauză. 
Abia dacă putea să vadă siluetele copiilor care alergau prin 
curte. 

Îşi dorea s-o pomenească şi pe Cassie. Fetiţa mea e una 
dintre ele. Poate o vezi. Poartă un cardigan roşu. Însă, 
înainte să poată spune ceva, Wilding o conduse la maşină 
şi porniră la drum. Fran se bucură că nu avea vecini care 
să-i vadă. 

În timp ce se îndepărta de Ravenswick, vina începu să-i 
dispară. De ce să nu aibă puţin timp pentru ea? De când cu 
expoziţia, nu făcuse decât să muncească. 

Wilding apucă drumul spre sud după ce ieşi din 

Ravenswick, îndepărtându-se de Lerwick şi de 
restaurantele la care ar fi putut merge. 

— Încotro? 

— O să vezi. 

Wilding se întoarse către ea. 

— Arăţi minunat. Serios. 

Pe vremuri ar fi ignorat un astfel de compliment pe loc, 
l-ar fi dat la o parte cu o simplă vorbă de duh. Acum, în 
schimb, simţi cum roşeşte. 

Wilding coti spre vest, pe drumul spre Sumburgh, şi 
merse pe un drum îngust, pe care Fran nu credea să mai fi 
fost vreodată. Văzu un ţarc pentru vaci, apoi o zonă 
mocirloasă cu irişi şi un lac lung şi îngust, la capătul căruia 
se înălța o casă pătrăţoasă, din piatră. Era o locuinţă 
pretențioasă pentru Shetland. Avea două etaje. Apoi, 
terenul părea să se ducă la vale, aşa încât casa părea să 
formeze un pod între lac şi mare. Fran se simţi neliniştită o 
clipă. Unde o ducea? Ce fusese în capul ei să se urce în 
maşina unui străin? 

— Încotro mergem? întrebă din nou, păstrându-şi vocea 
calmă. Nu ştiam să fie vreun local în partea asta. 

— Ai răbdare, spuse Wilding. O să vezi în curând. 

Poate că e vorba de vreun nou hotel, se gândi, deşi ar fi 
auzit, cu siguranţă, că se deschide, iar pe drumul principal 
nu era niciun semn. Pe lângă asta, pe măsură ce se 
apropiau, îşi dădu seama că era o clădire goală, aproape 
abandonată. De pe acoperiş lipseau plăci de ardezie, iar 
canaturile ferestrelor erau putrede şi vopseaua se 
scorojise. La geamuri atârnau nişte perdele zdrenţuite din 
care aproape că nu mai rămăsese nimic. Fran îşi zise că 
Wilding aştepta alte întrebări. Voia să fie chestionat în 
legătură cu casa, cu ce căutau acolo. Ea, însă, nu spuse 
nimic. 

Drumul se termină la intrarea într-o grădină mică. 
Poarta înaltă, dublă, ruginită, era întredeschisă. Mai 
încolo, vegetația era surprinzător de bogată, o oază verde 
care, cumva, supraviețuise asaltului vânturilor de vest. 
Văzu mai mulţi irişi şi nişte rododendroni. 

Fran se întrebă dacă bărbatul o luase pe drumul 
respectiv din greşeală. Rămase aşezată, aşteptându-se ca 
el să întoarcă maşina, însă Wilding deschise uşa. 

— Haide, spuse. Am ajuns. 

Acum, entuziasmul lui nu era prefăcut. Era ca un copil 
care vrea cu tot dinadinsul să-şi arate isprava. 

Fran îl urmă. Ce altceva să facă? Wilding deschise 
poarta astfel încât ea să se strecoare înăuntru. larba înaltă 
o împiedica să se deschidă mai mult. O potecă ducea către 
o altă poartă, mai mică, în vârful unei stânci joase, cu nişte 
trepte săpate în ea. Plaja de dedesubt era micuță, ca o 
semilună perfectă de nisip. Dincolo de ea era o insuliţă 
netedă de iarbă. 

— Ei bine? întrebă Wilding. Ce părere ai? 

Fran se întrebă unde aveau să mănânce. De ce o 
adusese acolo? Oare interpretase greşit invitaţia lui? 

Wilding îşi dădu seama la ce se gândeşte. 

— Am venit la picnic, spuse. Stai să scot toate cele din 
maşină. Mă gândeam să mâncăm pe plajă. Eşti de acord cu 
asta? 

— Desigur. E o idee minunată. 

— Am găsit locul acum două zile şi ţineam neapărat să-l 
mai vadă şi altcineva. E perfect. 

— O grădină ascunsă, spuse Fran, liniştită de 
entuziasmul lui. 

Nu era un străin. Era un scriitor faimos. Avea poză pe 
site, lângă coperţile cărţilor lui. 

— Da, da! spuse Wilding radios. Dar probabil că deja îl 
ştiai. Până la urmă, eşti de-a locului. 

O, nu, gândi Fran. Niciodată n-o să fiu de-a locului. 

— N-am mai fost aici, spuse Fran. Mulţumesc că m-ai 
adus. 

Îşi dădea seama că Wilding şi-ar fi dorit ca ea să fie la fel 
de entuziastă ca el şi că se purta ca un copil politicos care 
primise ceva ce nu-şi dorea. Însă prânzul era atât de diferit 
faţă de orice-şi imaginase, încât nu mai ştia cum să 
reacționeze. Se gândise la o masă luată în vreun 
restaurant aglomerat, asezonată cu conversaţie despre 

artă şi cărţi. Nu la un picnic pe plajă. 

Mâncarea era într-o pungă termoizolantă. Wilding o 
aduse din maşină împreună cu un covor, pe care şi-l 
aruncase pe umăr. Avea o ţinută fantezistă, care o făcu pe 
Fran să se îndoiască şi mai mult că într-adevăr trăia toate 
astea. 

— Am trişat, spuse Wilding. L-am rugat pe Martin 
Williamson de la Herring House să încropească ceva. Sper 
că e-n regulă. 

Porni pe treptele săpate în stâncă, fără să-i aştepte 
răspunsul. 

Pe plajă, la adăpost de vânt, era foarte cald. Mult mai 
cald decât îşi putea aminti Fran să fi fost vreodată în 
Shetland. Nisipul era alb şi fin. La capătul insulei, nişte 
foci le lăfăiau pe stânci. Wilding întinse covorul. Fran se 
aşeză pe-o parte, sprijinită în cot, şi îl privi cum 
despachetează cele necesare pentru picnic. Scoase nişte 
vin, încă rece, după cum arăta sticla, apoi cu un gest larg 
luă din buzunar un tirbuşon şi o desfăcu. Aveau şi pahare 
adevărate. Din pricina căldurii şi luminii, însă, Fran se 
simţea deja uşor beată. 

— Cum ai găsit locul ăsta? 

— Îmi căutam o locuinţă. 

— Casa e de vânzare? 

— Nu tocmai. 

Rânji deodată. 

— Nu mai este. 

— Ai cumpărat-o? 

Lui Fran i se părea uluitor să faci aşa ceva dintr-o toană. 
Iar el nici măcar nu era în Shetland de multă vreme. Îşi 
aminti de Perez şi de modul în care se tot gândea la 
viitorul lui şi unde avea să trăiască. Admiră capacitatea lui 
Wilding de a lua o decizie de viaţă atât de uşor. 

— Odată ce-am văzut-o, am ştiut că trebuie să fie a mea. 
Am găsit-o pe proprietară şi i-am făcut o ofertă. O ofertă 
foarte bună. Nu cred că o să mă refuze. E a unei bătrâne 
care locuieşte în Perth, nici măcar nu prea vine pe aici. Nu 
pot să-ţi arăt casa. Încă nu am cheia. O să ştiu sigur dacă 

va fi a mea abia la începutul săptămânii viitoare. Aş vrea 
să ştiu ce părere ai. Urmează să o renovez. Mă gândeam 
că mi-ai putea da nişte sfaturi. 

Aşadar, gândi Fran, alt pretext să ne vedem. Chiar şi 
aşa, nu prea ştia ce să spună. Cu siguranţă că nu 
cumpărase casa doar ca să aibă motiv să petreacă timp cu 
ea, însă tot se simţea manipulată, de parcă, la fel precum 
casa, n-ar fi fost decât unul dintre proiectele la care lucra. 

Cutiile cu mâncare erau aranjate pe covor. Wilding 
adusese pătrăţele de pate şi castronele cu salată, pui, 
şuncă şi pâine făcută în casă. 

— Sper că nu eşti vegetariană, spuse scriitorul. Ar fi 
trebuit să întreb înainte. 

Wilding zâmbi şi Fran îşi dădu seama că el ştia deja că o 
să-i placă mâncarea. Probabil că îi întrebase pe Bella sau 
pe Martin. Îşi zise că probabil ar fi trebuit să se simtă 
flatată că depusese atâta efort pentru picnic, însă 
pregătirile meticuloase o tulburară. Pe lângă asta, el 
presupusese de la bun început că ea urma să accepte 
invitaţia, din moment ce trebuie să fi comandat deja 
mâncarea înainte s-o cheme. Totuşi, bău vinul şi se 
întoarse cu faţa la soare. Nu avea chef de ceartă. 

— Urâtă treaba cu crima, spuse Wilding. Poliţia a aflat 
cine era victima? 

— Nu ştiu, spuse Fran. Nu m-am uitat la ştiri azi. 

— Dar tu n-ai afla oricum înaintea celorlalţi? 

Wilding se aplecă să-i umple din nou paharul. 

— Înţeleg că eşti prietenă intimă a inspectorului. 

Fran sorbi vinul. Îşi dorea să nu stea jos. Era greu să-l 
înfrunte dacă rămânea întinsă la picioarele lui. Se ridică şi 
se aşeză turceşte. 

— Cine ţi-a spus asta? 

— Hei! 

Wilding ridică mâinile, ca şi cum s-ar fi predat. 

— Am întrebat-o pe Bella dacă te vezi cu cineva. Mi-a zis 
despre poliţai. Asta-i tot. 

— Nu te-a oprit să mă chemi la prânz. 

— E doar un prânz. Voiam să împart locul ăsta cu 

cineva. Nu erai obligată să accepţi. 

Fran se simţi deodată ridicol. 

— Scuză-mă. N-ar trebui să beau la prânz. Mereu spun 
prostii. E foarte frumos aici. 

— Deci e adevărat? Tu şi Perez... 

Wilding o privea, încruntându-se din cauza soarelui. 

— Chiar nu cred că e treaba ta, spuse ea tăios. 

— Asta înseamnă că mai am o şansă? Că mai pot spera 
să câştig un loc în inima ta? g 

Fran Îl privi. Nu reuşea să-l citească. Îşi bătea joc de ea? 
Flirta? Sau era vorba despre ceva mult mai sinistru? 

— Nu, spuse ea cu fermitate. Cu siguranţă nu mai e loc 
în inima mea. 

— Ce păcat. Ai nevoie de puţină distracţie, iar 
inspectorul Perez nu pare foarte distractiv. Te-aş putea 
ajuta eu cu asta. 

Fran nu răspunse. Wilding unse o turtă de ovăz cu pate 
de macrou şi i-o întinse. 

— Perez vorbeşte vreodată cu tine despre muncă? 

— De regulă nu prea are ce să-mi zică. Nimic interesant, 
în orice caz. 

— Dar acum discutăm despre o crimă. Cu toţii suntem 
interesaţi. 

— Eu nu prea sunt. Sigur că vreau să fie prins 
criminalul. Dar n-o cunoşteam pe victimă şi nu joc niciun 
rol în anchetă. E treaba lui Jimmy şi n-are nicio legătură cu 
mine. 

Fran se întrebă dacă o adusese acolo doar fiindcă era 
interesat de anchetă. 

— Pe mine mă fascinează. Credeam că şi pe tine. Doar ai 
fost jurnalistă! Iar arta înseamnă să atingi extremele, nu 
crezi? 

— Sunt prea relaxată ca să mai cred ceva, zâmbi Fran, 
încercând să glumească. 

Wilding păru să-şi dea seama că n-avea rost să insiste. 

— Undeva pe aici e un tort de ciocolată foarte bun. 

Apoi continuă s-o distreze,  povestindu-i despre 
petrecerile editorilor şi apucăturile sexuale ale unor 

scriitori faimoşi, astfel încât ea uită orice urmă de 
stinghereală. 

Wilding fu cel care dădu semnalul de plecare, spunându- 
i că altfel urma să întârzie s-o ia pe Cassie. Fran fu 
surprinsă de cât de repede trecuse timpul. Se ridică şi îşi 
scutură firimiturile şi nisipul de pe haine, după care îl 
urmă pe trepte, înapoi la casă. 

— O să mă ajuţi, nu-i aşa? Mă refer la casă. 

— Să ştii că n-am mai făcut design interior, spuse Fran. 

— Nu contează. Ai ochi de artistă. Sunt sigur că te vei 
descurca de minune. 

Fran rămase cu ochii la casă şi vizualiză ce schimbări ar 
face, şi-o imagină terminată, plină de lume venită la 
petrecerea de deschidere şi zgomotul valurilor şi al 
păsărilor marine intrând pe geamurile deschise. Încă o 
rămăşiţă din fosta ei viaţă. N-ar fi putut găsi altceva cu 
care să o tenteze mai tare. 

Râse şi refuză să-i răspundă serios. 

— Mai vorbim când o cumperi. 

Capitolul 25 


Când plecă de la centrul de îngrijire Perez se gândi să 
meargă înapoi în Biddista, să treacă pe la conac ca să 
vorbească singur cu Roddy. I se părea că-l înţelege mai 
bine pe tânăr şi credea în continuare că acesta ar putea 
avea informaţii care să ajute ancheta. Dar faptul că Sandy 
aflase numele persoanei care o dusese cu maşina pe 
victimă îl împiedica. Cum s-ar fi justificat în faţa lui Taylor? 

Îl găsi pe Stuart Leask la muncă, în spatele tejghelei de 
la staţia de feribot din Holmsgarth. Tânărul avea 
strungăreaţă şi păr roşu, vâlvoi. Staţia era tăcută şi totul 
se auzea cu ecou. Mai aveau să treacă trei ore până când 
pasagerii puteau să urce pe vas. 

— Te deranjează dacă vorbim aici? întrebă Stuart. Nu de 
alta, dar sunt singur până se întoarce Chrissie de la masă. 

Perez se sprijini de tejghea. 

— Sandy Wilson mi-a spus că l-ai dus cu maşina pe un 
bărbat în seara petrecerii de la Herring House. Îmi poţi 
spune ce s-a întâmplat? 

— Tocmai terminasem treaba şi a apărut tipu’ ăsta în 
staţie. Hrossey plecase de mult, iar eu mă pregăteam să 
fac acelaşi lucru, dar l-am întrebat dacă avea nevoie de 
ajutor. Era interesat să închirieze o maşină. l-am spus că 
venise cam târziu pentru aşa ceva, că nu mai era nimeni în 
birou până la opt a doua zi. 

— Cum arăta? 

— Era slab. Destul de plăcut. Englez. Purta pantaloni 
lungi, negri, şi o jachetă neagră. Puțin şifonată, dar de 
parcă aşa ar fi trebuit să arate. Era chel, dar şi asta părea 
ceva intenţionat. 

— Şi părea în regulă ca stare? Vreau să zic, nu era agitat 
sau confuz? 

— Chiar deloc. Trata totul de parcă faptul că nu mai 
avea cum să ajungă în Biddista ar fi fost o glumă. 

— A spus că vorbise cu altcineva să-l ducă? 

— Da, a spus că îşi comandase un taxi, însă individul nu 

mai apăruse. 

— Tot nu înţeleg cum ai ajuns să-l duci cu maşina. 

Stuart păru ruşinat. 

— M-am oferit. Ştiu, a fost o prostie. Marie, iubita mea, 
îmi spune că sunt un fraier şi că lumea profită mereu de 
mine. Dar era un tip în regulă, nu aveam nimic de făcut în 
seara aia şi m-a plătit la fel cât i-ar fi luat taxiul. 

— Aţi mers direct? 

— Da, dar mai întâi am trecut să-şi ia geanta. 

— Avea o geantă? 

— Era o geantă de sport din piele neagră. 

— De unde l-ai luat? De la un hotel? De la o pensiune? 

Stuart rânji. 

— Nu. De la Victoria Pier. Stătea pe nava aia care se 
transformă în teatru, Motley Crew. O ştii? 

— E ceva drum până în Biddista. Despre ce aţi vorbit? 

— Era un tip interesant, era actor. Mi-a povestit despre 
diverse roluri pe care le-a interpretat. Am vorbit despre 
teatru, despre filme. Poate că zicea gogoşi, spunea că ar fi 
cunoscut nenumărați oameni faimoşi, dar într-un fel nu mă 
deranja asta, fiindcă oricum era interesant ce spunea. 

— "Ţi-a spus de ce venise în Shetland? 

— L-am întrebat eu. Aş fi mers să-l văd dacă juca pe 
undeva. Dar mi-a spus că venise în vizită la nişte prieteni 
vechi. 

— Ţi s-a părut complet normal tot timpul? Nu a spus că 
s-ar simţi rău sau aşa ceva? 

— Nimic de genul ăsta. Mi-a făcut plăcere să-mi ţină 
companie. Am făcut şi nişte bani uşori. 

— Sigur a luat geanta cu el? Sigur nu a lăsat-o în 
portbagaj? 

— Absolut sigur. Mi s-a părut cam ciudat. 

— Ce anume? 

Perez se bucura că hotărâse să vină să-l chestioneze el 
pe Stuart. Taylor ar fi fost deja pe pereţi de nerăbdare. 

— Ei bine, când am ajuns în Biddista am mers direct la 
ponton, ca să întorc. Atunci l-am văzut pe individ băgând 
geanta chiar sub digul de pe plajă. Era în siguranţă acolo, 

mai sus de unde ajunge apa la flux, şi nu puteai s-o vezi de 
pe drum. Dar mi s-a părut ciudat. Vreau să zic că, dacă 
mergea la nişte prieteni, ar fi fost normal s-o ia cu el. 

— S-a dus la vernisajul de la Herring House, spuse 
Perez. 

— Şi totuşi, te-ai fi aşteptat s-o ţină la el. Sunt convins că 
ar fi avut unde s-o lase. 

Stuart părea mai fascinat de acest detaliu decât de 
motivul pentru care murise bărbatul. 

— "Ţi-a spus unde avea să înnopteze? 

— Am bănuit că urma să rămână la prietenii lui. Nu 
părea să-şi facă deloc griji legat de cum avea să se 
întoarcă. 

— Ţi-a spus cine erau prietenii lui? 

— Nu, dar l-am întrebat eu. „Aggie de la poştă mi-e un 
fel de rudă. E verişoara bunicii”, ceva în genul ăsta. Dar a 
început să-mi povestească altceva, aşa că n-am mai aflat. 

— Trebuie să-ţi fi zis cum îl cheamă, spuse Perez. 

— Doar prenumele. Şi nu era ceva ce să mai fi auzit 
vreodată. M-am gândit că o fi vreun nume răspândit prin 
sud. Sau o poreclă. 

— Şi care era, deci, prenumele? 

Perez se gândi că, în curând, nici măcar el nu avea să 
mai aibă răbdare. 

— Jem. Nu Jim. Jem. 


Înainte să plece de la staţia feribotului spre Victoria 
Pier, Perez îl sună pe Sandy şi îl întrebă despre geantă. 
Scotociseră prin apropierea pontonului din Biddista, dar 
nu ştia exact până unde ajunseseră pe plajă. Nu-i venea să 
creadă că rataseră geanta, dar trebuia să verifice. 

Conduse prea repede. Il cuprinse deodată panica la 
gândul că avea să ajungă la ponton şi nava-teatru n-o să 
mai fie acolo, însă o găsi ancorată unde trebuia să fie. O 
ditamai reclama nouă pe care scria „ULTIMUL 
SPECTACOL ARE LOC SÂMBĂTĂ” era agăţată pe carena 
de lemn. Dacă ar mai fi întârziat o zi, ar fi ratat ocazia. 

Pe punte, era o tânără care stătea la soare ca o pisică. 

Purta blugi trei sferturi şi un pulovăr roşu, iar chipul ei 
plat, cu ochii verzi înguşti şi elongaţi datorită creionului 
dermatograf, avea ceva de felină. Stătea sprijinită de 
cabină şi avea în poală un scenariu, însă nu părea să-l 
citească. 

— Mă scuzaţi. 

Tânăra îşi ridică privirea şi zâmbi. 

— Doriţi bilete pentru diseară? Cred că mai sunt două. E 
un spectacol care merită văzut. 

— Sunteţi actriţă? 

— Sunt actriţă, mă ocup de decor, de spectatori şi, în 
general, de tot. Staţi o clipă, imediat aduc biletele. 

— Nu, spuse Perez. Sunt convins că e un spectacol 
grozav, dar nu de asta am venit aici. 

Detectivul se urcă pe vas, zicându-şi că era o navă veche 
şi minunată, cu o lemnărie de culoarea mierii, care 
înfruntase multe furtuni. 

— Mă numesc Jimmy Perez şi sunt de la poliţia din 
Shetland. 

— Lucy Wells. 

Tânăra nu făcu nicio mişcare. 

— Aţi auzit despre bărbatul ucis la Biddista acum câteva 
zile? 

— Nu. Rahat. 

— Au dat peste tot la ştiri. A fost găsit spânzurat în 
coliba de pe ponton. A fost strangulat. 

— Ce nebunie, spuse tânăra. Viaţa asta pe vas te ţine ca 
într-o bulă. Ziua repeţi pentru următorul spectacol, iar 
seara joci. Poate să-nceapă războiul, că tu habar n-ai. 

— Lipseşte vreunul dintre actori? 

— Nu. 

Perez fusese atât de convins că bărbatul mort făcea 
parte din trupa de teatru încât răspunsul îl deconcertă 
complet. 

— E vorba despre un bărbat de vârstă mijlocie. Ras în 
cap. 

— Pare a fi Jem, spuse tânăra, însă el nu făcea parte din 
trupa noastră. Nu tocmai. Era mai mult un colaborator. Un 

prieten de-al conducerii. Şi nu a dispărut. Ştiam că urma 
să plece. 

— Credem că el e victima, spuse Perez. L-aţi putea 
identifica într-o fotografie? 

Tânăra aprobă din cap. Apoi începu să plângă. 

— Sunteţi în regulă? 

— Îmi pare rău, dar m-a luat aşa prin surprindere. Nici 
măcar nu-l simpatizam în mod deosebit. Era puţin cam 
enervant. Nu din vina lui, pentru că era un ins destul de 
plăcut, dar şi-aşa abia avem unde să dormim, iar pe el ni l- 
au băgat pe gât. E îngrozitor să aflu că a murit. Abia 
aşteptam să plece, aşa că mă simt de parcă ar fi vina mea. 
Ai grijă ce-ţi doreşti... 

— Care era numele de familie a lui Jem? 

— Booth. Jeremy Booth. 

— Cum a ajuns să stea cu voi? 

— Cum v-am zis, e prieten cu cei din conducere. Era 
membru fondator. Motley Crew a tot făcut de ani de zile 
turnee pe coasta scoțiană. Jem avea nevoie să stea undeva 
peste noapte şi ni s-a spus să-l găzduim noi. 

— Ce căuta în Shetland? 

— Cine ştie? Niciunul dintre noi nu-l băga în seamă. Era 
plin de sine şi fitos. A dat de înţeles că s-ar afla aici în cine 
ştie ce misiune misterioasă. Lovitura secolului. Nouă ni s-a 
părut că vorbea prostii şi ne bucuram la gândul că se cară. 

— Dacă v-aţi putea aminti exact ce a spus domnul Booth, 
ne-ar fi de foarte mare folos. Până şi un detaliu în aparenţă 
neînsemnat poate fi util. 

Perez se opri. 

Urmă un moment de tăcere. Tânăra aşeză cu grijă 
scenariul pe punte, cu faţa în jos. Apoi închise ochii. 

— Vorbea despre o coincidenţă ciudată. „Trecutul te 
ajunge din urmă. Istoria se repetă.” Aşa vorbea. Ştiţi, 
genul ăla care ştie câte ceva, e autoironie şi se vrea 
interesant. Era un măscărici, o persoană pusă tot timpul pe 
glume cam nesărate. A spus că avea să dea lovitura care 
urma să-l aranjeze pentru câţiva ani, asta dacă-şi juca bine 
cărţile. 

— A spus vreun nume? 

Tânăra clătină din cap. 

— Sigur nu. După cum v-am zis, îi plăcea să facă pe 
misteriosul. 

— Când a ajuns la voi? 

— Pe douăzeci. La două zile după ce Motley a ancorat în 
Lerwick. 

lar cu două zile înainte, Booth fusese văzut împărțind 
pasagerilor de pe vasul de croazieră fluturaşii cu anularea 
expoziţiei de la Herring House. 

— A venit cu avionul sau cu feribotul? 

— Cu feribotul. Marea n-a fost tocmai calmă în timpul 
trecerii şi îi era rău. Nu v-ar veni să credeţi cât tam-tam 
făcea. A doua zi a plecat undeva. S-a întors în aceeaşi 
seară, apoi nu l-am mai văzut. 

Dacă a venit cu feribotul, Stuart Leask ar trebui să aibă 
toate datele de contact ale bărbatului, se gândi Perez. 
Urma să aibă numele complet şi adresa, un număr de 
telefon şi un cont bancar. Victima nu ar mai fi fost 
anonimă. Ancheta devenea deodată mai simplă. Mai 
obişnuită. 

— V-a spus de unde venise? 

Perez era interesat să afle ce povestise bărbatul despre 
el însuşi ca să verifice adevărul spuselor lui. 

— Conducea un grup de educaţie prin teatru din West 
Yorkshire. „Mereu am crezut într-un teatru bazat pe 
comunitate, dragă. Serios, este cea mai folositoare muncă 
pe care o poţi face.” Ceea ce însemna că, probabil, teatrele 
serioase nu-i ofereau niciun rol şi trăgea bani de la Arts 
Council ca să-şi asigure un culcuş plăcut. 

— Sunteţi cam cinică, spuse Perez. 

— Aşa merg lucrurile în branşă. Când începem, cu toţii 
ne imaginăm că o să lucrăm la RSC, dar ajungem să 
scuipăm replici de rahat în urechile a trei babe surde pe 
salariul minim. 

— Aţi putea să vă lăsaţi. Sunteţi încă tânără. 

— O, da, spuse ea. Dar încă am visuri. Încă îmi imaginez 
cum ar fi să-mi văd numele pe afişele din West End. 

Perez nu-şi dădea seama dacă glumea sau vorbea serios. 
Ea se îndepărtă de balustradă. 

— Staţi o clipă. 

Tânăra sări în picioare şi dispăru sub punte. Se întoarse 
cu două bilete. 

— Pentru diseară, din partea casei. Veniţi, dacă puteţi. 
Pot spune că mă pricep destul de bine. 

Perez simţi o notă de disperare în vocea ei. Se gândi că 
dacă refuza biletele, ea urma s-o ia personal. Le luă, jenat, 
apoi mormăi ceva legat de cât de ocupat era, dar că 
încerca să ajungă. 

Când se urcă în maşină, ea încă îl privea. 

Perez sună la sediu şi vorbi mai întâi cu Sandy. 

— Ceva veşti despre geanta victimei? 

— Ei bine, cu siguranţă nu e pe plajă. 

Perez îl rugă să i-l dea pe Taylor la telefon. 

— Am aflat cum se numeşte victima. 

— Şi eu am aflat, spuse Taylor. 

Perez îşi închipui rânjetul de satisfacţie al celuilalt. 

— Jeremy Booth. Locuia în Denby Dale, West Yorkshire. 
Conducea un fel de trupă de teatru. Tocmai ce ne-a sunat o 
tânără care lucra pentru el. I-a văzut poza într-un ziar. 

Perez nu avea nimic de spus. Il lăsă pe Taylor să-şi 
savureze victoria. Era bine că identificaseră victima. 

— Mă gândeam că ar trebui să meargă cineva acolo, 
continuă Taylor, să îi vadă locuinţa şi să afle ce au de spus 
colegii lui. Vrei să mergi tu? Suna tentat. Anglia era, 
totuşi, o altă ţară. I-ar fi plăcut să plece în recunoaştere. 
Dar îşi zise că era vorba despre o crimă din Shetland. 
Victima era un străin, însă rezolvarea cazului se afla acolo. 

Taylor devenea tot mai nerăbdător. Nu suporta să 
aştepte până i se răspundea. 

— Deci, ce zici? Sau preferi să merg eu? 

Apoi, Perez îşi dădu seama că Taylor abia aştepta să 
meargă. Asta îi plăcea cel mai mult la munca lui. 
Urmărirea. Îi plăceau la nebunie zborurile luate pe ultima 
sută de metri şi aranjamentele din mers. Drumurile de 
noapte. Litri întregi de cafea băută prin benzinării. Şi, 

odată ajuns acolo, avea să obţină răspunsurile direct, să 
pună întrebările potrivite şi să distrugă orice urmă de 
îndoială cu energia lui debordantă 

— Mergi tu, spuse Perez. Te-ai descurca mult mai bine 
decât mine. 

Capitolul 26 


Taylor prinse ultimul zbor din Shetland din acea zi, apoi 
fugi şi luă un avion British Airways între Aberdeen şi 
Manchester. Printre pasageri se afla şi un grup de 
muncitori din industria petrolului. Tocmai terminaseră de 
lucrat pe platforme şi n-aveau stare, simțeau nevoia să 
sărbătorească. Doi dintre ei erau din Liverpool şi, în timp 
ce încerca să prindă o oră de somn, Taylor simţi cum revin 
sentimentele negative împotriva oraşului natal. 
Sentimentele negative şi totodată un fel de legătură 
sufletească. 

La aeroportul din Manchester închirie o maşină şi, în 
vreme ce gonea pe autostrada M62, îşi dădu seama că 
doar o jumătate de oră îl despărţea de casă. Dacă ar fi 
făcut stânga ar fi ajuns înainte să se întoarcă fraţii lui de la 
pub. Cum l-ar fi primit dacă ar fi bătut la uşă, cu o sticlă de 
whisky în braţe şi afişând un rânjet tâmp? „Salut, mă mai 
ţineţi minte? Aveţi, din întâmplare, un pat liber pentru 
diseară?” 

Când devenise poliţist, îl priviseră ca pe un trădător. Se 
alăturase celorlalţi în războiul dintre clase. Chiar şi acum, 
când diferenţele erau mult mai difuze, nu ştia dacă aveau 
să-l ierte vreodată. 

Se înscrise pe drumul spre est. Era întuneric şi îşi dădea 
seama că urca pe Penini din pricina lipsei de lumină, nu 
datorită priveliştii. Autostrada era neaşteptat de liberă şi 
Taylor se pomeni derulându-şi în minte o poveste. Se făcea 
că urma să găsească un lucru sau o legătură care să 
explice de ce Booth murise aşa departe de casă. Toată 
lumea pe care o cunoştea în Liverpool avea să-l vadă la 
televizor vorbind despre arestarea vinovatului. O să pară 
calm şi modest, însă toată lumea o să ştie că rezolvarea 
cazului i se datora lui. 

Pe drumul spre Huddersfield se opri şi se cază la un 
Travel Inn, obţinând ultima cameră graţie unei rezervări 
anulate. Pub-ul de alături nu mai servea mâncare, aşa că 

termină toţi biscuiţii din cameră şi se culcă. Surprinzător 
pentru el, adormi pe dată. Faptul că avea parte de o 
noapte întunecată era o uşurare. E nefiresc în Shetland, îşi 
zise Taylor. Penumbra sinistră care nu înceta niciodată 
chiar îl făcea să o ia razna. De aceea dormise atât de prost 
în noaptea precedentă. Poate că era din cauza diferenţei 
violente dintre iernile întunecate şi verile fără odihnă. N-ar 
fi putut locui acolo nici în ruptul capului. 

Se trezi foarte devreme şi porni la drum înainte de şase, 
luându-şi un sandvici cu bacon de la o cafenea pentru 
şoferi de TIR şi mâncând în timp ce conducea. Primise 
numărul de mobil al unei detective din zonă, o femeie pe 
nume Jebson, dar aşteptă să se facă ora şapte înainte să 
sune. 

— Mă aşteptam să ajungi mai târziu. 

Vorbea tăios şi era lipsită de graţie, deşi Taylor îşi dădu 
seama că nu o trezise. 

— Ei bine, acum sunt aici. Putem să ne vedem la 
locuinţa lui Booth? 

— Cum vrei. 

Nu părea deloc entuziasmată la această idee. 

— Dar pot ajunge acolo abia la opt jumate. 

Taylor auzi o voce de copil în fundal şi se gândi că asta 
era problema cu femeile din poliţie. Munca nu era 
niciodată prioritară. Pe planul întâi erau fie soţii lor, fie 
copiii. Tocmai îi venea să comenteze, dar se răzgândi. O 
plângere din partea unei tipe care se simţea pusă pe o 
treaptă inferioară era suficient ca să-i ruineze cariera. Mai 
văzuse aşa ceva. Chiar n-avea nevoie de aşa ceva, mai ales 
că în ultima vreme începuseră să-i fie recunoscute 
meritele. 

— Bine atunci, spuse Taylor, la opt jumate. 

Când ajunse în Denby Dale, găsi casa folosindu-se de 
instrucţiunile pe care i le dăduse detectiva. 

„Şeful unei trupe de teatru” sunase destul de impunător, 
aşa că Taylor se aşteptase la ceva mai impresionant decât 
o locuinţă aflată între alte case şi care dădea direct în 
stradă. leşi din maşină să-şi dezmorţească picioarele şi 

pentru a se obişnui cu împrejurimile. 

O locatară îşi întredeschise uşa ca să ia o sticlă de lapte. 
Taylor văzu prin crăpătura uşii că purta un capot care se 
dădu la o parte, dezvelind un picior gol. Nu-i vedea faţa, 
doar braţul pe care tocmai îl îndrepta înspre zăvor. 

— Mă scuzaţi. Poliţia. Aveţi câteva clipe? 

O luase prin surprindere. Sticla de lapte nu se mişcă. Ea 
deschise uşa puţin mai mult şi îşi trase capotul pe ea. Era 
la vârsta a doua, dar încă arăta bine. 

— Am putea vorbi puţin? întrebă Taylor. Nu durează 
mult. 

O dubă cu nutreţ trecu pe lângă ei, răspândind un miros 
ciudat, cu iz de drojdie. 

— Mai bine intraţi, spuse femeia. Nu sunt îmbrăcată 
corespunzător ca să ies pe stradă. 

O chema Mandy şi era asistent de bibliotecar în 
Huddersfield, divorțase, iar copiii crescuseră deja. In ziua 
aceea mergea la lucru abia la prânz. 

— Cum era individul de alături? 

Taylor stătea la masă în bucătăria mică. Femeia îi 
pregăti un ceai foarte concentrat şi puse pâine la prăjit. 

— De ce? Ce-a păţit? 

Mandy îşi aprinse o ţigară. 

— Prima pe ziua de azi, spuse femeia, savurând-o. 

Uneori, Taylor îşi dorea să mai fumeze şi el. 

— Nu i-aţi văzut poza în ziar? 

— Nu îmi mai bat capul cu ziarele în ultima vreme. 

— A murit, spuse Taylor. A fost găsit strangulat în 
insulele Shetland. 

— Unde? 

Era curioasă, însă nu părea deosebit de afectată la 
gândul că îi murise vecinul. 

— Insulele Shetland. Chiar în nordul Scoției. 

— Ah. 

Femeia îşi termină ţigara şi o stinse în farfurioară. 

— Mi s-a părut că nu-l mai văzusem de ceva vreme, dar 
în general avea un program neobişnuit. Bănuiesc că o să 
iasă la vânzare casa. Sper că să nu vină în locul lui vreun 

dobitoc zgomotos. 

— Domnul Booth era zgomotos? 

— Nu tocmai. Uneori îşi chema prietenii şi stăteau până 
târziu. li auzeam cum vorbeau, uneori puneau muzică, dar 
nu făceau tărăboi. Nimic deranjant. 

— De cât timp locuia aici? 

— De vreo cinci ani. S-a mutat după mine. 

— Şi a stat de unul singur în tot acest timp? Vreo 
prietenă? Vreun prieten? 

— Nu era homosexual, spuse femeia cu seriozitate. Cel 
puţin, aşa cred. A fost căsătorit la un moment dat. Făcuse 
şi un copil. Dar şi-a părăsit familia. Destul de brusc. 

— De unde ştiţi toate astea? 

— Mi-a spus el, zise femeia. 

— Eraţi apropiaţi? 

— Nu. N-aveam tangenţe. Nu vreau să ştie tot satul ce 
fac la orice oră din zi şi din noapte, şi nici el. Însă într-o 
noapte s-a încuiat pe dinafară. Îşi lăsase toate cheile la 
fosta fabrică. A apelat la o tipă care lucra pentru el, care 
stă în Huddersfield şi are un rând de chei, dar a durat ceva 
până a dat de ea, aşa că a aşteptat la mine. Tocmai 
desfăcusem o sticlă de vin şi am ajuns să bem împreună. A 
fost singura dată când am vorbit pe bune. Atunci mi-a 
povestit despre fosta lui soţie. Regreta că o părăsise aşa, 
însă ea nu-i înţelegea visurile. 

Femeia se opri, uitându-se la Taylor. 

— Visurile lui, auziţi! Sunteţi cu toţii la fel, voi bărbaţii. 
Nişte nenorociţi egoişti. 

Lui Taylor îi venea să spună că, din experienţa lui, 
femeile erau cele visătoare, dar se abţinu. 

— Nu v-a spus unde se ducea de data asta, nu? 

— Nu. V-am zis, nu eram vecini apropiaţi. Doar am 
remarcat că nu l-am mai văzut în ultimele zile. 

Pâinea sări din prăjitor. Mandy făcu un semn cu capul. 

— Vreţi o felie? 

Însă Taylor nu mai voia să întrebe nimic şi nu se vedea 
stând acolo, vorbind politicos cu femeia. Asta ar fi făcut 
Perez, nu el. Taylor o refuză şi îi mulţumi. Când îl conduse, 

Mandy îşi aprindea deja următoarea ţigară. 

Odată ajuns înapoi în stradă, Taylor văzu mai mulţi 
adolescenţi care ieşeau din case şi se îndreptau către 
staţia autobuzului de şcoală. Oare cât de mare era copilul 
lui Booth? Taylor se întrebă dacă Jebson dăduse de urma 
soţiei, dacă aflase măcar că bărbatul fusese căsătorit. Un 
tren mic coti pe viaductul care traversa valea. Soarele era 
deja suficient de puternic încât lui Taylor să-i fie cald în 
jachetă. 

Jebson ajunse exact la ora stabilită. Taylor intrase într- 
un magazin de presă şi acum stătea în maşină, încercând 
să se concentreze la ziarul pe care-l citea. Jebson avea o 
figură pătrăţoasă, părul foarte închis la culoare şi 
sprâncene negre. Taylor şi-ar fi dat seama de la o poştă că 
era inspector, însă nu ştia de ce. leşi din maşină şi i se 
alătură în faţa casei lui Booth. Ea scoase un rând de chei 
din geantă. 

— De unde ai făcut rost de alea? 

— De la Martha Tyler, asistenta lui Booth. A intrat o dată 
în casă. Era îngrijorată fiindcă nu s-a întors Booth. I-a spus 
că urma să lipsească două zile. Ea şi-a imaginat că o fi 
păţit ceva. 

Locuinţa avea atmosfera unui bârlog de burlac. Era 
destul de ordonată, dar nu prea curată. Semăna destul de 
mult cu locuinţa detectivului. Taylor o parcurse repede, 
oprindu-se în dreptul fiecărei uşi şi uitându-se prin 
camere. În bucătăria minusculă, cuptorul cu microunde 
era cel mai mare aparat electrocasnic, iar în camera de zi 
se aflau o canapea şi o măsuţă pentru cafea, suficient de 
înaltă încât să stai comod şi să mănânci în faţa 
televizorului. 

— Ai dat de soţia lui? întrebă Taylor. 

— Care soţie? 

Taylor simţi o undă de satisfacţie. Ajunsese acolo abia de 
o oră şi deja le arăta celor din York cum se face treaba. 

— O vecină zice că şi-a abandonat soţia şi copilul. Asta 
acum câţiva ani. Domnişoara Tyler n-a menţionat acest 
aspect? Cu siguranţă ai întrebat-o despre rudele lui Booth. 

Jebson dădu din umeri. 

— A spus că nu avea nicio informaţie în privinţa rudelor. 

Deodată, Taylor nu mai suportă să fie în mica locuinţă. 
Era prea trist, prea aproape de casa lui. Dacă el ar fi murit 
pe loc, ar fi ştiut cineva pe cine să anunţe? 

— Ar trebui să lăsăm echipa de investigaţii să se ocupe 
de asta. Mai mult i-am încurca. Prioritatea e să verificăm 
apelurile şi e-mail-urile. Calculatorul de la birou şi cel de 
acasă. Trebuie să fi avut un motiv pentru care a mers în 
Shetland. Ştia pe cineva acolo, deşi deocamdată nimeni nu 
recunoaşte asta, şi trebuie să fi stabilit nişte lucruri pentru 
călătorie. Şi ar trebui să obţinem şi informaţii despre 
contul bancar. Şi-o fi părăsit el nevasta şi copilul, însă, cel 
mai probabil, tot îi sprijinea financiar. CSA trebuie să aibă 
informaţii în legătură cu tranzacţiile. 

— Va trebui să vorbeşti cu şeful, spuse Jebson. La cum 
vede el lucrurile, ancheta nici măcar nu ne priveşte. 

— Ei bine, nu prea îmi vine să chem o echipă din 
Shetland... 

Jebson dădu din umeri din nou. 

Odată ce ieşi din casă, Taylor îşi dădu seama că ar fi 
trebuit să gestioneze lucrurile altfel. Însă deja epuizase 
toată politeţea şi dulcegăraia cu Perez şi echipa lui. 

— Îmi pare rău. N-ar fi trebuit să fac presupuneri. E o 
mizerie de caz. Dar îţi dai seama că trebuie să mai aflăm 
lucruri despre Booth, iar voi sunteţi deja la faţa locului. 

— După cum am spus, va trebui să vorbeşti cu şeful. 

Jebson se uită la ceas. 

— Martha Tyler a spus că azi urma să meargă devreme 
la muncă. Cred că e deja. Eu trebuie să ajung la tribunal la 
nouă jumate, însă pot să-ţi spun pe unde s-o iei ca să 
ajungi la fabrică. 

Martha Tyler era în birou şi bea cafea. Avea părul legat 
într-o coadă aşa de lungă, încât îi ajungea până la 
jumătatea corpului. Părea dintr-o altă epocă, dacă făceai 
abstracţie de blugi şi bluza strâmtă şi verde. Îl privi pe 
Taylor cum avansa prin sala de repetiţii şi se ridică să-l 
întâmpine. Părea să nu fi dormit prea mult în noaptea 

precedentă. 

— Nu ştiu ce să mă fac cu trupa, spuse Martha. Actorii 
ar trebui să înceapă un turneu prin şcoli luni. Să mergem 
mai departe? 

— Domnul Booth avea vreun contabil? Vreun avocat? 
Poate că ar fi bine să verificăm actuala situaţie legală a 
companiei. 

— Nici nu ştiu. Eu sunt aici doar pentru un fel de 
practică. 

Martha se întoarse în birou şi se aşeză la masa de lucru, 
făcându-i semn lui Taylor să ia loc pe celălalt scaun. 

— Mi se pare ciudat şi doar să stau aici. Era teritoriul lui 
Jeremy. 

— Spune-mi despre el. 

Era genul de întrebare pe care ar fi pus-o Perez, genul 
de întrebare care-l făcea pe Taylor să-şi piardă 
concentrarea, fiindcă dura atât de mult să afle 
răspunsurile folositoare. î 

— Era actor, spuse Martha. Asta e cel mai important 
aspect care trebuie reţinut. Niciodată nu eram sigură dacă 
juca un rol, dacă îmi spunea vreo poveste inventată sau 
chiar adevărul. Sunt sigură că nu era mitoman. Pur şi 
simplu îi plăcea să povestească propria versiune a 
lucrurilor. Era amuzant şi drăguţ, dar mereu purta o 
mască. Niciodată nu puteai fi sigur ce gândeşte. 

— Cu ce se ocupa înainte de a avea trupa? 

— Câte un rol ici-colo, cred. Avea mereu poveşti despre 
toţi oamenii cu care lucrase. Poate că unele erau 
adevărate. Dar e foarte greu în branşa asta. Chiar dacă 
eşti bun, tot mai important e norocul. Cel mai rău îmi pare 
de actorii talentaţi care nu sunt recunoscuţi. 

— Şi înainte de asta? Şcoala de actorie? 

— Nu ştiu. Nu prea cred. Era destul de acid când vorbea 
despre tinerii care veneau aici cu diplome de actorie dar 
nu aveau pic de experienţă reală în teatru. 

— Vorbea vreodată despre viaţa lui personală? 

— Niciodată. Vorbea numai despre muncă. 

— Avea vreo relaţie? 

— Cred că avusese câteva aventuri de scurtă durată - 
actriţe tinere luate de val de poveştile lui şi de prea multă 
băutură. Îi plăcea să fie văzut alături de ele. Probabil că îi 
gâdilau orgoliul. Însă toate erau relaţii pasagere. 

— Îşi dădeau seama cum era el de fapt? 

— Nu. Mereu el era cel care le dădea papucii. Vreo două 
dintre ele chiar se înamoraseră de el. Era foarte drăguţ şi 
destul de stilat. 

Mobilul lui Taylor ţârâi. Merse înapoi în sala de repetiţii 
şi răspunse. Era Jebson. 

— Întâlnirea de la tribunal a fost anulată, aşa că am tras 
nişte sfori pentru tine. l-am obţinut experiența 
profesională prin DSS’. E actor liber-profesionist de 
cincisprezece ani. Aştept să revină cei de la taxe şi 
impozite cu informaţii despre veniturile lui. 

— Înainte de asta cu ce se ocupa? 

— A fost învăţător. La o şcoală din Chester. 

— Mulţumesc. 

— Mai e ceva. Am dat de nevasta lui. 


> Department of Social Security, Departamentul pentru Siguranţă 
Socială (n.red.). 

Capitolul 27 


Lui Kenny îi plăcea seara de vineri. Edith nu lucra la 
final de săptămână, iar atunci când ajungea acasă de la 
centrul de îngrijire, Kenny ştia că o avea doar pentru el, 
timp de două zile. 

Edith ajunse acasă târziu, cum se întâmpla adesea 
vineri, părând obosită şi puţin încordată. Spunea că făcuse 
vizite la domiciliu toată după-amiaza. Zicea adesea că era 
mai complicat cu rudele decât cu pacienţii. Kenny scoase o 
sticlă de vin din frigider şi, de îndată ce îi auzi maşina 
afară, o desfăcu şi îi turnă un pahar. Totul era pregătit 
când ea intră. Era un ritual de final de săptămână. Edith îşi 
lăsă jos geanta şi îşi scoase sacoul, îl sărută uşor pe Kenny, 
după care luă vinul şi merse să pregătească apa pentru 
baie. Un alt ritual. Kenny auzi cum curgea apa în cadă. 
Când ieşea de acolo, avea să fie Edith pe care o cunoştea, 
Edith care purta blugi şi pulovăr, mai calmă, mai relaxată. 

Kenny vorbise mai înainte la telefon cu nişte prieteni, 
chemându-i să-l ajute cu tunsul oilor. Potrivit prognozei, 
vremea avea să fie bună următoarea zi. Se bucura de 
atmosfera de sărbătoare care venea odată cu tunsul oilor. 
Era un eveniment care marca solstițiul de vară - felul în 
care toată lumea se încolona şi mergea pe deal, mânând 
animalele până ajungeau la barieră, apoi în jos, către 
fermă. Îi aducea aminte de copilărie, când se muncea mai 
mult în comun. Îi plăcea vorbăria şi spiritul competitiv 
asociate cu această activitate, felul în care toată lumea 
încerca să tundă oile cât mai bine, fără să le agaţe pielea, 
dar în acelaşi timp grăbindu-se, astfel încât să nu stea 
acolo o zi întreagă. lar apoi, seara, cu toţii aveau să 
meargă la el să bea bere şi whisky, poate şi să pună puţină 
muzică. 

Edith veni în bucătărie, îmbujorată după baie, având pe 
ea doar un prosop mare şi alb. Părea să aibă umerii foarte 
înguşti şi gâtul foarte lung. Termină vinul şi îşi mai turnă 
un pahar. 

— Mă întrebam, spuse ea, dacă are rost să mă îmbrac 
aşa repede? 

Kenny se gândi că era cel mai fericit bărbat din lume. 

Mai târziu prăji nişte cod negru prins cu o zi înainte. 
Edith se aşeză la masă, îmbrăcată aşa cum şi-o imaginase 
Kenny, în blugi şi pulovăr, şi îl urmări cum curăţă peştii de 
solzi, cum le taie capetele şi cum îi eviscerează. 

— Ai avut o zi proastă la muncă? 

Simţea că era încordată în continuare. 

— Îmi fac griji pentru Willy, spuse Edith. Ceva îl 
nelinişteşte. Devine ameţit, confuz. Nu suport să-l văd aşa. 

— Poate nu l-a ajutat nici faptul că Jimmy Perez l-a luat 
la întrebări. 

— Nu cred să fie vorba de asta, spuse Edith. Jimmy s-a 
purtat frumos cu bătrânul. E un ascultător bun şi are un 
caracter blând. 

Edith se opri din vorbit. 

— Parcă nu mi se pare potrivit pentru a fi poliţist. Tu ce 
părere ai? 

Kenny se gândi că, la rândul ei, mama lui Jimmy avea un 
caracter blând. Dar nu voia să se gândească la ea şi la 
ciudata obsesie care-l cuprinsese în acea vară când lucrase 
în Fair Isle. 

— Peter Wilding l-a vizitat pe Willy după-amiază târziu, 
spuse Edith deodată. 

Kenny se gândi că poate vizita scriitorului îi rămăsese 
întipărită în minte lui Edith, că asta o tulburase toată 
seara. 

— Drăguţ din partea lui. 

— Nu ştiu ce să zic, spuse Edith. Nu-mi dau seama ce 
vrea de la bătrân. E plin de întrebări şi vrea să afle o 
mulţime de lucruri, iar Willy se indispune foarte repede. 

— Poate vrea să-l pună pe Willy în vreo carte. 

— Poate că da, dar e ca un parazit care scoate viaţa din 
el. 

Edith făcu o pauză, iar Kenny se miră, văzând-o 
tremurând. 

— Wilding mi-a spus că a făcut o ofertă pentru o casă 

din Buness, continuă Edith. Vrea să stea în Shetland, însă 
vechea casă a lui Willy din Biddista nu-i mai ajunge. 
„Insulele Shetland mă inspiră.” Aşa mi-a zis. 

Kenny nu ştia ce să spună. La un moment dat îl luase pe 
Wilding să pescuiască împreună cu Martin Williamson, şi i 
se păruse un bărbat slab şi fricos. Alb la faţă, nu făcuse 
decât să se sprijine de marginea bărcii. Nu-i părea rău 
dacă scriitorul se muta în sudul insulei. Era mai bine ca o 
familie de localnici să se mute în vechea casă a lui Willy. 
Ar fi fost frumos să mai aibă un copil prin preajmă, un 
prieten pentru Alice Williamson, care probabil că se simţea 
tare singură. 

Edith merse în grădină ca să ia nişte cartofi noi pentru 
garnitură şi se întoarse cu ei într-o strecurătoare, cu o 
salată tăiată deasupra. Se spălă pe mâini de pământ la 
chiuvetă. 

— Ai vrea să vin eu să vorbesc cu Willy? întrebă Kenny 
când se aşezară la masă. A trecut ceva timp de când nu l- 
am mai văzut. Am putea vorbi despre vremurile de 
odinioară, mereu îl interesează cum mai e să pescuieşti 
acum şi cum mă descurc cu barca. Eu nu o să scot viaţa 
din el. Promit. 

Edith se uită la el şi zâmbi. 

— Cu siguranţă s-ar bucura. Eşti un drăguţ, Kenny 
Thomson. 

Stoarse nişte lămâie peste codul negru şi mâncă peştele 
într-o manieră serioasă, aproape respectuoasă. Kenny îşi 
zise că aşa proceda ea indiferent de situaţie. 

După masă, Kenny o întrebă dacă voia să-l însoţească pe 
deal. În unele după-amiezi îl însoțea şi mereu se bucura de 
compania ei. Se gândi că putea s-o ajute să uite de grijile 
de la muncă. Ea ezită o clipă înainte să răspundă, aşa încât 
bănui că era tentată, dar până la urmă clătină din cap. 

— Aş vrea să termin de tricotat pentru Ingirid. Pentru 
orice eventualitate. 

Fiica lor urma să aibă un copil, primul lor nepot, peste 
zece zile. Edith avea zile libere de recuperat, păstrate 
special ca să poată zbura la Aberdeen de îndată ce începea 

travaliul. Tricota o păturică pentru copil. Modelul era aşa 
de complex, că arăta mai degrabă ca unul dintre voalurile 
de nuntă de pe vremea bunicii lui. Pe atunci, femeile 
spuneau că țesătura trebuie să fie aşa fină, încât vălul să 
poată fi trecut printr-o verighetă. 

— Poate o sun, continuă Edith, doar ca să văd cum se 
mai simte. 

Kenny înţelese. Pe măsură ce se apropia momentul 
naşterii, lui Ingirid i se făcuse dor de insule. Li se păruse 
că, înainte de asta, nu-i mai fusese dor de Shetland. Avea o 
viaţă nouă în sud, îşi avea prietenii şi îl avea pe soţul ei. 
Acum, în unele nopţi, îi suna plângând. Edith dădea vina 
pe hormoni, însă el era de părere că tot ce voia ea, de fapt, 
era să nască în Shetland. 

Kenny îşi trase cizmele înainte să iasă şi o chemă pe 
Vaila. În timp ce mergea pe potecă, gândurile îi alergau 
prin minte şi se trezi deodată că aproape ajunsese în vârf, 
de unde se vedea marea. Un lup de mare îl atacă, ratându-i 
şapca la milimetru. Mereu erau agresivi în acea perioadă a 
anului, când aveau pui. Dar era obişnuit cu lupii de mare 
de pe deal şi nu se sinchisi. Niciodată nu-şi făcea griji în 
privinţa următorului pas. Era foarte obişnuit cu dealul, iar 
calea pe care o urma era aceeaşi în fiecare seară. Dacă aş 
avea vopsea pe cizme, se gândi, pe iarbă ar fi tot o singură 
pereche de urme chiar şi după o săptămână, pentru că 
niciodată nu calc anapoda. 

Era o seară fără nori, aşa de liniştită, încât i se păru că 
aude sunetul valurilor care loveau stâncile de la baza 
dealului. În faţă la Herring House erau parcate maşini. 
Martin deschidea cafeneaua vineri seara pentru cină. După 
câte se părea, faptul că prin apropiere avusese loc o crimă 
nu scădea din atracţia locului. 

În seara respectivă se gândi să meargă puţin mai 
departe, să-şi iasă din rutină, să vadă câte oi erau lângă 
Groapa din Biddista. Fiindcă ştia dealul atât de bine, 
gândurile începură să-l năpădească din nou. 

Aproape că am înşelat-o pe Edith cu mama lui Jimmy 
Perez. Am stat pe o plajă albă la North Haven pe Fair Isle 

în mijlocul verii şi am ţinut-o de mână. Avea buzele calde şi 
sărate. Ne-am spus unul altuia că ne îndrăgostisem. 

Se opri să-şi tragă sufletul, gândindu-se cât de aproape 
fusese s-o părăsească pe Edith. Aproape că dăduse cu 
piciorul fiinţei care acum însemna totul pentru el. 

Aş fi putut fi tatăl vitreg al lui Jimmy Perez. 

Uitase complet de acea vară, nu se mai gândise la ea de 
ani de zile, însă acum, din cauza morţii unui străin, Jimmy 
Perez revenise în viaţa lui, aducând cu el şi amintirile de 
atunci. Nu-i povestise niciodată lui Edith. Se întrebă, 
pentru o clipă, dacă ar fi trebuit s-o facă, dar după atâta 
vreme nu mai avea nicio importanţă. De ce s-o rănească? 

Ajunsese pe cea mai înaltă parte din deal, aproape de 
margine. Încă nu bătea vântul, aşa că îi fusese uşor să 
urce. Însă simţea o uşoară încordare în genunchi, o durere 
surdă care îi revenea din când în când, şi cam rămăsese 
fără suflare. În urmă cu cinci ani ar fi urcat mai repede. Se 
opri ca să se uite la pământurile lui şi, în ciuda faptului că 
era obişnuit cu ele, simţi o undă de mândrie. 

Iarba de acolo era foarte scurtă din pricina oilor şi 
iepurilor. Pe alocuri erau nişte grămezi grosolane de 
pietre. Niciodată nu ştiuse dacă erau naturale sau erau 
vestigiile unui popor străvechi care locuise acolo înaintea 
lui. Se afla în zona pietroasă dintre mare şi Groapa din 
Biddista. Groapa era o scobitură uriaşă în pământ, care se 
întindea în jos până la mare. Când erau copii, Willy le 
spusese povestea formării ei. Spusese că o făcuse un uriaş 
care se îndrăgostise de o fată din Shetland. Ea se speriase 
de el, nu-şi dăduse seama că îi voia doar binele, şi, fugind 
de el, căzuse de pe stânci. De necaz şi durere, uriaşul 
apucase blocul de piatră şi îl aruncase în mare, unde 
dăduse naştere celorlalte stânci din apă, de lângă coastă. 
Kenny se gândi că locul arăta mai degrabă ca gaura dintr- 
un măr uriaş, dacă i-ar fi scos cotorul, însă un uriaş care se 
stinge de dor era o poveste mult mai bună pentru copii. 
Willy distrase generaţii întregi de copii din Shetland cu 
poveştile sale. _ 

Pereţii Gropii nu erau drepţi pe toate părţile. În partea 

cea mai apropiată de mare era numai piatră, stânca fiind 
aproape plată, terasată, astfel încât pescăruşii îşi făceau 
cuiburile acolo. Însă partea dinspre uscat era acoperită 
complet cu iarbă plină de puncte roz de limba-peştelui şi 
urme de iepuri. Din partea de jos a feţei îndreptate spre 
mare pornea un tunel către plajă, iar la flux apa intra prin 
el, plescăind şi bolborosind din cauza presiunii, iar stropii 
zburau aproape până sus de tot. Când erau copii se jucau 
acolo, dându-se la vale pe peretele cu iarbă, până când 
ajungeau să aibă pantalonii verzi şi genunchii plini de 
noroi. Dar niciodată nu făceau asta când venea fluxul. 
Atunci se lăsau pe burtă şi se uitau în gaura de jos. 

Privind în jos, văzu că o mioară ajunsese cumva la 
nivelul mării. Rămăsese blocată pe o piatră, prea proastă 
să se întoarcă şi să-şi croiască drum înapoi. Uneori oile i se 
păreau cele mai tâmpite animale din lume. Avea lâna 
groasă şi zdrenţăroasă şi părea aşa de grea că te aşteptai 
să-i cadă de pe spate. Urma să fie tunsă, laolaltă cu 
celelalte, a doua zi. 

Kenny începu să coboare încetişor către oaie. Avea să 
meargă până în spatele ei şi să încerce s-o mâne înapoi 
sus. Deşi iarba era destul de uscată, pământul tot era 
umed. Profită de textura limbii-peştelui ca să aibă 
stabilitate. Se simţi deodată, în mod neaşteptat, foarte 
fericit. Uită de durerea de genunchi şi se gândi că era o 
după-amiază frumoasă de vară, iar Edith avea să fie acasă 
tot weekendul. Iar el încă mai putea să coboare în Groapa 
din Biddista ca în copilărie. 

Kenny merse prin spatele oii, mişcându-se cu atenţie ca 
să n-o sperie. Dacă se ducea mai jos, nu credea să mai aibă 
vreo şansă s-o scoată de acolo. În cele din urmă ajunse 
exact în spatele ei, pe aceeaşi piatră, cu braţele deschise 
astfel încât să nu poată trece de el. 

— Hai, fetiţo. Hai sus. 

Deodată oaia începu să urce, nu pe acelaşi drum ci drept 
în sus,  împiedicându-se, dar  regăsindu-şi, cumva, 
echilibrul. Kenny îi văzu doar fundul murdar şi lâna 
dezordonată. Apoi ajunse la margine şi nu o mai văzu. 

Kenny rămase pe loc şi se uită în jos. Totul era în umbră 
acolo, soarele coborâse prea mult ca să bată până în 
adâncime. Foarte puţini oameni din lume văzuseră aşa 
ceva. Singurul copil rămas în Biddista era Alice 
Williamson, iar familia ei n-o lăsa să umble haihui pe deal. 
Martin şi Dawn ar fi făcut infarct dacă fetiţa s-ar fi dus 
acolo, deşi Bella nu fusese cu mult mai în vârstă când 
coborâse prima oară. Fusese la fel de neastâmpărată ca 
băieţii. Kenny văzu bolovanii rotunzi aduşi de flux şi balta 
de apă stătută rămasă după ce se retrăsese marea. 

Apoi văzu ceva colorat contrastând cu griul stâncilor. 
Fiindcă se gândise la Alice Williamson, preţ de o clipă care 
nu se mai termina crezu că ea era. Poate că în sfârşit 
evadase din lanţurile grijii părinteşti, urcase pe deal şi se 
dezechilibrase.  Şi-o imagină rostogolindu-se la vale, 
lovindu-se de vreun bolovan şi spărgându-şi capul ca pe un 
ou. Dar n-avea cum să fie ea acolo. Era ceva prea mare. 
Probabil avea vedenii. Edith îi spunea tot timpul că trebuia 
să poarte ochelari şi chiar şi el îşi dădea seama de asta. N- 
ar trebui să fie aşa mândru. Ar trebui să meargă la Lerwick 
la oftalmolog. Probabil era doar un sac albastru de 
îngrăşământ. Era tentat să se întoarcă pur şi simplu sus, 
unde câinele îl aştepta pe iarbă. 

În timp ce îi treceau prin cap acele gânduri, se strecura 
cu grijă tot mai jos. L.umina devenea din ce în ce mai slabă. 
Simţea miros de alge putrede. 

Roddy Sinclair zăcea mort. Chiar şi fără ochelari, Kenny 
îşi dădea seama de asta. Trupul îi era contorsionat, iar 
capul i se zdrobise de o piatră, exact cum şi-o închipuise 
pe Alice Williamson. Kenny ştia că trebuia să iasă de acolo 
cât de repede putea. Trebuia să dea fuga înapoi acasă şi 
să-l sune pe Jimmy Perez. Dar nu prea ştia cum să facă 
asta. Picioarele i se făcuseră ca de gelatină şi era epuizat. 
Numai gândul oribil că se afla acolo, lângă trupul fără 
viaţă al băiatului, îl făcu să pornească. 

Capitolul 28 


Perez îşi petrecuse ziua în Lerwick, fiind nevoit să 
treacă prin procesul frustrant de a suna şi a trimite e-mail- 
uri ca să afle pe unde umblase Booth de când ajunsese în 
Shetland. Camera era sufocantă, supraîncălzită, şi, în 
ciuda imboldului dat anchetei de identificarea victimei, 
până după-amiaza târziu Perez simţi că nu prea 
avansaseră. După muncă plecă spre Ravenswick, spre casa 
lui Fran. Nu o sunase înainte ca să-i spună că trece pe 
acolo şi se simţea caraghios de neliniştit. Abia aşteptase s- 
o vadă toată ziua şi era îngrijorat, ca întotdeauna, că nu 
avea să se ridice la nivelul aşteptărilor ei. 

Cassie stătea la masa din bucătărie şi citea o carte 
pentru şcoală. Era încruntată, concentrată. Pe un obraz 
avea o pată de vopsea şi Perez se gândi că începea să 
semene tot mai tare cu mama ei. Rămase în pragul uşii, 
stingher, nedorind să deranjeze, nedorind să facă ceva 
greşit. 

— E un moment nepotrivit? 

— Sigur că nu. 

Fran îi făcu loc să intre. 

— Ceai? Bere? 

Perez se aşeză lângă Cassie şi o întrebă cum mergeau 
lucrurile la şcoală, dar în tot acest timp îşi zicea că nici 
Fran nu părea să se simtă în largul ei. Mereu i se păruse 
sigură pe ea şi se întreba de ce era neliniştită. Ea puse apa 
la fiert, apoi îi spuse lui Cassie că făcuse destule teme 
pentru seara respectivă şi, ca recompensă, îi propuse să se 
uite la un DVD. 

După ce Fran o instală pe Cassie, cei doi ieşiră. 

— Am aflat numele victimei, spuse Perez. O să apară 
peste tot la ştirile de mâine. Voiam să-ţi spun şi ţie. Era 
actor. Un bărbat pe nume Jeremy Booth. 

Ea clătină din cap. 

— Numele nu-mi spune nimic. 

— E din Yorkshire. 

— Îmi pare rău. Tot nu pot fi de ajutor. 

Rămaseră tăcuţi. De pe dealul din spatele lor se auzi 
glasul unui culic mare. 

— Azi am luat prânzul cu Peter Wilding, spuse ea într-un 
final. 

Fran tot răsucea cana de ceai în mâini. Perez îşi dădu 
seama că acesta era motivul încordării ei. Nu era prea 
sigur cum ar fi trebuit să reacționeze, aşa că până la urmă 
nu spuse nimic. 

— Are de gând să rămână în Shetland. A făcut o ofertă 
să cumpere o casă din Buness. O ştii? Una mare, chiar 
lângă plajă. 

— Foarte frumos. 

Apoi, simțind că trebuia să spună mai multe, continuă: 

— O să aibă mult de renovat ca să se poată locui în ea. 

Îi exploda capul de la câte întrebări avea legat de ce se 
întâmplase şi de ce se văzuse cu Wilding, însă poate că 
nimic din toate astea nu era treaba lui. 

— Nu sunt sigură de ce a vrut să ne vedem, spuse Fran. 
Cred că spera să am vreo informaţie despre anchetă. Aşa 
mi s-a părut. 

— Şi îşi imaginează cum îţi dai jos textila, spuse Perez. 
S-ar putea ca şi asta să fi avut ceva de-a face cu invitaţia. 

Fran îi rânji. 

— Poate că şi asta. Dar e mai mult decât atât. Are o 
manieră foarte intensă de a pune întrebări. 

— Crezi că e implicat în vreun fel în moartea lui Booth? 

— Nu, spuse Fran repede. Nu la asta mă refer. E 
scriitor. E curios din fire. Sunt convinsă că asta-i tot. 

Perez se gândi că i-ar conveni de minune ca Wilding să 
fie criminalul. Ura numai gândul că acesta ar locui în 
Buness, nu foarte departe de Fran. Dar ştia că era un mod 
greşit de a gândi. Dacă porneai o anchetă aşteptându-te la 
un rezultat anume, pierdeai din vedere realitatea, începeai 
să faci legături care nu existau şi ignorai alte piste. 

— Ai mâncat? întrebă Fran. Dacă aştepţi până o duc pe 
Cassie la culcare, pot să încropesc ceva. 

— Sună bine. 

Erau la masă când sună telefonul. Era un apel pe 
telefonul fix, iar lui Perez nici nu-i trecu prin cap că era 
pentru el. Tăie nişte felii de pâine şi mâncă nişte salată 
până se întoarse Fran. Se încruntă şi îi dădu telefonul. 

— E pentru tine, e Sandy. 

Sandy era insuportabil. Copilăros. Plin de el. 

— Te-am sunat acasă, şefu'. lar pe mobil nu aveai 
semnal. M-am gândit că ai putea fi la domnişoara Hunter... 

— Cu ce pot să te ajut? 

De cealaltă parte a mesei, Fran se strâmba la el. 

— A mai murit cineva. 

Sandy se opri. Începuse să-i placă dramatismul. 

— Cine? 

— Roddy Sinclair. Kenny Thomson l-a găsit pe fundul 
Gropii din Biddista. L-am trimis pe Robert, polițistul nou 
care stă în Whiteness, să confirme. Cu siguranţă e Sinclair. 
E posibil să fi fost un accident. 

— Ce coincidenţă. 

Perez îşi aduse aminte de impresia lui cum că Roddy ar 
fi vrut să mai spună ceva, şi ştia că nu era vorba despre un 
accident. Îşi aminti cum se plimbase cu tânărul în 
dimineaţa în care fusese descoperit cadavrul lui Booth. 
Roddy crescuse acolo. Nu era genul care să cadă. Işi aduse 
aminte cum Roddy cântase la vioară la vernisajul de la 
Herring House, cum dansase în lumina soarelui de seară. 
Era uşor şi agil ca o pisică sălbatică printre stânci. Băiatul 
îi plăcea şi fu copleşit de amărăciune. 

— Bella ştie? 

— Nu încă, spuse Sandy. M-am gândit că ar fi mai bine 
să afli tu întâi. 

— Bine, vreau să-i spun eu. 

Roddy fusese junele-prim al Bellei. Moartea lui urma s-o 
devasteze. Perez simţi o undă de milă, apoi datoria o 
înlocui. Bella se tot jucase de-a lungul anchetei. Poate că 
şocul întâmplării avea s-o facă să vorbească. 

— Atunci grăbeşte-te. Ştii cum se răspândesc veştile pe- 
aici. 

— Nu cred să o sune Kenny. Nu sunt prea apropiaţi, iar 

el nu e genul care să flecărească. Dar nu trimite pe nimeni 
pe deal până nu vorbesc cu ea. Spune-le să fie pregătiţi. 

— I-am spus lui Kenny să ţină vestea doar pentru el. 

Sandy părea extrem de mândru de el însuşi că se 
gândise la asta. 

Perez zâmbi. 

— Bine. Bine. 

— Mă gândeam să-l sun pe domnu' Taylor acu'. O să 
fiarbă când ştie că e-n Anglia şi totu' se-ntâmplă aici. 

— Da, spuse Perez, aşa să faci. 

Între timp, Fran continuase să mănânce, dar atunci se 
opri cu furculiţa la jumătatea drumului. 

— Trebuie să pleci, nu-i aşa? Şi n-ai cum să-mi spui 
despre ce e vorba. 

— A murit Roddy Sinclair. L-a găsit Kenny Thomson pe 
fundul Gropii din Biddista. 

— Săraca Bella! 

Perez îşi dădu seama că Fran mai avea un pic şi plângea. 

— 'Ţinea la Roddy ca la propriul copil... 

— Mă duc acum să-i dau vestea. Pot să-i spun că eşti 
aici, dacă are nevoie să stea cu cineva? O fi ea născută şi 
crescută în Shetland, dar mi se pare că n-are prea mulţi 
prieteni. 

— Sigur. 

Perez îşi dădu seama că ea se bucura că îi spusese chiar 
şi atât. Era cât pe ce s-o roage să nu-i spună nimic lui 
Wilding, dar se opri la timp. 

— Roddy era mereu plin de energie, spuse Fran. Parcă 
ardea un foc în el. Mi-e greu să-l ştiu mort. 

Făcu o pauză. ă 

— Încă o moarte. Ce se-ntâmplă aici? Îţi dai seama că 
presa o s-o ia razna? Era celebru, chiar şi în sud. Când se 
va afla, o să vină toţi gazetăraşii aici. 

— Atunci nu ne presează nimic. 

Perez îşi zise că avea să crească şi presiunea din partea 
locuitorilor. Roddy era din Shetland. Era un ambasador al 
insulelor în lume. Oamenii o să vrea ca ucigaşul să fie 
prins imediat. Nu era acelaşi lucru ca un englez spânzurat 

de tavan. 

— Jimmy? 

Perez era deja la uşă şi se întoarse către Fran. 

— N-a fost un accident, nu-i aşa? 

— Nu. Nu cred că a fost. 

— Şi-a luat viaţa? Fiindcă l-a ucis pe englez şi nu a vrut 
să suporte consecinţele? 

— Poate că da. 

Perez îşi aminti cum stătuse Roddy pe marginea stâncii, 
cu braţele întinse, semănând cu o gâscă-de-mare. Ar fi fost 
genul de gest dramatic de care-l credea capabil, să se 
omoare aruncându-se în gol. O senzaţie destul de 
apropiată de zbor. Dar, dacă ar fi făcut aşa ceva, şi-ar fi 
dorit să fie văzut. Fără public nu putea să aibă loc un 
spectacol. 

— Vino când ai terminat, spuse Fran. Nu contează cât de 
târziu e. Dacă vrei. 


Când Perez ajunse la conac, o găsi pe Bella în grădină. 
Stătea pe un scaun, la o masă din fier forjat, lângă casă. 
Lumina era difuză, lăptoasă, şi Perez îşi dădu seama că era 
deja ora zece. Pe masă se afla o carte, însă Bella nu părea 
s-o fi deschis. Poate că adormise. Lângă carte era un pahar 
mare de vin şi o sticlă pe jumătate goală. 

— Jimmy, spuse Bella, deschizând ochii, nu-i o seară 
minunată? E aşa linişte... Nu în multe zile putem sta aşa. 
Bea un păhărel cu mine! 

Perez se sprijini de peretele de lângă ea. 

— Când ai vorbit ultima oară cu Roddy? 

— L-am văzut la prânz. Şi-a rezervat un bilet la ultimul 
avion către sud de azi. Voia să plece de ieri, dar ştii cum 
sunt tinerii. Timpul nu înseamnă nimic pentru ei. Parcă ar 
fi veşnic la dispoziţia lor. Aşteptam să mă sune, dar 
probabil s-o fi văzut cu nişte prieteni. 

Perez se gândi că, oricum ar fi procedat, Bellei n-avea 
să-i fie uşor. Dacă el ar fi pierdut pe cineva aşa apropiat, 
şi-ar fi dorit să afle direct adevărul. Fără platitudini şi fără 
să fie dus cu zăhărelul. 

— Roddy a murit, Bella. I-a fost găsit trupul în după- 
amiaza asta pe fundul Gropii din Biddista. 

Bella făcu ochii mari. 

— Nu. Nu! Trebuie să fie o greşeală. S-a urcat în avion! 

— L-ai dus în Sumburgh? 

— Aveam o întâlnire în Lerwick după-amiază. A spus că 
se duce singur. 

— Urma să conducă el? 

Bella se ridică şi începu să meargă încoace şi încolo pe 
terasă, cu paharul tot în mână. 

— Am bănuit că da, însă când m-am întors maşina lui era 
tot aici, deci am bănuit că l-a luat vreun prieten. 

— Pot să arunc un ochi în maşină? 

— Desigur. 

Perez îşi dădu seama că ea era sigură că avea dreptate. 
Bella Sinclair n-ar fi recunoscut vreodată că greşeşte. 
Probabil îşi spusese că Roddy era prin vreun bar din 
Aberdeen, înconjurat de admiratori. De asta nu sunase ca 
să anunţe că a aterizat cu bine. 

Maşina era un Volkswagen Beetle vechi, negru, 
recondiționat. Probabil costase mai mult decât noua 
sufragerie a lui Perez. Nu era încuiată. În portbagaj găsi 
bagajele pe care Roddy probabil le împachetase în ziua 
precedentă, când se simţise copleşit şi vizitase mormântul 
tatălui său. Deasupra se afla vioara. Perez o lăsase pe Bella 
pe terasă, însă ea apăru în spatele lui. li auzi paşii, apoi un 
icnet gutural, atât de încet încât parcă încerca să-şi tragă 
sufletul. 

— Deci ai dreptate. A murit. Nu şi-ar fi lăsat vioara în 
ruptul capului. 

Bella se cuprinse cu mâinile şi, aplecându-se, începu să 
plângă. 

Perez o conduse înapoi în casă, în bucătărie. Nu prea 
mai era lumină. Stând aşa, mică şi fragilă pe banca din 
lemn întunecat, părea un copil obligat să meargă duminica 
la şcoală. 

— Ce se tot întâmplă, Bella? Farsa cu vernisajul a mai 
fost cum a mai fost, dar acum şi Roddy e mort. Cine te 

urăşte într-atât încât să-ţi facă aşa ceva? 

Bella îşi dădu mâinile la o parte, aşa încât Perez îi văzu 
ochii mari, roşii şi înlăcrimaţi. 

— Nu ştiu. Chiar nu ştiu. 

Perez rămase cu Bella până când Morag veni din 
Lerwick să stea cu ea. În tot acest timp refuzase să 
răspundă la întrebări. 

— Ti-am spus, Jimmy. Nu ştiu nimic. 

O întrebase dacă voia s-o ducă până la Fran cu maşina, 
însă ea refuză, spunând că vrea să rămână în casă. 

— Trebuie să stau aici. 

Perez fu dezamăgit. Se gândise că ar fi putut să-i 
împărtăşească vreun secret lui Fran. 

Până ajunse pe deal, partea cea mai întunecată a nopţii 
trecuse, iar soarele începea să se ridice din nou de la linia 
orizontului. Era un alt fel de răsărit. Când plecase din 
grădina Bellei, auzise un pănţăruş cântând. Echipa lui 
reuşise să vină cu un Land Rover chiar până la margine, 
iar de la distanţă Perez văzu mai mulţi oameni la buza 
prăpastiei. Îşi dori să nu fie nevoie să coboare până acolo 
jos. Era scena unei crime, corect? Deci ar fi trebuit să 
rămână necontaminată. Gândul la coborâre nu i se păru la 
fel de înfricoşător prin comparaţie cu a rămâne pe 
margine, înconjurat doar de spaţiu gol, dar voia s-o evite 
cu totul, pe cât posibil. 

Sandy discuta cu tânărul doctor care stabilise că 
moartea lui Booth se explica prin crimă. Acesta îi făcu lui 
Perez cu mâna când îl văzu apropiindu-se. 

— Am chemat Paza de Coastă ca să ne ajute cu cadavrul. 
E în regulă? 

Perez se prefăcu a nu fi luat prin surprindere de 
iniţiativa lui Sandy. 

— Sigur că da, dacă au terminat acolo jos. 

— Am mers până acolo cu domn’ doctor, spuse Sandy. 
Am găsit asta. Am băgat-o în polietilen, nu am lăsat 
amprente, da' am luat-o fiindcă stătea lângă rigolă, spre 
mare, şi mi-era că o ia apa. 

Sandy se uită neliniştit la Perez, nefiind sigur dacă urma 

să urle la el fiindcă mutase o posibilă probă. 

— La fel aş fi făcut şi eu. 

Era o geantă sport din piele neagră, exact ca a lui 
Jeremy Booth, conform descrierii lui Stuart Leask. 

— Ce părere ai? întrebă Sandy 

— Cred că Booth a fost ucis de cineva care apoi a 
aruncat geanta aici, în ideea că nu vom putea să-l 
identificăm. 

— Şi Sinclair? 

— S-ar putea ca el să fi fost ucigaşul. Poate cobora ca să 
ia geanta de acolo sau ca să se asigure că nu bate la ochi şi 
s-a împiedicat. 

— Dar nu crezi asta? 

— Nu. Cred că ucigaşul l-a chemat aici. Lui Roddy îi 
plăcea să stea pe marginea gropii. Nu era nevoie de mare 
efort să-l împingă. Nu ştiu, însă, de ce a vrut să-l ucidă. 
Poate ştia ceva despre cum a murit Booth. Dar sunt sigur 
că asta s-a întâmplat. 

Perez tăcu, imaginându-şi senzaţia. Cum ar fi să-l 
împingă cineva din spate, cum ar simţi panica atunci când 
şi-ar da seama că nu se poate prinde de nimic, apoi cum ar 
aştepta impactul. Văzu că Sandy se holba la el. 

— Nu mai trebuie decât să dovedesc că aşa a fost. 

Capitolul 29 


Roy Taylor merse cu Stella Jebson la soţia lui Jeremy 
Booth. Locuia în Wirral, mult în afara zonei în care activa 
Jebson, însă dintr-un motiv anume detectiva dorise să-l 
însoţească. Poate că, la fel ca restul, fusese intrigată de 
bărbatul care murise, în aparenţă fără explicaţie, aşa 
departe de casă. Voia să vadă cum se dezleagă misterul. 

— Am primit informaţii de la fisc, spuse Jebson. Booth 
era pe cale să dea faliment, asta dacă informaţiile despre 
taxe şi impozite sunt corecte. 

Taylor se gândi că trebuia să facă nişte verificări. Nu era 
ceva nou ca un liber-profesionist să declare doar o parte 
din venituri, însă dacă Booth avusese nevoie de bani, de ce 
ar fi mers în Shetland, lăsându-şi afacerea în mâinile unei 
studente? Oare credea că o să facă bani acolo? 

Taylor mai fusese în Wirral când era mic. Foarte mic, 
asta pe vremea când mama lui încă stătea acasă, înainte să 
fugă cu amorezul ei în nordul Ţării Galilor. Merseseră în 
excursie la mare în Hoylake şi West Kirby; erau amintiri 
din vremuri fericite. Mergea la picnic, mânca îngheţată, 
pescuia în bălțile dintre stânci cu plase mici, prinse de 
bețe de bambus. Tatăl lui nu venise niciodată cu ei. Nu-i 
spuse nimic din toate astea lui Jebson. Nimic nu era mai 
plictisitor decât să asculţi amintirile altora. 

Pe soţia lui Booth o chema Amanda. Se recăsătorise cu 
un bărbat pe nume Stapleton, un învăţător. Taylor nu prea 
era sigur dacă merita să facă drumul. Booth o părăsise cu 
ani în urmă. Ce să aibă de-a face fosta soţie cu moartea lui, 
după atâta vreme? Cu siguranţă avea prea multe de 
pierdut. Totuşi, Booth îşi părăsise familia prea brusc. Îşi 
schimbase radical cursul vieţii şi renunţase să aibă orice 
fel de contact cu copilul. Taylor ştia că familia te putea 
bântui, ranchiuna se adâncea cu trecerea timpului. Şi, 
totuşi, de ce se degradase relaţia atât de subit? 

Amanda locuia într-un cartier rezidenţial construit în 
anii '50. Era o zonă ferită de lume, cu o stradă încadrată 

de copaci şi case cu calcan. Un loc în care să te poţi 
pierde, îşi zise Taylor. Însă, în timp ce parcau, îşi dădu 
seama că doamna în vârstă care trebăluia în grădina de 
vizavi îi observase. Prin urmare, nu era chiar aşa uşor să te 
ascunzi. 

Abia dacă era după-amiază, însă Amanda Stapleton era 
singură acasă. Femeia lăsa impresia că era de aceeaşi 
vârstă cu locuinţa. Era blondă, avea un aer degajat şi purta 
o rochie de vară fără mâneci şi sandale, făcându-l pe 
Taylor să se gândească la doamne cu fuste mari şi părul 
făcut permanent. Mama lui Taylor se mai uita la poze şi 
filme vechi după-amiaza. Femeia din faţa lui putea fi o 
starletă de cinema. 

— Vă mulţumim că ne-aţi primit, spuse Taylor. Sper că 
nu vă deranjăm. 

— Sunt casnică, spuse Amanda. Uneori mă gândesc că 
ar trebui să mă angajez acum că au crescut copiii, dar îmi 
place să fiu acasă, să-i ajut cu diverse lucruri când se 
întorc de la şcoală. John a devenit director-adjunct anul 
trecut, aşa că ne permitem. 

Aflase de moartea lui Booth, dar nu părea afectată. 
Taylor se întrebă dacă urma să spună ceva despre asta. [i 
conduse în camera de zi, aflată în partea din spate a casei. 
Uşa, care dădea în grădină, era deschisă. 

— Ce spuneţi de un ceai? 

Amanda se întoarse cu o tavă pe care erau o farfurie cu 
biscuiţi făcuţi în casă, un ceainic, o carafă cu lapte şi o 
zaharniţă. E 

— Băieţii au antrenament de cricket în seara asta. li ia 
John după muncă. De obicei casa nu e atât de liniştită. 

— Dar fiica dumneavoastră? 

— Ei, Ruthie vine singură acasă. E în ultimul an de 
şcoală. E deja adult, sau cel puţin aşa are ea impresia. 
Ajunge şi ea în curând. Încă nu ştie că tatăl ei a murit. Nu 
ştiu cum o să reacționeze. 

Amanda se aşeză pe un scaun cu spătarul drept şi îşi 
încrucişă picioarele la nivelul gleznei. Pe un genunchi îşi 
sprijini o farfurioară cu o ceaşcă. 

— Nu l-am mai văzut pe Jeremy de când a dispărut în 
toiul nopţii acum mai bine de şaisprezece ani. A luat o 
valiză. M-a lăsat cu o fiică. Şi mi-a mai lăsat un bileţel în 
care spunea că-i pare foarte rău, dar că îşi dorea un alt fel 
de viaţă. 

Se uită la detectivi. 

— Sper că nu vă aşteptaţi să-l plâng acum. 

— Nu v-a dat niciun semn înainte să plece? 

— Niciunul. 

— Mai era vreo femeie în viaţa lui? 

— Nu a spus aşa ceva în scrisoare. Dar poate era. Era un 
bărbat atrăgător. Până la urmă, eu i-am căzut în plasă. 

Amanda făcu o pauză. 

— A fost iubirea vieţii mele. 

Taylor nu ştia unde să se uite. Simţea cum roşeşte de 
ruşine. Avea oroare de confesiuni, iar femeia păruse la 
început atât de stăpână pe sine, încât acum îl luă prin 
surprindere. 

Jebson se aplecă spre ea. 

— Spuneţi-ne despre Jeremy. Nu am dat de nimeni care 
să-l fi cunoscut cu adevărat. 

— Nu prea cred că vă pot ajuta nici în această privinţă. 
Cred că nici Jeremy nu se cunoştea cu adevărat. Avea în 
cap numai visuri şi poveşti. El juca rolul principal în toate 
scenariile sale. Desigur, totul era în capul lui - nimic real. 

Amanda se uită la grădina îngrijită fără cusur. 

— S-ar fi bucurat la culme la gândul că e în centrul 
atenţiei. 

— Unde l-aţi cunoscut? 

— La muncă. Amândoi am fost profesori. El preda 
engleza, iar eu lucram la catedra de tehnologie, îi învăţam 
pe copii abilităţi practice şi cum să gătească. Asta ne 
definea. Eu eram cea pragmatică, el era atras de ficţiune, 
de vorbe. Mă dădea pe spate cu vorbele lui. În timpul liber 
conducea trupa de teatru a şcolii. Asta era adevărata lui 
pasiune. Jucase în multe roluri pe când era student, intrase 
la Central School, însă nu a reuşit să obţină o bursă de 
studii. Asta l-a amărât foarte tare. 

— N-am reuşit să identificăm nicio rudă. Mai există 
cineva pe care ar trebui să-l anunţăm că a murit? 

Amanda clătină din cap. 

— Era singur la părinţi. Genul tipic de copil singur: 
răsfăţat până peste poate şi lăsat să se joace singur prea 
mult. Părinţii lui erau destul de în vârstă când ne-am 
căsătorit. Probabil că au murit între timp. 

Taylor simţea că pierde controlul interogatoriului. O 
adusese pe Jebson ca să asculte, nu ca să preia ea frâiele. 

— Aţi spus că nu l-aţi mai văzut pe domnul Booth de 
când v-a părăsit în urmă cu şaisprezece ani, zise Taylor. N- 
aţi mai comunicat deloc între timp? 

— I-a plătit pensia alimentară lui Ruth de când ne-a 
părăsit. Nu cine ştie ce. N-a avut locuri de muncă stabile. 
De când îşi făcuse compania de educaţie prin teatru, 
lucrurile se mai îndreptaseră. Niciodată n-am vrut să fac 
mare tam-tam legat de bani şi nu am vorbit în mod direct 
despre asta. Parcă ar fi preferat să nu se gândească la noi. 

— Aţi încercat să-l căutaţi când v-a părăsit? 

— Fireşte că da! îl veneram. Dar îşi dăduse demisia şi de 
la şcoală. Pur şi simplu a plecat. N-a anunţat, n-a cerut 
nicio scrisoare de recomandare. M-am gândit că poate 
trece prin vreo criză existenţială, l-am căutat pe la spitale 
de psihiatrie, am sunat la poliţie, la Armata Salvării. Mi l- 
am imaginat dormind pe străzi, sau prin cine ştie ce 
pensiune oribilă. 

— Aţi aflat vreodată unde s-a dus după ce a plecat? 

— La mami şi tati. 

Acum chiar părea plină de ranchiună. 

— Nu prea sună a gest romantic şi grandios, nu? Să fugă 
aşa, ca un copilaş speriat. Desigur, i-am contactat, dar mi- 
au spus că nu ştiau nimic despre el. I-a pus să mintă 
pentru el. 

— Şi chiar n-a fost nimic care să-l facă să-şi părăsească 
familia? 

— Când s-a născut Ruth, spuse Amanda, atunci s-au 
schimbat lucrurile. 

Se opri, iar Taylor îşi dori să ajungă odată la 

deznodământ. 

Poate că Jebson îi simţi nerăbdarea, fiindcă interveni la 
rândul ei cu o întrebare. Pentru o doamnă aşa durdulie şi 
lipsită de graţie, avea o voce foarte delicată. 

— Cum s-au schimbat lucrurile, doamnă Stapleton? 

— Nu ştiu ce-şi închipuise. Era atât de entuziasmat când 
a aflat că sunt însărcinată. Poate că idealizase viaţa de 
familie. Poate-şi închipuise că va avea un copil care să-l 
adore. În niciun caz nu se gândise la schimbat scutece şi la 
plânsete, nu se gândise că o să ajungă acasă şi nevastă-sa 
o să fie epuizată şi o să aibă pretenţii de la el. Pe lângă 
asta, Ruth nu era copilul perfect pe care şi-l imaginase. 

— În ce fel nu era perfectă? 

— S-a născut cu fantă palatină. Acum nu se mai 
cunoaşte. E o tânără arătoasă. Dar a petrecut multă vreme 
prin spitale. lar când am venit cu ea acasă pentru prima 
oară, era tare urâţică. Cred că taică-su a avut un sentiment 
de repulsie când a văzut-o. Iar apoi a simţit acelaşi lucru 
despre el însuşi fiindcă gândise aşa. Probabil că asta i-a 
pus capac. Nu putea să mai facă faţă realităţii, nu se mai 
putea pierde în lumea teatrului. Aşa că a fugit pur şi 
simplu. S-a prefăcut că fiica lui pur şi simplu nu se 
născuse. 

— Aveţi idee de ce ar fi vrut cineva să-l ucidă? 

— Probabil că l-aş fi ucis eu, dacă l-aş fi urmărit până la 
casa părinţilor lui. Dacă l-aş fi prins când ei îl slujeau în 
timp ce eu încercam să mă descurc de una singură acasă. 

— Avea rude sau prieteni în Shetland? 

— Nu avea rude. Dacă şi-a făcut vreun prieten pe-acolo, 
asta a fost după ce totul se terminase între noi. 

Amanda le mai oferi ceai şi biscuiţi şi le zâmbi ca să le 
arate că nu-i mai păsa. De la intrare se auzi sunetul unei 
chei în uşă. 

— Bună, mamă. 

— Să plecăm ca să vorbiţi între patru ochi cu Ruth? 
întrebă Taylor. 

— Nu. Probabil că va avea întrebări. O să-i puteţi 
răspunde mai bine decât mine. 

Ruth era, aşa cum spusese şi mama ei, o tânără 
atrăgătoare. Brunetă, cu sâni mari şi un zâmbet larg. 
Rămase în uşă şi se uită la ei. Purta blugi şi o bluză albă 
evazată care-i avantaja corpul. Era curioasă cine erau 
străinii, însă prea binecrescută ca să întrebe. 

— Domnul şi doamna sunt detectivi. Au veşti despre 
tatăl tău. 

Fata se uită la ei îngrozită. 

— Ce-i cu el? Ce-a făcut? 

Stella Jebson se ridică şi se apropie de fată. 

— De ce nu iei loc? Avem nişte veşti proaste. 

Fata se aşeză pe braţul celui mai apropiat fotoliu. 

— Ce s-a întâmplat? 

— A murit, spuse Jebson. 

Probabil că-şi dăduse seama că Amandei i-ar fi venit 
greu să rostească vorbele. 

— Îmi pare foarte rău, drăguţo. 

— Cum a murit? Era bolnav? 

— A fost ucis. Am venit aici fiindcă încercăm să aflăm 
cine a făcut-o. 

Tânăra începu să plângă, luând guri mari de aer. Era 
greu de zis dacă făcea asta din cauza tristeţii sau a şocului. 
Taylor se gândi că era o reacţie cam dramatică pentru 
cineva care nu-şi văzuse tatăl de când se născuse, dar 
până la urmă era vorba de o adolescentă. Toate erau nişte 
sclifosite. Mama ei se ridică, îşi cuprinse stângaci fiica şi o 
tinu în braţe, mângâindu-i părul. 

— Le-am spus că n-o să-i poţi ajuta, zise Amanda. Dar 
am vrut să rămână aici în caz că vrei să afli ceva. 

Taylor fu din nou deconcertat de afişarea atâtor emoţii. 

— Vă lăsăm acum, spuse. Vă dau numărul meu de 
telefon. Sunaţi-mă dacă vreţi să-mi mai spuneţi ceva. 

Ajunseseră la maşină când Ruth ieşi în fugă şi li se 
alătură. Amanda îi privea de la geam. 

— Vreau să vorbim, spuse Ruth. 

Avea ochii foarte roşii. 

— Dar nu aici. Nu cu mama prin preajmă. 

— Atunci unde? 

— O cafenea pe strada principală din Heswall. E 
deschisă până la şapte. Ne vedem acolo într-o oră. O să-i 
spun că mă văd cu prietenul meu. 

Să-şi piardă vremea prin Wirral timp de o oră era ultimul 
lucru pe care şi-l dorea Taylor, însă fata îi rugase cu atâta 
convingere, încât nu putu s-o refuze. 

Fata îşi făcu apariţia cu zece minute mai târziu de ora 
stabilită. Era obosită şi trasă la faţă. Cafeneaua făcea parte 
dintr-un lanţ, era plină de canapele din piele maro, muzică 
insipidă şi maşinării şuierătoare. Taylor se ridică să-i ia o 
cafea, iar când se întoarse cu cappuccino-ul de la tejghea, 
ea era deja adâncită în conversaţie cu Jebson. 

— Ruth a vorbit cu tatăl ei de curând, spuse Jebson. 
Despre asta voia să discutăm. 

— De ce te-a contactat? întrebă Taylor. 

— Nu el. Eu l-am găsit. 

— Cum aşa? 

— Interact, trupa lui de teatru, a venit să joace o piesă la 
mine la şcoală. Ceva legat de lupta împotriva drogurilor. 
Ştiţi la ce mă refer. El nu a fost acolo, însă numele lui era 
peste tot pe afişe, cu tot cu numărul de telefon. Ştiam că 
încercase să-şi facă o carieră în actorie, m-am gândit că 
era, cel mai probabil, doar o coincidenţă, dar tot l-am 
sunat. Mi-am făcut curaj într-o după-amiază când am avut 
liber ca să învăţ şi nu era nimeni prin preajmă. Nu i-am 
spus mamei. Ştiam că ar lua-o razna. S-ar fi îngrijorat că o 
să-şi bată joc de mine... Şi nu voiam să-l fac să sufere nici 
pe John, tatăl meu vitreg. Imi place de el foarte mult. 

— Ce i-ai spus când l-ai sunat? 

Jebson părea realmente captivată de povestire. 

— „Cred că s-ar putea să fiţi tatăl meu.” Ceva în genul 
ăsta. M-am gândit: de ce să nu îi spun direct? 

— S-a bucurat să te audă? 

— Cred că a fost un şoc pentru el, însă da, a spus că se 
bucură. Am vorbit ore întregi. M-a costat o avere - 
vorbeam de pe mobil, iar el nu s-a gândit să mă sune 
înapoi. Tipic pentru tata. 

— Despre ce aţi vorbit? 

— Ei, ce să zic, am vorbit despre ce am mai făcut. Cu ce 
se mai ocupase el. Unde învăţam. Planuri de viitor, chestii 
de astea. 

— Ce planuri de viitor avea? întrebă Taylor. 

— A spus că urma să plece. În Shetland. M-a întrebat 
dacă am fost vreodată acolo şi i-am zis că nu. Sinceră să 
fiu, nici nu ştiam unde e pe hartă. M-am dus la calculator 
mai târziu şi am căutat pe internet. Mi-a spus că insulele 
sunt frumoase. Foarte mohorâte, dar frumoase. Abia 
aştepta să se întoarcă acolo. 

— "Ţi-a spus în ce scop mergea acolo? 

— Mi-a spus că era legat de afaceri. Urma să joace în 
ceva pe-acolo. Nu un spectacol obişnuit, însă avea ocazia 
să se vadă din nou cu nişte vechi prieteni. 

— A zis cum îl cheamă pe vreunul dintre aceşti prieteni? 

— Nu cred. Cel puţin, nu îmi aduc aminte. 

Fata vorbise repede tot timpul, răspunzându-i lui Taylor 
la întrebări imediat ce le punea, însă acum făcu o pauză. 

— Stabiliserăm să ne vedem. Urma să treacă pe aici 
când se întorcea. Mi-a spus că voia să fie un tată model din 
nou, să mă ajute să-mi urmez visele. 

Se uită la ei şi zâmbi. 

— Aşa vorbea, ăsta era genul de lucruri pe care le 
spunea. li trimisesem o poză cu mine prin e-mail, ca să mă 
recunoască. lar cu el există o fotografie pe site-ul lui. A 
fost ciudat să-l văd după atâţia ani în care îmi imaginasem 
cum arăta. Semănăm puţin, nu credeţi? V-aţi da seama că 
sunt fiica lui. 

Ruth făcu o pauză. 

— L-am sunat acum două zile. Mi-am zis că ar fi trebuit 
să se întoarcă până atunci. A răspuns o femeie. 


Erau în drum spre Yorkshire când Taylor îi răspunse la 
telefon lui Sandy Wilson, care-l anunţă că mai murise 
cineva. O lăsă pe Jebson în Huddersfield şi porni spre nord. 
Era entuziasmat că se afla din nou în mişcare, însă turba 
că nu era acolo să controleze situaţia. 

Capitolul 30 


Perez plecă direct de la Fran ca să-l ia pe Taylor de la 
aeroportul din Sumburgh. Bătea vântul şi ploua, din când 
în când mai ieşea soarele, după care umbra norilor se 
profila din nou pe terenul neted din jurul pistelor de 
aterizare. La Grutness, apa era agitată, vântul forma mii 
de valuri mici care împrăştiau lumina, însă nu bătea 
suficient de tare încât să provoace o întârziere. Perez 
ajunse puţin mai devreme, îşi luă o cafea şi se aşeză în 
terminal. Un grup de turişti japonezi aştepta avionul. 

Perez rămăsese în Biddista până când cadavrul lui 
Roddy fusese scos pe targă din groapă. Simţi că băiatul 
merita măcar atâta respect şi, deschizând sacul în care se 
afla trupul, i se păru că, pentru prima oară, îl vedea pe 
Roddy Sinclair în carne şi oase. Înainte de asta, fusese 
doar o imagine glossy, ireală, ca o reclamă din reviste. 
Până să ajungă în Ravenswick, se făcuse patru dimineaţa, 
dar era lumină ca la prânz. Fran dormea, probabil chinuită 
de vreun vis urât, fiindcă dăduse la o parte aşternuturile şi 
zăcea goală pe cearceaful şifonat. Din cauza luminii care 
trecea printr-o jaluzea albă din dormitor, corpul ei părea o 
pată de culoare, ca într-unul dintre tablourile ei. 

Perez întinse cearşaful şi o înveli, după care se strecură 
în pat lângă ea. I se părea o intruziune de neiertat, însă nu 
voia s-o trezească, şi mai era şi epuizat. Fran avea pielea 
răcoroasă şi netedă. Se mişcă şi îi zâmbi lui Perez, după 
care îl luă în braţe. Amândoi dormiră profund şi se treziră 
în exact aceeaşi poziţie când auziră televizorul de alături. 
Cassie cânta în acelaşi timp cu melodia unei emisiuni TV 
pentru copii. 

— Sper că-ţi dai seama, spuse Fran, că întreaga şcoală 
din Ravenswick o să afle luni dimineaţă. 

— Îmi pare rău, ar fi trebuit să mă gândesc înainte. 

Perez nu mai era sigur ce să gândească. La urma urmei, 
ea îl invitase. Nu voia ca lumea să ştie că se vedeau? 

— Nu-ţi face griji. Oricum au impresia că sunt o 

uşuratică. 

Fran trase pe ea nişte blugi şi un pulovăr, după care 
pregăti un ceai. 

Mai târziu, la mic-dejun mâncară clătite cu sirop şi sos 
de ciocolată. Cassie, îmbrăcată tot în pijama, era pusă pe 
şotii şi se entuziasmase datorită festinului neaşteptat. Dar 
în tot acel timp, Perez îşi dorea să afle ce gândeşte Fran şi 
să ştie ce paşi să urmeze. Relaţia era foarte importantă 
pentru el şi nu voia să greşească. Poate ar trebui s-o cer de 
nevastă, se gândi Perez brusc. Poate aşa aş şti cum stau 
lucrurile. Ideea i se părea în acelaşi timp ispititoare şi 
caraghioasă, aşa că rânji fără să vrea. Fran îl întrebă ce-l 
distra aşa tare. 

— Nimic. Sunt doar fericit. Atâta tot. 

Când Taylor îşi făcu apariţia în terminal, arăta 
neaşteptat de vioi şi energic. Prinsese câteva ore de somn 
la hotelul din Dyce şi nu-şi dorea decât nişte cofeină şi 
carbohidrați, după care avea să fie gata de orice. Perez îl 
conduse la hotelul Sumburgh. Barul era liniştit. Barmanul, 
un englez sfrijit care locuise în Shetland de atâta vreme 
încât vorbea ca un localnic, discuta sotto voce cu un bătrân 
care stătea pe un scaun înalt. Taylor comandă un burger şi 
o Cola, iar după ce termină de mâncat şi de băut nu se mai 
opri din vorbit. Îi amintea lui Perez de momentele când 
Cassie ţopăia prin bucătăria din Ravenswick după ce se 
îndopase cu zahăr şi E-uri alimentare. 

— Le-am găsit pe soţia şi fiica lui Booth. E o fată ca 
lumea. Nu s-a văzut cu el de când le-a părăsit, dar 
reluaseră legătura de curând. Maică-sa nu e la curent. 

— Ştim sigur că mama nu a aflat că fiica ei dăduse de 
Booth? 

Perez ezită. 

— Ar fi un mod extrem de a-i interzice comunicarea cu 
fata, dar bănuiesc că trebuie să luăm în calcul şi ipoteza 
asta. 

Taylor se opri pentru o clipă. Pe faţă i se citea o 
avalanşă de gânduri, care goneau precum norii de afară. 

— Nu ştiu, spuse într-un final. Nu m-am gândit la asta. 

Dacă mai-că-sa a făcut aşa ceva, e o actriţă mai bună decât 
ar fi fost Booth vreodată. N-avea cum să-l omoare ea 
însăşi. Era acasă şi avea grijă de familia ei. 

— Ce altceva ai mai aflat de la fiica lui Booth? 

— Că Booth avea în mod cert prieteni în Shetland. Asta 
i-a spus fetei lui. Zicea că vrea să îmbine utilul cu plăcutul, 
voia să profite de ocazie ca să-şi revadă nişte vechi 
prieteni. 

— Poate cu vreun cunoscut de pe vremea când lucra pe 
nava-teatru, spuse Perez. Am luat legătura cu conducerea 
vasului Motley Crew. Booth a participat la două tururi ale 
insulelor din nord undeva pe la mijlocul anilor’ 90. Asta 
trebuie să fi fost la scurtă vreme după ce şi-a părăsit 
nevasta. Nu mai apare în registrele companiei după acel 
moment. Dar a păstrat legătura cu ei. 

— Să fi avut o aventură cu Bella Sinclair? 

Taylor se gândise întreaga zi la această variantă. Perez 
şi-l imagină în avion, frământându-se şi imaginându-şi 
situaţia. Din tonul vocii se simţea că era nerăbdător. 

— E posibil. Sunt cam de aceeaşi vârstă. Doi artişti 
împreună. În mod evident, relaţia n-a mers dintr-un motiv 
sau altul, dar asta s-ar putea să fie pista de care avem 
nevoie. 

— De asta a încercat să-i saboteze expoziţia? 

Perez folosise un ton domol. Lui Taylor nu-i plăcea să fie 
contrazis şi se leza uşor. 

— Să-i mai fi purtat pică după atâta vreme? 

— Aşa sunt unii oameni, spuse Taylor. Dar ai dreptate, 
fireşte. Trebuie să se fi întâmplat ceva care să-l aducă 
înapoi. Dar ce anume? 

— A fost contactat în vreun fel din Shetland? La telefon? 
Pe mail? 

— Ştim că nu a primit niciun apel pe fix. Despre mail-uri 
n-am aflat încă. Trebuie să lămurim care-i treaba cu ele. 

Taylor se lăsă pe spate în scaun şi formă un număr. 
Perez îl privi de cealaltă parte a mesei, simțindu-se uşor 
jenat în timp ce Taylor abuza verbal un biet detectiv din 
West Yorkshire,  însărcinându-l să găsească odată 

informaţiile trebuincioase. Ceea ce înseamnă, gândi Perez, 
că treaba asta o să ajungă la coada listei de priorităţi. Doar 
din răutate. Oamenilor nu le place să fie trataţi aşa. 

— Aşadar, cum se potriveşte Roddy Sinclair în toate 
astea? întrebă Perez. 

Se lăsase din nou pe spate, liniştit odată ce Taylor îşi 
terminase tirada. 

— Probabil era doar un copil pe vremea când Booth a 
trecut ultima oară pe aici. 

— Suntem siguri că e vorba de crimă? 

— Eu sunt sigur, spuse Perez, dându-şi seama, în timp 
ce rostea cuvintele, cât de arogant s-ar putea să pară. E 
imposibil să stabilim dacă a fost vorba de crimă, sinucidere 
sau accident. A căzut şi s-a făcut zob. Dar el cunoştea bine 
stâncile. A crescut aici. Şi voia să ia avionul către sud. Erai 
cu mine când a spus-o. Avea maşina plină de bagaje. Ceva 
trebuie să-l fi adus pe deal. 

— Să-l fi chemat criminalul? 

— Eu aşa cred. 

— Nu l-a văzut nimeni în după-amiaza respectivă? 

— Lumea zice că nu. Sandy a fost în Biddista azi- 
dimineaţă şi a vorbit cu locuitorii. 

— Aş vrea să mai încerc şi eu odată. Simt că încă nu am 
înţeles exact cum merg lucrurile aici. 

Taylor se aplecă, părând din nou pus pe fapte mari. 

— Vino cu mine, Jimmy. O să scoţi mai multe de laei 
decât aş putea eu de unul singur. 

Aşa că Perez se pomeni din nou în Biddista, parcând din 
nou la Herring House şi concentrându-se cu întreaga fiinţă 
pe trei familii obişnuite şi pe Peter Wilding, pentru care 
avea o antipatie viscerală. 


Sâmbăta era cea mai aglomerată zi la Herring House. În 
faţa clădirii se afla un autocar din care un grup de 
americani ieşea în pas de marş spre galerie. Perez bănui 
că în Lerwick ancorase încă un vas de croazieră. 
Cafeneaua de la etaj era plină. Cei doi aruncară o privire 
înăuntru şi hotărâră că era imposibil să-i vorbească lui 

Martin Williamson în condiţiile date. Perez se aşteptase ca 
localul să fie închis din respect pentru Roddy, însă bănui 
că Bella nici măcar nu se mai gândise la galerie, iar Martin 
hotărâse că erau atâtea rezervări făcute, încât era 
preferabil să rămână deschisă. 

Oficiul poştal tocmai se închisese, aşa că o găsiră pe 
Aggie acasă. Era în grădină şi lua rufele de la uscat. Perez 
întinse braţele ca s-o ajute să împăturească cearşafurile şi 
rămaseră pentru o clipă tăcuţi, cu cearşaful întins între ei, 
în vreme ce Taylor îi privea de parcă ar fi executat un dans 
ritualic. Odată intraţi în casă, Aggie puse apă la fiert. 

— Probabil ai aflat deja de Roddy. 

Perez îşi zise că Aggie părea foarte obosită, mai timidă 
şi micuță ca niciodată, ca un şoricel. 

— Am aflat că a murit. Nu ştiu amănunte. Băiatul ăla din 
Whalsay care a venit să vorbească cu mine azi dimineaţă 
avea doar întrebări, dar niciun răspuns. 

— Roddy a fost găsit pe fundul Gropii din Biddista. Asta 
probabil că ştii. Însă nu ştim cum a ajuns acolo. Trebuie să 
aflăm. Înţelegi, Aggie? 

— Înţeleg. Biata Bella. Ştiu cum e să trăieşti cu îndoiala 
în suflet. Dar unele lucruri pur şi simplu nu pot fi aflate. 

— Nu l-ai văzut ieri? 

— Nu pe deal. A venit la oficiul poştal de dimineaţă. 

— Ce dorea? I 

— Voia să cumpere nişte dulciuri pentru zbor. li plăceau 
dulciurile tare mult, doar ştii, Jimmy. Era ca un băieţel. 

— Aţi schimbat vreo vorbă? 

— L-am întrebat când o să se întoarcă. Ştiu că a supărat 
multă lume. Lui Dawn nu-i plăcea cum îl tot târa pe Martin 
după el în Lerwick să petreacă; toate fetişcanele erau la 
picioarele lui Roddy şi poate că se gândea că Martin o să 
se dedea la acelaşi gen de treburi. I-am spus că n-avea de 
ce să-şi facă griji. Martin e cu capul pe umeri şi o iubeşte 
foarte mult. Îi face bine să aibă un prieten. Nu prea are 
parte de companie pe-aici. Roddy a spus că voia să cânte la 
primăria din Lerwick peste vreo şase săptămâni şi că o să 
se întoarcă pe urmă. Era tăcut, gânditor, dar nu părea 

deprimat. M-am gândit că poate se maturizase. 

Aggie se opri. 

— Ai văzut-o pe Bella? întrebă ea. 

— Aseară am văzut-o ultima oară. 

— Nu ştiu cum o să facă faţă, spuse Aggie. Băiatul ăla 
era viaţa ei. 

La plecarea detectivilor, ea stătea în balansoarul din 
bucătărie, citind o carte a cărei copertă înfăţişa o tânără 
care purta un şal şi se uita în depărtare. 

In locuinţa de lângă, Dawn stătea în faţa unui teanc de 
teste care trebuiau corectate, în vreme ce Alice se juca pe 
podea cu o casă de păpuşi. Era o casă mare, iar faţada era 
detaşabilă, aşa încât puteau să vadă toate camerele. Fetiţa 
ținea o păpuşă mică pe care o tot muta din cameră în 
cameră, interpretând de una singură o conversaţie 
imaginară. Perez şi Taylor o urmăriră puţin, din drum, prin 
fereastră. Dawn se încrunta la ceva ce scrisese un elev de- 
al ei. li observă deodată cum stăteau în faţa casei şi le făcu 
semn să intre. Se ridică să-i primească şi Perez îşi zise că 
deja se vedeau primele semne ale sarcinii. 

— Probabil că aţi venit în legătură cu Roddy, spuse 
Dawn. Toată lumea vorbeşte despre asta. Telefonul a sunat 
încontinuu. Haideţi în bucătărie. Nu vreau să ne audă 
Alice. 

Cei doi o urmară într-o încăpere de aproximativ aceleaşi 
dimensiuni ca bucătăria lui Aggie, dar mai modernă cu 
vreo cincizeci de ani. Pe bufet erau un cuptor cu 
microunde, un storcător şi un aparat de cafea. Perez 
bănuia că în bucătăria aceea nu se gătea cine ştie ce. 

— Credeţi că şi Roddy a fost ucis? întrebă de îndată ce 
închise uşa. 

In glas i se simţea teama. 

— Ce se tot petrece? Mă gândeam s-o duc pe Alice 
altundeva până se rezolvă situaţia. Nu mă mai simt în 
siguranţă. Ce-aş vrea să se fi terminat şcoala! Aşa puteam 
să merg la ai mei. 

— Nu ştim, spuse Taylor. Nu putem fi siguri. 

— Exact nesiguranța asta n-o suport. 

— Booth, bărbatul care a fost spânzurat, era din aceleaşi 
părţi ca dumneavoastră, spuse Perez. 

Ideea i se formase în minte de ceva timp şi îi dădu glas 
fără ca măcar să-şi pună problema cum urma ea să-i 
interpreteze cuvintele. 

— Nu-l cunoşteam! Yorkshire e ditamai comitatul. 

— Conducea o trupă mică de teatru şi stătea într-un sat 
numit Denby Dale. 

Dawn dădu din umeri fără să răspundă. 

— L-aţi văzut pe Roddy Sinclair ieri? 

— Sandy a trecut pe-aici şi m-a întrebat deja asta. Am 
fost la serviciu până după cinci, m-am întors şi am făcut 
ceva de mâncare pentru mine şi Alice, după care am dus-o 
la culcare şi m-am uitat la televizor până s-a întors şi 
Martin de la serviciu. A fost la Herring House toată 
noaptea aia, dacă vă interesează. 

Nu era în toane bune. Poate că se simţise rău şi era 
obosită. Aşa fusese şi Sarah în primele luni de sarcină. 
Toată lumea îi spunea că erau semne bune, însemna că 
hormonii îşi făceau treaba. Apoi pierduse sarcina în a 
paisprezecea săptămână. Perez şi-ar fi dorit să-i spună lui 
Dawn că întrebările erau de rutină. Urmau să le pună 
tuturor. Însă, poate, în acel moment, sentimentele ei nu 
erau aşa importante. 

— Aveţi idee de ce şi-ar dori cineva să-l ucidă pe Roddy? 
întrebă Perez. Era prieten cu Martin. Roddy i-ar fi spus 
dacă avea ceva pe suflet, nu-i aşa? 

— Poate că da, zise Dawn. Poate la beţie. Dar, oricum, 
nu trebuia să iei în serios tot ce spunea. Era doar un 
băieţel care se dădea mare. 

Capitolul 31 


Taylor hotărâse să-şi petreacă după-amiaza în Biddista, 
dar acum nu mai era aşa sigur că procedase bine. Cu 
siguranţă băuseră litri întregi de ceai. Până să ajungă la 
hotel, urma să urineze din cinci în cinci minute. I se părea 
că întrebările adresate celor două femei nu dezvăluiseră 
nimic folositor cazului. Amândouă erau nişte gospodine 
liniştite. I se părea că Perez pierduse vremea cu ele. 

După ce plecară de la Dawn Williamson, cei doi se 
îndreptară spre locuinţa scriitorului. Perez aşteptă puţin 
înainte să bată. Comportamentul ezitant al lui Perez 
începea să-l calce pe nervi pe Taylor. I se părea că acesta 
pur şi simplu nu avea curajul să-şi urmeze convingerile. Ar 
fi cazul să fie mai hotărât, îşi zise Taylor. N-ar avea nicio 
şansă în lumea reală, mai departe de insulele astea. Apoi 
îşi dădu seama că în acel loc bizar, mohorât şi fără copaci, 
abordarea lui Perez chiar avea şanse să dea roade. 

Wilding îi conduse la etaj, în camera lui de lucru. Lângă 
calculator se aflau o grămadă de hârtii - un manuscris plin 
de note mâzgălite. Wilding părea să se concentreze tot la 
munca lui, astfel că le oferi cafea fără să dea dovadă de 
prea multă ospitalitate. Părea să vrea să-i vadă plecaţi cât 
mai repede ca să-şi reia lucrul. 

— Uneori mă pierd aşa tare în detaliile unei cărţi, spuse 
Wilding, încât uit de povestea pe care voiam s-o scriu de la 
bun început. 

— Am venit aici ca să vorbim despre Roddy Sinclair, 
spuse Taylor. 

Cât de narcisist să fii? se întrebă. Abia a murit un tânăr, 
iar individul ăsta îşi face griji pentru cine ştie ce basm. 
Taylor avea, la rândul lui, propriile obsesii, aşa încât 
observa imediat semnele. 

— Cu ce vă pot ajuta? 

Era pentru prima oară când Wilding chiar părea că le 
acordă întreaga lui atenţie. 

— E foarte trist. Nici nu vreau să mă gândesc ce-o fi în 

sufletul Bellei. Chiar mă întrebam dacă să o sun. Ce 
spuneţi? Nu ştiu cum se obişnuieşte pe aici. 

— Probabil s-ar bucura, spuse Perez. Dar cel mai bine nu 
o sunaţi chiar azi. 

— Am vorbit cu colegul dumneavoastră azi-dimineaţă. 
Nu cred că vă mai pot fi de folos cu ceva. 

— Bănuiesc că a întrebat dacă l-aţi văzut pe Roddy ieri. 

— L-am văzut de dimineaţă. De aici, de la fereastră. A 
ieşit de la poştă şi a mers în josul străzii. 

— Şi apoi s-a întors? 

— Nu am observat. Probabil că a stat de vorbă cu Aggie, 
iar pe urmă eu m-am luat cu lucrul. Am o problemă care 
nu-mi dă pace de zile întregi. 

Ochii îi licăriră din nou când se uită la manuscris. 

— Trebuie să se fi întors. N-avea cum s-o ia pe altundeva 
ca să ajungă înapoi la conac, dar eu unul nu l-am văzut. 

— L-am identificat pe bărbatul ucis la ponton, spuse 
Perez. Îl chema Jeremy Booth. 

Lui Taylor i se păru că, pentru o clipă, Wilding dădea 
semne că ar şti despre cine e vorba. 

— Îl cunoşteaţi? 

Wilding se încruntă. i 

— Preţ de o clipă, numele mi s-a părut cunoscut. Insă, 
cândva, am avut un agent literar numit Booth. Poate că 
despre asta era vorba. A trebuit să-l concediez. Il chema 
Norman. Probabil că nu era rudă cu victima. 

— E foarte important. 

Taylor fu surprins când auzi cât de tăios vorbise Perez. 

— Sunteţi sigur că nu aţi mai auzit niciodată de acest 
om? _ 

— Nu, spuse Wilding, nu cred să fi auzit de el. Imi pare 
rău. N-am vrut să par frivol. 

Taylor se gândi că nici nu prea lăsa impresia că i-ar 
părea rău. 

— Cum de aţi venit să locuiţi în Biddista? 

— Dacă îmi aduc bine aminte, cred că v-am explicat deja 
că am admirat dintotdeauna arta Bellei. l-am scris acum 
ani de zile, spunându-i cât de mult îmi plac tablourile ei, 

după care am început să comunicăm prin scrisori. 

Wilding făcu o pauză, dându-şi seama că mai voiau să 
spună ceva. 

— M-am despărţit de curând. Partenera mea m-a 
părăsit. A fost neaşteptat, sau cel puţin eu unul nu mă 
aşteptam la asta. Aveam impresia că suntem fericiţi. Dar 
ea se tot vedea cu altcineva. Am avut un fel de cădere 
nervoasă. Am fost şi internat vreo două săptămâni în 
spital. 

Wilding se opri şi se uită la ei. 

— Poate că deja ştiţi toate astea. Bănuiesc că vă 
informaţi despre trecutul celor implicaţi într-o astfel 
anchetă. 

Nu îndeajuns de bine, îşi zise Taylor. Asta era evident. 
Începu să se enerveze din nou, gândindu-se că se făcuse o 
treabă de mântuială. 

Wilding continuă. 

— Bănuiesc că nici eu nu m-am purtat prea elegant. Mi- 
am urmărit partenera. l-am trimis flori şi cadouri. Am 
încercat s-o conving să se răzgândească. Avocatul ei a 
numit-o hărţuire, deşi mie nu mi s-a părut aşa. N-am fost 
niciodată acuzat, însă a obţinut o hotărâre judecătorească 
s-o las în pace. M-am gândit că ar fi cel mai bine să mă 
mut. 

Wilding îi zâmbi scurt lui Taylor, care părea să fie cel 
mai înţelegător dintre ascultătorii săi. 

— Shetland era cam cel mai îndepărtat loc pe care-l 
puteam alege. 

La cum vorbea despre obsesie şi hotărârea 
judecătorească, scriitorul părea neaşteptat de detaşat. 
Parcă povestea viaţa altcuiva. 

— Cum o chema pe partenera dumneavoastră? 

Taylor încercă să-şi menţină vocea cât mai plată, însă 
simţea deja cum se entuziasmează; era o şansă ca 
răspunsul să îi ajute în vreun fel. 

— Helen. Helen Adams. 

— Şi cum îl cheamă pe noul ei iubit? 

— Jason Doyle. Mereu mi s-a părut a fi un nume cam 

vulgar. Am fost surprins să aflu că este avocat. Îmi pare 
rău să vă dezamăgesc, inspectore. Nu îl cheamă Booth şi 
locuieşte în Londra. Nu cred că ar alege vreodată să 
viziteze insulele Shetland. N-am ucis pe nimeni. 

— Ce planuri de viitor aveţi, domnule Wilding? 

Perez continua în forţă. Acum ştie să se impună, îşi zise 
Taylor. Poate pentru că e vorba de un străin şi asta nu-l 
implică atât de mult. 

Scriitorul răspunse imediat. 

— Mi-aş dori să rămân aici. S-o iau de la capăt. N-am 
avut copii cu fosta parteneră. Nu mă trage nimic înapoi. 

— Cum aţi ajuns să închiriaţi casa lui Willy? 

Perez îi pusese întrebarea din inerție. 

— Nu ştiţi? Bella o deţine. Primăria a scos la licitaţie 
toate casele astea acum mai mulţi ani. Willy a avut ocazia 
să o cumpere, însă deja ieşise la pensie şi nu mai putea să 
strângă banii de ipotecă. Bella i-a dat banii. I-a oferit 
bătrânului un cămin şi siguranţă financiară, iar pentru ea a 
fost o investiţie. Willy nu are rude. De curând s-a mutat în 
centrul de îngrijire. Când i-am trimis un e-mail în care o 
anunţam că vreau să închiriez o casă pe termen scurt în 
Shetland, mi-a oferit-o mie. 

Taylor se întrebă cum de nu ştiuseră dinainte. Perez ar fi 
trebuit să-i cunoască pe oamenii aceia, să ştie totul despre 
ei. Totuşi, ce importanţă avea? Era un alt mic detaliu 
cotidian. Nicio pistă în privinţa crimei. Era cazul să 
meargă mai departe. 

Perez, în schimb, nu părea să vrea să-l lase în pace pe 
scriitor. 

— Aţi ieşit aseară? 

— Nu pe deal. Doar m-am plimbat până pe plajă. 

Wilding îl privi direct pe localnicul din Shetland. N 

— Dacă v-aş putea ajuta, inspectore, aş face-o. Imi 
plăcea de Roddy. Era el tânăr şi iresponsabil, însă nu se 
lua prea în serios. Îi făcea pe alţii să râdă. Pe lângă asta, 
Bellei îi plăcea de el şi eu aş face orice ca s-o mulţumesc. 

Expresia i se destinse. Taylor se gândi că scriitorul era 
îndrăgostit lulea. Iarăşi se declanşa obsesia. 

Wilding se aşeză pe scaunul din faţa calculatorului, 
dându-le de înţeles că voia să se apuce din nou de lucru. 

Afară, Perez spuse brusc că trebuia să se întoarcă în 
Lerwick. Avea o întâlnire de la care nu putea lipsi. Dacă 
Taylor voia să-i mai întrebe câte ceva pe locuitori, avea să 
aranjeze lucrurile astfel încât să-l ia o maşină mai târziu. 
Fireşte, Sandy vorbise deja cu toată lumea. Voia să dea de 
înţeles că era puţin probabil ca Taylor să afle vreo noutate 
şi că era o pierdere de vreme să mai rămână. 

Taylor uitase că, la rândul lui, crezuse mai devreme că 
nu avea nimic de câştigat dacă îi chestiona pe locuitorii din 
Biddista. Acum, văzu situaţia drept o şansă de a-l învinge 
pe Perez pe propriul teren. Simţea deja că avea un avantaj 
în competiţia dintre ei. 

— O să trec pe la domnişoara Sinclair, spuse Taylor. Ştiu 
că ai vorbit deja ieri cu ea, însă ar trebui să se mai fi 
liniştit între timp. S-ar putea să-şi aducă aminte mai multe. 

Era sâmbătă după-amiază. Taylor ura sfârşitul de 
săptămână în Inverness, când nu lucra. Nu ştia ce să facă. 
Nu-şi făcuse prieteni acolo; ştiuse, în adâncul sufletului, că 
nu avea să rămână în acel loc, lucru care-l făcuse să 
păstreze distanţa faţă de alţii. Deodată, întreg exilul lui din 
regiunea Highlands a Scoției părea să nu mai aibă sens. Ce 
rost avea să-i facă în ciudă lui taică-su, dacă oricum nu mai 
trăia? 

Taylor era atât de prins în gândurile lui, încât ajunse la 
conac fără să-şi dea seama. Sună şi auzi un zgomot metalic 
dinăuntru. O femeie pe care n-o cunoştea deschise uşa. 
Era vânjoasă şi purta haine elegante. Taylor crezu la 
început că era vreo menajeră, însă îşi dădu seama că se 
înşală atunci când îi auzi vocea calmă şi autoritară. 

— Dacă sunteţi reporter, să ştiţi că domnişoara Sinclair 
nu primeşte pe nimeni. 

Taylor se gândi că femeia era, poate, membră a echipei 
lui Perez, vreo polițistă pe care n-o cunoscuse. Se 
prezentă, după care femeia îl primi. Făcu asta de parcă i-ar 
fi acordat o favoare, nu ca şi cum ar fi fost un gest firesc. 

— Încă nu am făcut cunoştinţă, spuse femeia. Mă 

numesc Edith Thomson. Mă gândeam că Bella ar avea 
nevoie să fie cineva alături de ea. 

— Sigur că da. Într-un asemenea moment are nevoie de 
prieteni. 

Edith se uită la el îngândurată. 

— Nu suntem tocmai prietene. Dar nu puteam s-o las de 
una singură. M-am gândit cum ar fi să-mi pierd eu unul 
dintre copii. 

— Roddy era nepotul ei, spuse Taylor. Nu e chiar acelaşi 
lucru. 

— Pentru ea este acelaşi lucru. 

— Soţul dumneavoastră a găsit cadavrul. Ambele 
cadavre. 

Edith se uită la el. Mai exact, se uită prin el. Alese să 
ignore provocarea ascunsă în spatele cuvintelor. 

— Aşa e. O să rămână cu amintiri urâte. Deja are 
coşmaruri. 

— Pot vorbi cu domnişoara Sinclair? 

Edith dădu din umeri. 

— Puteţi încerca. A cam băut. 

Intrară într-o încăpere pe care Taylor nu o mai văzuse. 
Era o cameră de zi destul de fastuoasă din partea din faţă 
a casei, cu vedere la mare. Ferestrele erau lungi, cu 
jaluzele pliante, pe stil franțuzesc. Mobila era veche şi 
puţin cam deteriorată. Bella stătea pe jumătate întinsă pe 
un şezlong. Lângă ea se afla o măsuţă pe care erau o sticlă 
şi un pahar. Băuse whisky. 

Când îl văzu pe Taylor, încercă să se ridice, să joace 
teatru în faţa lui ca odinioară, însă se prăbuşi la loc. 

— Domnule inspector. 

— Vreţi să vă las singuri? întrebă Edith. 

— Nu, rămâi aici. 

Bella făcu un gest afectat cu mâna. 

— Te rog să stai. Eu şi Edith ne ştim de ani de zile, nu-i 
aşa? Mai ţii minte prima dată când ai venit în Biddista? 
Nu-i aşa că noi şase eram prieteni buni? 

— Şase? 

Taylor tot încerca să înţeleagă care erau, mai exact, 

relaţiile dintre oamenii locului. Ar trebui să notez tot, îşi 
zise. Ar trebui să fac o schemă. Genul de listă pe care o 
avea Wilding pe birou, cu toate personajele lui. 

— Frate-miu Alec, Aggie Watt, Kenny şi Edith şi 
Lawrence şi cu mine. 

Taylor se întoarse către Edith. 

— Cine e Lawrence? 

Numele îi suna cunoscut, însă nu mai ştia exact despre 
cine era vorba. 

— Fratele lui Kenny. A plecat din Shetland acum ani de 
zile. Nu am ţinut legătura. 

— Corect. Ar fi trebuit să-mi aduc aminte. Soţul 
dumneavoastră crezuse că el ar putea fi bărbatul 
spânzurat. De ce a plecat din Shetland? A fost vreun fel de 
ceartă în familie? 

— Nu, spuse ea, jenată. Nici vorbă de aşa ceva. 

— Se spune că Lawrence a plecat din vina mea. 

Bella vorbea prea tare, de parcă dădea un recital. 

— Se spune că era îndrăgostit lulea de mine dar i-am dat 
cu flit şi i-am frânt inima, aşa că a fugit. 

— Păi, n-a fost cam aşa? întrebă Edith. Kenny n-a înţeles 
niciodată de ce Lawrence a plecat aşa brusc. Încă îi e dor 
de el. Când sună telefonul, încă se speră că o fi frate-su. 
Nu spune nimic, dar eu ştiu la ce se gândeşte. 

Taylor îşi aduse aminte de Kenny Thomson la morgă, la 
cât de uşurat păruse atunci când descoperise că bărbatul 
mort nu arăta deloc precum fratele lui. 

— Nu, spuse Bella. N-a fost deloc aşa. 

— Spune-ne, atunci, zise Taylor. Cum a fost de fapt? 

— Îl iubeam pe Lawrence. Dacă m-ar fi cerut în 
căsătorie, aş fi zis „da”. Imi imaginasem deja cum o să-mi 
arate rochia de mireasă, alesesem deja cântările pentru 
slujbă... Dar nu m-a cerut în căsătorie niciodată. Eram 
prieteni foarte buni, însă nu era genul care să se aşeze la 
casa lui. Voia să vadă mai mult din lume decât putea în 
Shetland, iar eu nu voiam să plec. Insulele erau inspiraţia 
mea şi, pe lângă asta, mai trebuia să mă gândesc şi la 
Roddy. Dacă Lawrence era nebun după mine, aşa cum 

susţine toată lumea, de ce nu a vrut să rămână şi să 
întemeiem o familie? 

Îi privi cu o disperare teribilă, care era numai parţial 
determinată de faptul că băuse. Taylor se gândi câtă 
energie consumase de-a lungul anilor ca să facă pe viteaza. 
li convenea de minune ca lumea să creadă că ea îi dăduse 
cu flit lui Lawrence Thomson. Măcar aşa îşi putea păstra 
mândria intactă. 

— Nici nu te-a contactat? întrebă Edith. 

Bella clătină din cap. Apoi începu să plângă. 

— Kenny e singurul care a avut vreun dram de speranţă 
atunci când suna telefonul. 

Îşi şterse lacrimile. Taylor se gândi că o parte din ea se 
bucura, totuşi, de spectacol. Işi dorea să afle cât de 
adevărat era ce spunea. 

— Spuneti-mi despre relaţia dumneavoastră cu domnul 
Wilding. 

— Nu am nicio relaţie cu el. 

— Vă este chiriaş? 

— Da. 

— Dar aia e locuinţa lui Willy, spuse Edith. 

— E locuinţa lui Willy, dar eu am fost cea care i-am dat 
banii atunci când primăria a scos casele la licitaţie. Mi-a 
lăsat-o mie când s-a mutat la centrul de îngrijiri. Totul a 
fost făcut legal, cu acte în regulă. Am vrut să-i ofer puţină 
siguranţă financiară. N-aveam nevoie de chiria lui. I-am zis 
că avea grijă de investiţia mea. 

— N-am ştiut asta. 

— Multe lucruri nu ştie lumea despre mine. 

Bella îşi şterse lacrimile cu un şerveţel. 

— Eu i-am dat banii. S-a panicat când primăria i-a dat 
dreptul să cumpere casa, s-a gândit că ar putea fi dat 
afară. A spus că voia să rămână acolo până murea. E aşa 
păcat că nu s-a mai descurcat de unul singur. Roddy a fost 
cel care a venit cu ideea să-i dau banii ca să cumpere casa. 
Il adora pe Willy. Bănuiesc că pentru el a fost ca un bunic. 
Ştii cât de mult îi plăceau copiii. 

— Da, spuse Edith. A fost la fel şi cu Lawrence şi Kenny, 


e 227 œ» 


iar pe urmă cu ceilalţi doi copii ai noştri. Poate fiindcă nu 
s-a maturizat niciodată cu adevărat. 

— Cum de i-aţi sugerat domnului Wilding să locuiască 
acolo? 

— Willy plecase, iar eu nu ştiam ce să fac cu casa. Nu 
voiam s-o vând. În niciun caz câtă vreme Willy mai era în 
viaţă. l-am spus mereu că locuinţa îl aştepta oricând i se 
îmbunătăţea starea de sănătate. Şi bănuiesc că speram şi 
că Roddy avea să se stabilească în Shetland într-o bună zi. 
Ar fi fost o casă bună pentru el. Apoi am primit un e-mail 
de la Peter Wilding în care mă întreba dacă ştiam vreun 
loc pe care să-l închirieze o vreme. Nu se simţea bine şi 
avea nevoie să stea în linişte. Mi-am spus: de ce nu? 

Bella făcu o pauză. 

— Pe lângă asta, mai e şi un admirator înrăit. Pe măsură 
ce avansezi în vârstă, e bine pentru orgoliul propriu ca, din 
când în când, să ai un fan prin preajmă. 

— Cum se înţelegea Roddy cu el? 

— Nu cred că Roddy îl plăcea în mod deosebit. Dar el 
avea, uneori, antipatii personale nejustificate. Roddy a 
spus mereu că îl întrista să se gândească la casa aceea 
fără să fie locuită de Willy, dar asta nu era din vina lui 
Peter. Roddy îl adora pe bătrân şi îl vizita mereu când se 
întorcea din turneu. Lua o sticlă de whisky şi stăteau 
împreună până în zori, depănând amintiri. Spunea că îi 
auzise poveştile de sute de ori, dar că nu se plictisea 
niciodată. Au ţinut legătura şi după ce Willy s-a mutat la 
centrul de îngrijiri. Ăsta e un aspect pe care presa nu s-a 
ostenit să-l prezinte. 

Deodată, Bella se ridică în picioare, mult mai trează 
decât păruse în timpul discuţiei. Luă sticla de whisky şi o 
puse într-un dulap. 

— Mă duc să fac cafea. Mai vrea cineva? Edith, să ştii că 
nu e nevoie să rămâi. Sunt obişnuită să stau singură cuc. 

Capitolul 32 


Întâlnirea de la care Perez nu putea să lipsească era 
ultimul spectacol de pe Motley Crew la care le invitase pe 
Fran şi Cassie înainte să fie descoperit cadavrul lui Roddy. 
Fran ar fi înţeles dacă s-ar fi sustras, însă el se decisese 
brusc să meargă în timp ce stătea de vorbă cu Dawn. Dacă 
ar fi dat înapoi atunci, ar fi creat un precedent pentru alte 
situaţii când aveau să fie chestiuni urgente la serviciu. lar 
el voia să aibă din nou o familie. 

Perez le luă din Ravenswick. Cassie purta un pulovăr roz 
nou şi Fran se aranjase, se machiase şi-şi pusese cerceii pe 
care Perez îi cumpărase de ziua ei. Ar fi trebuit să mă 
pregătesc şi eu mai mult, gândi Perez. Avea impresia că 
purta aceleaşi haine de zile întregi. Reprezentaţia avea loc 
în sala de sub punte, iar spectatorii stăteau ca sardelele. 
După cum spusese şi Lucy Wells, abia aveai loc să arunci 
un ac. În mare parte erau familii de turişti. În aer plutea 
un miros de corabie, de lemn cu iz de smoală. Şi se putea 
simţi mişcarea valurilor de dedesubt. 

Tema spectacolului era mediul înconjurător şi se adresa 
în special copiilor. Erau multe cântece despre junglă şi 
despre banchize care se topesc, însă firul narativ era 
îndeajuns de interesant încât Cassie fu captivată. Lucy 
întruchipa o zână verzuie, costumul ei fiind în mare parte 
din Spandex verde, şi purta două aripi delicate. Perez simţi 
cum privirile îi fug către ea, se pierdu pentru o clipă într-o 
fantezie erotică, iar apoi se gândi la toate posibilităţile 
care n-aveau să mai existe când va avea o relaţie serioasă 
cu Fran. 

După spectacol, actorii coborâră de pe scena joasă şi se 
risipiră în public pentru a le mai spune câte ceva despre 
problemele dezbătute în piesă. Lucy veni la Perez. 

— Aţi venit. N-am crezut că o să ajungeţi. 

Părea deosebit de plăcut impresionată să-l vadă. Poate 
că aşa procedează actorii, gândi Perez, descumpănit. 
Exagerează fără să-şi dea seama. Lucy se juca cu 

mărgelele verzi, de sticlă ale colierului pe care-l purta la 
gât, iar Perez îi remarcă mâinile cărnoase şi fine. 

— V-a plăcut? 

— Foarte mult. 

Perez făcu o pauză, după care îşi dădu seama că era 
cazul să o laude. 

— Aţi jucat foarte bine. A 

— Nu e un rol foarte complex, spuse ea, zâmbind. Însă e 
distractiv. 

Perez fu flatat de atenţia care i se acorda. Dintre toţi 
oamenii prezenţi, ea alesese să îi vorbească lui. În spatele 
ei le văzu pe Fran şi Cassie discutând cu nişte prieteni. 

— Când plecaţi? întrebă Perez. 

— Mâine după-amiază. 

Ceva din felul în care-i vorbise îl făcu să creadă că, dacă 
i-ar fi propus să petreacă seara împreună, ar fi acceptat. 
Mai mult, ar fi fost încântată s-o facă. Perez fu oripilat 
numai la ideea că îi trecuse un astfel de gând prin minte. 

— Succes! Sper să vă meargă cât mai bine. Când veţi 
deveni faimoasă, o să pot să mă laud tuturor că v-am 
cunoscut. 

Perez se îndepărtă şi o cuprinse pe Fran pe după umăr, 
întrebând-o, în şoaptă, dacă era gata de plecare. Mai 
târziu, se întrebă dacă gestul său de a se îndepărta de o 
tânără femeie care se simţea singură şi dorea ca el să îi 
ţină de urât fusese alegerea corectă făcută conştient, sau 
fusese pur şi simplu laş. E 

În acea noapte rămase din nou la Fran. În vreme ce ea 
pregătea cina, Perez se aşezase pe patul lui Cassie şi îi 
citise o poveste. Până să termine, fetiţa adormise deja, dar 
el mai rămăsese puţin acolo, întrebându-se oare cum se 
simte, acum că în viaţa mamei ei îşi făcuse apariţia un nou 
bărbat. Şi se mai întrebă şi cum avea să-i fie lui să o 
împartă cu Duncan Hunter, tatăl ei, un bărbat pentru care 
nu mai simţea aproape nimic, deşi, cândva, fuseseră cei 
mai buni prieteni. _ 

În bucătărie, Fran scurgea orezul. Era roşie la faţă. Îşi 
scosese jacheta şi, pe dedesubt, purta un maiou alb. Perez 

vedea modelul dantelat al sutienului ei, care se reliefa prin 
material. Fără să fie atent, reveni la discuţia despre fostul 
ei soţ. 

— Ce o să spună Duncan acum că ne vedem aşa des? 

Fran răsturnă orezul într-un castron maro de ceramică. 

— Mie îmi place tot ce văd la tine. Dacă e să o luăm ad 
literam... 

— Eu vorbesc serios. 

— Tu eşti mult prea serios. E treaba mea să te fac să nu 
mai fi aşa sobru. Oricum, cui Îi pasă ce crede Duncan? Nu-i 
treaba lui. 

— Are treabă cu Cassie. 

— Nu l-aş opri niciodată s-o vadă pe Cassie, şi nici tu nu 
ai face asta. 

Perez îşi dădu seama că Fran avea impresia că el vedea 
probleme acolo unde acestea nu existau. La Londra fusese 
înconjurată de familii neconvenţionale. li povestise lui 
Perez despre nişte cunoştinţe lesbiene care adoptaseră un 
fiu; mulţi dintre colegii ei divorţaseră şi se recăsătoriseră, 
iar pentru ei finalurile de săptămână însemnau fie să-şi 
vadă proprii copii, fie să se bucure nespus distrându-şi 
copiii vitregi. Perez gândea într-un mod mai tradiţional, 
dar nu voia să-i pună la îndoială judecata. Şi nici să îi lase 
impresia că ar avea vederi înguste. 

Probabil că Fran se gândise la discuţie toată seara, 
deoarece reveni asupra subiectului după ce terminară de 
mâncat. Se întinse şi-i luă mâna într-a ei. 

— Nu m-am aruncat cu capul înainte în relaţia cu tine de 
dragul lui Cassie. Venim la pachet. Inţelegi asta, nu-i aşa? 
Dacă mă vrei pe mine, trebuie s-o vrei şi pe ea. 

Perez îi spuse că înţelegea, fireşte. De fapt voia să-i 
spună că, mai mult ca orice, îşi dorea să întemeieze o 
familie cu ea şi Cassie, dar se gândi că asta ar fi sunat 
siropos. Fran ura când era siropos. 

Perez plecă dimineaţa devreme pentru a ajunge în 
Lerwick, la mica lui casă de la malul mării. În ciuda vremii, 
simţi mirosul de umezeală de îndată ce descuie. Mirosea 
de parcă nu intrase nimeni acolo de săptămâni întregi. li 

plăcea casa, ceea ce era bine, fiindcă nimeni nu ar fi fost 
îndeajuns de necugetat să o cumpere la un preţ bun. 
Deschise toate geamurile pentru a lăsa să pătrundă aerul 
sărat, după care îşi verifică mesajele de pe fix. Avea un 
mesaj de la mama lui, care îi vorbea degajat despre 
diverse noutăţi de pe Fair Isle. Se întrebă când ar fi fost 
cazul să meargă cu Fran la părinţii lui şi ce impresie aveau 
să-şi facă despre ea. Nu prea avuseseră de-a face cu lume 
care să fi crescut în Londra. Îşi făcu o stacană de cafea şi 
se aşeză la geam, privind cum rândunicile de mare se 
scufundau în apa de mică adâncime. 

Mai târziu, Perez trecu pe la secţie pentru a afla dacă 
primiseră vreo informaţie legată de geanta lui Jeremy 
Booth, care fusese recuperată odată cu cadavrul lui Roddy 
Sinclair din Groapa din Biddista. Sandy tocmai ieşea din 
clădire, aranjat la patru ace. Mergea în fiecare duminică 
înapoi în Whalsay pentru a lua prânzul cu părinţii. 

— Ai văzut ştirile la TV? întrebă Sandy. Roddy Sinclair e 
peste tot. 

— Nu. 

Perez nu-l reţinu. Ştia că Sandy era în drum spre Vidlin 
ca să ia feribotul şi, oricum, nu el era cea mai în măsură 
persoană pe care s-o întrebe despre geantă. Nu strălucise 
niciodată când venea vorba de detalii. 

În camera de anchete, inundată de lumina prânzului, era 
linişte. Taylor era la biroul lui din colţ, bând cafea şi 
părând că rămăsese acolo toată noaptea. 

— Te-ai distrat aseară? 

Perez nu-şti dădu seama dacă era realmente interesat 
sau dacă era o împunsătură. 

— Îmi pare rău că te-am lăsat aşa în Biddista. După cum 
ti-am zis, chiar trebuia să ajung undeva. Cum au mers 
lucrurile cu Bella? 

— Era beată. Povestea despre vremurile de demult. 
Iubiri pierdute. 

— Serios? 

— Despre Lawrence, fratele lui Kenny. 

— La cum auzisem eu că stau lucrurile, el o iubea pe ea, 

nu invers. 

— Lucrurile nu stau aşa, potrivit Bellei Sinclair. 

Taylor zdrobi în mână recipientul de polistiren şi îl 
aruncă în coşul aflat în cealaltă parte a camerei. Aruncarea 
fusese aşa puternică, încât recipientul zbură înapoi afară. 

— Dacă te iei după ce spune ea, s-ar fi măritat cu el în 
secunda doi, dacă ar fi cerut-o de nevastă. Doar că n-a 
făcut-o niciodată. 

Taylor se ridică şi luă recipientul. 

— Am făcut cunoştinţă, într-un final, cu soţia lui Kenny. 
Edith. Părea, la rândul ei, surprinsă de turnura pe care a 
luat-o vechea poveste. Ele două nu prea se au la inimă, nu- 
i aşa? 

— În astfel de comunităţi, lumea se sprijină când are loc 
o tragedie. 

Perez spuse vorbele fără tragere de inimă. 

— N-a prea plâns nimeni când cu Booth, zise Taylor. 

— Fl nu era de aici. E o situaţie puţin diferită. 

— Oricum, toată treaba trecutul nu prea ne ajută. Chiar 
dacă l-a cunoscut vreunul pe Jeremy Booth acum mulţi ani, 
când a fost pe Motley Crew, nu recunoaşte niciunul. 

— Poate nu-l mai ţin minte. În cincisprezece ani, oamenii 
se schimbă. 

Perez încă era de părere că rezolvarea cazului se afla în 
trecut. 

— Aşa o fi. 

Taylor era sceptic. 

— S-a aflat ce era în geanta lui Booth? 

— Tocmai am primit raportul. Ni s-a confirmat că el a 
înmânat fluturaşii care anunțau anularea spectacolului. I- 
au găsit costumul şi geanta cu paiete pe care au descris-o 
unii dintre martori. În rest, mai nimic. Doar nişte haine şi 
obiecte de îngrijire personală. Nu tu scrisoare, nu tu 
adresă, nu tu mobil... 

— Booth n-avea telefonul mobil la el când a făcut scena 
aceea la Herring House, spuse Perez. L-am controlat prin 
buzunare ca să găsesc un document după care să-l 
identific. 

— Să fi fost aruncat altundeva, tot acolo jos? întrebă 
Taylor. 

— Poate. Şi târât de curenţi în tunel sau luat de valuri în 
larg. 

— Merită să trimitem o echipă după el? Chiar dacă 
telefonul în sine e stricat, e posibil să mai fie întreagă 
cartela SIM. Ar putea fi mai uşor decât să încercăm să dăm 
de urma unui contract cu vreo companie de telefonie, mai 
ales dacă nu avea abonament. 

— Ştiu doi alpinişti, spuse Perez. O să-i rog să coboare 
acolo pentru noi. M-aş putea duce şi eu până acolo jos, dar 
nu îndrăznesc să intru în tunel. Pe lângă asta, ar putea fi 
pe o ieşitură din peretele stâncii. 

Perez ştia că ar fi trebuit să se gândească mai devreme 
la telefon, în schimb, prin cap îi treceau numai gânduri 
legate de viaţa lui personală. Işi pierdea concentrarea. 

Înainte să uite, merse în biroul lui şi îşi sună o prietenă 
care era salvamontist voluntar. Nu putea să meargă în ziua 
respectivă, însă îi zise că o să meargă luni, dacă era şi el 
de acord. Mareea era joasă în acea perioadă, astfel că, 
dacă se afla acolo, telefonul n-ar fi plecat nicăieri. 

În camera de anchete, Taylor stătea tot la birou şi se 
holba în ecranul calculatorului de parcă l-ar fi putut 
convinge numai prin voinţă să-i dea răspunsurile pe care le 
căuta. 

— Trebuie să facem legătura între Booth şi cineva din 
Biddista. Asta e tot ce trebuie să facem. 

Se roti cu scaunul spre Perez. 

— Ai chef să bei ceva? Simt că o iau razna dacă mai stau 
aici. 

Perez ezită. Lucraseră împreună la cazul precedent, iar 
Perez apreciase interacțiunea amicală şi energia 
inepuizabilă a lui Taylor. Însă îl aştepta Fran. 

— Mă gândeam să dau o fugă până la Ceaiurile de 
duminică, să văd dacă pot să dau de fata care vindea 
măştile. Poate nu mai contează, dar măcar să spunem c-am 
făcut-o şi pe asta. 

Aşteptă ca Taylor să întrebe dacă putea să vină şi el. Era 

ca un copil hiperactiv care avea nevoie de activitate 
constantă. Însă ceaiurile de duminică erau prea 
plictisitoare pentru el, aşa că reveni cu ochii în ecranul 
calculatorului. 


Sala de festivități din Middleton funcţionase ca şcoală 
înainte de construirea clădirii moderne. Perez parcă pe 
locul unde cândva fusese terenul de joacă, lângă un rând 
de mese unde o femeie durdulie vindea plante. Fran era cu 
el. Cassie îşi petrecea după-amiaza la Duncan. 

Perez o întrebase pe Fran cu o noapte în urmă dacă voia 
să-l însoţească la ceaiuri. Nu crezuse că avea să accepte. 
De regulă, când Cassie nu era la ea, stătea să lucreze şi, în 
plus, Perez crezuse că era obişnuită cu activităţi mai 
pretenţioase. 

— Glumeşti? Sigur că vreau să vin! E vorba de 
cumpărături, nu-i aşa? Ador cumpărăturile şi mi-au lipsit 
enorm de când m-am mutat aici. 

De îndată ce coborâseră din maşină, Fran îl târî după ea 
să se uite la plante, deşi nici nu avea grădină în 
Ravenswick. Casa îi era împrejmuită din toate părţile de 
dealuri. 

Înăuntru erau şi mai multe tarabe. Gunoaie, mărunţişuri 
şi pulovere croşetate. În cealaltă parte a sălii erau nişte 
mese pregătite cu farfurii şi prăjituri făcute în casă, pentru 
ceai. Femeile din Middleton, echipate cu şorţuri, mânuiau 
nişte ceainice imense din metal. Recipientele şuierau. Lui 
Perez îi aduceau aminte de sărbătorile de acasă: mâncare 
gătită la comun şi femei îmbujorate care-i serveau pe 
bărbaţi. Ce-ar fi spus Fran dacă ar fi văzut aşa ceva? 

Din nou, ea merse ţintă la tarabe, studie diverse obiecte 
din porțelan ca să verifice marcajele de pe fund, despături 
un pulovăr ca să vadă dacă îi vine lui Cassie şi vorbi cu 
femeile care vindeau. Dawn Williamson apăru, ţinând-o pe 
Alice de mână. O văzu pe Fran şi veni la ea. Sala era deja 
atât de zgomotoasă, încât Perez nu mai înţelegea ce 
spuneau. Parcă s-ar fi uitat la un spectacol de pantomimă. 
Deodată, Fran o cuprinse în braţe pe Dawn. l-a spus 

despre copil, îşi zise Perez. Oare ce simte? Apoi, cele două 
femei merseră în direcţii diferite. Dawn o aşeză pe Alice la 
una dintre mesele de ceai, punându-i în faţă o cutie de suc 
şi un biscuit, iar Fran se întoarse la el. 

— Dawn e însărcinată. 

— Ştiu. Mi-a spus când m-am dus la şcoală să vorbesc cu 
ea. 

— Ce noroc pe ea. 

Însă Perez nu remarcă vreo emoție în cuvintele spuse de 
Fran, aşa că nu se simţi constrâns de vreo aşteptare din 
partea ei. 

— Femeia cu măştile nu e aici. 

Perez era dezamăgit, dar se gândi că, din moment ce îi 
găsiseră geanta lui Booth, nu prea mai conta. Booth ar fi 
putut cumpăra masca de oriunde. Poate o lăsase în geanta 
de pe plajă, înainte să meargă la petrecerea de la Herring 
House. Ucigaşul poate că a găsit-o ulterior şi i-a pus-o pe 
faţă. Motivul pentru care făcuse asta era o cu totul altă 
discuţie. 

— Nu, spuse Fran. A venit doar în săptămâna aia, cu tot 
soiul de chestii care nu se găsesc. Nu locuieşte în 
Shetland. Venise câteva zile să-şi viziteze rudele. I-au dat 
şi ei o tarabă fiindcă strângea bani pentru o casă de copii. 
Soacra ei e doamna care tricotează pulovere şi poate să-ţi 
dea numărul ei, dacă o rogi. Dar mi-a spus că, cel mai 
probabil, n-o să-ţi poată spune numele celor care au 
cumpărat lucruri de la ea. Nu e de-a locului, nu-i poate 
recunoaşte. Totuşi, un amănunt interesant: fata stă în 
Yorkshire. Deci poate că Booth a cumpărat-o de acolo. 

— Cum ai aflat toate astea? 

— Am întrebat, spuse Fran. Acum vreau un ceai. Şi nişte 
bezele făcute în casă. 

Capitolul 33 


Kenny amânase tunsul oilor până luni. N-ar fi putut să le 
tundă sâmbătă, imediat după ce-i găsise cadavrul lui 
Roddy. Nu-l simpatizase pe băiat, dar era o chestiune de 
respect. Unele lucruri trebuiau făcute cum se cuvine, 
indiferent de persoanele implicate. Din acelaşi motiv şi 
Edith făcuse ce trebuia când se dusese sâmbătă la conac 
să stea cu Bella. Era profund îndurerată şi nu putea fi 
lăsată de una singură în situaţia în care se afla. Edith era 
singura persoană din Biddista care o putea linişti. Aggie 
era fragilă şi, la rândul ei, se tulbura uşor, iar Dawn, deşi 
ar fi fost capabilă, era străină şi, deci, nu ştia exact ce se 
cerea într-o astfel de situaţie. 

Ar fi putut să cheme mai multă lume să-l ajute duminica, 
însă era destul de superstiţios când venea vorba să lucreze 
în ultima zi din săptămână. Când era mic, nimeni nu lucra 
în Ziua Domnului. Femeilor nici prin gând nu le-ar fi trecut 
să pună rufe la uscat, iar cele mai multe pregătiri pentru 
cină se făceau cu o zi înainte. În niciun caz nu se lucra 
pământul. Kenny nu era credincios, însă îi plăcea să 
păstreze tradiţiile. Dacă Willy ar mai fi locuit în vechea lui 
casă, cu siguranţă l-ar fi deranjat să vadă o grămadă de 
bărbaţi urcând pe deal duminica dimineaţă. 

Willy mergea mereu la biserica din Middleton. Unul 
dintre enoriaşi îl lua cu maşina în fiecare dimineaţă de 
duminică. Willy era pregătit şi aştepta la uşă, îmbrăcat cu 
un costum care strălucea de atâta purtare. Kenny se 
întrebă dacă îl mai duceau la biserică de când se mutase în 
centrul de îngrijire. Spera că da. 

Luni urmau să fie mai puţini bărbaţi disponibili să-l 
ajute; cu toţii aveau propriile lucruri de făcut şi trebuiau să 
ajungă şi la muncă. Dar, chiar dacă nu terminau cu toate 
oile, o să le rezolve pe restul în altă zi din timpul 
săptămânii. Edith îşi luase o zi liberă de la centrul de 
îngrijire ca să-l ajute la rândul ei. Kenny îi era 
recunoscător. Ştia că strânsese cât mai multe zile libere 


e 237 œ» 


pentru când urma să se nască nepotul lor. 

Martin Williamson îşi făcu apariţia. Sâmbătă deschisese 
cafeneaua de la Herring House, fiindcă mereu venea multă 
lume şi nu auzise nimic cum că Bella n-ar fi de acord. Dar 
când aflase, se înfuriase teribil şi insistase ca atât galeria, 
cât şi restaurantul să fie închise pentru restul săptămânii. 
Martin îi spuse că nu-l deranja, câtă vreme era plătit în 
continuare, şi că s-ar fi bucurat să ajute la tunsul oilor. 
Kenny se mirase de cât de uşor trecuse peste întâmplare. 
Din câte ştia el, Martin şi Roddy fuseseră prieteni. Dar 
poate că aşa era el, nu lua nimic în serios. Pe lângă el mai 
era un grup de pensionari, cu toţii veniţi din Unst, care 
încă lucrau câte un petic de pământ ca hobby. Se 
strângeau la astfel de ocazii, iar acum stăteau în faţa casei 
- identici din cauza şepcilor şi combinezoanelor pe care le 
purtau - şi vorbeau despre vremurile apuse în timp ce 
câinii gâfâiau la picioarele lor. Kenny îşi dădea seama că 
bărbaţii se bucurau să se afle acolo. Era o vreme foarte 
frumoasă, iar ei erau încântați că puteau să fie de folos. 

Deşi ştia exact cum voia să procedeze odată ce ajungea 
sus pe deal - avea aproape la fel de multă experienţă ca ei 
-, le ceru părerea, dând din cap cu seriozitate când îi 
explicară care era cea mai bună abordare. Edith ieşi din 
casă şi li se alătură. Purta salopetă şi cizme şi avea părul 
strâns într-o coadă. O prinsese soarele în ultimele 
săptămâni, cât fusese vremea frumoasă, aşa că pe faţă 
avea o urmă palidă acolo unde, de regulă, îşi ţinea părul 
despletit. Avea toiagul pe care tatăl ei îl folosise 
dintotdeauna. 

În ultimul moment apăru şi Peter Wilding. Tocmai 
începuseră să urce, când acesta veni în goană în urma lor. 

— Am auzit de la Martin ce puneţi la cale! Mă gândeam 
că v-ar prinde bine încă o mână de ajutor! 

— Sigur, spuse Kenny, cu cât mai mulţi, cu atât mai 
bine! 

Era adevărat că, dacă veneau mai multe persoane, 
puteau acoperi o suprafaţă de teren mai mare când adunau 
oile. Erau mai puţine şanse să scape vreuna. Însă nu prea-l 

suporta pe scriitor şi îşi dorea ca acesta să nu fi venit. I se 
părea un fel de parazit. Voia să vină acolo numai ca să 
scrie ulterior despre experienţa avută. Acesta fu primul 
lucru care-i strică ziua. 

Al doilea lucru fu apariţia lui Perez, care era însoţit de 
un cuplu tânăr, la marginea Gropii din Biddista. Faptul nu 
urma să reprezinte un impediment - Kenny şi ceilalţi nu 
aveau altceva de făcut decât să mâne animalele în direcţia 
opusă - însă, chiar şi aşa, pe Kenny îl deranjă. Sperase ca 
măcar în ziua aceea să uite de bărbatul spânzurat din 
coliba de la ponton şi de trupul zdrobit al lui Roddy 
Sinclair. 

În vreme ce toţi ceilalţi se aliniau de-a lungul viroagei ca 
să înceapă treaba, Kenny se apropie de cei trei ca să 
discute cu Perez. Cuplul care-l însoțea avea echipament de 
căţărare. Nu înţelegea de ce. Dacă voiau să se ducă până 
jos, puteau să coboare foarte bine pe peretele cu iarbă. 
Doar erau tineri şi în formă. 

— Ce faceţi? 

Perez se întoarse încet către el. Kenny îşi zise că, 
probabil, detectivul voia să decidă cât să-i spună. In 
schimb, îi ignoră întrebarea. 

— Azi tundeţi oile. Dacă terminăm la timp, vin să te ajut 
şi eu. 

— Ce se întâmplă aici? 

Kenny se gândi că Perez avea să-l ignore din nou. Dar de 
această dată polițistul îi răspunse. 

— Vreau să căutăm temeinic. Atât în tunelul de jos, cât 
şi pe peretele de stâncă. Incă lipsesc unele lucruri ale 
victimei. 

— Cât timp va dura? întrebă Kenny. Când o să fim lăsaţi 
în pace? 

— Va dura cât e nevoie ca să aflu ce s-a întâmplat, spuse 
Perez. Va dura până aflu cine a ucis doi oameni. 

Cei doi tineri nu-i băgaseră în seamă şi se pregătiseră 
între timp pentru coborâre. Fata era deja la buza 
prăpastiei, ţinându-se de coardă şi fiind suspendată în gol. 
Kenny se întoarse. Dacă stătea cu spatele, poate reuşea să 

facă abstracţie de ei, prefăcându-se că nimic din toate 
astea nu se întâmpla cu adevărat. 

Alergă în urma grupului care avansa în linie. Câinii 
alergau printre ei, umplând golurile. Bărbaţii mergeau cu 
mâinile întinse în lateral, chiuiau şi strigau ca să facă oile 
să se mişte. Cei din capăt păreau să fie la mare distanţă, 
sunetul vocilor lor se pierdea în depărtare. Kenny mergea 
alături de Edith, care agita toiagul şi striga laolaltă cu 
ceilalţi. 

— Ce se întâmplă acolo? 

Edith fu nevoită să ţipe ca să fie auzită prin larma făcută 
de bărbaţi, câini şi oi. 

— Are loc un fel de căutare. Nu ştiu. Nu mai suport. Nu 
mai suport să se întâmple toate astea aşa aproape de casă. 

Edith păru să-i spună ceva încurajator, însă Kenny nu-i 
înţelese cuvintele din cauza zgomotului. 

Strânseră oile într-un ţarc de piatră, cu o poartă 
grosolană din lemn, şi le scoaseră una câte una ca să le 
tundă. Bărbaţii mai în vârstă luau fiecare câte un animal, 
puneau oaia pe spate, ţinându-i strâns picioarele din faţă, 
şi tăiau lâna cu mişcări scurte şi sigure. Apoi, animalul 
golaş era lăsat să plece. Mâinile bărbaţilor erau maronii, 
murdare şi bătătorite. Kenny se uită la ale lui şi observă că 
părea să le aştepte aceeaşi soartă. Mâinile lui Edith erau 
fine şi se gândi că, până la finalul zilei, avea să-şi facă şi ea 
câteva băşici, însă lucra la fel de bine ca bărbaţii şi egala 
chiar şi forţa câtorva dintre ei. Se pricepea să folosească 
ustensilele de tuns şi ştia cum să liniştească oile. Dar nu 
era la fel de rapidă ca ei. Uneori o priveau şi glumeau pe 
seama lentorii ei, însă Edith doar râdea, nepăsătoare. 

La ora prânzului aduse nişte recipiente cu ceai şi 
sandviciuri groase, cu brânză şi şuncă preparată chiar de 
ea. Mâncară, deşi aveau mâinile încă unsuroase din cauza 
lanolinei; doar se şterseseră de iarba scurtă ca să se 
curețe de grosul murdăriei. Peter Wilding stătea laolaltă 
cu ei, dar nu prea făcuse mare lucru. Încercase să tundă o 
oaie, însă o ţinuse departe de el, de parcă îi era teamă. 
Până la urmă, Edith preluase controlul şi rezolvase 


e 240 » 


animalul. Kenny se gândi că scriitorul doar stătea acolo şi 
îi asculta cum vorbesc. Parcă şi-ar fi luat notițe în minte. 
Mai târziu, Wilding se întinse în iarbă şi rămase cu ochii 
închişi. Probabil că nu era obişnuit cu atât de mult efort 
fizic. 

Apoi, poarta se deschise şi mai fu eliberat un animal. 
Când Edith termină cu o mioară neagră, ridică lâna şi i-o 
arătă lui Kenny. 

— Poate fac ceva din asta. Tricotez ceva pentru copil, o 
jucărie moale. Ce zici? 

Edith se gândea tot timpul să facă lucruri pentru copii, 
să le facă obiecte care să le aducă aminte de casă. In 
atelierul din Skoles era o piele pe care o pregătea pentru 
dormitorul copilului. O tratase cu alaun ca s-o conserve; 
mai târziu avea să pieptene lâna până devenea moale. Pe 
podeaua camerei de zi aveau trei covoare pe care Edith le 
făcuse exact la fel. 

Terminară abia după-amiaza târziu. Din locul în care 
lucraseră nu vedeau nici Groapa din Biddista, nici pe 
căţărători. Când se îndreptă spre casă, Kenny se aştepta 
ca Perez şi cei doi tineri să nu mai fie acolo. Cât putea să 
dureze? Nu luase în serios oferta lui Perez legată de 
ajutorul cu oile. Dar când dădură ocol dealului şi ajunseră 
să vadă stânca din faţa lor, Perez era tot acolo, şi mai era 
şi un Land Rover al poliţiei, care avansase pe drumeag cât 
de mult fusese posibil. Mai mulţi oameni se îngrămădiseră 
de parcă aşteptau să se întâmple ceva. Kenny îl recunoscu 
pe detectivul englez din Inverness. 

Kenny hotări din nou să ignore ce se întâmpla, aşa că 
merse mai departe către casă. Bărbaţii mai în vârstă îl 
urmară şi, în ciuda faptului că se mai uitau din când în 
când la grupul de lângă prăpastie şi şuşoteau între ei, nu 
schimbară nicio vorbă cu Kenny. 

Wilding, în schimb, era prea curios ca să treacă pur şi 
simplu pe lângă adunare. Se holbă la grupul de poliţişti şi 
merse într-un final la ei, afişând o atitudine arogantă, de 
parcă ar fi fost la fel de îndreptăţit ca ei să se afle acolo. 

Ceilalţi din grup erau la jumătatea drumului, prea 

departe pentru a auzi discuţia, însă rămaseră pe loc ca să 
urmărească ce se întâmpla. Până la urmă se întoarse şi 
Kenny. Ar fi părut un prostănac dacă mergea de unul 
singur spre casă. 

Detectivul englez se îndepărtă de ceilalţi din grup şi îl 
opri pe scriitor înainte să mai înainteze spre prăpastie. Avu 
loc un scurt schimb de replici, după care Wilding fu 
alungat. 

L-a trimis la plimbare, îşi zise Kenny cu oarecare 
satisfacţie. 

— Ei bine? întrebă Martin. De ce s-au adunat toţi acolo? 
Au venit s-o găsească pe iubita uriaşului? 

Wilding sigur nu ştia povestea, pentru că îl privi pe 
Martin de parcă n-ar fi avut toate ţiglele pe casă. Bărbaţii 
în vârstă râseră. 

— Nu vor să-mi spună nimic, zise Wilding. E scena unei 
crime şi nimeni n-are voie să treacă. Asta e tot ce-a putut 
să-mi spună individul. De fapt, a fost cam neobrăzat. 


De regulă, după o zi de muncă pe deal, Kenny putea să 
cadă uşor într-un somn adânc, în ciuda luminii de afară. 
Insă în seara aceea era tulburat. Edith fusese la fel de 
neliniştită ca întotdeauna, dar măcar adormise într-un 
final. De teamă ca, foindu-se, să n-o trezească, Kenny se 
ridică până la urmă din pat. Se îmbrăcă, se încălţă cu 
bocancii şi ieşi. Totul era gri şi mohorât, iar mai întuneric 
de atât nu avea să se facă. Kenny merse puţin spre deal. 

Noaptea, în acea perioadă a anului, petrelii şi furtunarii 
zburau printre stânci, îndreptându-se către cuiburile 
făcute în fostele vizuini de iepuri. În copilărie, Willy îl luase 
cu el şi îi arătase toate acestea. Kenny încercă să şi-i 
imagineze pe micii petrei, fantomatici precum nişte lilieci 
în întuneric, şi îşi zise că ar putea merge să le admire din 
nou. Însă, în timp ce se apropia, auzi un huruit mecanic 
care venea din direcţia Gropii. Un generator. Asta însemna 
că poliţia încă nu plecase de acolo. În timpul după-amiezei 
auzise zgomot de vehicule care circulau pe drum. N-ar fi 
suportat să le vadă, aşa că porni înapoi. Sunetul 

generatorului era slab, însă lui Kenny i se părea 
ameninţător. Nu reuşi să şi-l scoată din cap nici măcar 
când ajunse în casă. Ştia că urma să stea treaz toată 
noaptea. 

Capitolul 34 


Perez îi urmărise cu invidie pe Kenny Thomson şi grupul 
său în timp ce urcaseră pe deal. Adunatul oilor pentru tuns 
îi amintea de casă. Adică de Fair Isle, cea mai sudică şi 
mai izolată insulă din Shetland. Era faimoasă pentru 
tricotajele de acolo şi pentru că era menţionată în timpul 
prognozei pentru transporturi. Când lucrase în oraş, Perez 
obişnuia să stea treaz noaptea, ascultând vocea echilibrată 
de la radio. Fair Isle, Insulele Feroe, Islanda de sud-est. Un 
vânt estic, 20-25 de noduri, ploaie uşoară. Apoi şi-l imagina 
pe Dave Wheeler, care avea o fermă la Field. Bărbatul 
venise pe insulă după ce lucrase prin Atlanticul de Sud, iar 
Perez nu-şi amintea o perioadă în care altcineva să fi fost 
meteorologul insulei. Înainte de a se pensiona, avusese 
grijă de aerodrom şi fusese şi pompier. 

La un moment dat crezuse că viitorul lui se afla pe Fair 
Isle. Avea să-şi cumpere o fermă, iar când tatăl lui urma să 
se pensioneze, el avea să devină căpitanul navei poştale, 
The Good Shepherd. Copiii lui aveau să crească pe insulă 
şi s-o cunoască la fel de bine ca tatăl lor. Iar apoi, cu ceva 
timp în urmă în acel an, chiar apăruse ocazia să se mute 
pe Fair Isle. O fermă fusese scoasă la vânzare, iar el avea 
şanse mari s-o cumpere. Mama lui abia aşteptase ca el să 
se întoarcă, însă Perez nu făcuse niciun demers în acest 
sens. 

Poate din cauza letargiei. Ezita să-şi părăsească mica lui 
casă de la malul apei. Dar era vorba de mai mult de atât. 
Nu era gata să se lase de muncă. Îşi dăduse seama că, 
până şi în Shetland, nu era uşor să fii poliţist. Şi, deşi abia 
o cunoscuse, se gândise încă de pe atunci la Fran. Nu avea 
regrete. 

Se oferise să-l ajute pe Kenny să tundă oile fără să se 
gândească, însă vorbise serios. l-ar fi plăcut să facă efort 
fizic după stresul anchetei. I-ar fi eliberat mintea, i-ar fi 
pus muşchii în mişcare. Se întoarse către alpinişti, sperând 
că aveau să termine în scurtă vreme. Dacă telefonul lui 

Booth se afla acolo, cu siguranţă că urmau să-l găsească în 
curând. Zona de căutări nu era aşa mare. 

Alpiniştii, Sophie şi Roger Moore, erau soţ şi soţie. 
Veniseră în Shetland mai întâi ca studenţi, dar le plăcuse 
insula şi rămăseseră acolo. Sophie era contabilă la 
primărie; însă Perez nu era prea sigur din ce-şi câştiga 
Roger traiul. Îi urmări cum trec de margine pe rând. Se 
mişcau încet, oprindu-se şi cercetând cu mâna 
excrescenţele din peretele de stâncă în care s-ar fi putut 
afla telefonul, ascuns de limba-peştelui sau de vreun cuib 
de păsări. Când ajunseseră li se păruse că urma să fie 
simplu, de antrenament, iar Perez era convins că pierdeau 
vremea. Pur şi simplu urma procedura ca să-l mulţumească 
pe Taylor. Nu înţelegea cum ar fi putut să găsească ceva. 
În momente ca acelea, era aproape ca o superstiție pentru 
el să nu aibă speranţe. Se bucurase că Taylor hotărâse să 
rămână o zi la biroul lui, strângând şi punând laolaltă toate 
informaţiile pe care le adunaseră. Aşteptarea l-ar fi făcut 
pe englez să se urce pe pereţi. Perez şi-l imagină stând 
sus, la marginea prăpastiei, urlându-le alpiniştilor ordine 
absurde. 

Când ieşiră din raza lui vizuală, Perez se duse în partea 
cealaltă a Gropii, unde era peretele cu iarbă, ca să-i vadă 
mai bine. Nu auzea ce-şi spuneau. Coborâseră destul de 
mult în prăpastie şi, cu toate că în zonă erau doar câţiva 
pescăruşi, aceştia făceau un zgomot teribil. Perez se gândi 
că probabil exista un soi de lege cu privire la deranjarea 
păsărilor în sezonul de împerechere. Ar fi trebuit, oare, să 
obţină vreun permis? Preţ de o clipă se lăsă purtat de 
gânduri - numărul păsărilor marine care se împerecheau 
scăzuse drastic şi el nu voia să contribuie la această 
realitate -, iar atunci când privi din nou observă că cei doi 
ajunseseră jos de tot. Perez se poziţionă cu atenţie la 
marginea peretelui acoperit cu iarbă şi se aşeză, fără să-şi 
ia ochii de la ei. Chiar şi de acolo simţea că-l cam ia 
ameţeala. Un început de panică. Avea întruna coşmaruri în 
care cădea în gol, în care aluneca de pe marginea unei 
prăpastii. 

Roger şi Sophie tocmai intrau în tunelul dintre Groapă şi 
plajă. Mareea era la nivel minim, aşa că nu exista niciun 
pericol să fie luaţi de curent. Locul era foarte îngust, dar 
destul de înalt, în orice caz suficient de înalt încât un om 
să poată merge în picioare fără să se aplece. Pasajul se 
îngroşa puţin la mijloc, iar de unde era el, se gândi Perez, 
arăta ca urechea unui ac uriaş. Stânca ce despărţea 
Groapa de mal era groasă cam de şase metri, aşa că 
tunelul trebuia să fie cam la fel de lung. Pe la mijloc 
probabil că era întuneric, dar alpiniştii aveau lanterne. Lui 
Perez claustrofobia nu-i punea, nici pe departe, aceleaşi 
probleme precum vertijul, însă se bucură că nu era cu ei. 
Cei doi îi făcură semn cu mâna pentru a-i da de înţeles că 
urmau să intre. 

În timp ce-i aştepta, Perez începu să se frământe din nou 
în privinţa anchetei. Era cald. Din când în când mai auzea 
din depărtare cum grupul lui Kenny striga după oi. Trebuia 
să găsească un mobil pentru uciderea lui Booth ca să 
înainteze. Poate că Roddy fusese ucis fiindcă asistase la 
prima crimă sau văzuse ceva care avea legătură cu ea. Dar 
de ce să vrea un localnic să ucidă un englez care nu mai 
trecuse pe acolo de ani de zile? Nu avea niciun sens. şi 
zise că asasinul trebuia să fie un localnic. li verificaseră pe 
toţi străinii care rămăseseră în Biddista în noaptea aceea. 
Cu asta se ocupaseră în principal. Echipa dăduse telefoane 
preţ de ore în şir din camera de anchetă din Lerwick. 

— Să înţeleg că aţi fost la Herring House în seara 
vernisajului. Aţi putea să-mi spuneţi cu cine aţi mers? La 
cât aţi plecat? Aţi observat ceva neobişnuit? 

Apoi fuseseră nevoiţi să analizeze şi să verifice alibiurile 
între ele. Însă toate rămâneau în picioare. Absolut toate. 

Probabil că picotea, pentru că strigătul de jos îl făcu să 
tresară. Brusc, îşi dădu seama cât era de aproape de 
margine şi simţi cum îi creşte pulsul. Se sprijini cu mâinile 
pe iarbă, asigurându-se că stătea într-un loc sigur. 

— Jimmy! Cred că ar fi bine să vii jos. 

Vorbise Sophie. Din locul în care se afla Perez, i se 
vedea doar capul. Avea gura larg deschisă. Un monstru din 

adâncuri. Ibovnica uriaşului, îşi zise Perez, amintindu-şi de 
legendă. 

— De ce? 

Le dăduse mănuși de plastic şi punguţe pentru probe, în 
caz că ar fi găsit ceva. 

— Serios, Jimmy, trebuie să vii. Te descurci pe iarbă, nu- 
i aşa? N-ai nevoie de funie dacă vii pe acolo. 

Perez evitase să coboare când fusese găsit Roddy 
Sinclair. Sandy se ocupase de scena crimei. Acum n-avea 
de ales. Sophie îl privea în continuare. 

Işi scoase sacoul, îl împături cu atenţie şi îl puse pe 
iarbă, simțindu-se ca un om care urmează să se sinucidă 
prin înec. Apoi trecu de buza prăpastiei şi văzu primele 
urme de iepuri. Îşi păstră centrul de greutate cât mai jos 
cu putinţă şi rămase cât mai aproape de perete, aşa încât 
să se afle mereu pe iarbă. Nu exista niciun pericol să cadă 
- Sophie îl asigurase de asta. Şi-o imagină încrezătoare şi 
sprintenă, sărind din stâncă-n stâncă, cu privirea mereu 
înainte, folosindu-se doar de picioare ca să se echilibreze. 
Ştia că el urma să coboare îngrozitor de greu. Din când în 
când se oprea şi se uita în sus ca să vadă cât coborâse. Nu 
i se părea o idee bună să se uite în jos. 

Ştia că se apropie de fundul prăpastiei fiindcă o auzea 
pe Sophie cum striga la Roger prin tunel. Vorbele îi erau 
distorsionate de ecou, însă îşi dădea seama că Sophie era 
destul de aproape de el. Apoi se întoarse şi observă că se 
afla la doar doi metri de pământ. Se lăsă să alunece pe 
spate şi ateriză lângă Sophie, cu un picior într-o băltoacă. 
Acolo jos nu ajungea nicio rază de soare, iar în aer se 
simţea un miros puternic de alge putrezite, organic şi 
sărat. Avea un iz primordial, încercă să nu se gândească 
prea mult cum avea să se întoarcă înapoi în lumea reală. 

— Ce aţi găsit? 

— N-am vrut să atingem nimic. Vino după mine. 

Sophie îl conduse către gura tunelului. 

Pe jos erau denivelări - pietriş, roci solide care formau 
crevase şi băltoace, precum şi mici bolovani netezi care 
probabil fuseseră aduşi de pe plajă. Işi aminti mult prea 

târziu despre circulara legată de evaluarea riscului pe care 
o primise cu câteva luni în urmă. Se întrebă ce-ar fi spus 
cei de la protecţia muncii dacă i-ar fi văzut atunci. Roger şi 
Sophie nici măcar nu erau angajaţii poliţiei. 

În punctul acela, tunelul arăta ca o peşteră. Probabil că 
mai încolo cotea, iar breşa către mare trebuia să fie destul 
de îngustă, deoarece nu se vedea pic de lumină. Roger îşi 
aprinsese lanterna şi îi aştepta, înconjurat de o strălucire 
galbenă. Stătea pe o excrescenţă a stâncii care forma 
peretele canalului şi mânca un baton de ciocolată. 

— Scuze, spuse Sophie. Jimmy a fost puţin cam lent. 

— Deci, să înţeleg că aţi găsit mobilul lui Booth? 

Perez avea impresia că voiau să-i facă o farsă. Ştiau că 
nu se simţea în largul lui când venea vorba de înălţimi şi îl 
aduseseră până acolo jos degeaba. Urmau să-i arate cine 
ştie ce tâmpenie adusă de curent - dinţi falşi, o cizmă 
veche -, aşteptând ca lui să i se pară amuzant. 

— Nu, spuse Roger. Dar am găsit asta. 

Lumină cu lanterna un morman de resturi care ajunsese 
pe o ridicătură din stâncă. Era format din bucăţi de plasă 
de pescuit, scoici, alge, două inele de plastic în care 
fuseseră câte patru doze de beri şi o bucată de os netedă şi 
alunecoasă. 

— Foarte amuzant, spuse Perez. 

Probabil că se pierduse vreo oaie pe-acolo şi murise de 
foame. Nu dura prea mult până când peştii şi alte vietăţi îi 
mâncau carnea. Dacă era expusă la aer, lupii de mare şi 
şobolanii o mâncau cu siguranţă. Sub acţiunea apei, 
bucăţica de os putea să ajungă înapoi pe țărm. 

— Ce crezi că e? 

— E de la vreo oaie? Poate de la un câine? 

— Uită-te mai bine, spuse Roger. Cred că greşeşti. Dacă 
nu mă înşel, e un femur omenesc. 

— Roger lucrează ca fizioterapeut, spuse Sophie. Ştie 
ceva despre anatomie. 

Perez îşi dădu seama că Sophie simţea bine. Aceeaşi 
surescitare provocată de o moarte inexplicabilă. 

— Probabil l-a adus fluxul foarte puternic. 


e 248 œ» 


Roger plimbă lanterna de-a lungul peretelui din tunel, la 
jumătate de metru mai jos de nivelul stâncii. 

— Se vede că aici e nivelul obişnuit al apei la mareea 
înaltă. 

— Deci e posibil să fi fost adusă aici din mare? întrebă 
Perez. 

Se întrebă câţi oameni pieriseră pe mare de-a lungul 
anilor. Curenţii erau aşa puternici, încât nu era neobişnuit 
ca trupurile să nu mai fie găsite vreodată. Osul era neted şi 
nu mai avea pic de carne pe el. Era acolo de ani buni. 

— N-ar dura prea mult să ajungă aşa, spuse Roger, 
parcă citindu-i gândurile. Vreau să zic că nu e vorba de 
zeci de ani. Nu neapărat. Nu aici. Gândeşte-te la acţiunea 
nisipului şi a pietrelor. 

— Când a fost ultimul flux puternic? Vreau să spun, când 
crezi că a fost ridicat? 

Perez simţi cum gândurile i se succed cu repeziciune. 
Avea impresia că tocmai luase o infuzie zdravănă de 
cofeină. 

— Anul ăsta, spuse Sophie repede, la echinocțiul de 
primăvară. Nu mai ţii minte toate pozele alea minunate din 
Shetland Times cu valurile din Scalloway? Poate era în 
tunel dinainte de asta şi a fost ridicat abia pe urmă. 

— Trebuie să ajung la capătul tunelului. 

Perez uitase orice gând legat de evaluarea riscului. 

— Trebuie să ştiu cât de largă e intrarea dinspre partea 
cu marea. 

Merseră în şir indian cu Roger în faţă, Perez la mijloc şi 
Sophie în spate. Drumul prin tunel dinspre capătul cu 
prăpastia era îndeajuns de larg încât să-şi întindă mâinile 
în lateral, însă, pe măsură ce se apropiau de mal, se 
îngusta. O rază de lumină intra printr-o crăpătură din faţa 
lor, iar în aer se simţea un miros proaspăt, sărat, de apă de 
mare. Acum păşeau pe rocă solidă. Tunelul se îngustase 
prea mult ca să mai avanseze încă înainte să ajungă la 
fanta din capăt. Lumina intra prin ciudata crăpătură 
verticală, făcând roca de la picioarele lor să sclipească. 

— Un cadavru nu putea trece pe acolo, spuse Perez. 

Oricât de puternic ar fi fost fluxul. Pur şi simplu nu e loc. 

Sandy n-ar fi trebuit să-şi facă griji în privinţa genţii lui 
Booth. Nu existase nicio şansă să fie luată de ape. 

— Dar dacă leşul s-a dezintegrat în mare? Un os de 
dimensiunile alea ar fi putut să treacă prin deschizătură. 

Din nou, gândurile lui Perez se succedară cu 
repeziciune. 

— E posibil. Dar dacă mai găsim vreun os, e deja mai 
mult decât o simplă coincidenţă. Gândiţi-vă la toate 
locurile de pe coastă în care ar fi putut ajunge. lar dacă 
găsim vreo bucată mai mare decât ce am găsit deja, e 
imposibil să fi venit pe acolo. 

Perez îi privi. 

— Nu-i aşa? Spaţiul e prea mic. Dacă mai dăm de oase, 
sau de vreun alt fragment de os, înseamnă că avem de-a 
face cu un cadavru care a ajuns aici de pe marginea 
prăpastiei. La fel ca în cazul lui Roddy Sinclair. Iar asta 
implică o altă crimă, şi mai veche. 

Capitolul 35 


Luni dimineaţă, Fran merse în vizită la Bella. Se tot 
gândise în weekend că ar fi cazul să treacă pe la ea. Nu 
era prea sigură cum putea să-i fie de ajutor, însă moartea 
cuiva aşa tânăr şi frumos trebuia comemorată. Era nevoie 
de un anumit ritual. Ştia că Bella avea aceeaşi părere. 
Fran se gândi că probabil stătea ca o regină la conac, 
aşteptând să primească vizite. Asta nu însemna că Bellei 
nu-i păsa - Roddy fusese ca un copil pentru ea, la fel cum 
era Cassie pentru Fran - însă voia ca dispariţia lui dintre 
cei vii să fie dramatizată, transformată în artă, să fie ceva 
splendid. 

La intrarea în conac aştepta un mic grup de reporteri. 
Niciunul nu părea să fie localnic. Păreau să se 
mulţumească să stea la soare şi să facă poze conacului cu 
obiectivele lor lungi. Era prezent şi un poliţist în uniformă, 
care dădea senzaţia că se simţea bine să vorbească verzi şi 
uscate cu jurnaliştii. Îi făcu semn cu mâna lui Fran să 
treacă mai departe când aceasta îi spuse că venise s-o 
viziteze pe Bella. I se păru că îl mai văzuse la o petrecere 
de-a lui Duncan. Vremurile acelea păreau de mult apuse. 

Bella îi deschise uşa. Aşa cum se aşteptase şi Fran, era 
îmbrăcată de vizite. Se străduia mereu să se îmbrace cât 
mai teatral. În ziua respectivă purta o fustă lungă, încreţită 
şi voluminoasă, din muselină de culoarea prunei, şi o bluză 
albă brodată. Efectul vizual era exotic, te ducea cu gândul 
la un stil flamenco sau ţigănesc. Fran se simţea prost 
fiindcă era atentă la amănunte superficiale cum era stilul 
vestimentar, însă Bella îşi dorea să fie remarcată. Fran se 
întrebă dacă era de prost gust să-i spună artistei cât de 
bine arăta şi decise că era mai bine să se abţină. Pe lângă 
asta, ea ştia deja că arată bine. 

— M-am gândit să trec pe la tine, spuse Fran. Probabil 
că nu pot fi de mare folos, aşa că dacă preferi să stai 
singură, spune-mi. 

— Nu. 

Bella rămase pe loc, încadrată de lumina care intra pe 
fereastra în stil bisericesc. A 

— Mă ajută dacă-mi ţii companie. Imi mai abate 
gândurile. Ai luat prânzul? Aggie Wilson îmi tot aduce 
mâncare. Fie îmi aduce lucruri făcute de ea, fie mici 
bunătăţi gătite de Martin, dar pur şi simplu nu pot să 
mănânc. 

Fran observă că, într-adevăr, părea să fi slăbit. Ochii 
parcă îi erau goi, iar pomeţii erau mai proeminenţi sub 
pielea catifelată. Se machiase, însă, cu puţin fond de ten şi 
puţin fard de pleoape. Şi eu aş face la fel, gândi Fran. M-ar 
ajuta să n-o iau razna de tot. 

Bella continuă: 

— Ce zici să luăm ceaiul? Şi poate o felie de prăjitură. Te 
deranjează dacă stăm în bucătărie? 

Fran îşi aminti de ultima oară când stătuseră acolo şi 
discutaseră despre fluturaşii falşi distribuiți pentru 
anularea expoziţiei. Îşi aminti cât de aprigă şi furioasă 
fusese Bella şi cât de important păruse vernisajul. 

— Oare poliţia a aflat până acum de ce a distribuit 
Jeremy Booth toţi fluturaşii aceia? întrebă Fran. 

— Cu siguranţă tu ştii mai bine ca mine. 

Pentru o clipă, părea că redevenise Bella de odinioară, 
amuzată, având replică la orice. 

— Nu eşti cu Jimmy Perez? 

— Nu discută cazul cu mine. 

— Am tot încercat să-mi aduc aminte pe unde l-oi fi 
cunoscut pe Booth, zise Bella. M-am gândit foarte mult la 
trecut zilele astea. Deodată parcă a devenit mai limpede, 
mai viu. E mai plăcut decât prezentul, iar odată cu 
dispariţia lui Roddy viitorul nu prea mai există. În orice 
caz, nu mai înseamnă nimic de care să-mi pese. E posibil 
să-l fi cunoscut pe Booth. 

— Mai e arta. 

Asta m-ar ajuta pe mine, gândi Fran. Asta şi orgoliul de 
a menţine aparențele. 

— O, fireşte, mereu mai e şi arta. 

— Mai ştii unde l-ai cunoscut pe Booth? 

— Din când în când mai aveam oaspeţi, răspunse Bella 
evaziv. Diverşi oameni care intrau în viaţa mea câteva 
săptămâni şi apoi dispăreau. Studenţi şi alţi artişti. Imi 
plăcea energia celor care mă vizitau şi uneori îi rugam să 
rămână. Doar cumpărasem casa asta mare. Şi îmi plăceau 
petrecerile. La fel ca fostului tău soţ, draga mea. Aşa că 
mi-am zis: de ce nu? 

— Crezi că a fost unul dintre aceşti oaspeţi? 

— Poate. 

Bella începu să ronţăie o bucăţică de prăjitură cu fructe. 

— Am impresia că şi Peter Wilding a fost unul dintre ei. 
Nu mi-am dat seama până acum, doar de când a murit 
Roddy, de când am evadat în trecut, retrăind zilele din 
tinereţe. Dacă e vorba despre bărbatul la care mă gândesc, 
nici măcar nu arată aşa diferit. Însă vara în care cred că a 
venit pe aici n-a fost o perioadă prea fericită pentru mine. 
Am tot încercat s-o uit. Pe lângă asta, nici măcar nu sunt 
sigură. 

Păru să-şi dea seama că vorbea incoerent, îşi ridică 
privirea şi zâmbi scurt, răutăcios. 

— Îi vei transmite lui Jimmy Perez ce ţi-am spus 
adineauri? 

— Ai prefera să n-o fac? 

Bella dădu din umeri. 

— Doar spune-i lui Jimmy că nu sunt sigură. Şi mai 
spune-i că Wilding n-a spus vreodată dacă a mai fost pe 
aici. Pare ciudat, nu-i aşa? Prima oară când mi-a scris, 
spunând cât de mult îi plac tablourile mele, nu a zis asta. 
Fireşte, scrisoarea era plină de complimente. Tuturor ne 
place să fim flataţi. Dar te-ai fi aşteptat să spună ceva legat 
de faptul că mi-a fost oaspete, nu-i aşa? Ceva autoironie şi 
plin de speranţă. „Bănuiesc că nu mai ţii minte, însă ai fost 
foarte drăguță să mă găzduieşti într-o vară”. Nu-mi dau 
seama cât de bună e memoria mea. E posibil să încep să 
inventez acum. Cred că durerea face pe oricine să nu mai 
fie tocmai normal la cap. Asta şi nopţile albe. 

— Crezi că Jeremy Booth şi Peter Wilding au fost aici în 
acelaşi timp? 

Trecu ceva vreme până când Bella răspunse. 

— Ştii ceva, chiar asta cred. Era tot cam în perioada asta 
a anului. O vară neobişnuit de caldă. Casa era plină. 
Părinţii lui Roddy încă locuiau în Lerwick pe atunci, dar de 
regulă el venea la mine sâmbăta şi duminica, iar vreo două 
săptămâni Alec a fost internat în spital. Îmi aduc aminte 
cum am mers cu el pe plajă şi am înotat. Eu l-am învăţat. 
Sunt rare zilele în care apa e suficient de caldă pentru 
asta. Iar noaptea dădeam petreceri pe plajă. Făceam focuri 
de tabără şi ascultam muzică. De regulă era şi cineva care 
putea să cânte. Pe lângă asta, prea mult alcool şi prea 
multe droguri. Anii '60 trecuseră de mult, fireşte, însă 
probabil că încercam să recreăm atmosfera de atunci. 
Creativitatea şi libertatea. Voiam să credem că suntem 
tineri. 

Bella tăcu. E 

— lar eu eram îndrăgostită de Lawrence Thomson. Il 
iubisem de la treisprezece ani. Probabil că şi de mai 
înainte. Îmi aduc aminte că mă jucam de-a sărutul cu el pe 
când eram la şcoala primară din Middleton. Niciunul 
dintre cei care veneau nu se comparau cu el. 

Fran avea zeci de întrebări, însă le păstră pentru ea pe 
toate. Bella dădu din cap, de parcă ar fi început să se 
dezmeticească, să revină la realitate. 

— Toată lumea a plecat, fireşte. Imediat ce s-a stricat 
vremea şi a început să plouă. Nu voiau să trăiască în 
Shetland în adevăratul sens al cuvântului. Vorbeau despre 
cultura autentică, dar în experienţa lor nu era nimic 
autentic. 

Bella tăcu din nou. 

— Până şi Lawrence a plecat. 

— Bănuiesc că nu mai ai fotografii de atunci? 

Bella păru să n-o audă. 

— Dar eu îl aveam pe Roddy. Compensa din plin pentru 
toţi vizitatorii de vară. lar după moartea lui Alec, după ce 
maică-sa a fugit cu petrolistul ăla al ei, l-am avut doar 
pentru mine. A compensat şi pentru pierderea lui 
Lawrence? Nu ştiu ce să zic. 

— Mai ai vreo fotografie? 

Din nou, Bella dădu din cap, încercând să alunge 
imaginile trecutului. 

— Trebuie să fie câteva. Roddy s-a uitat la ele destul de 
recent. 

— Ai putea să mi le arăţi şi mie? Dacă nu te răscoleşte 
prea tare. 

— Nu prea ştiu unde sunt. Şi chiar nu cred că am 
energia necesară să le caut. 

— Le caut eu, spuse Fran. Doar să-mi spui unde ar putea 
fi. 

Se simţea sedusă de ideea petrecerilor de vară de la 
conac. Lungile nopţi albe. Artiştii, actorii şi scriitorii care 
erau atraşi de Shetland, dar mai ales de Bella, la fel cum 
moliile sunt atrase de lumini puternice, şi femeia aceasta 
pe care n-o interesa niciunul. Ea îl voia pe Lawrence, 
iubitul ei din copilărie, făt-frumos al ei. Ce scenariu grozav 
de film! îşi zise Fran. Toţi oamenii aceia atrăgători într-un 
loc deosebit. 

— Sunt într-o cutie veche de pantofi, spuse Bella. 

Răspunsul veni atât de repede, încât Fran se gândi că şi 
ea îşi dorise să se uite la fotografii în tot acel răstimp. Era 
prea letargică sau ţinea prea mult la amorul propriu ca să 
le caute. 

— Cred că se află în dulapul din atelier. Ştii unde? 

Se lăsă pe spate în scaun şi făcu semn cu mâna ca să-i 
arate pe unde s-o ia. 

Fran se bucură de ocazia de a merge prin casa Bellei de 
una singură, aruncând priviri pe furiş în alte camere prin 
uşile întredeschise. În astfel de momente, memora 
imaginile ca să le folosească ulterior în tablourile ei. 

Fotografiile erau exact unde spusese Bella - într-o cutie 
de pantofi ponosită aflată pe un raft dintr-un dulap înalt 
din lemn închis la culoare. Fran se întrebă dacă nu cumva 
proprietara se uitase deja la ele. Toate fotografiile erau 
împrăştiate şi nu părea să existe vreo ordine cronologică. 
Multe erau deteriorate, aveau marginile ferfeniţe şi 
colţurile îndoite, iar imaginile propriu-zise se decoloraseră. 

Era tentată să stea acolo, pe jos, să le întindă pe podea 
până când avea să-şi dea seama de ordine, sau până avea 
să recunoască pe cineva. Dar erau ale Bellei şi nu se cădea 
să facă asta. 

În bucătărie, Bella strânsese ceainicul, cănile şi prăjitura 
cu fructe de la Aggie Williamson de pe masă. 

— Ei, ia să vedem ce-ai adus. 

Fran ar fi vărsat toate fotografiile într-o grămadă, după 
care le-ar fi împrăştiat ca pe cărţile de joc, însă Bella le 
lăsă în cutie şi începu să le scoată una câte una. În prima 
era Roddy copil, înfăşurat într-un prosop, cu faţa bronzată 
şi părând pistruiat de la nisip. Multe fotografii erau cu el, 
iar Fran fu nevoită să asculte povestea fiecăreia. La un 
moment dat, Bella începu să plângă. Fran se ridică, veni în 
spatele şi o luă în braţe. 

După ce se întoarse la locul ei, se uită pe furiş la ceas. 
Bineînţeles că voia s-o consoleze, dar în curând era nevoită 
să plece. Cassie ieşea să se joace cu o prietenă după 
şcoală, însă tot trebuia s-o recupereze înainte de ora 
ceaiului. Avea să-l sune pe Perez şi să-i spună despre 
fotografii. Până la urmă, nu prea era treaba ei. Trebuia să 
înveţe să nu se amestece în munca lui, să nu pună 
întrebări, dacă voiau ca relaţia lor să funcţioneze. 

Apoi, la suprafaţa mormanului din cutie, apăru o 
fotografie cu un grup de adulţi. Erau îmbrăcaţi în haine de 
petrecere, femeile purtau rochii lungi, iar bărbaţii - 
cămaşă şi sacou. Se aflau în grădină, iar conacul se profila 
în spatele lor. Toată lumea părea băţoasă şi protocolară. 
Dincolo de conac se vedea un cer senin. Toţi ţineau câte o 
mască prinsă de o tijă, nişte obiecte deosebite, elaborate. 
Pe Fran o trecu deodată un fior. 

Însemnătatea măştilor părea să n-o afecteze deloc pe 
Bella. Lăsă fotografia acolo unde era şi se holbă la ea. 

— Îmi aduc aminte de seara aceea. Era în seara de 
dinainte să plece cei mai mulţi dintre ei. Am dat o 
petrecere în toată regula ca să marcăm evenimentul. Le- 
am spus tuturor să se îmbrace elegant, am dus masa mare 
în sufragerie. Voiam să fie ceva cât mai special, aşa că mi-a 

venit ideea cu măştile. Trebuie să fi părut foarte 
pretențioasă! Aveam impresia că eram tare sofisticati. 
Niciunul dintre noi nu e aşa tânăr în fotografie, nu-i aşa? 
Îmi amintesc de perioada aceea ca de tinereţe, dar nu e 
cazul. 

— De unde aţi făcut rost de măşti? 

— Le-am închiriat de la o companie de teatru. Cea care 
încă vine în Lerwick, an de an, pe navă. Mă împrietenisem 
cu unul dintre actori. 

— Acum cât timp a fost asta? 

Bella se uită în gol. 

— Să fi fost acum vreo cincisprezece ani? Roddy 
împlinea şase ani următoarea zi. Venise să-şi ia cadoul, iar 
aceia dintre noi care mai rămăsesem aici eram îngrozitor 
de mahmuri. 

— Mai ştii cine sunt personajele din fotografie? 

Bella o ridică. Era mai mare decât celelalte, care erau 
doar nişte instantanee mici, era mare aproape cât cutia de 
pantofi. 

— Aici sunt eu. Chiar în faţă. Normal. 

Purta o rochie roşie de mătase cu bretele. Era tunsă 
foarte scurt, aproape la fel cum era acum. Fran îşi aminti 
de autoportretul care-l captivase pe Jeremy Booth la 
petrecerea de la Herring House. 

— Arătai grozav! _ 

— M-am străduit. Doamne, chiar m-am străduit! Imi 
intrase în cap ideea că Lawrence o să mă ceară în 
căsătorie seara aceea. 

— El apare în fotografie? 

— Nu, spuse Bella. L-am invitat la cină, dar nu a venit. 

— Ăsta nu e Peter Wilding? 

Fran întoarse fotografia, astfel încât se uita direct la ea. 

— Bărbatul ăsta care stă lângă tine. 

Era brunet şi chipeş, dar ursuz. 

— Aşa crezi? S-a mai îngrăşat puţin, dacă într-adevăr el 
e. Poate ai dreptate. Forma nasului e aceeaşi. 

— Eşti sigură că nu l-ai recunoscut când a vrut să 
închirieze casa de la tine? Nu pare să se fi schimbat aşa 

mult. 

— Crezi? În orice caz, nu l-am recunoscut. După cum ti- 
am zis, n-aveam niciun motiv să vreau să mă mai gândesc 
la vara aceea. Pe lângă asta, nu era nevoie să trăiesc în 
trecut. Aveam un viitor prin Roddy. 

Fran îşi zise că Bella îl încărcase prea mult pe băiat - îi 
pusese în cârcă întreaga ei fericire. 

— Apare şi Jeremy Booth? 

Bella trase fotografia înapoi spre ea. 

— E greu de zis, nu-i aşa? L-am văzut doar puţin la 
Herring House în seara cu pricina. Unde să fie? Mă întreb 
dacă ar putea fi el cel de aici. 

— Unde? 

— Aici. M-am gândit la faţa lungă, la nasul destul de 
subţire. Are mai mult păr aici, fireşte. E neplăcut de lung, 
chiar şi pentru vremurile alea. Şi are barbă. Tare boem! 

— Şi chiar nu-ţi aduci aminte deloc de el? Nici măcar 
numele nu-ţi sună cunoscut? 

— Nu cred să fi stat prea mult pe aici. Probabil nu mai 
mult de câteva zile. Aşa era pe atunci. Lumea venea, stătea 
puţin, apoi pleca. Am stat destul de mult în Glasgow ca 
lector invitat al Facultăţii de Arte plastice. Mă făceam 
mangă la petreceri şi chemam lumea să stea la mine în 
Shetland. 

Bella se lăsă pe spate, cu ochii întredeschişi. Fran îşi 
zise că, probabil, retrăia vara aceea. 

— Mă gândesc că el o fi fost magicianul. A făcut un 
spectacol de magie pentru Roddy, care a fost pur şi simplu 
fermecat. A fost un lucru foarte drăguţ. De fapt, cred că 
era actoraşul meu. Mi-a spus că mă iubea. 

O spusese de parcă nu conta, de parcă se întâmpla tot 
timpul. Bella făcu o pauză. 

— Obişnuia să facă farse, din câte îmi aduc aminte, şi nu 
toate erau de bun gust. Fluturaşii care anulau expoziţia se 
încadrează perfect în stilul lui. O metodă de a-şi lua 
revanşa. Dar de ce să fi aşteptat atâta vreme? Cu siguranţă 
că nu revenise în Shetland doar ca să mă enerveze pe 
mine. 

Fran simţi o undă de satisfacţie în vocea ei. Îi plăcea să 
creadă că i-a bântuit imaginaţia ani de zile. 

— S-a întâmplat ceva atunci când eraţi cu toţii la conac? 
întrebă Fran. Ceva care să declanşeze toată nebunia după 
atâţia ani? 

— Nu, spuse Bella. Seara în care a fost făcută fotografia 
a fost un mare fâs. Ne-am îmbrăcat elegant şi am luat cina. 
A doua zi de dimineaţă, m-am trezit mahmură şi cu o 
grămadă de farfurii murdare. Nimic dramatic. Nimic. 

— Pot să iau fotografia ca să i-o arăt lui Jimmy? 

— De ce nu? 

Părea obosită, de parcă nimic nu mai conta. 

Capitolul 36 


Taylor era la birou de la ora opt şi i se părea imposibil să 
se mai concentreze. De mic nu avusese stare, îşi dădea 
seama acum că probabil îl deranjase pe tatăl lui cu fâţâiala 
şi nevoia lui de atenţie. Tatăl lui lucrase ca maistru în port 
şi era obişnuit să fie respectat. Însă asta fusese prea mult 
pentru Taylor. De la călătoria în Wirral, se tot gândise la 
familia lui. Ar fi trebuit să ţină legătura cu ei, măcar să-i 
anunţe că era bine şi sănătos. Toată lumea îl considera pe 
Jeremy Booth un egoist nenorocit, la cum îşi părăsise 
nevasta şi copilul. Poate că aceleaşi lucruri se spuneau şi 
pe seama lui Roy Taylor. Ai fi zis că era în stare să pună 
mâna pe telefon şi să-i spună maică-sii că încă trăieşte. 
Începuse să vadă prea multe asemănări cu propria lui 
viaţă. Se părea că, la rândul lui, şi Lawrence Thomson 
dispăruse pur şi simplu. Făcuse asta fiindcă din plictiseală 
sau fiindcă exista presiunea de a-şi lua o nevastă şi a 
întemeia o familie. Sau poate că simţise pur şi simplu 
nevoia să ia singur decizii şi să aibă propria viaţă. 

Taylor părăsi clădirea şi ieşi în stradă. Avea nevoie de 
mişcare, aer proaspăt şi o cafea mai acătării. Un alt vas de 
croazieră imens tocmai intra în port, blocând vederea 
către Bressay şi dominând orăşelul. Taylor îşi zise că o 
croazieră ar fi fost un coşmar pentru el. Să fii închis pe un 
vapor în compania atâtor oameni pe care nu i-ai ales tu, să 
fii nevoit să te porţi politicos, să nu poţi scăpa. Exact ca 
într-o familie. Apoi îşi zise că, deşi nu vorbise de ani întregi 
cu rudele lui, nu scăpase, de fapt, de ele. Resentimentele 
legate de tatăl lui tot creşteau în el, umflându-i ambiția şi 
alungându-i pe cei din jur. 

Merse pe stradă şi intră în Peerie Cafe. Mai venise acolo 
cu Perez data trecută când fusese în Shetland. Băuseră 
cafea şi discutaseră despre anchetă, fiind amândoi 
împotriva opiniei generale că făptaşul ar fi fost deja găsit. 
Îşi aducea aminte cu jind de cât de bine se înţeleseseră 
atunci. Parcă îşi aducea aminte că mai şi râseseră. 

Fuseseră mai mult prieteni decât rivali. De ce îl irita Perez 
acum mai mult decât prima oară? Doar fiindcă era cu Fran 
Hunter? Oare Taylor era gelos din cauza unei femei? O 
femeie atrăgătoare, de altfel. 

În faţa lui, la coadă, erau două doamne de vârstă 
mijlocie - turiste din Anglia, echipate de drumeţie. Încercă 
să-şi astâmpere nerăbdarea în timp ce ele tot dezbăteau 
dacă ar fi fost cu adevărat demenţial să îşi pună şi frişcă 
pe biscuiţi. Era cât pe ce să se întoarcă şi să iasă, însă 
aroma de cafea din aer îl făcu să rămână pe loc. 

Tocmai comandase când îl sună Perez. 

— Sunt în Biddista. Ar fi bine să vii aici. 

Când vorbea, detectivul din Shetland nu-ţi lăsa vreodată 
impresia că ar fi vreo urgenţă, însă Taylor simţi că de data 
asta era ceva important. 

— Alpiniştii au dat de ceva... 

Englezoaicele se întorseseră la tejghea, fâţâindu-se pe 
lângă el şi agitându-se în timp ce luau nişte şerveţele. 
Vorbeau, astfel încât lui Taylor îi fu greu să audă ce-i 
spunea Perez. 

— Pornesc imediat. Îmi zici când ajung. 

Ceru cafeaua într-un pahar de carton, astfel încât s-o 
poată lua cu el, şi se simţi pe cât de fericit putea să fie la 
vârsta de adult. Avea un scop, un pretext să fie activ. 
Câteva ore, cel puţin, nu avea să se plictisească. În maşină 
ascultă Led Zeppelin atât de tare că nici nu mai putea să 
gândească şi conduse cu o singură mână pe volan în timp 
ce-şi bea cafeaua, care era încă prea fierbinte. Se gândi că 
frica de plictiseală îl mânase toată viaţa. 

Conduse cât de mult era posibil pe drumeag şi parcă pe 
iarbă, după care străbătu pe jos ce mai rămăsese din 
distanţă. Perez şi alpiniştii îl aşteptau la marginea 
prăpastiei. Văzându-i cum stăteau pe jos, cu faţa la soare, 
se enervă din nou. Chiar n-aveau nimic mai bun de făcut? 
Perez avea cumva impresia că ancheta era doar un fel de 
vacanţă, un pretext să scape de rutină într-un asemenea 
loc uitat de Dumnezeu? 

— Ce e? 

Se simţea în dezavantaj, gâfâind şi transpirând după ce 
urcase dealul. 

— Aţi găsit mobilul lui Booth? 

— Nu, spuse Perez. Nu l-am găsit. 

— Atunci despre ce e vorba? 

— Un os de om. 

Perez se încruntă. 

— E vechi. Cel puţin, nu e proaspăt. Am nevoie de opinia 
unui specialist. Voiam să te întreb cum ar trebui să 
procedăm în continuare. M-am gândit să nu avansăm până 
nu ne consultăm. 

Taylor încercă să nu se enerveze. S-ar fi simţit 
extraordinar de bine dacă s-ar fi dezlănţuit, urlând la Perez 
pentru incompetenţa de care dăduse dovadă. Detectivul 
din Shetland era cel care avusese în grijă scena crimei 
atunci când fusese găsit cadavrul lui Roddy Sinclair. De ce 
nu se demarase o investigaţie ca lumea de la bun început? 
De ce fusese nevoie de sugestia lui Taylor ca să se mişte 
lucrurile? Simţi satisfacția tipică celui îndreptăţit. Până la 
urmă, ziua părea să meargă destul de bine. 

— Ce crezi că s-a întâmplat aici? 

Vorbi pe un ton calm, rezonabil. El trebuia să se afle în 
poziţia celui care avea dreptate. Era competitiv chiar şi în 
direcţia asta. 

— Cred că a mai avut loc o crimă, spuse Perez. Ar putea 
fi cauza sau lucrul care le-a declanşat pe cele recente. 
Iniţial ne-am gândit că osul putea fi adus de ape. De-a 
lungul timpului au mai murit oameni pe mare. N-ar fi fost 
neaşteptat. Apoi am mai găsit un os. O parte din fluierul 
piciorului, după câte se pare. Probabil că mai sunt şi altele. 

Taylor se uită la detectivul din Shetland. Părea un salt 
logic destul de îndrăzneţ să deduci că ar fi vorba de o 
crimă pornind de la câteva fragmente de oase. Perez avea 
o teorie, credea că ştia ce se întâmplase acolo. Asta nu 
însemna şi că avea dreptate. 

— Nu e posibil ca trupul să fi fost adus de mare şi să se 
fi dezintegrat în Groapă, fără să să-l vadă nimeni? 

— Nu l-ar fi văzut nimeni. 

Perez aprobă din cap. 

— Lumea nu prea coboară acolo, asta e sigur. Când erau 
mai mulţi copii prin zonă şi alergau pe deal, era altă 
treabă, dar acum - nu. 

— Deci e şi asta o variantă? 

— Nu. Spărtura de la celălalt capăt al tunelului e prea 
mică. Apa n-ar fi putut introduce un cadavru pe acolo. Nici 
măcar un cadavru de copil, iar aici e vorba de un adult. 

— Ce vrei să spui, Jimmy? N-am toată ziua. Ajută-mă! 

— Cred că e cadavrul cuiva care a fost ucis şi aruncat în 
Groapă. A murit la fel ca Roddy 

Sinclair, iar criminalul a scăpat de cadavru la fel. 

Perez miji ochii din cauza soarelui. 

— S-ar părea că e acelaşi criminal, nu crezi? 

— Dar Jeremy Booth a murit într-un cu totul alt fel! Vrei 
să spui că l-a strangulat altcineva? Că sunt doi criminali 
diferiţi? 

— Nu ştiu. Mă gândesc şi eu. 

Ai impresia că ştii ce s-a petrecut aici, îşi zise Taylor. 
Dar nu vrei să îţi asumi. 

— Ar fi trebuit să efectuăm nişte căutări ca lumea încă 
de când a fost găsit cadavrul lui Sinclair. 

Taylor îşi putea permite măcar atât. Fusese un 
comentariu moderat, însă Perez observă critica. 

— Ai dreptate. Aşa ar fi trebuit. 

Se opri. 

— Acum ce facem? Aşteptăm să ne trimită o echipă de 
specialişti? Prognoza nu arată deocamdată maree înaltă. 
Probabil n-avem de pierdut mai mult decât am pierdut 
deja. 

Taylor încercă să-şi imagineze cât avea să dureze asta. 
Cât avea să dureze să-i găsească pe specialiştii potriviţi şi 
să-i aducă acolo. 

— Care e alternativa? 

— Noi! 

Vorbise tânăra.  Alpiniştii  stătuseră deoparte, 
prefăcându-se că nu-i ascultau pe cei doi, deşi era evident 
că asta făcuseră. 

— Azi avem liber toată ziua. Spuneţi-ne ce să facem şi 
rezolvăm noi. Dacă vreţi, puteţi să puneţi un specialist de- 
al vostru să ne facă instructaj. 

Tânăra avea părul creţ şi îşi dăduse capul pe spate, ca 
să-l atragă. Purta o vestă peste care avea un polar, iar 
englezului îi veni greu să nu se uite la sânii ei. 

— Dacă nu eram noi aici, nici n-aţi fi ştiut că se află ceva 
acolo jos. 

Aşa că Taylor acceptă, fiindcă se enerva numai la gândul 
că ar fi trebuit să mai aştepte. Iar dacă venea o echipă din 
exterior, urma să aibă propriul ei şef, iar el nu ar mai fi 
avut control asupra întregii situaţii. Pentru acest cuplu, el 
urma să fie specialistul. Aveau să facă ce le cerea el. 

— Da, spuse. De ce nu? 

Tânăra rânji, entuziasmată ca o fetiţă. 

Când Taylor se întoarse către Perez, observă că zâmbea 
complice la rândul lui. Era din nou ca în iarna aceea, când 
fuseseră ei doi împotriva tuturor. 

Mai târziu, îşi dădu seama că alpiniştii din Shetland erau 
la fel de meticuloşi ca orice alţi profesionişti din branşa 
lor. Rămase sus cu Perez şi îi privi cum umblau în 
adâncurile râpei, cum căutau prin pietriş şi alge. Găsiră 
foarte repede încă un os. Era doar un fragment. Perez se 
întrebă dacă nu cumva era al vreunui animal, însă Roger 
credea că era tot de om. Apoi, mult timp nu se mai 
întâmplă nimic. Taylor strigă în jos: 

— Sunteţi bine? 

— Doar murim de foame. 

Taylor nu mai avea stare. Nu voia să piardă vreo probă, 
însă plictiseala se instalase deja de mult. 

— Mă duc să văd dacă pot să le fac rost de nişte cafea şi 
mâncare, îi spuse lui Perez. Şi nouă. 

— Merg eu. 

— Nu. Tu eşti de-al locului. Rămâi aici. 

Cafeneaua de la Herring House era închisă, însă Taylor 
auzi zgomote dinăuntru, aşa că bătu la uşă. Deşi nimeni nu 
deschise, insistă. 

— Ce Dumnezeu, omule! Nu ştii să citeşti? Expoziţia e 

închisă! 

Se aşteptase să dea de Martin Williamson, însă în faţa 
lui stătea Aggie, mama lui Martin. Fiindcă nu o mai văzuse 
la Herring House, Taylor avu nevoie de câteva clipe să-şi 
aducă aminte cine era. 

— Ştiu. 

Aggie roşi când îşi dădu seama cu cine vorbea şi simţi 
nevoia să explice de ce era acolo. 

— Nu deschid oficiul poştal luni după-amiază. Ajut puţin 
la curăţenia de primăvară, cât e închis locul. 

— Mă mir că domnişoara Sinclair se gândeşte la afaceri 
într-un asemenea moment. 

— Nu Bella m-a rugat, ci Martin. Lui îi lasă în grijă 
restaurantul. Azi îl ajută pe Kenny Thomson să tundă oile. 
Părea un moment numai bun să vin. 

Lui Taylor i se părea foarte neliniştită. Probabil o 
speriase fiindcă bătuse aşa insistent la uşă. Se gândi că 
mai mult ca sigur toată lumea din Biddista urma să se 
sperie de zgomote şi de musafiri neaşteptaţi până când 
criminalul avea să fie prins. 

— Aţi putea să-mi daţi vreo două termosuri cu cafea? Şi 
nişte sandviciuri. Fireşte, contra cost. 

— Nu ştiu. Martin se ocupă cu asta. 

— El n-ar refuza să ne dea câteva sandviciuri. 

Aggie tresări la tonul tăios pe care-l folosi englezul. 

— Cred că aş putea să încropesc ceva. 

Deşi nu fusese invitat, Taylor o urmă în bucătăria 
restaurantului. I se părea că Aggie era în elementul ei 
acolo. 

— Il ajutaţi des pe Martin? 

— Dacă e ocupat. Când sunt pregătiri pentru vreun 
eveniment. 

— L-aţi ajutat şi înainte de vernisajul domnişoarei 
Sinclair? 

— Doar am pregătit mesele după-amiaza. Am împăturit 
şerveţele, lucruri de genul ăsta. Dar nu în seara cu pricina. 
O mai ajutam pe Bella când avea petreceri la conac, dar 
mereu din umbră. 

Taylor îşi zise că părea prea timidă ca să servească la 
mese, în public. 

— Cum erau petrecerile? întrebă Taylor. Bănuiesc că 
erau grandioase. 

— Niciodată nu ştiai la ce să te aştepţi. 

Aggie zâmbi uşor. 

— Uneori mă aşteptam să fie şampanie şi hors d'oevre, 
dar mă trezeam că-i găsesc pe toţi stând la masa din 
bucătărie şi mâncând pâine prăjită cu fasole din conservă. 
Mă întreb ce părere aveau oaspeţii. 

— Vă aduceţi aminte de vreunul dintre ei? 

— Nu, nu după atâta timp. N-au mai avut loc petreceri 
mari de multă vreme. 

Aggie vorbise atât de repede, încât Taylor nu ştia dacă s- 
o creadă. 

— Venea toată lumea din Biddista? 

— În general bărbaţii erau invitaţi. Alec, fireşte, atunci 
când se simţea bine. Era fratele Bellei. Şi Kenny, deşi el nu 
era aşa entuziasmat. Şi Lawrence. Bella mereu a preferat 
să stea cu bărbaţii. 

— Spuneti-mi cum a fost să creşteţi într-un astfel de 
mediu. Pur şi simplu nu-mi pot imagina. Toată lumea ştie 
ce face toată lumea. 

— Ei, încercăm cu toţii să ne agăţăm de un crâmpei de 
intimitate. E singurul lucru pe care-l putem face ca să n-o 
luăm razna. 

Se simţi jenată că vorbise atât de sincer şi deschise uşa 
frigiderului mare. 

— Aş putea să fac un rând cu brânză şi un rând cu 
şuncă. Poate pun şi nişte pate dacă vreţi. 

— Puteţi să faceţi câte două din fiecare? Suntem mai 
mulţi. 

— Am crezut că aţi terminat acolo pe deal. 

Tocmai tăia pâinea şi se opri, cu cutitul în aer, aşteptând 
un răspuns. 

— Nu chiar, zise Taylor. 

Apoi adăugă, numai ca să-i observe reacţia: 

— A intervenit ceva. 

— De ce? întrebă ea repede. Ce aţi descoperit? 

— Îmi pare rău, nu pot să discut despre anchetă cu 
oricine. 

Taylor încercă să zâmbească încurajator. Era foarte 
neliniştită şi voia s-o facă să se simtă mai în largul ei, deşi 
tot el o adusese în starea asta. Îi resimțea încordarea ca pe 
o boală contagioasă. 

— E ceva despre care credeţi că ar trebui să ştim şi noi? 

Aggie se aplecă deasupra sandviciurilor, astfel încât 
Taylor să nu-i vadă chipul. 

— Nu. Fireşte că nu. Doar vrem să se termine odată. 

Taylor se întrebă dacă era cazul să insiste. Din nou îşi 
imagină că toţi locuitorii din vale făceau parte dintr-o 
conspirație a tăcerii. Dar Aggie părea atât de închisă în 
sine, încât i se păru inutil să mai încerce. 

Aggie pregăti un termos cu ceai şi altul cu cafea şi 
împachetă sandviciurile în folie de aluminiu, după care luă 
o prăjitură cu fructe dintr-o cutie şi tăie jumătate. Nu 
acceptă niciun bănuţ. 

— Sunt convinsă că Bella şi-ar dori să vă ajut. 

Rămase în pragul uşii şi îl privi cum se îndepărta, parcă 
vrând să se asigure că pleca. 

Când Taylor ajunse înapoi pe deal, cei doi tineri mai 
găsiseră deja o parte dintr-o mandibulă. Fragmentul încă 
mai avea doi dinţi. Însă alpiniştii spuneau că e de-abia 
începutul. Perez vorbea la telefon, trăgând nişte sfori ca să 
facă rost de un generator şi de reflectoare. Le era clar că 
aveau să lucreze până târziu în noapte. 

Capitolul 37 


Când Perez ajunse la casa din Ravenswick, era 
douăsprezece şi jumătate noaptea, însă Fran era tot 
trează. Aşa îi şi spusese. O sunase scurt, atent la ce-i 
spune, fiindcă Taylor îl asculta. li telefonase de pe deal, 
unde semnalul era îngrozitor, aşa că nu reuşise să 
înţeleagă ce-i spunea ea. 

— Trebuie să vorbesc cu tine. Nu contează cât de târziu 
vii. Am trecut pe la Bella. E important. 

l-ar fi spus şi la telefon care era problema, însă Perez 
nu-şi dorise asta. Se concentra asupra alpiniştilor care 
scormoneau prin resturile din râpă şi nu voia ca apelul să 
se prelungească. Taylor oricum se lua de el din orice. Avea 
dreptate: Perez ar fi trebuit să organizeze o cercetare mai 
riguroasă a râpei când fusese găsit cadavrul lui Roddy. 
Chiar nu era momentul pentru conversații personale. 

Când ajunse la Fran, o găsi la masă, citind. In casă era 
linişte. Nu se auzea muzică. O privi pe geam, observând 
cum lampa îi lumina chipul din profil. Probabil că ea 
înregistrase zgomotul maşinii doar ca pe un sunet de 
fundal, fiindcă citea în continuare, încruntată din pricina 
concentrării, cartea captându-i întreaga atenţie. Se 
întoarse spre el doar când bătu la uşă şi intră. 

Apoi se ridică şi îl îmbrăţişă, trăgându-l spre ea. 

— Eşti rece, spuse Fran. Am pregătit apă caldă, dacă 
vrei să faci o baie. 

— Îmi pare rău că n-am putut să vorbesc mai devreme. 

Perez se întrebase tot drumul ce voise să-i spună. 
Sunase rău-prevestitor. „Trebuie să vorbim.” Asta îi 
spusese şi Sarah, apoi îl anunţase că voia să-l părăsească. 
Îl luase complet prin surprindere. Poate că ar fi trebuit să 
prevadă ce urmase, dar el nu se gândise deloc. Observase 
că era tristă, dar o pusese pe seama sarcinii pierdute. Avea 
nevoie de timp să treacă peste. Avea nevoie şi el de timp, 
la rândul lui. Nu-şi dăduse seama că problema era, de fapt, 
el. 

— E vorba despre anchetă, spuse Fran. Cred că ar putea 
fi important. 

Se simţi uşurat, după care, imediat, simţi că se 
enervează. Sperase că putea să uite de anchetă măcar în 
noaptea aceea. 

— Am fost la Bella. Crede că, totuşi, îl cunoştea pe 
Jeremy Booth. 

— I-a recunoscut numele? A 

— E posibil să fi contribuit şi asta. Însă, mai degrabă 
cred că e vorba că acum se refugiază în trecut. Vrea să 
scape de moartea lui Roddy trăind din amintiri. Şi-a adus 
aminte că-l mai văzuse pe Booth. Are o memorie vizuală 
bună şi, deşi era mult schimbat, ceva din chipul lui i-a 
revenit în memorie. 

— Cum l-a cunoscut? 

— În Shetland. La Biddista. Într-o vară găzduia nişte 
întâlniri ale artiştilor la conac. A apărut şi el şi a rămas 
acolo. Nu cred că-şi aminteşte cum a ajuns să-l invite 
acolo, ci doar că era acolo. Asta şi faptul că era un actor 
căruia îi plăcea să facă farse. 

— Când s-a întâmplat asta? 

— Acum vreo cincisprezece ani. Aşa a spus ea, dar n-a 
intrat în detalii. 

— De ce să fi vrut să-i strice expoziţia după atâta vreme? 
Ce crede Bella? 

— Se pare că i-a spus că se îndrăgostise de ea! Dar n-au 
mai vorbit de atunci. Bella a zis că nici nu l-a recunoscut în 
seara vernisajului. 

— Eşti sigură? Pare puţin cam ciudat cum îi revin 
amintirile din vara aceea abia acum. 

— Bella e puţin cam ciudată în general, nu crezi? Mai 
ales acum, de când Roddy nu mai e. Mi-a spus că ştersese 
din minte amintirea acelei veri - bănuiesc că atunci a 
plecat Lawrence. Nu sunt sigură. Am impresia că acum 
retrăieşte vremurile de odinioară, când Roddy era mic, şi 
gloria de mult apusă. Toţi bărbaţii ăia înamoraţi de ea... E 
o metodă de a sublima durerea. 

— Dar nimeni altcineva din Biddista nu-şi aduce aminte 

de Booth. 

— Asta a fost acum cincisprezece ani. În vara aceea, la 
conac au venit şi au plecat o mulţime de oameni ciudaţi. 
Chiar m-aş fi mirat dacă l-ar fi recunoscut cineva. 

Perez era surprins că nu se simţea mai obosit. Pe drum 
îşi eliberase mintea, de parcă seara abia începea, de parcă 
tocmai terminase o zi de lucru normală. 

— Te deranjează dacă beau ceva? întrebă Perez. 

— Normal că nu. Ce-ai vrea? Vin, bere, whisky? 

— Nişte vin alb, te rog. 

Băutura după-amiezelor de vară. 

Perez îşi imagină petrecerea de la conac din urmă cu 
toţi acei ani. Oaspeţii Bellei probabil că stăteau în grădină 
şi beau vin alb rece, vorbind despre artă şi politică. 

— Asta nu e tot. 

Fran probabil că avea o sticlă gata desfăcută în frigider. 
Turnă vin în două pahare. 

— Are impresia că şi Peter Wilding a fost acolo în vara 
aceea. 

— Femeia asta a luat-o razna de tot? Are impresia că 
totul e o glumă? 

— Serios, spuse Fran, nu-i vorba de asta. 

— E ireal. Parcă se dovedeşte dintr-odată că toţi oamenii 
care păreau să n-aibă nicio legătură cu cazul s-au aflat în 
aceeaşi casă în acelaşi timp. lar Bella, care susţinuse că 
nu-i cunoaşte, îşi aduce aminte ca prin magie. 

— Ştiu, spuse Fran. Dar o înţeleg şi pe ea. A fost atât de 
prinsă în prezent, încât nu a avut niciun motiv să se 
gândească la trecut. Doar ştii cât de egocentrică e. Ştiu 
cum e pentru că mi se întâmplă şi mie când lucrez. Mă 
gândesc numai la artă, chiar şi când îi citesc o poveste lui 
Cassie, chiar şi când petrec timpul cu tine, inconştient tot 
la asta mă gândesc. Şi tu eşti la fel când vine vorba de o 
anchetă importantă. Pur şi simplu n-avea de ce să se 
întoarcă asupra trecutului. Acum i-au devenit foarte clare 
amintirile din perioada aceea. Face aşa ca să nu se mai 
gândească la Roddy. 

— Mie tot mi se pare absurd. 

Perez luă o gură de vin. 

— Parcă e un joc copilăresc. Sau Up Helly Aa, după 
paradă. Toţi guiser-ii” cu măşti pe faţă care aleargă dintr- 
un loc în altul. Eu nu particip niciodată, dar de fiecare dată 
mă întâlnesc cu tot felul de indivizi pe care nu-i recunosc, 
deşi sunt conştient că îi ştiu. Aşa mă simt şi acum - încep 
să nu-mi mai dau seama unde se termină realitatea şi unde 
începe ficţiunea. 

— Ştiu, spuse Fran din nou. 

— Vorbesc tâmpenii? 

— Cred că înţeleg ce spui. 

Fran tăcu. 

— Am găsit o fotografie. Poate te ajută. Apar şi măşti în 
ea. 

Aşeză o fotografie decolorată pe masă şi aprinse lampa 
la intensitate maximă. 

— Sunt îmbrăcaţi pentru serată, spuse Fran. O ţinută 
destul de fistichie. Măştile trebuie să însemne ceva, nu-i 
aşa? 

Cu siguranţă, gândi Perez, dar nu prea ştiu ce anume. 
Crezuse că se apropia de o soluţie. Să se fi înşelat? 

— Ăsta e Wilding, spuse Perez, arătând către bărbatul 
brunet. Nu prea s-a schimbat. Cum se poate să nu-l fi 
recunoscut? 

— A fost acum multă vreme, într-un cu totul alt context. 
Dar el trebuie să fi ţinut minte că a venit aici. De ce nu i-a 
spus ceva Bellei atunci când a închiriat casa? Asta mi se 
pare foarte ciudat. 

— Şi uite-o pe Bella. Pe atunci se îmbrăca mereu în roşu. 
Era tipic pentru ea. 

— O ştiai pe atunci? 

— Auzisem de ea, în orice caz. Era o celebritate locală 
chiar şi pe atunci. 

— Bella crede că acela e Booth. 

Fran arătă către cineva din rândul din spate. Cu părul 


S Festivalul focului, sărbătoare tradiţională în Shetland (n.red.). 
7 Figurile costumate şi mascate care fac parte din procesiunile din 
cadrul Up Helly Aa (n.red.). 

ăla lung şi cu barbă, tras aşa la faţă, parcă e o 
reprezentare renascentistă a lui lisus. Cina cea de Taină, 
se gândi Perez. 

— Cine sunt ceilalţi? Î 

— Nu ştiu. Nu mi-a spus şi nu am întrebat-o. Insă 
Lawrence nu e acolo. Se aşteptase să vină. Crezuse că o s- 
o ceară de nevastă în seara aceea, însă n-a mai apărut. 
Trist, nu-i aşa? 

— Asta dacă e adevărat. 

— Nu o crezi? 

— 'Ţi-am spus, nu mai ştiu pe cine şi ce să mai cred. 

Perez mai bău din vin, luând de data asta o înghiţitură 
zdravănă. 

— Ar trebui să-i spun lui Taylor. 

— Nu s-o fi culcat? 

— Cred că nu doarme niciodată. 

Perez bău din nou. 

— Aş putea să-l chem aici? Nu te deranjăm. 

Fran nu stătu pe gânduri. 

— Desigur. 

Perez îşi scoase mobilul şi, după al doilea sunet de apel, 
Taylor răspunse cu vocea lui dintotdeauna; doar accentul îi 
părea cumva amplificat de telefon. Perez îi explică situaţia, 
pe cât posibil, dându-şi seama că se bâlbâia puţin. 

— Am dat de o fotografie. E interesantă. Pot aştepta 
până mâine însă, dacă vrei, poţi să vii. Ştii unde locuieşte 
Fran. 

Taylor ezită. Perez se pregătea de un refuz. Apoi vocea 
lui Taylor se auzi din nou, mai intensă ca niciodată. 

— Vin. Ajung în jumătate de oră. 

O altă pauză. 

— Mulţumesc. 

Fran se culcă înainte ca Taylor să ajungă. Le pregătise o 
farfurie cu mâncare - brânză şi turte de ovăz şi o cutie de 
tablă cu biscuiţi făcuţi în casă. 

— Nu-i nevoie. 

Perez îi atinse mâna. 

— Cred că am stat destul în Shetland ca să ştiu cum 

trebuie să mă port cu oaspeţii. 

O auzi cum se duce în dormitor, şi-o imagină scoţându-şi 
hainele şi desfăcându-şi cerceii lungi şi colierul de 
mărgele. Apoi apăru în prag într-o cămaşă de noapte albă, 
lungă, din bumbac, pe care n-o mai văzuse până atunci. 

— O să adorm înainte să vii tu, spuse Fran. Îmi pare rău. 

— E vina mea. N-ar fi trebuit să-l chem pe Taylor. 

Perez se gândi că era un mod nebunesc de a începe o 
relaţie. Vieţile li se intersectau doar atunci când erau prea 
obosiţi ca să mai fie în stare de ceva. Parcă ar fi fost 
fantome care dispăreau în nopţile albe. Sarah n-ar fi 
rezistat. Avea nevoie de mai multă atenţie şi mai multă 
energie din partea lui. Cu siguranţă că până la urmă şi 
Fran avea să se sature de cât era el de absorbit de munca 
lui. Însă, după cum explicase ea însăşi, şi ea avea propria 
obsesie - arta. 

Probabil că adormise, pentru că nu auzi maşina lui 
Taylor, ci doar o bătaie în uşă. Partea cea mai întunecată a 
nopţii trecuse deja. Lumina tulbure din est dezvăluia 
silueta neagră a dealului Raven's Head. Detectivul umplu 
un ibric şi puse apa la fiert pentru cafea. Începură să 
vorbească în şoaptă. Perez aşeză fotografia Bellei pe masă. 

— Uită-te la măşti, spuse Perez. 

Taylor se încruntă. 

— Deci masca e importantă. O fi vreun mesaj? 

— Poate că da. Dar de la cine? De la Booth, care a 
purtat-o când a împărţit fluturaşii? Sau de la criminal? 

Se gândiră o clipă în tăcere, fără să ajungă la vreo 
concluzie. 

— Crezi ăsta o fi Jeremy Booth? întrebă Perez. Mie aşa- 
mi pare, iar Bella părea sigură. Am verificat deja datele la 
conducerea teatrului de pe navă şi mi-au confirmat că 
aceea a fost vara în care a venit aici. Nu prea ştiu cum vom 
putea dovedi că s-au întâlnit, dacă nu ne zice ea. Poate că 
a fost la vreun spectacol. Piesele lor sunt pentru toată 
familia. Roddy nu stătea la ea atunci, însă petreceau mult 
timp împreună. E genul de lucru pe care l-ar face o mătuşă 
care-şi adoră nepotul, l-ar duce la teatru ca să-l distreze. Şi 

mi-o pot imagina luând după ea toţi actorii înapoi la 
Biddista. Pentru o cină sau câteva zile de odihnă la final de 
turneu. A 

Perez se gândi la Lucy, tânăra actriţă. Işi dădea seama 
că voiau să sărbătorească în vreun fel finalul spectacolului. 
Toată tensiunea aceea. Tot entuziasmul. 

— Şi i-a spus lui Fran că închiriase măştile de la 
compania de teatru, încă o legătură. 

— Putem să le arătăm fotografia celor din conducerea 
teatrului, spuse Taylor. Poate reuşesc ei să-i identifice pe 
ceilalţi. Putem să facem asta şi ca să confirmăm prezenţa 
lui Booth în cadru. 

— Ala e în mod cert Wilding. 

Perez arătă către bărbatul brunet. 

— Nu s-a schimbat aşa mult ca Booth. 

— Deci Bella Sinclair ne-a minţit în tot acest timp? 

Perez dădu din umeri. 

— Ori asta, ori chiar a uitat. Nu era nevoită să-i spună 
lui Fran despre vara aceea. De ce să-i fi spus dacă avea 
ceva de ascuns? 

— Insă el ar trebui să-şi aducă aminte, spuse Taylor. Pot 
să cred că Bella a uitat de un musafir care a venit o 
singură dată, împreună cu mulţi alţii. Dar să vii până în 
Shetland, să petreci mai multe zile în compania unei 
artiste pe care o admiri... Nu prea-mi vine a crede că 
Wilding a uitat aşa ceva. 

Taylor ridicase tonul vocii din ce în ce mai tare. Perez şi- 
o imagină pe Cassie dând buzna în cameră din cauza 
zgomotului. 

Detectivii  continuară conversaţia afară, stând cu 
mâncarea între ei pe bancă şi având la picioare cănile de 
cafea abia făcută. Încă era frig, se zgribuliseră în haine. 

— Deci, ce s-a întâmplat în vara aceea? întrebă Taylor. 
De ce au murit doi oameni? 

— A avut loc o crimă. 

Perez era destul de sigur de asta. 

— Ar fi bine dacă am putea data oasele din fundul râpei. 
Crezi că e vreo şansă? 

— Nu ştiu sigur. Ar trebui să le identificăm într-un final. 
O probă de ADN de la vreo rudă. Dinţii vor fi de ajutor. 

— O, eu cred că ştiu despre cine e vorba, spuse Perez. In 
vara aceea a dispărut Lawrence Thomson. l-a spus Bellei 
că voia să plece din Shetland, dar n-a mai dat niciun semn 
de atunci. Dacă ar fi să ne luăm după Kenny, am putea 
crede că frate-su era un sfânt, dar toată lumea ştie că avea 
o istorie întreagă de scandaluri. 

Verificase şi asta. 

— La ce te gândeşti? Un pahar în plus, o bătaie scăpată 
de sub control şi cadavrul lui Lawrence aruncat în Groapă? 
Apoi, toţi cei implicaţi au hotărât să nu vorbească despre 
asta? 

— Poate că da. 

Perez îşi putea imagina cum s-ar fi putut întâmpla toată 
istoria. O combinaţie sălbatică. Vara neobişnuit de caldă. 
Entuziasmul provocat de lumea nouă, exotică, sosită în 
comunitate. Toţi bărbaţii care se dădeau în spectacol 
pentru Bella. Ostilitatea inerentă dintre străini şi localnici. 
Apoi un pact al tăcerii. 

— Şi atunci, ce s-a schimbat? Ar fi scăpat cu faţa curată 
oricum. Chiar dacă am fi găsit oasele alea, lumea tot ar fi 
crezut că au fost aduse de mare, că sunt ale vreunui 
marinar mort demult. Fără celelalte crime, nu ne-am fi 
gândit vreo clipă la asta. 

— Poate că cineva a fost lacom, spuse Perez. 

— Şantaj? 

— Poate. 

— Parcă-l şi văd pe Jeremy Booth încercându-şi norocul. 
Era genul care să rişte. Dar, din nou întrebarea: de ce abia 
acum? A avut mereu probleme cu banii, dar m-am uitat 
prin actele contabile ale companiei lui. Treaba mergea. La 
limită, dar mergea. Tocmai ce-şi regăsise fiica. De ce ar fi 
riscat atâtea? Şi nu cred că Roddy Sinclair avea nevoie de 
câţiva marafeţi în plus. N-ar fi recurs la şantaj. 

— Poate că venirea lui Wilding a declanşat un întreg lanţ 
de evenimente, spuse Perez. Stabilirea lui în Shetland e 
singura schimbare în ultima vreme în Biddista. 

— Ai dreptate. lar el a fost la vernisajul de la Herring 
House, când Booth a făcut scena. 

Taylor tăcu. 

— Ce-a vrut, de fapt, să rezolve cu asta? A fost un 
avertisment? O ameninţare? Fluturaşii pe care-i împărțea, 
care se refereau la un deces în familie, făceau referire la 
sărmanul individ pe care l-am găsit în râpă? Doar că 
Lawrence nu era rudă cu ceilalţi, nu? 

— Nu tocmai. 

Perez făcu o pauză. 

— Tatăl lui Roddy a murit mai târziu în decursul acelei 
veri. Era fratele Bellei. A fost un deces în familie. Însă era 
bolnav de cancer. Ştim că moartea lui n-a avut nimic 
suspect. Am văzut unde e înmormântat, chiar pe coastă, 
lângă Herring House. Taică-miu îi era un fel de rudă 
îndepărtată şi a plecat din Fair Isle ca să meargă la 
înmormântarea lui. 

Perez tocmai îşi amintise acest detaliu. Tatăl lui, 
îmbrăcat într-un costum negru, zburând cu Loganair. 
Unele amintiri chiar erau ascunse şi era nevoie de ceva 
care să le facă să revină la suprafaţă. În clipa aceea se 
simţea mai în largul lui cu Taylor decât se simţise vreodată 
de când îl luase din Sumburgh cu maşina. Probabil de asta 
spuse, ca din senin: 

— M-am bucurat destul de tare să-l văd plecat câteva 
zile. Aşa am avut parte de niţică pace. E ciudat cum 
lucrurile erau mereu mai liniştite acasă atunci când nu era 
el prin preajmă. 

— Şi taică-miu era un dubios bătrân. 

Urmă o scurtă tăcere, tăcerea experienţelor împărtăşite. 

— Şi acum ce facem? 

Taylor se ridică. Era patru dimineaţa, însă Perez văzu că 
era nerăbdător să bată la uşi, să urle la telefon, să facă 
lucrurile să se întâmple. Însă, în ciuda elanului afişat, 
părea destul de evident că bărbatul din faţa lui era atât de 
obosit că abia se mai ţinea pe picioare. 

— Acum dormim, spuse Perez. Nu poţi să porneşti acum 
înapoi spre hotel. Dormi pe canapea. Fran n-o să se 

supere. 

Perez reuşise să se mai apropie de Taylor. De asemenea, 
se înţelegea mai bine şi cu Fran. 

— Vorbim mai încolo cu Wilding şi o să aflăm care-i 
treaba cu minciunile lui. 

— Vorbeşte tu cu Wilding, spuse Taylor. Nu vreau să-l 
luăm prea tare. Te pricepi la asta, îi faci pe oameni să 
creadă că le eşti prieten. Lumea te place. 

Nu şi Wilding, îşi zise Perez. El nu mă place. 

Însă aprobă din cap. Se bucura că avea şansa să discute 
cu Wilding între patru ochi. 

Capitolul 38 


Perez îl sună pe Wilding de dimineaţă ca să stabilească o 
întâlnire. Credea că, procedând astfel, mai formal, avea să 
crească presiunea asupra lui. Pe de-o parte, scriitorul 
urma să aibă timp să-şi pregătească o poveste, însă în 
vreme ce-l aştepta pe Perez, avea să devină tot mai 
neliniştit. Probabil că deja aflase despre rămăşiţele 
omeneşti găsite în râpă. Chiar dacă nu ascultase noutăţile 
din Biddista, în ziua respectivă fusese emis un comunicat 
de presă cu privire la ele. Anunţul era plicticos şi nu intra 
în detalii însă, dacă Wilding ştia deja că acolo jos se afla un 
cadavru, până ajungea Perez la el cu siguranţă urma să-şi 
dea seama şi că fusese descoperit. 

Taylor plecase înainte ca Perez şi Fran să se trezească. 
Se prăbuşise pe canapea după ce Perez îl târâse cu forţa 
înăuntru ca să-l ferească de frigul de afară. Deja tremurau 
amândoi şi erau surescitaţi. Se înțelegeau bine din nou. 
Taylor adormise imediat: Perez îi auzi sforăitul liniştit când 
se spălă pe dinţi. Fran abia se mişcă atunci când Perez 
intră şi se aşeză în pat lângă ea, ştiind că nu avea cum să o 
atingă, iar acel gând, acea tensiune, îl tinu treaz o bună 
bucată de vreme. Prin minte îi treceau diverse fantezii, în 
timp ce lumina care bătea în jaluzele îşi schimbă culoarea 
din gri în galben lăptos. Pe urmă adormi şi el. 

Taylor părăsise locuinţa foarte încet, fiindcă nimeni nu-l 
auzi. Lăsase un bileţel pe masa din bucătărie: „Mulţumesc. 
Succes.” 

Wilding răspunse prompt la telefon. 

— Da? 

Parcă se aştepta să fie sunat. 

— Aici inspectorul Perez. Aş vrea să trec pe la 
dumneavoastră. Am câteva întrebări... 

Urmă un moment de tăcere. În niciun caz nu acesta era 
apelul pe care-l aştepta Wilding. 

— Mi-e teamă că nu-mi e convenabil astăzi, inspectore. 
Tocmai mă pregăteam să ies din casă. Am cumpărat o 

proprietate în Buness. Mă îndrept acolo cu un meşter ca să 
vedem ce modificări trebuie făcute înainte să pot locui în 
clădire. 

— Ne putem vedea acolo, spuse Perez. Ştiu locul la care 
vă referiţi. 

— Fireşte, inspectore. Ar fi trebuit să-mi dau seama. În 
Shetland nu există secrete. 

Râse scurt. 

— Foarte bine, ne vedem în noua mea casă! Veţi fi 
primul meu oaspete oficial. Dar lăsaţi-mă o oră, ca să pot 
rezolva cu muncitorul şi cu instalatorul. Nu vreau să mi se 
ducă buhul că sunt chestionat de poliţie. 

Aşteptă un răspuns din partea celuilalt, poate un râset 
care să-l asigure că nu el era suspectul şi că urma doar o 
procedură de rutină. Perez nu spuse nimic. 

— Atunci, continuă Wilding stânjenit, ne vedem acolo în 
scurt timp. 

Când Perez puse telefonul înapoi în furcă, Fran tocmai 
se întorsese, după ce o dusese pe Cassie la şcoală. Era 
roşie la faţă după ce urcase dealul. 

— Mă bucur că încă eşti aici. Am crezut că ai plecat. Am 
dat de Magnus la Hillhead şi ştii cât de greu e să scapi de 
el. 

Perez o sărută, făcând-o să tacă, şi o duse înapoi în pat. 


Mai târziu, făcu o cafea şi i-o aduse în culcuş. 

— Ce planuri ai azi? 

— Să lucrez. Tu? 

— Să lucrez. 

Perez se întrebă cât ar fi bine să-i spună. 

— Mă duc să mă văd cu Wilding în noua lui casă. 

— Ai grijă. E cam dubios. Are un comportament cam 
obsesiv. Genul ăla de persoană care nu ajunge niciodată la 
maturitate, nu poate să aibă relaţii autentice, numai 
pasiuni adolescentine. 

— I s-a pus pata pe tine? 

— Pe mine. Pe Bella. Probabil că pe orice femeie care se 
potriveşte în fantezia lui de la momentul respectiv. Însă 

aproape că am fost tentată să-l ajut cu casa. E un loc 
minunat. 

În timp ce conducea către sudul insulei, Perez încercă 
să-şi separe prejudecățile de lucrurile concrete pe care le 
ştia despre Wilding. Cu siguranţă era scriitor. Perez îl 
găsise pe Amazon. Scria romane fantasy ciudăţele, 
amuzante şi cu un substrat întunecat. Citise câteva 
recenzii. Şi se mai uitase şi după alte lucruri. Wilding 
petrecuse scurtă vreme internat la secţia de psihiatrie a 
spitalului din zona în care locuia, după ce-l părăsise 
partenera. Devenise o pacoste, fusese obsedat de ea. Însă 
niciodată violent. Taylor vorbise cu poliţiştii care se 
ocupaseră de plângere. Femeia nu fusese niciodată 
speriată de Wilding, doar iritată şi deranjată. Îl 
consideraseră slab şi incapabil, dar nu crezuse vreo clipă 
că i-ar putea face ceva. 

De regulă, un astfel de trecut i l-ar fi făcut pe scriitor 
mai drag lui Perez. La serviciul lui de dinainte, devenise 
faimos pentru că fusese îngăduitor cu ţicniţii. Dar nu-l 
putea simpatiza pe Wilding. Poate că din cauza banilor lui. 
Era greu să-ţi pară rău de cineva atât de bogat. Citise într- 
un articol de pe internet suma pe care Wilding o primise 
ca avans pentru ultima carte scrisă. Cu siguranţă că nu era 
genul de om care să fie nevoit să recurgă la şantaj. 

Perez se îndepărtă ieşi de pe drumul principal către sud, 
trecu de obstacolul pentru vaci şi merse de-a lungul lacului 
îngust care dădea spre mare. Era, din nou, o zi frumoasă. 
Probabil că vara urma să fie în continuare caldă şi uscată. 
Perez se gândi din nou la fotografia de grup din grădina de 
la conac, la bărbaţii îmbrăcaţi în cămăşi şi la Bella în 
rochia ei roşie şi elegantă. In spatele lor, cerul arăta 
perfect. Şi aceea fusese o vară caldă. Pentru prima oară, 
îşi dădu seama că Bella era singura femeie din cadru. 
Fireşte că observase acest amănunt, însă i se păruse 
firesc. In cele mai multe situaţii sociale, chiar şi acum, 
când era mai în vârstă, Bella era înconjurată de bărbaţi. 

Din sensul opus apăru o dubă albă. Perez trase maşina 
într-o parte ca să o lase să treacă, făcând semn şoferului. 

La volan era Davy Clouston, muncitorul pe care probabil 
că Wilding îl angajase să-l ajute cu casa. O alegere bună. 
Clouston era un meşter priceput. Nu lucra pe bani puţini, 
dar era serios. Perez se întrebă cum reuşise Wilding să-l 
convingă să accepte proiectul aşa din scurt. 

Probabil că scriitorul era singur în noua lui casă, gata să 
primească oaspeţi. Ar fi putut stabili să se vadă cu Perez 
mai târziu la Biddista, dar poate că îşi dorise să se dea 
mare cu vila proaspăt achiziționată. 

Porţile din fier forjat erau deschise, iar Perez intră pe 
alee. Pietrişul era atât de năpădit de buruieni şi flori, că 
arăta ca o grădină alpină. Detectivul opri maşina în faţa 
casei şi îl văzu pe Wilding stând pe trepte. Ca un moşier 
englez, îşi zise Perez. Purta pantaloni de catifea, iar o 
jachetă de tweed completa tabloul. Scriitorul era radios. 
Dacă era în vreun fel neliniştit de venirea lui Perez, o 
ascundea de minune. 

— Hai înăuntru, spuse. Sunt foarte entuziasmat că am 
cumpărat locul ăsta! M-am îndrăgostit casă de când am 
văzut-o. Ştiu că e îngrozitor să te simţi aşa bine când alţii 
sunt în doliu însă, de când i-am văzut prima oară tablourile 
Bellei, mereu mi-am dorit să am un loc doar al meu în 
Shetland. Nici prin cap nu-mi trecea că aveam să găsesc 
ceva atât de bun. 

Wilding deschise uşile duble şi îl conduse pe Perez într-o 
sală mare. Prin aer zburau şomoioage de praf, vizibile în 
lumina soarelui. 

— Am adus lucrurile de bază, spuse scriitorul. Am cafea 
şi biscuiţi, şi am pornit şi curentul. 

Îl conduse pe Perez într-o cameră goală, cu excepţia 
unei piese de mobilier nedesluşite, acoperită de o husă. Nu 
era o casă aşa mare, până la urmă, îşi dădu seama Perez. 
Două dormitoare cu vedere la mare, o bucătărie şi o baie 
în spate. La etaj probabil că erau alte trei dormitoare. În 
orice caz, era mai mică decât conacul Bellei. Wilding se 
aplecase deasupra unui reşou pe care-l băgase într-o priză 
antică din apropierea podelei. Puse trei linguri de cafea 
într-un recipient, după care turnă apa cu grijă. 

— O beţi neagră, inspectore, nu-i aşa? Vedeţi, am ţinut 
minte. 

Şterse o cană cu cămaşa şi turnă cafeaua printr-o 
strecurătoare fină. 

— Asta e tot ce pot face în condiţiile date, dar sunt 
convins că o să vă placă. Ce spuneţi, ieşim puţin să 
profităm de vreme? 

Se aşezară pe un zid de piatră de pe care se vedeau 
plaja şi insuliţa plată de la gura golfului. 

— De ce nu mi-aţi spus că aţi mai fost în Biddista 
înainte? 

Perez se uită în zare. 

— Nu cred că m-aţi întrebat asta. 

— Nu i-aţi spus Bellei că vă cunoşteaţi deja, că i-aţi fost 
oaspete? 

— Ei, mi s-a părut cam neelegant. 

Wilding se întoarse spre Perez şi zâmbi. 

— Ar fi fost ca şi cum i-aş fi spus că o lasă memoria. Sau 
că am pretenţia că însemn mai mult pentru ea decât e 
cazul. În plus, m-am gândit că poate ar fi preferat să uite 
de vara aceea. 

— De ce ar vrea să uite? 

— A fost o perioadă puţin cam sălbatică. Nebună. Cu 
toţii suntem mai cumpătaţi acum. 

— Cum de aţi ajuns să-i fiţi oaspete? 

— M-a invitat. Ne-am întâlnit pe tren. Trenul de noapte 
care mergea, pe atunci, între Londra şi Aberdeen. Poate că 
încă mai merge. Mă îndreptam spre Dundee ca să vorbesc 
la un prânz literar, iar ea mergea acasă. Nici eu, nici ea nu 
aveam loc în vagonul de dormit, aşa că am stat toată 
noaptea să bem şi să vorbim. A fost genul acela de 
întâlnire ciudată, de neuitat, care îţi poate schimba viaţa. 
„Vino pe la mine. Îmi plac la nebunie oamenii creativi.” 
Era, şi încă este, foarte carismatică, nu credeţi? Am fost 
vrăjit. Aşa că, după evenimentul din Dundee, am mers în 
Aberdeen şi am luat feribotul către Shetland, ascultându-i 
chemarea. Bătrâna barcă St Clare: petrolişti care beau de 
stingeau în bar şi copii care picoteau pe punte în saci de 

dormit. Când am ajuns la conac nici nu cred că m-a mai 
recunoscut. Băuse cam mult în tren. Eu îmi imaginasem o 
aventură, îmi imaginasem că mă chemase acolo fiindcă 
eram, cumva, suflete pereche, însă casa era plină de 
oameni. 

Wilding se întoarse către Perez şi zâmbi. 

— A fost puţin cam umilitor. Am apărut la uşă cu 
şampanie şi ciocolată şi s-a uitat prin mine înainte să mă 
primească. Cred că vă daţi seama de ce n-am vrut să repet 
experienţa. Dacă nu mă recunoştea după două zile, cu 
greu putea să-şi aducă aminte de mine după cincisprezece 
ani. 

— Cine a mai fost acolo în vara aceea? 

— Nu sunt sigur. Doi tineri, studenţi la Arte, din 
Glasgow. 

— Jeremy Booth, spuse Perez. A fost acolo. 

— Bărbatul mort lângă pontonul din Biddista? 

Wilding părea realmente surprins. 

— Chiar a fost? 

— Nu vă aduceţi aminte de el? 

— Nu. 

Perez aşeză fotografia de la petrecerea Bellei pe zid, 
între ei. 

— Poate asta vă va împrospăta memoria. 

Wilding se uită la fotografie. 

— Dumnezeule, nici nu-mi mai aduceam aminte de asta. 
Nu cred că am văzut fotografia vreodată. Nu-i aşa că Bella 
arată grozav? Dar am impresia că pare puţin nefericită. 

— Aici cred că sunteţi dumneavoastră. 

Perez îl arătă pe bărbatul brunet din grup. 

— Aşa e, fireşte. Încă am impresia că arăt aşa. Mereu 
sunt şocat când mă văd în oglindă. 

— Care era treaba cu măştile? 

— Un moft de-al Bellei. A fost ideea ei ca să facă seara 
mai sofisticată. 

Perez arătă din nou spre fotografie. A 

— Credem că acela ar fi Jeremy Booth. Il recunoaşteţi? 

Wilding se gândi. 

— Poate că da. Ştiţi, numele mi s-a părut cunoscut de 
prima oară când l-aţi menţionat. Era actor, după cum aţi 
spus, şi a fost şi el acolo în vara aceea. Nu a rămas mult, 
însă. Eu eram obsedat de atmosferă şi nu puteam să plec 
până n-o făceau toţi ceilalţi, însă el a stat doar câteva zile. 
A ajuns exact la finalul şederii mele. Bella îl culesese cam 
la fel cum mă culesese şi pe mine în tren. Cred că şi el se 
aştepta, ca şi mine, la o legătură amoroasă, sau măcar la 
sex, şi a fost, la rândul lui, dezamăgit. O urmărea ca un 
căţeluş, însă nimeni nu-l lua în serios. Arăta foarte diferit 
pe atunci, faţă de fotografiile din ziar sau de vernisajul de 
la Herring House. Avea părul lung. Jem, aşa-şi spunea. Ne 
înţelegeam destul de bine. Nu pot să cred că Bella şi-a 
adus aminte de el. Avea atâţia admiratori. 

— Avea fotografia asta. Ceva i-a declanşat amintirile. 

— A fost făcută la cina de rămas-bun, spuse Wilding. Cu 
toţii spuneam că nu vrem să plecăm, însă cei mai mulţi ne- 
am simţit, de fapt, eliberaţi când s-a terminat. 

— Totuşi, v-aţi întors după cincisprezece ani. Acest loc 
sigur a însemnat ceva pentru dumneavoastră. 

— Ei, de data asta am venit în Shetland având cu totul 
alte aşteptări. Voiam pace şi voiam să scap de fosta mea 
parteneră. Sau, cel puţin, să scap de obsesia pentru ea. Am 
întâlnit-o pe Helen la scurtă vreme după şederea mea la 
conac. E foarte diferită de Bella. E plăpândă şi destul de 
timidă. Însă şi ea mă bântuie. 

— Nu păreţi prea bântuit. 

Perez făcuse un comentariu lipsit de profesionalism, însă 
Wilding, aşa încrezut şi folosindu-se de cuvintele lui 
precise, arogante, stând pe zid cu un biscuit de ciocolată 
într-o mână şi cafeaua în cealaltă, păru să nu remarce 
această subtilitate. 

— M-am înăsprit, inspectore. Mi-am dat seama că numai 
adaptându-mă pot supravieţui. 

— De ce în Biddista? Aţi fi putut să mergeţi oriunde 
altundeva în Shetland. N 

— Cred că v-am mai explicat asta. Incă sunt îndrăgostit 
de tablouri. Arta Bellei a evoluat, a devenit mult mai 

pasională odată cu trecerea timpului, şi am reluat legătura 
cu ea prin e-mail. Fireşte, am sperat că avea să-mi 
recunoască numele, însă nu s-a întâmplat aşa. Când i-am 
spus că voiam să mă retrag puţin în Shetland, mi-a oferit 
cu chirie casa din Biddista. 

Între cei doi se aşternu tăcerea. 

Perez fu primul care vorbi. 

— L-aţi vizitat pe Willy la centrul de îngrijire. Aţi vorbit 
despre vara aceea? 

— Fireşte că nu, inspectore. Willy abia dacă-şi aduce 
aminte ce s-a petrecut săptămâna trecută. Doar că îmi 
place să-l aud povestind. 

— Ce s-a petrecut în seara aceea în urmă cu 
cincisprezece ani? În seara când a fost făcută fotografia? 

— Serios, inspectore, ce relevanţă poate avea pentru 
ancheta actuală? 

— Cred că are. Ne-am putea da seama ce l-a adus pe 
Jeremy Booth înapoi. 

— Am băut cu toţii mult prea mult şi ne-am făcut de râs. 

Scriitorul tăcu. 

— La un moment dat, Bella a început să plângă. Nu o 
mai văzusem să se piardă cu firea aşa. li şiroiau lacrimile 
pe obraji, avea chipul roşu şi schimonosit de plâns. Era 
urâtă. A fost îngrozitor. Scena aceea m-a determinat să 
plec odată cu toţi ceilalţi. Nu voiam să ştiu că era, la 
rândul ei, făcută din carne şi oase. 

— De ce plângea? 

— Nu ştiu. Poate că o insultase cineva. Se rănea foarte 
uşor. 

— A fost vreo ceartă? Vreo discuţie în contradictoriu? 

— Nu. Eram cu toţii mult prea beţi sau sparţi ca să ne 
certăm. 

Wilding tăcu. 

— Nu am văzut-o a doua zi. A rămas în pat. Noi glumeam 
că probabil e din cale-afară de mahmură, dar cred că, de 
fapt, îi era jenă fiindcă o văzusem aşa mai înainte. Am 
plecat fără să ne luăm rămas-bun. 

— Nu s-a gândit nimeni să verifice dacă îi era rău? 

— Băiatul, Roddy, era acolo. Bănuiesc că fusese acolo 
toată noaptea, doar că se culcase înainte de toată nebunia. 
Sau poate că ai lui l-au lăsat acolo în dimineaţa respectivă. 
Nu-mi aduc aminte. Petrecuse o grămadă de timp la conac 
în vara aceea. Era foarte mic pe atunci, dar tare vesel. L- 
am trimis pe el în dormitorul Bellei ca să vedem cum se 
simţea. Ce laşi am fost cu toţii! Nu am vrut să dăm ochii cu 
ea. Roddy s-a întors în bucătărie, unde îl aşteptam: „Tuşica 
zice să vă căraţi cu toţii!” Era genul de lucru pe care l-ar fi 
spus Bella la orice oră din zi şi din noapte. Intotdeauna 
ascultam de ea. 

— Booth a plecat şi el odată cu voi? 

— Nu chiar. Willy l-a dus cu duba lui până în Lerwick. 
Eu mai fusesem în duba lui Willy. În spate nu existau 
scaune propriu-zise. Imi aduc aminte şi acum ce vânătăi 
am făcut. Aşa că am hotărât să părăsesc Biddista în stil 
mare şi am comandat un taxi din Lerwick. 

— Am mai găsit un cadavru în Groapa din Biddista. 

Wilding se întoarse brusc către Perez. 

— Am auzit că aţi descoperit nişte oase. N-ar putea să fi 
fost acolo de o grămadă de vreme? 

— Nu aveţi nicio idee despre cine ar putea fi vorba? 

— Fireşte că nu! 

— Şi sunteţi absolut sigur că nu l-aţi recunoscut pe 
Booth când s-a dat în spectacol la Herring House? 

— V-aţi aduce aminte de cineva cu care aţi interacţionat 
foarte puţin în urmă cu cincisprezece ani? Era foarte de 
schimbat. 

— V-a contactat în acest răstimp? Acum sunteţi destul 
de faimos şi aţi scris pe site că vă mutaţi în Shetland. 
Poate vreun e-mail de tipul: „O să fiu în Shetland, vrei să 
ne vedem să vorbim despre vremurile de demult?” Ştim că 
intenţiona să reia legătura cu nişte vechi prieteni cât 
stătea aici. 

— Nu e vorba despre mine, inspectore. 

Perez îşi zise că Wilding urma să se menţină pe poziţii, 
indiferent de povestea pe care-o avea în cap. Poate chiar 
credea în varianta lui. Sau poate chiar era adevărată. Se 

ridică. 

— Vă mulțumesc pentru timpul acordat, domnule 
Wilding. Dacă vă mai amintiţi ceva, vă rog să mă 
contactaţi. 

— Fireşte. 

Wilding făcea iar pe gazda binevoitoare. Îi luă cana lui 
Perez şi îl conduse înapoi la maşină. Rămase acolo o clipă, 
afişând un rânjet răutăcios. 

— Am rugat-o pe Fran Hunter să mă ajute cu design-ul 
interior al casei. Eu, unul, nu mă pot gândi la cineva mai 
priceput. Dar dumneavoastră? 

— Nu, spuse Perez, nici eu. 

Capitolul 39 


Kenny aflase de osemintele din Groapa din Biddista la 
Radio Scotland, în timp ce spăla vasele de la micul-dejun. 
Edith plecase deja la muncă. Acum, toată agitația de pe 
deal din noaptea precedentă căpăta sens, iar de când 
auzise veştile la radio aşteptase în casă toată ziua venirea 
poliţiei. Rămăşiţele trebuie să fie ale lui Lawrence, nu-i 
aşa? Aşa se explica dispariţia lui bruscă. Poate că 
Lawrence îi spusese Bellei că voia să părăsească insulele, 
însă se petrecuse ceva înainte să ia feribotul sau avionul. 
Era exclus un accident. Lawrence copilărise printre stânci, 
era în elementul lui, mai priceput decât toţi ceilalţi când 
venea vorba despre înălţimi. Nici nu putea fi vorba de 
sinucidere. Kenny îl ştia pe Lawrence prea bine ca să 
creadă aşa ceva. La mijloc era o crimă. Aşa s-ar fi explicat 
şi tăcerea lui, toţi acei ani fără vreo scrisoare sau vreun 
telefon. 

Kenny era aproape mulţumit că îl găsiseră. Gândul că 
din fratele lui rămăseseră doar nişte oase, ca un cadavru 
de oaie dintr-un şanţ, nu îi făcea bine, însă tot era un fel de 
uşurare. Ce îl duruse pe Kenny cel mai tare era faptul că 
lui Lawrence nu-i păsase de el îndeajuns încât să ţină 
legătura. Şi-l imaginase într-un oraş ciudat, chiar într-o 
ţară ciudată, alături de noua lui familie. Ar fi avut o soţie 
blondă, pentru că îi plăceau blondele, şi doi fii. Ar fi fost 
mai în vârstă, cu părul grizonat, dar încă des şi cârlionţat. 
Erau la cină, râzând de vreo glumă tâmpită de-a lui 
Lawrence, fără să se gândească vreo clipă la cei rămaşi în 
Shetland. Însă, dacă Lawrence murise înainte să plece din 
Shetland, însemna că nimic din toate acestea nu era 
posibil. 

Era deja ora zece şi detectivii care lucrau la caz încă nu- 
l contactaseră. Kenny sună la secţia din Lerwick şi îl ceru 
la telefon pe Jimmy Perez. O tânără îi spuse că nu era 
acolo şi îl întrebă dacă putea să-l ajute altcineva. Kenny 
încercă să-şi imagineze cum ar fi fost să vorbească altcuiva 

despre Lawrence, de exemplu englezului solid, însă fu 
oripilat de idee. O rugă pe tânără să-i spună inspectorului 
Perez să-l sune cât mai repede. Îi dădu numărul lui de fix 
din Skoles şi numărul de mobil, asigurându-se că ea le 
notase corect. 

— E urgent, spuse Kenny. Spuneţi-i că e urgent. 

Până la prânz, Perez încă nu telefonase. Kenny ieşise din 
casă pentru scurt timp ca să termine de plivit al doilea 
strat de napi, numai fiindcă ştia că avea semnal şi fiindcă 
vedea drumul până la capătul văii. Se gândi că Perez ar 
putea veni cu maşina să vorbească faţă-n faţă, în loc să-i 
dea telefon. Dacă aflau că rămăşiţele erau într-adevăr ale 
lui Lawrence, urmau să-i spună prin viu grai. Kenny nu 
prea înţelegea de ce era surescitat. Trăia un alt sentiment 
decât acela când ceruse să vadă din nou trupul bărbatului 
spânzurat. În sinea lui, ştiuse că nu era vorba despre 
Lawrence şi, chiar dacă ar fi fost el, ar fi trebuit să accepte 
că fratele lui îl abandonase. De această dată, însă, chiar 
credea că aşteptarea şi sentimentul de abandon aveau să 
ia sfârşit. 

Se întoarse în casă, gândindu-se să sune din nou la 
secţie, dar se pomeni sunând-o pe Edith, la centrul de 
îngrijire. Ea răspunse cu tonul ei calm, profesional. 

— Edith Thomson la telefon. 

Şi-o imagină în biroul ei, în spatele mesei de lucru. Pe 
pervazul din spate avea câte o poză cu Ingirid şi Eric. Şi 
poza ei preferată cu el împingându-şi barca în apă. 

Acum, că o sunase, nu prea ştia ce să-i spună. 

— Voiam să te întreb dacă vrei să luăm prânzul 
împreună. 

Deodată, simţi nevoia s-o vadă. Se simţea ca un tânăr 
neliniştit şi agitat care invită o femeie în oraş. Se simţise 
cam la fel şi cu mama lui Jimmy Perez. 

— Ce s-a întâmplat? 

Edith părea alarmată. Niciodată n-o invitase să ia 
prânzul când era la muncă. Nici măcar de ziua ei sau de 
aniversarea lor. Kenny ştia că îi făcea plăcere să mănânce 
cu cei de la centrul de îngrijire. Spunea că asta o ajuta să 

rămână în permanenţă în miezul lucrurilor. 

— Ai auzit veştile de la radio? 

— Nu, spuse Edith. Am fost tare ocupată azi. Abia dacă 
am ieşit din birou. 

Kenny şi-o imagină la calculator, tastând concentrată şi 
încruntându-se. 

— Au mai găsit un cadavru. Unul de demult. 

Edith tăcu. 

— Şi crezi că e Lawrence? 

— Sunt destul de sigur că ele. 

— Nu pot să plec de aici, spuse Edith. Vino tu dacă vrei. 
De fapt, normal că trebuie să vii aici. 

Insă chiar şi numai faptul că vorbise cu ea îl calmase pe 
Kenny. 

— Poate mai încolo. Ştiu că eşti ocupată la prânz. 

Kenny puse receptorul jos, zicându-şi că n-avea motive 
să se teamă. Nimic nu se schimbase, doar impresia lui 
despre ceea ce păţise Lawrence. Căută ceva de mâncare în 
frigider, însă nu văzu nimic apetisant. Se gândi să meargă 
la magazin să cumpere ceva. O plăcintă, un burger şi o 
prăjitură. Aggie închidea abia la ora unu şi ar fi ajuns la 
tanc. Avea să se simtă bine dacă pleca de la fermă, chiar şi 
pentru puţin timp. 

Magazinul era gol, iar Aggie citea, aşa cum făcea 
întotdeauna când era singură. Fu surprinsă când îl văzu. 

— Kenny. Cu ce te pot ajuta? 

Se ştiau de mici, însă tot exista o anumită răceală între 
ei. Un fel de formalitate. Să fi fost aşa şi pe vremuri? 

— Mă gândeam să mănânc ceva gustos. Edith mereu 
cumpără chestii sănătoase. Azi m-am gândit să aleg ceva 
puţin diferit. 

— Ceva de dulce, spuse Aggie, zâmbind. 

Kenny ştia că şi ea se gândea la acelaşi lucru când aflase 
despre oasele găsite de poliţie. 

Aggie se uită la ceas. 

— Nu mai vine nimeni în magazin. Ce zici să mergem 
alături, la mine? Iţi fac nişte cârnaţi, ouă şi cartofi prăjiţi. 
Îţi convine? 

Kenny fu uluit de invitaţie. Venise în Skoles când 
făcuseră o mică petrecere de Crăciun sau de Revelion, însă 
niciodată nu chemase pe cineva la ea acasă. Aggie şi Edith 
se înţeleseseră destul de bine în tinereţe, însă nu fuseseră 
cu adevărat prietene, în orice caz nu după dispariţia lui 
Lawrence. El parcă fusese liantul întregii comunităţi din 
Biddista. 

— Mi-ar plăcea foarte mult, spuse Kenny. Dacă nu e 
deranj. 

— Chiar deloc. 

Aggie zâmbi, iar Kenny observă că avea un chip destul 
de drăguţ. 

— Şi mie îmi place să mănânc aşa. 

Ea îl pomeni prima pe Lawrence în timp ce prăjea 
cartofii. Îi făcea ca odinioară, cu ulei, într-o tigaie mare şi 
un Coş. Se auzea cum sfârâiau. Era cu spatele la Kenny, 
aşa că el nu-şi dădea seama la ce se gândeşte. Cârnaţii 
erau într-o altă tigaie şi miroseau foarte bine. De îndată ce 
intraseră în bucătărie, îi făcuse o cană mare de ceai şi 
Kenny se aşezase în picioarele goale la masă ca să o bea. 
Tocmai se gândea că era păcat că Aggie nu se 
recăsătorise, când ea începu să vorbească. 

— Te-a contactat poliţia? 

— Legat de oasele din râpă? Nu. L-am căutat de 
dimineaţă pe Jimmy Perez, dar nu era disponibil. 

— Crezi că e Lawrence? 

— Mi se pare că e prea mare coincidenţa ca să nu fie el. 

— Probabil o să-şi dea seama, spuse Aggie, cu toate 
chestiile alea despre care tot citeşti. Medicina legală. 

— Vreau doar să aflu. 

Aggie sparse trei ouă pe marginea tigăii şi le adăugă 
lângă cârnaţi, ridică apoi coşul pentru cartofi deasupra 
uleiului, după care se întoarse către Kenny. 

— Aşa mă simţeam când s-a înecat Andrew. Dar uneori 
mă gândesc că e mai bine să speri. 

— Îţi aduci aminte de vara aia când a dispărut 
Lawrence? întrebă Kenny. Nu eram aici. Plecasem în Fair 
Isle, să lucrez. 

Aggie scoase două farfurii încălzite din cuptorul din 
partea de jos a aparatului Rayburn, luă cu atenţie ouăle 
din tigaie - două pentru el, unul pentru ea - şi cârnaţii, 
apoi scurse cartofii de ulei şi îi răsturnă în farfurii. 

— Nu am fost aici. Eram în Scalloway. 

Aggie îi întinse un cuţit şi o furculiţă. Kenny nu-şi putea 
da seama ce părere îşi făcuse despre subiect. În general, 
nu-şi putea da seama ce gândeşte ea. 

— Mănâncă acum, cât e cald. 

— Dar cu siguranţă ştiai ce se întâmpla. Ce zicea lumea? 

— Ce-a tot zis de atunci încoace. Că a cerut-o în 
căsătorie pe Bella Sinclair şi că ea l-a refuzat, aşa că s-a 
enervat rău de tot şi a plecat din Shetland. 

Aggie luă un cartof cu degetele, suflă în el, după care îl 

mâncă. Apoi se încruntă. 
_ — Avea un temperament aparte, Kenny. Ştii foarte bine. 
Îţi aduci aminte când eram mici, cum se bătea în curtea 
şcolii. Invăţătoarea trebuia să-i despartă pe băieţi. Mereu 
trebuia el să fie cel mai tare, cel mai puternic. Pentru el 
totul era o competiţie, chiar şi cu tine. 

Kenny se gândi cum se întreceau ei doi când venea 
vorba de napi. Lawrence era mai rapid, însă straturile lui 
Kenny erau mai temeinic plivite. Nu ştia sigur dacă era 
chiar o întrecere, dar era adevărat că Lawrence voia 
mereu să câştige. 

— Şi altceva n-ai mai auzit? Că s-ar fi luat la bătaie cu 
cineva? Că s-ar fi certat cu cineva? 

Kenny îşi dădu seama că era posibil să fie nevoit să-i 
ceară scuze Bellei după ce se termina totul. Poate că, de 
fapt, ea n-avusese nimic de-a face cu dispariţia fratelui 
său. 

— Nu, spuse Aggie. N-am auzit nimic de genul ăsta. 

Capitolul 40 


Odată ajuns acasă, Kenny se aşeză pe fotoliu în 
bucătărie şi aţipi. Nu era obişnuit să mănânce aşa mult la 
prânz. Telefonul îl făcu să tresară. Fugi pe hol, crezând că 
era Jimmy Perez, dar de fapt îl sunase Edith. Se uită la 
ceas şi văzu că era ora trei. 

— Eşti în regulă, Kenny? Ai aflat ceva? 

Atunci se simţi vinovat. Ar fi trebuit s-o sune. Probabil că 
îşi făcuse griji toată după-amiaza. 

— Nimic nou. Dar sunt bine. 

Nu îi spuse despre masa gătită de Aggie. Se simţise atât 
de bine, încât părea ca o plăcere vinovată. Ştia că Aggie n- 
avea să sufle o vorbă. 

— Mai vrei să vii? 

— Da, spuse Kenny. 

Nu se mai simţea panicat, iar prânzul cu Aggie îi făcuse 
poftă de companie. 

Când intră în centrul de îngrijire prin uşile mari, duble, 
şi îi văzu pe toţi stând în camera însorită, dormind sau 
pălăvrăgind, se gândi că ideea de a-şi sfârşi zilele acolo nu 
mai părea chiar atât de rea. Ar fi fost printre oameni 
cunoscuţi, oameni cu care crescuse. Îl salută cu un gest pe 
Willy, care stătea mai într-o parte şi se uita pe geam. El îi 
răspunse la salut şi afişă un rânjet mare şi ştrengăresc, iar 
Kenny îi făcu semn din nou, dându-i de înţeles că o să vină 
să vorbească mai târziu. 

Edith veni în hol să-l întâmpine. Îşi zise că era o pacoste 
pentru ea, uneori se comporta mai mult ca un copil decât 
ca bărbatul ei. 

— Hai în birou, spuse Edith. Am rugat-o pe Sandra să ne 
facă ceai. N 

Se aşeză în fotoliul din faţa biroului ei. Işi zise că, 
probabil, acolo venea şi se aşeza lumea când apărea vreo 
problemă cu vreo rudă de care se ocupa Edith. Poate şi 
când murea un pacient. Bănui că şi în situaţiile acelea ruga 
pe cineva să pună de ceai. Apoi ea turna din ceainicul de 

porțelan care se afla pe tavă. Şi ea crede că rămăşiţele 
sunt ale lui Lawrence, îşi zise Kenny. Mă tratează ca pe o 
rudă îndurerată. 

— Aş vrea să mă sune Perez şi să-mi spună ce se 
întâmplă. 

Edith se întinse şi îl strânse de mână. 

— Poate că nu vrea să discute cu tine până nu ştie sigur. 
Nu poate fi aşa uşor să identifici un cadavru pornind doar 
de la câteva bucăţi de oase. 

Kenny se gândi la ce spusese Edith. Uneori se uita la 
seriale polițiste la televizor. Acolo, rezultatele veneau în 
câteva ore. Însă acţiunea din serialele acelea nu se 
petrecea în Shetland. Poate că nimeni din insule nu avea 
pregătirea şi aparatura necesară pentru astfel de teste. 
Mostrele trebuiau trimise în sud, iar asta însemna timp în 
plus. 

Kenny bău din cana care părea foarte fragilă în mâna lui 
mare. Pe tavă era şi o farfurioară cu nişte biscuiţi mici în 
glazură de zahăr. Kenny luă unul şi-l înmuie în ceai. Avea 
gust de cocos. 

— Îţi aduci aminte de vara aia când a dispărut 
Lawrence? 

Edith îşi turnă ceai. 

— M-am tot gândit de când m-ai sunat. Bella chema o 
grămadă de lume la conac. Uneori, Willy mergea cu ei la 
pescuit. Apoi, când se întorceau, făceau un foc mare pe 
plajă şi frigeau peşte. Beau cu toţii peste măsură. 
Lawrence stătea destul de mult cu ei. Ştii că-i plăcea să 
petreacă. 

Kenny aprobă din cap. 

— Eram tare ocupată pe atunci, spus Edith. Copiii, tatăl 
tău, pe lângă faptul că trebuia să ţin lucrurile laolaltă la 
fermă. Tu erai pe Fair Isle. Nu a fost uşor. 

— N-ar fi trebuit să plec. Acum îmi dau seama. 

Edith râse scurt. 

— Aveam nevoie de bani. Nu mai ştii câte planuri 
aveam? Şi a meritat să te duci să lucrezi, nu-i aşa? Avem 
un cămin minunat. 

Kenny îşi zise că ar fi dat la schimb acel cămin minunat 
doar ca să fi fost în Biddista când a dispărut Lawrence. 
Plecase pe Fair Isle îmboldit de Edith. Ea îşi dorise pentru 
copii lucrurile pe care părinţii ei nu reuşiseră să i le ofere. 

— Cred că acum trebuie doar să aştepţi, spuse Edith. 
Perez te va contacta imediat ce află ceva. După atâţia ani, 
mai poţi sta câteva ore. 

Kenny ştia că avea dreptate, însă nu suporta gândul de a 
se întoarce la fermă, nu mai suporta ideea de a sta acolo, 
aşteptând ca telefonul să sune. 

— O să vorbesc cu Willy, să văd dacă-l pot înveseli. 

— Bună idee. Dar e destul de confuz azi. Şi puţin agitat. 
Să nu te superi dacă nu te recunoaşte. 

— Wilding a mai trecut pe la el? 

Edith se încruntă şi îşi aduse aminte cât de tare o 
supărase vizita lui Wilding la centrul de îngrijire. 

— Nu aici, poate l-a vizitat la adăpost weekendul trecut. 

— Crezi că ar trebui să trec pe la Wilding şi să-l întreb 
ce vrea de la el? 

— Probabil exagerez. Mai mult ca sigur nu e nimic la 
mijloc, doar curiozitatea de scriitor. Aş vrea să ştiu ce 
pune la cale, însă n-aş vrea să mergi de unul singur. Nu 
după tot ce s-a întâmplat de când a venit el în Shetland. 
Mai bine aştepţi să mergi cu Martin. 

— Wilding e un bărbat slab. Nu văd cum ar ucide pe 
cineva. 

— N-aş fi aşa sigură, spuse Edith. Nu ţi se pare că mereu 
cei slabi sunt cei mai violenţi? 

Se auzi o bătaie în uşă. 

— Îmi pare rău. Trebuie să plec. Am o întâlnire. Nu pot 
s-o anulez. A venit şeful meu din Lerwick. 

Kenny se aplecă pe deasupra biroului şi o pupă pe obraz. 

— Ne vedem acasă. 

Kenny se aşeză în salon lângă Willy. Infirmierii aduseră 
un cărucior cu ceşti de ceai şi serviră pe toată lumea pe 
rând. Willy îşi primise deja ceaşca, însă o lăsase neatinsă 
pe masa de lângă el. Bătrânul stătea cu bărbia în piept şi 
ochii întredeschişi. În cameră era foarte cald şi Kenny îşi 

dădu seama de ce unii pacienţi de la centru picoteau toată 
ziua. Aproape că-i venea şi lui să aţipească. Il bătu pe Willy 
pe mână ca să-l trezească, deşi bărbatul nici nu părea să 
doarmă, de fapt, ci, mai degrabă, visa cu ochii deschişi. 
Kenny se miră când simţi cât de rece îi era mâna. 

— Bună, Willy. Sunt Kenny. Mă mai ţii minte din 
Biddista? M-ai învăţat tot ce ştiu despre bărci. 

Bătrânul se întoarse foarte încet către el, deschise ochii 
şi zâmbi. 

— Normal că te ţin minte, omule. 

— Am venit să văd cum te mai simţi. 

— Nu tocmai bine. În ultima vreme, parcă totu-i o 
harababură în capul meu. Să nu îmbătrâneşti, omule. Nu-i 
nicio bucurie. 

— Ne-am distrat de minune, nu-i aşa, Willy? În verile 
alea când mergeam cu toţii la pescuit. Aveam gaşca 
noastră. Bella şi Alec Sinclair, Aggie Watt, soţia mea, 
Edith, care te îngrijeşte aici, Lawrence şi cu mine. 

Willy rămase nemişcat, privind în gol cu o expresie de 
concentrare înverşunată pe chip. 

— ţi aduci aminte de Lawrence, nu-i aşa, Willy? De 
fratele meu, Lawrence. 

Din nou urmă o pauză în care Willy continuă să se uite în 
gol. 

— A plecat din Shetland, spuse Kenny. Am crezut cu toţii 
că a plecat din Shetland fiindcă l-a refuzat Bella Sinclair. 

— Nu, spuse Willy ferm. E încă aici. 

Bătrânul ridică o mână tremurândă ca să apuce ceaşca 
de ceai. 

— Nu a plecat nicăieri. 

— Unde e? 

Insă Willy păru să nu audă întrebarea. 

— E tare priceput când vine vorba de pescuit, spuse 
Willy. 

Apoi începu să povestească un episod petrecut când 
ieşiseră cu barca împreună cu doi englezi. Bella se 
pregătea să dea o petrecere mare şi voia să-şi servească 
oaspeţii cu peşte. Willy îi eviscerase şi le tăiase capetele. 

Descrise foarte amănunţit etapele procesului, ca şi cum 
Kenny n-ar fi făcut aşa ceva niciodată. Kenny îl ascultă 
doar parţial. 

— A fost şi Lawrence cu voi în seara aceea? întrebă el în 
cele din urmă. 

Îşi dorea să se întoarcă acasă, în caz că Jimmy l-ar fi 
sunat la Skoles. 

— Sigur că da. Şi el voia peşte. 

Willy închise ochii din nou, apoi îi deschise lent. 

— Englezul ăla a venit să mă vadă. Avea numai întrebări. 
Dar nu i-am zis nimic. 

Kenny voia să-i atingă din nou mâna, să-l readucă în 
prezent, când, deodată, mobilul începu să-i zbârnâie în 
buzunar. Bâjbâi după el şi reuşi să răspundă exact înainte 
să intre mesageria vocală. Era Jimmy Perez. Kenny se 
ridică şi ieşi în parcare. Willy nu păru să bage de seamă că 
plecase, iar ceilalţi îl priviră fără interes. Afară, doi 
pescăruşi se băteau pe o bucăţică de pâine, aşa încât 
Kenny nu înţelese exact ce-i spunea Perez. Apoi îşi dădu 
seama că, de fapt, nu erau noutăţi. 

— Îmi pare rău că a durat aşa mult să te sun înapoi. 

— Am auzit că aţi găsit nişte oase. 

— Ar fi trebuit să-ţi spun asta faţă-n faţă, Kenny. Dar am 
terminat atât de târziu azi-noapte că n-am mai vrut să te 
deranjez. lar azi am lucrat toată dimineaţa la anchetă. 

— E Lawrence? 

— Nu ştim încă. 

Cei doi tăcură. Kenny îşi dădu seama că detectivul mai 
avea ceva de zis, dar nu se putu abtine să-l întrerupă. 

— Nu puteţi face ceva pe bază de ADN? 

— Am avea nevoie de măduvă ca să facem un test ADN 
standard, dar nu avem din cauza locului în care am găsit 
oasele. Am dat de un dinte şi e posibil să putem obţine 
nişte dentină. Dar mai există un test, pe bază de ADN 
mitocondrial. Se moşteneşte pe linie maternă, ceea ce 
înseamnă că şi la tine şi la Lawrence e la fel. 

Kenny încercă să se concentreze, să proceseze 
informaţiile, însă gândurile îi goneau prin cap. Aşa trebuie 

să se simtă şi Willy. Nu reuşeşte să ţină pasul cu ce se 
întâmplă în jurul lui. Făcu un efort să-l asculte din nou pe 
Perez. 

_ — Am putea să luăm o mostră de ADN de la tine? 
Inţelegi, Kenny? Avem nevoie de ADN-ul tău ca să-l 
identificăm pe fratele tău. 

— Normal că puteţi. Normal. 

Kenny se simţi exagerat de mândru că putea face ceva 
să-i ajute. 

— O să vin diseară să iau mostra. Dar s-ar putea să fie 
foarte târziu. Ori aşa, ori aş putea trimite pe altcineva... 

— Nu-ţi face griji, Jimmy. Aş prefera să vii tu. Stau treaz 
până vii. Nu contează cât de târziu ajungi. 

— Kenny, să ştii că o să avem rezultatele mai târziu 
decât am vrea. Cam în două săptămâni, fiindcă nu e un test 
standard. Îmi pare rău. 

Kenny rămase o clipă locului. Era tentat să se întoarcă la 
Willy, să afle ce ştia. Apoi îşi dădu seama că mai erau 
oameni în Biddista cu care putea să vorbească. 

Capitolul 41 


După ce-l vizitase pe Wilding în Buness, Perez se 
întoarse la secţie. Îl contactă pe medicul legist din 
Aberdeen ca să verifice cum stătea cu identificarea 
fragmentului de os, apoi sună la reşedinţa Thomson. Nu 
era nimeni acasă. Ştia la ce se gândea Kenny în tot acest 
timp, iar când vorbi cu el în cele din urmă îşi dădu seama 
cât de mult avea nevoie de un răspuns. 

— Îmi pare rău, omule. Şi eu aş vrea să se poată mai 
repede. 

Perez se simţea neputincios, pentru că nu avea pic de 
control când venea vorba despre test. Însă, în acelaşi timp, 
i se părea că nu conta. I se părea că lucrurile se mişcau 
prea repede şi îi scăpau din mâini. Credea că ancheta 
urma să se încheie înainte să vină rezultatele testului de 
ADN mitocondrial. 

Îl găsi pe Taylor la biroul pe care pusese stăpânire din 
camera de urgenţă. Tocmai terminase de vorbit la telefon 
şi în faţa lui avea un bloc-notes A4 plin de mâzgălituri, 
deasupra căruia stătea aplecat. 

— Am sunat-o pe Jebson din West Yorkshire ca să văd 
dacă au aflat ceva despre e-mail-urile trimise şi primite de 
Jeremy Booth. M-am interesat şi la poştă. Au trimis o 
echipă la el acasă. Gunoiul n-a mai fost aruncat de la 
plecarea lui, aşa că s-au gândit că ar putea găsi vreo 
scrisoare. 

— Au dat de ceva folositor? 

— Nicio scrisoare. Însă Jebson a găsit pe cineva 
interesant prin agenda lui electronică, o femeie pe nume 
Rita Murphy, care are o agenţie de impresariat. Tocmai ce- 
am vorbit cu ea. Îl avea pe Booth în portofoliul ei de ani de 
zile. E din Liverpool, la fel ca mine. Ne-am înţeles de 
minune şi a fost de mare ajutor. 

Taylor luă o înghiţitură dintr-o doză de Cola. Perez îşi 
zise că englezul trebuia să fie frânt şi că, probabil, numai 
cafeaua şi voinţa îl mai ţineau în picioare. 

— Se pare că Booth n-a prea lucrat cu ea în ultimii ani - 
în cea mai mare parte a timpului era ocupat cu propria 
afacere - dar Rita mi-a spus că nu dorea să-şi iasă din 
mână şi juca în diverse roluri când i se oferea. În orice caz, 
păstraseră legătura. Se pare că deveniseră prieteni buni. 

— Ea era impresarul lui când a lucrat pe Motley Crew 
acum cincisprezece ani? _ 

— Da, era la început pe atunci. Îl văzuse într-o piesă de 
amatori şi i s-a părut bun, aşa că s-a oferit să-i fie 
impresar. 

Perez îşi aduse aminte de spectacolul din Herring 
House, de lacrimile lui Booth. O, da, chiar era bun. 

— Cum de aflase de spectacolul de pe navă? 

— Rita a fost colegă de facultate cu tipul căruia i-a venit 
ideea să facă un teatru plutitor, iar el a rugat-o să-i 
găsească nişte actori. A fost primul rol al lui Booth ca 
profesionist. De asta l-a reţinut. 

— Bănuiesc că n-a mai vorbit cu ea despre asta, nu? Sau 
că ea nu-şi aminteşte ce a spus el? 

— N-avem detalii. Booth a sunat-o ca să se vadă atunci 
când s-a întors. Rita zice că îi plăcuse să joace şi să se 
plimbe de-a lungul coastei, doar că părea puţin abătut. Ea 
se aşteptase să-i povestească de-a fir a păr întreaga 
experienţă, însă nu i-a zis prea multe. Rita a pus asta pe 
seama despărțirii de soţia şi fiica lui. Sigur, dacă Bella 
chiar i-a dat cu flit, asta poate fi o explicaţie. 

— l-a spus Ritei că avea planuri să se întoarcă în 
Shetland? 

— Booth a fost în Liverpool acum câteva săptămâni. Cam 
pe când fiica lui reluase legătura cu el. Poate era curios să- 
şi vadă fata înainte să se întâlnească efectiv cu ea. Mi-l pot 
imagina pândind-o pe lângă şcoală ca s-o vadă. 

Oare ce-ar fi făcut dacă nu i-ar fi plăcut cum arăta? se 
întrebă Perez. Ar fi găsit vreo scuză? Ar fi fugit din nou? 

Taylor încă descria un posibil scenariu. 

— S-a dus să se vadă cu doamna Murphy, cât a stat în 
Merseyside. Probabil n-o să aflăm niciodată dacă de asta s- 
a dus acolo, însă, în orice caz, s-au văzut să ia prânzul la 

un bar. Rita a spus că Booth era euforic. Se pare că au 
băut destul de mult. Atunci i-a zis că urma să aibă ceva 
treabă prin Shetland. „Nu-ţi face griji, dragă. O să-ţi 
primeşti şi tu procentul cuvenit. Însă asta e mai degrabă 
ceva personal.” 

— A spus ce fel de treabă avea? 

— „Teatru stradal promoţional.” 

Perez simţi ghilimelele din vorbele lui Taylor şi îşi spuse 
că era o descriere bună a pantomimei executate la vasul de 
croazieră şi în Lerwick. Însă nu ştia ce să spună despre 
scena de la Herring House. 

— Ritei i s-a părut ciudat că s-a gândit să se ocupe de 
aşa ceva. A spus că Booth era destul de pretenţios. li 
plăcea teatrul autentic, nu chestiile experimentale. A 
crezut că era vorba despre vreun fel de teatru conceptual - 
orice ar însemna asta - fiindcă i-a spus că avea legătură şi 
cu o galerie de artă. Când i-am spus ce s-a întâmplat de 
fapt, Rita mi-a zis că i se pare ciudat că Booth nu s-a întors 
direct acasă. N-avea nicio legătură cu actoria. Orice 
puştan îşi poate pune un costum ca să împartă câţiva 
fluturaşi. lar uneori Booth era foarte al naibii când era 
vorba despre muncă. 

— Deci Rita a crezut că a fost angajat să facă asta 
pentru galerie? 

— Asta a fost prima impresie. Ulterior i-a zis Ritei că era 
o mare şansă - o ocazie să se apropie de cineva cu 
adevărat celebru. „Asta ar putea fi marea mea şansă, 
dragă. A venit vremea să câştig lozul cel mare. Să dau 
lovitura. Iar dacă nu m-aş fi uitat la TV aseară, habar n-aş 
fi avut.” Pe urmă, a devenit brusc foarte misterios. Rita 
nici nu şi-a dat seama. Booth mereu spunea că o să câştige 
lozul cel mare. Aşa fac toţi actorii. 

Perez se gândi puţin în tăcere, întrebându-se cum se 
potrivea informaţia în scenariul gândit de el. 

— Ai idee ce a spus Booth că a văzut la TV? 

— Nu cumva documentarul ăla despre Roddy Sinclair? 

Perez nu prea se uita la televizor, însă teoriile lui vagi 
despre cum murise Booth se schimbară brusc şi avu o 

revelaţie. 

— Care documentar? 

— Era dintr-o serie. Un fel de ultra-realistă asupra mai 
multor artişti contemporani. L-au filmat pe Roddy timp de 
o săptămână. 

— Cred că am citit despre asta în Shetland Times, spuse 
Perez. Cei de la BBC veniseră aici să filmeze în timpul 
festivalului muzical de anul trecut. 

Apoi, Perez îşi aduse aminte că şi Kenny vorbise despre 
documentarul acela şi că luase, la rândul lui, parte la el. 

— O parte a fost filmată în Glasgow. Roddy cânta într-un 
club de folk, se vedea cu prietenii lui, vorbea despre 
muzica lui - dar erau câteva scene în Londra şi o parte 
destul de mare filmată în Shetland. Apărea şi Herring 
House, din câte ştiu eu, şi mai era şi un interviu cu Bella. 
Îmi aduc aminte că, la un moment dat, îl urmăreau pe 
Roddy cum intra în magazinul din Biddista - pălăvrăgea cu 
clienţii de acolo - după care cânta la şcoala unde a învăţat. 

— La liceu? 

— Nu, erau copii mici. Trebuie să fi fost gimnaziul. 

— Din Lerwick? 

— Mi se părea că era undeva pe coclauri. 

— Putem găsi documentarul? întrebă Perez. 

— Dacă ţi se pare important, da. 


Perez nu mai spuse nimic, dar se gândea că era piesa 
lipsă care avea să-i confirme identitatea criminalului. Însă 
de acolo până la a-i dovedi vinovăția era cale lungă. Perez 
ajunse la şcoala din Middleton tocmai când plecau copiii. Îl 
întrebase pe Taylor dacă îşi dorea să-l însoţească, 
gândindu-se că i-ar fi prins bine să se mai ridice de la 
birou, să mai lase deoparte cafeaua. Iar dacă Perez urma 
să conducă, ar fi putut chiar să tragă un pui de somn în 
maşină. Însă conversaţia cu impresarul lui Booth părea să 
fi avut un efect ciudat asupra lui Taylor. Stătea la birou 
încruntat, cu mintea în altă parte. Era nemişcat. Părea să- 
şi fi suprimat, în cele din urmă, agitația şi zbuciumul. Nici 
măcar nu-l întrebă pe Perez de ce voia să meargă în 

Middleton. Părea mult mai preocupat de propriile gânduri. 

— Eşti în regulă? 

Taylor se întoarse, cu un rânjet pe faţă care-i dispăru de 
îndată. 

— Da, sunt bine. Mă gândesc la ale mele. Ştii, chestii 
care n-au treabă cu ancheta. Legate de muncă, dar de cea 
din Inverness. 

Perez se gândi că e mai bine nu insiste. Abia 
restabiliseră prietenia. Voia ca lucrurile să rămână aşa. 

Afară era vremea tipică de Shetland: bătea vântul, din 
când în când strălucea soarele, iar în timp ce Perez se 
dădea jos din maşină, un grup de copii ieşi din şcoală cu 
braţele în aer, ţipând şi râzând. Văzându-i cât erau de 
energici, detectivul fu invidios. Aşteptă ca terenul de joacă 
să se golească înainte să intre. Dawn Williamson se afla în 
biblioteca şcolii, stând pe un scăunel la un calculator. 
Perez o privi pentru o clipă, dar din cauza poziţiei nu putea 
vedea ecranul. 

— Acasă n-aveţi calculator? 

Deja toată lumea avea unul. Cei mai mulţi locuitori din 
Shetland cumpărau de pe internet. Pe vremuri, cine 
mergea în sud primea o listă de cumpărături cu obiecte 
care nu puteau fi obţinute în insule. Însă vremurile se 
schimbaseră, iar lumea cumpăra CD-uri, cărţi, haine şi 
chiar şi articole de gospodărie de pe internet. 

Dawn tresări când auzi vocea lui Perez, apoi se întoarse 
şi zâmbi când îl recunoscu. 

— A crăpat hard-ul. Aveam afurisenia doar de şase luni. 
Chiar e enervant. Martin îl folosea pentru muncă. Până şi 
Aggie se adaptase - e foarte interesată de genealogie şi 
există o grămadă de resurse online. Tocmai l-am trimis 
înapoi la firmă. Era încă în garanţie, dar nu au vrut să 
trimită pe nimeni până aici ca să-l repare. 

— Îmi pare rău, spuse Perez. Mai am câteva întrebări. 

Dawn se ridică şi se sprijini de birou, stând cu faţa la el. 
Ceva din expresia lui păru s-o neliniştească. 

— Ce e, inspectore? Ce s-a mai întâmplat? 

— Nimic nou. Doar am nişte întrebări. 

— Stăm cu toţii ca pe ace. Am aflat că aţi mai găsit un 
cadavru în Groapă. E oribil, de necrezut. Ce-o să-i spun lui 
Alice? Speram că dacă va creşte aici va fi în siguranţă. 

Perez se gândi cum fusese chinuit când se mutase din 
mica şcoală din Fair Isle în căminul din Lerwick. Copiii 
erau cruzi peste tot. Perez nu credea că oamenii erau prea 
diferiţi numai fiindcă trăiau în Shetland. Nici copiii, nici 
adulţii. 

— E vorba despre documentarul TV despre Roddy 
Sinclair. Vi-l aduceţi aminte? 

— Nu-l voi uita vreodată, spuse Dawn. Nu o să vă vină să 
credeţi ce hărmălaie a fost când a venit echipa BBC la 
şcoală. Au stat aici trei zile, iar până la urmă tot cadrul 
final a durat vreo cinci minute. Copiilor le-a plăcut la 
nebunie. 

— Dar Roddy n-a învăţat aici, de fapt, nu-i aşa? Stătea în 
Lerwick când era la şcoala primară. 

— Bănuiesc că a fost vorba despre o licenţă artistică. 
Middleton e un loc mai arătos. Şi cred că a învăţat aici 
câteva săptămâni când era foarte mic. Asta pe vremea 
când tatăl lui a fost diagnosticat pentru prima oară şi a 
trebuit să meargă la spital în Aberdeen. A plecat şi mama 
lui Roddy, aşa că el a rămas cu Bella. Odată ce a început 
să înregistreze, a venit şi pe aici să cânte puţin cu copiii. 
Desigur, îl adorau. Era suficient de năzbâtios încât să-i 
atragă. 

— Cât a filmat echipa BBC în Biddista? 

— Destul de mult. Mai bine de o săptămână. La final, a 
ieşit un documentar care era atât despre Roddy, cât şi 
despre comunitate în sine. 

— Ce părere au avut locuitorii despre asta? 

— Ei, cu toţii s-au prefăcut că nu-i interesa prea tare, 
dar au făcut tot posibilul să apară pe sticlă. 

— Cu toţii? 

— Aggie mereu a fost mai timidă din fire. L-a rugat pe 
Martin să-i ţină locul la casă în ziua în care au filmat 
partea cu magazinul. Am convins-o să facă pe clienta, aşa 
că, până la urmă, au surprins în imagini întreaga 

comunitate. 

— Willy încă locuia în Biddista pe atunci? 

— Da. Şi el a apărut în documentar. Deşi l-au difuzat 
destul de recent la televizor, a fost filmat primăvara 
trecută. 

— Deci filmarea a avut loc înainte să vină Peter Wilding. 

— Da, aşa e. Pe atunci, Willy încă se descurca destul de 
bine de unul singur. 

Dawn îl privi direct pe Perez. 

— Ce e cu toate întrebările astea? Doar nu credeţi că 
unul dintre noi e criminalul. 

Detectivul nu răspunse. Se întinse şi simţi cât de 
tensionaţi îi erau muşchii spatelui. Am nevoie de-o baie, îşi 
zise. Să stau în apă mult şi bine. Să mănânc ca lumea. 
Oare de ce mi se pare că-mi place meseria asta? 

— Îmi pare tare rău că iar v-am deranjat la muncă. 

— Asta-i tot? 

Perez observă că Dawn avea nervii întinşi la maximum şi 
că abia reuşea să n-o ia razna. 

— Nu-mi daţi nicio explicaţie pentru toate întrebările 
astea? 

— Îmi pare rău, repetă Perez. 

Detectivul îşi dădu seama că Dawn voia să-l vadă plecat, 
însă ezită, întrebându-se dacă mai putea să se hazardeze 
punând o ultimă întrebare. Intrebarea care-i stătuse pe 
limbă de când venise acolo. 

— Aveţi idee cine ar putea fi criminalul? 

Dawn se holbă la el. 

— Nu-mi vine să cred că mă întrebaţi asta. 

Perez îşi dădu seama că mersese prea departe, însă nu 
reuşi să se abţină. 

— Poate aţi auzit ceva. Lumea vorbeşte. Ştiu că nu aţi 
fost implicată. Nu locuiaţi în Shetland când a început toată 
nebunia. Dar cineva din Biddista trebuie să ştie. 

— Nu pot vorbi despre asta acum. Vreau să merg acasă, 
să stau cu fiica mea. Dacă mai aveţi întrebări, veniţi mai 
încolo în Biddista, când doarme. M-aş bucura să fie şi 
Martin acolo. Ştiu că e jalnic, dar nu pot să fac asta 

singură. 

Perez îşi aminti de Dawn când o întâlnise prima oară. O 
femeie puternică şi încrezătoare. Asta face violenţa. Ne 
transformă pe toţi în victime. 

Capitolul 42 


Poate chiar ar fi mai bine să vorbesc cu Dawn când e şi 
Martin prezent, îşi zise Perez. leşi din Middleton, înaintând 
puţin pe drumul către Lerwick. Nu voia să mai aibă maşina 
parcată lângă terenul de joacă atunci când Dawn ieşea de 
la şcoală. Părea încordată oricum şi nu voia s-o sperie, nu 
voia s-o facă să creadă că o urmărea. Trase pe dreapta la 
marginea drumului, lângă nişte arbuşti piperniciţi care 
fuseseră probabil plantați pe post de obstacol în calea 
vântului, după care se trecu în revistă ce urma să facă în 
seara respectivă. 

Se gândi să-l sune pe Kenny cât timp aştepta ca Dawn s- 
o culce pe Alice. Ar fi putut lua mostra de ADN. Dar nu 
credea că avea încă puterea să vorbească din nou cu 
fermierul. Îşi zise iar că avea nevoie de mâncare caldă şi 
de o baie. Asta o să-l ajute să-şi pună gândurile în ordine. 
Mai avea puţin să rezolve cazul, însă îi lipseau dovezile. Nu 
vedea niciun mod prin care să poată aduna suficiente 
probe încât să poate aresta pe cineva. 

Merse cu maşina înapoi în Lerwick şi parcă în faţa casei 
lui. Când intră, deschise geamurile, aşa încât vântul făcu 
draperiile să zboare şi uşile să se zgâlţâie. Odată cu aerul 
rece intră şi zgomotul de la radioul unui vecin. Perez 
recunoscu o piesă de pe ultimul album al lui Roddy 
Sinclair. Îşi făcu o omletă, pâine prăjită şi cafea, după care 
mâncă ţinând farfuria în poale, cocoţat pe scaunul de la 
geam, şi privind cum feribotul către Bressay îşi croia drum 
către insulă. Apoi făcu pe îndelete o baie caldă şi rămase 
în apă, aproape adormit, lăsând tot felul de scenarii de 
rezolvare a cazului să-i bântuie prin minte. Nu era adeptul 
teoriei conspirației, însă atunci se lăsă în voia celor mai 
absurde idei. Orice investigaţie se baza pe scenarii 
posibile. Îşi zise că probabil şi Wilding proceda la fel 
atunci când îşi scria poveştile. 

Înainte să plece de acasă îl sună pe Taylor pe mobil, 
zicându-şi că acesta cu siguranţă plecase de la secţie. 

Englezul stătea în exact aceeaşi cameră din acelaşi hotel în 
care stătuse şi în decursul cazului precedent. Perez îl luase 
de acolo la un moment dat, iar încăperea i se păruse 
ordonată ca o cazarmă. Cu greu ar fi putut crede cineva că 
patul fusese folosit; hainele erau, de asemenea, împăturite 
la dungă. Pe masă văzuse un pix, o periuţă şi un carnet 
perfect aliniate. Perez se întrebase dacă Taylor se relaxa 
vreodată. 

În orice caz, când îl sună, era clar că nu se relaxa - după 
zgomotele de fundal, era limpede că se afla încă la birou. 

— Da? 

— Ţi-au zis cumva prietenii tăi din West Yorkshire că ar 
fi găsit vreo fotografie în casa lui Booth? 

Perez se întoarse pe scaunul de la fereastră. 

— Cineva cu siguranţă făcea poze în vara aceea, fiindcă 
avem fotografia cu Bella şi bărbaţii. Mă întrebam dacă mai 
sunt şi altele. 

Tăcere. Taylor încerca să înţeleagă firul pe care îl 
urmărea Perez. 

— E ceva ce nu-mi spui, Jimmy? 

Fu rândul lui Perez să ezite. 

— Trebuie să vorbesc din nou cu soţii Williamson. Apoi 
merg să iau mostra de ADN de la Kenny. Vrei să ne vedem 
în Biddista mai încolo? Sau preferi să te culci? 

— N-are rost, spuse Taylor. Credeam că aici e greu 
iarna, dar o prefer oricând pe lângă lumina asta nebună 
care e noaptea. Ştiu că am fost cam dificil pe durata 
anchetei ăsteia. O să dau vina pe faptul că ne aflăm la 
jumătatea drumului până la Cercul Polar şi nu dorm deloc. 
Dacă găsesc vreo poză, o să-i pun pe cei din West 
Yorkshire să o scaneze şi să le trimită prin e-mail. Le scot 
la imprimantă şi le iau cu mine. 

— Ai reuşit să dai de o înregistrare a documentarului? 

— S-ar părea că mama lui Sandy are una. L-a înregistrat 
pentru peisajele din Shetland. S-a dus Sandy la Whalsay ca 
să o ia, speră să prindă ultimul feribot înapoi. 

— Bine. 

Taylor ezită o clipă. 

— Jimmy? 

— Da? 

— Nu contează. Voiam să-ţi cer sfatul legat de ceva. Dar 
mă descurc. Trebuie să porneşti. 

Perez puse telefonul la loc, apoi îşi dădu seama că nu 
stabiliseră un loc de întâlnire. Nu conta. Biddista nu era 
prea mare. Taylor avea să-l găsească şi, oricum, nici el nu 
ştia unde o să se afle. 

Când ajunse la reşedinţa Williamson, Alice dormea, dar 
toţi adulţii erau acolo. Venise până şi Aggie, de alături. 
Perez nu se aşteptase la asta şi nu ştia cum avea să 
decurgă totul, însă i se păru nepotrivit s-o trimită acasă. 
Nu voia să înceapă interogatoriul cu o ceartă. Pe lângă 
asta, trebuia să vorbească şi cu ea. Stăteau pe canapea. 
Martin îi deschise uşa, apoi se întoarse la locul său. 

— Care-i treaba, Jimmy? Nu ştiam că eşti genul care să 
recurgă la tactici de bătăuş de curtea şcolii. N-ar fi trebuit 
să mergi la şcoală şi să-mi hărţuieşti soţia aşa. 

— Trebuie să pun întrebări. Asta mi-e meseria. 

— Ai acuzat-o pe Dawn că ştie cine e criminalul. 

— Nu, spuse detectivul. 

Lui Perez îi displăcea profund să creadă lumea că s-ar 
lua de cineva. Făcu o pauză, timp în care se gândi dacă e 
cazul să joace altfel, apoi hotărî că trebuiau să fie 
conştienţi că lucrurile sunt cu adevărat serioase. 

— Am întrebat-o dacă are vreo idee. E o diferenţă destul 
de mare. Dacă aş fi crezut vreo clipă că ştie ce se întâmplă, 
până acum era arestată pentru obstrucţionarea justiţiei. 

Perez făcu din nou o pauză. 

— Voiam să aud ce părere are Dawn pentru că, prin 
comparaţie, e de mai puţină vreme în Shetland şi e mai 
obiectivă. Atâta tot. 

Dawn tăcuse în timp ce bărbaţii vorbiseră. Atunci spuse: 

— Îmi pare rău. Am exagerat acolo la şcoală. Dar e 
oribil! Au loc crime la doi paşi de noi! Şi aşa erau prea 
aproape de casă, dar acum totul pare personal, violenţa 
parcă a dat buzna pe uşă şi acum face parte din vieţile 
noastre. Să fie cineva care-i urăşte pe toţi locuitorii din 

Biddista? 

— Nu, spuse Perez. Nu cred că aşa stau lucrurile. 

Tăcură. A 

— Tu ce zici, Aggie? întrebă Perez. Îmi poţi spune ce se 
întâmplă? 

Aggie, care stătea foarte băţoasă pe canapea, clătină din 
cap. Nu-şi mişcă deloc restul corpului, aşa încât mişcarea 
păru nefirească, îl făcu pe detectiv să se gândească la o 
păpuşă mecanică. 

— Ce făceai acum cincisprezece ani? 

— Locuiam în Scalloway cu bărbatul meu, mă ocupam de 
hotel şi de Martin. 

— Mama ta încă locuia în Biddista pe atunci? 

— Da, încă locuia în casa asta. Tata deja nu mai era. M- 
am întors aici când a murit ea. 

— Deci o vizitai des? 

— Eram destul de des pe aici, spuse Aggie. Cumva nu m- 
am obişnuit niciodată în Scalloway. Poate că a fost vina 
mea că bărbatu-meu a fost cum a fost. N-am simţit tragere 
de inimă - nici pentru el, nici pentru hotel. 

Perez îl privi pe Martin, aşteptându-se la o reacţie - un 
comentariu defensiv sau o încercare de glumă -, însă 
degeaba. 

— Dar tu, Martin? Tu stăteai mult prin Biddista? 

— Eram adolescent. Imi plăcea să stau cu amicii mei, 
jucam fotbal, ascultam muzică... Nu prea aveam ce căuta 
prin Biddista. Pe lângă asta, îmi plăcea hotelul din 
Scalloway, îmi plăcea să vorbesc cu oaspeţii şi să-l ajut pe 
tata la bucătărie. Imi convenea. 

Perez reveni la Aggie. 

— Ai păstrat legătura şi cu Bella? N 

— O, da. Veneam să o vizitez la conac. li plăcea să-i fiu 
public când n-avea pe altcineva în jur. li plăcea să se dea 
mare cu casa ei luxoasă şi cu mobila ei scumpă. Când 
veneam pe acolo, asta o făcea să-şi dea seama cât de 
departe ajunsese ea. 

— S-ar zice că-i porți pică. 

— Aşa s-ar zice? 

Aggie păru surprinsă. 

— Nu. Niciodată n-am fost invidioasă pe Bella. Nu eo 
femeie împlinită. Oricât ar avea, niciodată nu e de ajuns. Şi 
n-a avut copii. Ştiu că-şi dorea. Şi-o dorea la modul fizic, ca 
pe o poftă, parcă era dependentă. Mi-a vorbit despre asta. 
Îi avea pe toţi amicii ăia ai ei, pe toţi admiratorii, dar tot 
vechilor prieteni se destăinuia. Acum i-ar fi fost mai uşor 
să aibă copilul dorit. Ar fi putut să facă în aşa fel încât să-l 
aibă. Pe atunci erau alte vremuri şi Bella mereu a vrut să 
respecte tradiţiile din Shetland. Trebuia să aibă un soţ 
înainte să aibă un copil, dar nu reuşea să-l găsească. Cel 
puţin, nu unul care să-i placă. Mulţi bărbaţi erau atraşi de 
ea, dar niciunul nu voia s-o ia de nevastă sau să facă un 
copil cu ea. 

— Te-a chemat vreodată la vreo petrecere de-a ei? 

— Nu ca oaspete. 

Aggie zâmbi. 

— Şi nici nu mi-aş fi dorit. Niciodată nu mi-a fost uşor să 
vorbesc cu străinii, iar petrecerile Bellei erau pline de 
necunoscuţi. Ar fi fost ca la hotelul din Scalloway, doar că 
mult mai rău. Mereu am fost mai timidă din fire. 

— Dar uneori mergeai acolo? 

— Da, uneori mă duceam s-o ajut. Făceam de mâncare şi 
strângeam pe urmă. 

— Ai fost fată în casă pentru Bella Sinclair? 

Martin părea oripilat. 

— Dar tu ce faci, fiule, la restaurantul de la Herring 
House? Şi, oricum, nu era o muncă propriu-zisă. O mai 
ajutam când puteam. 

Aggie zâmbi din nou. 

— Nici nu prea mă plătea - în orice caz, nu era un 
salariu propriu-zis. Bella îmi mai aducea câte un cadou de 
pe unde umbla ea - ceva drăguţ ce nu apucam să port 
niciodată - sau punea câte o bancnotă de douăzeci de lire 
într-o felicitare. Am mers la şcoală împreună. Ne-am dus 
pe drumuri diferite, însă eram prietene. 

— Şi cum era cu ceilalţi locuitori din vale? întrebă Perez. 
Lucrau şi ei pentru Bella? 

— Edith mai venea uneori când era o petrecere mai 
mare, dar nu foarte des. Nu prea se înţelegea cu Bella. 
Făcuse doi copii la scurt timp unul după celălalt şi, chiar 
dacă erau deja mărişori, era foarte ocupată cu ei. Iar tatăl 
lui Kenny încă trăia pe atunci. Era un bătrân cu multe 
pretenţii. 

— Altcineva? 

— Fireşte că Bella i-a plătit pe Lawrence şi pe Kenny să 
renoveze Herring House. Era genul ăla de lucru care nu 
credeam să se mai termine vreodată. La început, când a 
cumpărat clădirea, cu toţii ne-am spus că e nebună. Nu 
erau decât zidurile şi un acoperiş de tablă ondulată, nici 
pomeneală să fie aşa mare ca acum. Aproape că au 
construit-o de la zero, folosind din vechea clădire doar 
piatra şi nişte lemn. lar acum e o frumuseţe, găzduieşte 
galeria şi restaurantul. 

— Restaurantul a fost adăugat de curând, spuse Martin. 
S-a deschis abia acum cinci ani. 

— Şi galeria? întrebă Perez. Când a fost terminată? 

— Băieţii au lucrat la ea în etape, spuse Aggie. 

— Pentru că puteau să lucreze câte puţin, doar seara. 
Kenny avea ferma lui, iar Lawrence construia şi pentru 
alţii în timpul zilei. Pentru oameni care erau dispuşi să 
plătească bine. Aproape că era gata atunci când Lawrence 
a plecat de pe insulă. Am bănuit că aşteptase să fie gata 
înainte să plece. N-ar fi suportat gândul s-o lase pe 
jumătate neterminată. 

— V-a spus că o să plece? 

— Nu, dar n-am fost surprinsă. N-avusese stare întreaga 
vară. 

— A fost vara aceea caldă, vara în care a dat Bella 
petrecerile. 

— Aceea trebuie să fi fost. Kenny a avut nişte treabă prin 
alte locuri o bucată de vreme. N-a prea stat prin Biddista. 
Însă Lawrence, da. Era oaspete la petrecerile Bellei. 

— Şi el ce părere avea despre toate astea? 

— Se comporta ca un bufon care-şi încânta publicul. Nu 
suportam asta. Era un om bun, dar cam iute la mânie. Ar fi 

trebuit să se comporte cu mai multă demnitate. Avea 
impresia că toţi artiştii ăia pretenţioşi şi scriitorii îl 
considerau foarte inteligent şi plin de duh, dar, de fapt, 
toţi râdeau de el pe ascuns. Spuneau că era un clovn. 

— Vorbeşti de parcă l-ai fi îndrăgit foarte mult, Aggie. 

Femeia roşi brusc. Perez simţi că vorbele lui o 
plesniseră, de parcă ele i-ar fi colorat chipul. 

— Nu mă deranja să facă pe măscăriciul. Mai bine aşa, 
decât să-şi iasă din fire. Pe lângă asta, cu mine nu exagera 
cum făcea cu sudiştii ăia. 

— Aţi fost vreodată mai mult decât prieteni, Aggie? 

Perez crezu că avea să roşească din nou, însă femeia îi 
răspunse foarte sigură pe ea. 

— Am fost prieteni. Atât, nimic mai mult. Se dădea prea 
mult în spectacol pentru gustul meu şi, în plus, eram 
căsătorită cu Andrew. 

Aggie făcu o pauză. i 

— Mereu mi-a părut puţin rău de Kenny. Intotdeauna a 
fost vioara a doua. Mereu a fost cel care tăcea şi făcea. 
Lawrence era plin de o voioşie superficială. 

Se uită la Perez. 

— Nu mă lua în seamă. Vorbesc aiurea. 

Dar în vara aceea, Kenny a fost în Fair Isle, îşi aminti 
Perez. La o aruncătură de băț. 

— Spune-mi, Aggie, Roddy stătea mult prin Biddista pe 
atunci? Trebuie să fi fost doar un copil. Câţi ani avea? 
Şase? Şapte? Mergea la şcoală în Lerwick, dar poate că 
venea În vizită sâmbăta şi duminica. 

— Venea aproape în fiecare weekend. Uneori şi în timpul 
săptămânii. O avea pe Bella la degetul mic încă de pe 
atunci. „Mă doare burtica, tuşico! Nu pot să merg la 
şcoală!” Iar la un moment dat a urmat o perioadă când 
Alec era la spital, aşa că Roddy mergea la şcoala din 
Middleton. Da, era mereu la conac, îmi punea beţe-n roate 
când încercam să fac pregătirile necesare pentru oaspeţi. 

— ţi mai aduci aminte de vreunul dintre cei care veneau 
în vizită, Aggie? De vreunul dintre bărbaţii care veniseră 
din sud ca să stea cu Bella? 

— N-aş putea spune că i-am cunoscut cu adevărat. Erau 
aşa de zgomotoşi şi plini de păreri, încât n-aş fi ştiut ce să 
le zic. 

— Nu te-ai mai întâlnit cu niciunul dintre ei vreodată? 

— Cum aş fi putut? 

— Doi dintre ei s-au întors, spuse Perez. Unul e Peter 
Wilding. Locuieşte în casa de alături. Foloseşte oficiul 
poştal. Nu s-a schimbat prea mult. Nu l-ai recunoscut? 

— Nu, spuse Aggie repede. Cum să-l mai recunosc după 
atâta timp? 

— Şi nu ţi-a spus niciodată nimic? Nicio vorbă despre 
vremurile de odinioară? 

— Nimic. Sigur nu mă mai ţine minte după atâta timp. 
Eu umpleam paharele şi strângeam farfuriile. Ţi-ai mai 
aduce aminte cum arată o chelneriţă dintr-un restaurant la 
care ai luat masa acum cincisprezece ani? 

— Nu, recunoscu Perez. Probabil că nu. 

— Cine e celălalt bărbat care s-a întors? 

Martin interveni brusc în discuţie. Nu mai semăna cu 
bărbatul faimos pentru glumele lui, pentru faptul că râsese 
la înmormântarea propriului tată. 

— Jeremy Booth, bărbatul găsit spânzurat în coliba de la 
ponton. Şi el a fost în Shetland în vara aceea. 

Capitolul 43 


Perez ieşi din casă şi rămase în drum. În jur era foarte 
linişte. Vântul se oprise odată cu mareea înaltă. O familie 
de rațe sălbatice plutea în apropierea malului. Detectivul 
trecu pe lângă Herring House. Exista un drumeag care 
urca dealul şi ajungea la Skoles. Mergând pe acolo putea 
să evite locuinţa lui Wilding. Nu voia să fie ţinta voyeur- 
ului în acea seară. Dar poate că scriitorul nici nu era 
acasă. Poate că era în Buness şi supraveghea cine ştie ce 
operaţiune de renovare. Perez îşi zise că poate şi Fran era 
acolo şi discuta cu el despre podea şi tapet, iar ideea îi 
stârni un fior de nelinişte. Apoi se gândi că n-ar fi fost aşa 
nesăbuită. Nu câtă vreme ancheta nu se terminase încă. 

Perez urcă dealul golaş, scăldat într-o puternică lumină 
portocalie, în triluri de ciocârlii şi culici mari. Probabil era 
deja seara târziu, pentru că mingea luminoasă de pe cer 
aproape dispăruse în spatele stâncilor. Pe margine, 
umbrită, se putea vedea silueta unui om, imposibil de 
recunoscut de la distanţa aceea. Părea o apariţie gotică pe 
fundalul soarelui care apunea. 

Deşi nu reuşea să distingă trăsăturile bărbatului, fiind 
nevoit să mijească ochii ca să-l vadă măcar, Perez îşi dădu 
seama cine era. Nu era pregătit să-l întâlnească. Lucrurile 
se desfăşuraseră mai repede decât se aşteptase. Era tentat 
să plece, să-l aştepte pe Taylor, care poate că descoperise 
dovezi. Însă bărbatul era chiar la marginea dealului, pe 
peretele îngust de piatră dintre Groapa din Biddista şi 
mare. Perez se gândi că acea vară caldă din urmă cu 
cincisprezece ani fusese începutul multor rele. Jeremy 
Booth se îndreptase spre moarte când îl lăsase să plece de 
la vernisajul de la Herring House şi încă avea mustrări de 
conştiinţă din pricina asta. Oare cât de rău urma să fie 
dacă nu făcea nimic să-l oprească pe acest bărbat să sară? 

Perez se deplasă repede prin vegetaţie şi înjură în 
surdină când îşi suci glezna călcând într-o movilă de iarbă 
neagră. Pe măsură ce se apropia de margine, chemările 

păsărilor marine şi razele portocalii deveneau tot mai 
puternice, aşa încât îşi simţea capul plin de zgomote şi de 
lumină şi nu mai putea să gândească limpede. 

Kenny Thomson nu-l auzi pe Perez apropiindu-se. 
Detectivul îşi zise că bărbatul era atât de absorbit de 
propriile gânduri, încât ar fi putut să vină cu toată fanfara 
de la Up Helly Aa şi tot nu şi-ar fi dat seama. Kenny stătea 
foarte aproape de margine, cu spatele la Groapă. Perez îl 
strigă: 

— Vino încoace, Kenny. Vino aici, unde pot să-ţi vorbesc. 

Bărbatul se întoarse încet. 

— Stau bine aici unde sunt. Şi n-am nimic de zis. 

— Nu pot să strig până la tine, omule! Nu despre asta! 
Nu despre Lawrence. 

Kenny se întoarse din nou. Acum era cu din nou cu faţa 
către mare. 

Perez se mai apropie puţin, simțind că i se întoarce 
stomacul pe dos. Vedea valurile cum se spărgeau de 
stâncile mai îndepărtate. Zgomotul mării părea să ajungă 
cu greu la Perez. Se gândi la trupul lui Roddy, care se 
zdrobise în Groapă. Se împiedică şi, deşi mai avea câţiva 
metri buni până la margine, simţi că-i stă inima în loc. O 
piatră pe care o atinse cu piciorul se rostogoli până căzu în 
apa de jos. 

— Kenny, nu pot să fac asta, omule! De ce nu vii tu aici 
ca să putem vorbi? 

Poate fiindcă fermierul îi simţise nota de panică din 
voce, îl privi direct. 

— N-ai ce să cauţi aici. 

Perez se chinui să găsească o legătură între ei, un fel de 
a-i vorbi lui Kenny încât să-l convingă să se întoarcă. 

— Mai ţii minte vara aia când lucrai pe Fair Isle, Kenny? 
La portul din North Haven. M-am tot gândit la asta de 
când ne-am revăzut. 

— Serios? 

Kenny se încruntă, dispus să-i fie distrasă atenţia, chiar 
şi doar pentru o clipă, de la propriile gânduri. Poate chiar 
se bucura de ocazie. 

— Ai venit să stai acasă la ai mei, apoi te-ai întors la 
pensiune. M-am întrebat de ce ai făcut asta. 

— Mama ta ţi-a vorbit vreodată despre mine? 

— De atunci nu. Când stăteai în Fair Isle, ştiam că te 
place. N-avea decât lucruri bune de zis despre tine. 

— Am crezut că o iubesc, spuse Kenny. O luasem razna 
din cauza verii. 

Kenny tăcu. 

— Chiar o iubeam. 

Perez simţi din nou un gol în stomac, doar că acesta n- 
avea nimic de-a face cu înălţimea la care se afla. Mama lui 
era mama lui. Nu era o femeie de care să se poată 
îndrăgosti bărbaţii. Nu spuse nimic. 

— Nu s-a întâmplat nimic, spuse Kenny. Nu am fost 
amanti, deşi eu mi-aş fi dorit asta. De aceea m-am mutat 
înapoi la pensiune. M-aş fi urcat pe pereţi dacă stăteam în 
aceeaşi casă cu ea. Nu puteam să stau locului. Nu puteam 
să dorm. Acum ştiu că n-a fost să fie. Mie mi-a fost menită 
Edith. 

Kenny dădu glas unui urlet ciudat, care se pierdu printre 
zgomotele păsărilor. 

— Tata ştia ce simţiţi unul pentru altul? 

Fermierul nu răspunse, părând din nou pierdut în 
propriile gânduri. 

— De ce nu te îndepărtezi de margine, Kenny? Aşa o să 
putem vorbi ca oamenii. Nu despre Fair Isle, ci despre 
Lawrence. 

Perez văzu chipul plin de lacrimi al bărbatului. Era 
arămiu în lumina portocalie. În timp ce-l privea cum 
plânge, Perez îşi dădu seama că-şi ţinea respiraţia. Simţi 
cum inima bătea să-i spargă pieptul. Incă doi paşi şi Kenny 
avea să sară. 

— Nu înţelegi? întrebă Kenny. Nu mai are rost să 
vorbim! Nu mai are! 

— Cred că am înţeles ce s-a întâmplat. 

Perez se aşeză şi începu să respire din nou abia când 
simţi atingerea aspră a limbii-peştelui. 

— De ce nu stai jos, Kenny? Hai, stai lângă mine. 

Kenny rămase în picioare. Perez îşi dădu seama că nu 
reuşea să-l convingă. 

— Când a început? strigă la repezeală, încercând să-l 
facă pe Kenny să-l asculte. Nu-i aşa că Lawrence şi-a dorit 
mereu ce aveai tu, Kenny? Chiar şi atunci când eraţi mici? 

— Era mai mare şi mai deştept decât mine, spuse Kenny. 
Aşa se cuvenea. 

— Vino încoace, repetă Perez. 

Kenny tremura de durere. Întotdeauna fusese un bărbat 
stăpân pe sine, tăcut, subtil, care-şi reprima pornirile. Însă 
era cuprins de emoţii şi nu-şi mai dădea seama cât de 
aproape era de margine. Dacă avea să continue aşa, nu 
mai era mult şi urma să cadă. Perez îşi păstră tonul vocii 
liniştit, vorbind doar cât să fie auzit prin zgomotul 
pescăruşilor. 

— Dar cum să ţi-o ia pe Edith, Kenny? Cum să se cuvină 
asta? 

Kenny îşi lăsă capul pe spate şi dădu drumul unui urlet. 

— Ce mai contează acum? Nu înţelegi, omule? S-a 
sfârşit! 

Ceva îl făcu pe Perez să se aplece şi să se uite pe plajă, 
la poalele dealului, la pietrişul şi la nisipul de jos. Acolo 
zăcea un trup mic, alb. Edith. Soţia lui Kenny. Dragostea 
lui. 

Capitolul 44 


Kenny se lăsă pe vine şi îşi cuprinse capul cu mâinile. 
Perez se ridică încet. Se apropie uşor de celălalt bărbat, 
fixându-l cu privirea ca să nu se uite în jos şi simțind 
curenţii de aer din toate părţile. Într-un final, ajunse în 
spatele lui. li cuprinse umerii şi îl făcu să se ridice, după 
care îl îndepărtă de margine. Apoi se-ntoarseră în Skoles 
fără să vorbească. 

Odată ajunşi în casă, Kenny îl conduse în camera de zi. 
Părea să simtă nevoia unei încăperi puţin mai formale 
decât bucătăria deşi, cu fereastra cu vedere la golf, 
covoarele din lână de oaie şi scaunele confortabile, oricum 
nu era o cameră de interogatoriu obişnuită. Pe policioară 
se aflau poze cu copiii soţilor Thomson, care zâmbeau cu 
strungăreaţă la vedere. Mai era şi o fotografie de la nuntă. 
Kenny tot nu vorbea. Perez ştia că trebuia să-l sune pe Roy 
Taylor, să-l anunţe ce se întâmplase şi să cheme o echipă 
să-i recupereze trupul lui Edith, dar în clip aceea avea 
altceva de făcut. 

— Bea şi tu un păhărel, Jimmy. 

Kenny era din nou destul de stăpân pe sine, chiar dacă 
alb la faţă şi sfârşit. Ieşirea de pe deal parcă nici nu 
avusese loc. Perez aprobă din cap. Kenny luă o sticlă de 
whisky Highland Park dintr-un dulap de lângă şemineu şi 
turnă în două pahare. Cei doi stăteau aşezaţi şi se uitau 
unul la celălalt. 

— Am încercat s-o conving pe Edith să nu sară, spuse 
Kenny. Până la urmă, mi-a alunecat din mâini. 

Închise ochii. Perez îşi zise că imaginea lui Edith păşind 
în gol dincolo de buza prăpastiei nu avea să-l părăsească 
vreodată pe Kenny. 

— Când ai aflat că Edith şi Lawrence erau amanți? Ai 
ştiut de la bun început? 

— Nu, spuse Kenny. Nici nu mi-a trecut prin minte. Nu 
cât am stat pe Fair Isle. Eram prea ocupat cu treburile 
mele de acolo. Tu cum ai ştiut? Ţi-a zis Edith? 

— Ştii foarte bine că n-ar fi făcut aşa ceva, Kenny. A fost 
secretul ei. Avea prea multe de pierdut. 

— Niciodată nu m-am gândit că era genul de femeie care 
să-i placă lui Lawrence. Era tăcută, lipsită de graţie. Nu 
era o frumuseţe. Nu era atrăgătoare încât să se facă 
remarcată. Dar poate că exact asta i-a plăcut la ea. Faptul 
că era aşa liniştită. Determinarea ei. Ar fi putut s-o aibă pe 
arătoasa de Bella, dar până la urmă şi-a dat seama că nu 
asta îşi dorea. 

— Nu crezi că a vrut-o pe Edith doar fiindcă era a ta, 
Kenny? N-o fi fost aşa? Invidia dintre fraţi. Rivalitatea. 

— Nu, spuse Kenny. Nu cred că a fost asta. N-ar fi vrut 
să mă rănească. Nu s-a putut abţine. 

— De unde ştii? 

— Nu ştiu. Nu ştiu sigur. Asta e ce cred - ce vreau să 
cred, în orice caz. 

Afară soarele coborâse mai mult. Acum era înjumătăţit 
de linia orizontului şi câteva fuioare de nori mov îi 
frângeau conturul. Lumina devenea mai blândă, mai puţin 
sumbră. 

— Cum ai aflat de ei, dacă Edith nu ţi-a spus? 

— Am dedus din ce zicea lumea. 

Perez luă o înghiţitură de whisky. 

— Edith însăşi a pomenit câte ceva. Mi-a spus că 
Lawrence era la fel ca Roddy, trebuia să aibă o femeie în 
viaţa lui. Ştiam că în vara aia îşi petrecuse tot timpul liber 
în Biddista. Nu era nici cu Aggie, nici cu Bella, deci trebuia 
să fie vorba de Edith. Apoi, în seara asta, Aggie a mai zis 
ceva asemănător. „Mereu mi-a părut rău de Kenny, a fost 
obligat să fie vioara a doua.” 

— Ştiau cu toţii? 

Kenny era furios. 

— Nu ştiau amănunte, spuse Perez. Dar cei mai mulţi 
dintre ei ştiau că lui Lawrence îi plăcea de Edith. Doar tu 
şi Bella nu ştiaţi, deşi cred că Bella bănuia ceva. Doar 
mândria a oprit-o să fie sigură. 

Perez tăcu. 

— Dar tu, Kenny? Tu cum ai aflat? 

— Mi-am dat seama într-un final, cam ca tine. M-am dus 
în vizită la scriitor, la Wilding. Şi-a adus aminte câte ceva 
din ce se petrecea pe atunci. Toate petrecerile alea. 
Lawrence trebuie să fi vorbit cu el. Mereu devenea 
sentimental când se îmbăta. Ai dreptate: Wilding a 
încercat pe atunci să-i spună Bellei că Lawrence nu era 
interesat de ea, însă ea nici n-a vrut să audă. 

— Jeremy Booth trebuie să fi ştiut la rândul lui. 

Perez mai luă o înghiţitură de whisky. Avea să obţină o 
declaraţie mai târziu. Dar în momentele acelea voia doar 
să-şi pună ordine în propriile gânduri. 

— Booth era pe deal când Lawrence a căzut în Groapă, 
spuse Kenny. A văzut ce s-a petrecut. 

— Ce s-a întâmplat în ziua aia, Kenny? Ţi-a spus Edith? 

— Era în toiul verii, era o noapte înnăbuşitoare. Nu 
puteai respira. Avea loc marea petrecere de la conac. 
Lawrence a rugat-o pe Edith să se vadă cu el pe deal, timp 
în care ceilalţi se îmbrăcau în hainele lor fistichii şi îşi 
puneau măştile. Probabil s-a simţit flatată, nu crezi? Oare 
de asta i-a căzut în braţe? Lawrence, bărbatul pe care îl 
doreau toate femeile, o voia pe ea. I-a spus că trebuia să-i 
vorbească. În fine, l-a lăsat pe taică-miu să aibă grijă de 
copii şi s-a dus să se vadă cu el. Lawrence a spus că Îi 
zisese Bellei că n-avea cum s-o iubească vreodată, că n- 
avea s-o ia de nevastă, că n-avea să întemeieze o familie cu 
ea. „l-am spus că plec să călătoresc prin lume, că plec din 
Shetland.” A rugat-o pe Edith să-l însoţească. „la-i şi pe 
copii. Mergem diseară în Sumburgh şi luăm primul avion 
spre sud.” Aşa era Lawrence. Nu se gândea niciodată la 
aspectul practic al lucrurilor, la un loc în care să stea. 

— Dar ea nu a acceptat? 

Kenny îl privi pe Perez. Parcă-l vedea pentru prima oară. 

— Nu, nu a acceptat. Îi plăcea să fie cu el; poate chiar îşi 
închipuia că-l iubea; dar era căsătorită cu mine. Deja 
ajunseseră în vârful dealului şi erau taman lângă 
prăpastie. A încercat s-o ia în braţe. Ea i-a spus că îi era 
teamă s-o atingă, fiindcă putea fi tentată să cedeze şi să 
accepte. 

Pentru prima oară, în vocea lui Kenny se simţi 
ranchiuna. 

— Mereu a avut efectul ăsta asupra femeilor. 

— Spune-mi ce s-a petrecut, Kenny. 

— L-a împins, iar el s-a împiedicat şi a căzut în Groapă. 
S-a lovit cu capul de pietrele de jos. Edith a coborât după 
el şi şi-a dat seama că era mort. L-a târât în tunel, astfel 
încât nimeni să nu vadă cadavrul de sus. Era o femeie 
voinică. Muncea cot la cot cu mine la fermă. 

Kenny făcu o pauză. 

— Şobolanii, păsările şi apa au dus treaba la bun sfârşit. 

Cei doi tăcură. 

— Şi Jeremy Booth a chestionat-o în seara aceea cu 
privire la Lawrence? 

Kenny clătină din cap. 

— Ea l-a văzut când a urcat înapoi, după ce ascunsese 
cadavrul. Booth era la poalele dealului şi se uita în sus la 
ea. Edith spera că nu văzuse ce se întâmplase între ea şi 
Lawrence. A doua zi, şi-a luat tălpăşiţa. Probabil ea şi-a 
închipuit că se terminase totul. 

— Că scăpase basma curată? A 

— Da. Dar, de fapt, oricum nu scăpase. In fiecare vară 
avea insomnii. Am crezut că era din cauza nopţilor albe, 
dar era din cauza lui Lawrence. 

Kenny lăsă paharul jos. 

— Ar fi trebuit să-mi spună. Ce credea? C-o s-o urăsc? 

— Booth când a luat legătura cu ea? 

— Acum vreo două săptămâni, prin e-mail. A intrat pe 
adresa ei de la muncă, dar l-a deschis aici, acasă. Mereu 
lucra seara la calculatorul ăla al ei. Booth văzuse 
documentarul despre Roddy şi Bella şi Biddista. Preciza 
faptul că Edith lucra la centrul de îngrijire şi cumva ne 
făcea să părem mult mai bogaţi decât eram. Booth 
susţinea că avea nevoie de bani. Pentru fiica lui. Pentru a 
compensa toţi anii în care nu-i fusese alături. 

Kenny se uită la Perez. 

— Şi cu fiica mea cum rămâne? Ei ce-i zic? 

Perez clătină din cap, dând de înţeles că nu ştia ce 

răspundă. î 

— Apoi a apărut la ea, la birou. Închipuie-ţi cât de şocată 
a fost! Crezuse că Booth era în Anglia, şi deodată s-a trezit 
cu el acolo, susţinând că era un vechi prieten de-al lui 
Willy şi având o înfăţişare destul de diferită. Vorbea liniştit 
cu bătrânul când l-a găsit ea. Îl întreba: „Tu ştii ce s-a 
întâmplat, Willy, nu-i aşa? În orice caz ai bănuit.” Dar Willy 
nu voia să discute cu el. 

— Willy a zise că venise un englez la el şi îi tot punea 
întrebări, spuse Perez. La început am crezut că se referea 
la Wilding. Când mi-am dat seama că era vorba de Booth, 
m-am întrebat de ce Edith nu a menţionat faptul că venise 
în vizită. Ce s-a întâmplat apoi? 

— Booth a zis că urma să vină în Biddista la vernisaj. A 
zis că o să facă un mic spectacol, ca să se distreze şi să 
împuşte doi iepuri dintr-o lovitură. Bella a fost mereu o 
vacă cu nasul pe sus. Îl chemase la ea acasă şi ştersese cu 
el pe jos. N-avea să-i strice, la rândul ei, să vadă cum e. 
Cred că pur şi simplu îi plăcea să se ţină de răutăţi. I-a 
plăcut la nebunie să se costumeze şi să-şi pună masca. 
Edith nu-l întrebase ce avea de gând. Doar voia să-l vadă 
plecat, fără scandal. Booth a zis că o să ia şi banii de la ea. 
Locul de întâlnire era coliba de la ponton. 

Kenny se ridică şi mai turnă whisky în paharul lui Perez, 
apoi în al său. 

— De ce nu i-a dat pur şi simplu banii? întrebă Perez 
încetişor. 

Kenny ridică din umeri. 

— Mi-a spus că nu avea încredere în el. Nu ştia dacă nu 
cumva urma să se întoarcă, să vrea mai mulţi bani. Şi 
detesta ideea în sine. Mereu am muncit din greu pentru ce 
am avut. Aşa a spus, dar mi-am dat seama că era cu nervii 
întinşi la maximum. Toate nopţile alea nedormite... De asta 
nu mai gândea clar. 

Kenny ţinea ambele mâini pe pahar, dar tot îi tremurau. 
Se străduia din greu şi să nu i se spargă vocea. 

— L-a aşteptat în colibă, pe întuneric. Booth luase 
geanta de pe plajă şi îşi pusese masca aia tâmpită pe faţă. 

Iar făcea pe clovnul. Poate voia s-o sperie. Poate că nu l-ar 
fi strangulat dacă i-ar fi văzut chipul - nu arăta ca o fiinţă 
omenească atunci când purta chestia aia - dar nu sunt 
foarte sigur. Mereu a fost determinată, odată ce-şi punea 
în cap ceva. L-a luat prin surprindere pe întuneric, l-a 
sugrumat pe la spate. A făcut ca totul să pară o sinucidere 
şi s-a întors în grădină înainte să cobor eu de pe deal. 

Kenny tăcu şi îl privi cu tristeţe pe detectiv. 

— Habar n-am avut ce s-a întâmplat. Am fost căsătoriţi 
în tot acest timp şi habar n-am avut. 

— Şi care a fost treaba cu Roddy? Era doar un copil pe 
vremea când a murit Lawrence. 

— A văzut-o întorcându-se de la ponton în noaptea în 
care a murit Booth. Se uita pe geamul de la Herring 
House. 

— Desigur. Îmi aduc aminte că l-am văzut. 

— Nu s-a gândit deloc la asta, până când ea a spus că nu 
plecase din Skoles. Probabil că asta nu-i dădea pace. S-a 
dus la centrul de îngrijire ca să-l viziteze pe Willy şi a spus 
ceva care a speriat-o. „Ce făceai acolo pe mal, Edith? Cu 
cine te-ai văzut aseară?” A inventat ea ceva, dar i-a fost 
clar că nu l-a convins. 

Poate, îşi zise Perez, Roddy îşi amintise de ceva, vreo 
imagine de când era copil, la fel cum îşi amintise şi Bella. 

— Aşa că l-a ucis şi pe el. 

— Da, spuse Kenny. L-a ucis şi pe el. Bietul băiat! Orice 
părere aveam eu despre el, nu merita aşa ceva. Edith 
spunea mereu că-i aduce aminte de Lawrence. L-a convins 
să se întâlnească lângă Groapă şi l-a ucis în acelaşi mod. 
Celor de la centrul de îngrijire le-a spus că dădea 
consultaţii acasă. 

— Ştiu, spuse Perez. Am verificat. 

Kenny lăsă jos sticla de whisky, îşi luă capul în mâini, la 
fel cum făcuse pe deal, şi începu să plângă. 

Capitolul 45 


De această dată vorbiră acasă la Perez, un loc care lui 
Taylor mereu i se păruse a fi mai mult o barcă decât o 
casă, dacă se lua după felul cum plescăiau valurile care 
loveau peretele exterior şi zgomotele pescăruşilor de pe 
acoperiş. Perez făcea o cafea, iar Taylor striga la el din 
camera de zi, unde se întinsese pe podea. Zicea că-l doare 
spatele. Îl tot necăjea. Totul începuse în urma unei 
accidentări la sport. Uneori, numai aşa putea să reducă 
durerea. 

— Ar fi trebuit să-mi dau seama, strigă Taylor. 

Părea furios pe el însuşi. 

— În casa lui Booth era o fotografie cu Edith şi cu 
Lawrence. Mi-au trimis-o cei din West Yorkshire prin e- 
mail. Păreau foarte în largul lor unul cu celălalt. Dacă m-aş 
fi prins că erau amanti, aş fi ajuns la concluziile astea 
înaintea ta. Am lăsat percheziţia în sarcina băieţilor de 
acolo. Bineînţeles că pentru ei fotografia nu însemna 
nimic. 

Perez intră cu o tavă pe care se aflau o cafetieră, căni şi 
un pachet de biscuiţi cu ciocolată. 

— N-ai fi crezut că e în stare de aşa ceva, nu? întrebă 
Taylor, vorbind ceva mai încet. Nu era o femeie aşa mare. 

Englezul se ridică în picioare, se dezmorţi şi luă o cană 
de pe tavă. 

— Dar era zdravănă. Totuşi, îl ajuta pe Kenny la fermă, 
şi era obişnuită cu efortul de la centrul de îngrijire. Booth 
nu se aştepta să fie atacat. Odată ce s-a trezit cu firele în 
jurul gâtului, nu s-a zbătut prea mult. lar înscenarea 
sinuciderii a fost şi mai simplă. 

— Probabil a crezut că a scăpat basma curată. Chiar 
dacă oasele ar fi fost găsite după atâţia ani, nimeni nu s-ar 
fi gândit la o crimă. 

— Lumea credea că Lawrence a dispărut din cauză că i-a 
fost frântă inima, spuse Perez. li spusese Bellei că urma să 
plece. Ei îi convenea să se creadă că a plecat din cauza ei. 

E o femeie orgolioasă. Kenny era în Fair Isle pe atunci, aşa 
că nimeni nu a verificat dacă Lawrence luase într-adevăr 
feribotul. Când s-a întors Kenny, povestea era deja bătută 
în cuie şi el a crezut-o: Lawrence plecase din Shetland din 
cauză că Bella a refuzat să-l ia de bărbat. 

Insă unele persoane din Biddista ştiau că nu aşa se 
întâmplase, gândi Perez. Sau măcar bănuiau. Într-un 
asemenea loc, era imposibil să treci sub tăcere o astfel de 
legătură. Doar că toţi îşi păstraseră bănuielile pentru ei 
înşişi. Nu era o conspirație, fiindcă subiectul nu fusese 
discutat. Lawrence dispăruse şi nimeni nu se mai gândise 
la el. Chiar nu voiau să ştie. Uneori, ăsta era singurul mod 
de a supravieţui în Shetland. Perez îşi zise că probabil 
Willy bănuia ce se întâmplase, dar că îşi dorise să-l 
protejeze pe Kenny. Il dusese pe Booth la feribot în 
noaptea de după crimă. 

— Ce l-a făcut pe Booth să se întoarcă după atâţia ani? 

Taylor era din nou pe podea, cu picioarele întinse. 

— Lăcomia, spuse Perez. Tocmai îşi regăsise fiica şi voia 
să recupereze timpul pierdut. Sau să-i dea un cadou gras 
ca s-o determine să-l iubească. Trupa lui se târa ca 
întotdeauna, iar el nu avea bani puşi deoparte. Se chinuia 
să trăiască de pe-o zi pe alta. Apoi a văzut documentarul la 
TV, care se pare că i-a prezentat pe Kenny şi Edith ca pe 
nişte bogătaşi, şi gândul i s-a format în minte. 

— De ce n-a încercat s-o şantajeze pe Edith când a murit 
Lawrence? 

— La ce bun? Familia Thomson avea la rândul ei 
probleme cu banii. Doar de câţiva ani au început să aibă o 
situaţie mai bună. Booth voia să uite întreaga vizită. Bella 
se pricepe de minune să-şi bată joc de oameni, iar Booth 
avea antecedente cu fuga. Pe lângă asta, cred că Willy îl 
gonise. Era un bărbat zdravăn pe atunci şi probabil că a 
vrut să fie sigur că Booth pleacă în sud. 

— Dar Booth s-a întors şi Edith a decis că nu voia să-i 
plătească. 

— A crescut fără nimic, spuse Perez. Nu avea de gând 
să-i dea bani câştigaţi cu greu unui individ care voia s-o 

şantajeze. Era obişnuită să controleze situaţii şi să 
păstreze secrete. Credea că o să scape basma curată. 

Perez stătea pe pervaz şi privea spre mare. 

— Şi amnezia? Care a fost treaba cu aia? întrebă Taylor. 

— În viziunea lui Booth, toată scena de la petrecere a 
fost o farsă menită să-i facă în ciudă Bellei. Nu se aştepta 
să fie luat deoparte de un poliţai, iar eu i-am zis direct cu 
ce mă ocup. Cu siguranţă că nu voia să explice ce căuta în 
Biddista. Amnezia a fost o scuză să-mi evite întrebările. 

— Iar Wilding unde se potriveşte în peisaj? 

— Nu se potriveşte. Era prea ocupat cu basmele lui şi cu 
noua casă pentru a se mai gândi la altceva. A vorbit cu 
Willy despre poveştile vechi din Shetland. Avea nevoie de 
material pentru o nouă serie de cărţi. Asta-i tot. 

Taylor se ridică şi aşeză cana înapoi pe tavă. Era 
încruntat. 

— Ai făcut-o din nou. Mi-ai luat-o înainte. 

— E terenul meu, spuse Perez. Habar n-aş avea de unde 
să încep în Inverness. 

Taylor păru gata să mai zică ceva, însă doar zâmbi. 


Două zile mai târziu, Perez îl conduse pe Taylor la 
Sumburgh. Fran îi însoţi. Se dusese să ia nişte cafea, 
lăsându-i pe cei doi în sala de aşteptare, când englezul auzi 
că îi e anunţat zborul. Îşi luă geanta şi se îndreptă spre 
coadă, apoi se întoarse. 

— Nu voiam să-ţi zic, spuse deodată, dar să ştii că 
schimb postul. Am fost recrutat. 

Işi afişă rânjetul ca de lup. 

— Ca să vezi, nu? Mă întorc la Liverpool ca să iau în 
primire Brigada de Infracţiuni Majore. Nu voiam să accept. 
Prea aproape de casă, prea multe amintiri neplăcute. Dar 
nu vreau să mai lucrez aici niciodată. M-am săturat de 
vremea asta, de lumina asta. Încă un caz din ăsta şi aş fi la 
fel de nebun ca voi. 

Taylor zâmbi din nou ca să arate că glumise, întrucâtva, 
apoi păşi pe uşă. Îl văzură prin geam cum se îndepărta pe 
asfalt, însă nu se întoarse către ei şi nu le făcu semn cu 

mâna. 

— Ce zici să ne plimbăm puţin, să bem o cafea? 

Urcară în maşina lui Perez, îndreptându-se spre nordul 
insulei. Se tot întrebase cum s-o invite, aşa că întrebarea 
sună stângace, puţin bolovănoasă. 

— Sigur. 

— Mă gândeam să ne oprim la Biddista. 

— De ce ai vrea să faci asta? întrebă Fran. S-a terminat. 
Nu mai e răspunderea ta. 

— Mie mi se pare că e. 

— Chiar crezi că-şi doresc să te vadă? 

— O să vrea nişte răspunsuri, spuse Perez. 

— E o formă de aroganță să te crezi de neînlocuit. 

Însă Fran rostise vorbele cu drag, iar Perez bănui că 
asta însemna că voia să vină cu el. Era recunoscător. N-ar 
fi vrut să meargă singur. 

Parcară pe drumul de lângă Herring House. O vreme 
priviră către plajă, apoi intrară. În cafenea nu era niciun 
client, însă Martin şi mama lui stăteau de vorbă la o masă. 
Aggie îi văzu intrând şi se opri în mijlocul frazei. Perez îi 
salută, dând din cap. 

— Îmi pare rău. Îmi pare rău de cum s-a terminat totul. 

Preţ de o clipă, cei doi doar se holbară la el. Perez se 
întrebă dacă aşa urma să fie tratat de-acum încolo în 
Biddista, dacă nimeni nu avea să-i mai vorbească. 

— Tocmai îi spuneam lui Martin, începu Aggie, că nu 
ştiam ce se întâmplase cu Lawrence. Nu eram sigură. Ştii 
cum e aici, Jimmy. Sunt unele lucruri pe care nu vrei să le 
ştii. Asta nu mă opreşte să mă învinuiesc pentru ce s-a 
întâmplat de atunci încoace. 

Urmă un scurt moment de tăcere, apoi Martin se ridică 
să le ia comanda. Dintr-odată, lucrurile reveniseră la 
ritmul obişnuit, la fel ca un stop-cadru care pornea din nou 
la viteză normală. Parcă erau doi turişti care se opriseră să 
bea o cafea. 

— Ingirid şi soţul ei o să se mute înapoi în Skoles, spuse 
Aggie. O să-i ţină de urât lui Kenny o vreme. Ingirid naşte 
în curând. O să fie bine să mai avem un copil în Biddista. 

Perez îşi dădu seama că Aggie se gândea şi la viitorul ei 
nepot. 

— Păcat că Willy n-o să mai fie prin preajmă să-i ia cu 
barca. 

— Poate, spuse femeia. Dar vremurile alea nu erau chiar 
aşa grozave. 

Aggie îi zâmbi. 

— Fugi acasă, Jimmy. Într-o zi frumoasă ca asta, sigur ai 
ceva mai bun de făcut. N-avem nevoie de tine aici. 

Fran îşi strecură braţul peste braţul lui. Perez simţi cum 
materialul mătăsos al bluzei îi atinge pielea. Ea se întoarse 
spre el şi îi zâmbi. 

— Da, hai acasă, Jimmy. Avem lucruri mult mai bune de 
făcut. 

ANN CLEEVES 
nopți albe 


„- Nu aveai nimica tine?, întrebă Perez. O geantă? O servietă? 

Îşi dădu seama că părea disperat. Fantezia în care-și petrecea o noapte 
cu Fran pierea văzând cu ochii. 

- De unde săștiu? 

Aproape că strigase deznădăjduit. 

- Mă ducsă verific. 

- Nu, spuse bărbatul. Nu pleca! 

- Ţi-a făcut cineva vreun rău? De ce ti-e teamă? 

Se gândi pentru o dipă. li revenise cumva vreo frântură de memorie? 
- Nu sunt sigur. 

-Vino cu mine dacă vrei. 


- Nu. Nu pot să dau ochii cu oamenii ăia.” 
Ann Cleeves - Nopți albe 


„E o plăcere să citești Nopți albe. Personaje interesante, ambianță 
minunată, acţiune captivantă și nimic prea violent sau sângeros! 
Avantajul e că după ce o termini știi că te așteaptă alte două volume.” 


Reginald Hill 


„0 poveste misterioasă foarte bună, axată pe personaje, care 
excelează prin talent narativ fără să facă apel la violenţă explicită.” 


Susanna Yager, The Telegraph 


„Un mister construit cu multă grijă, plin de atmosferă și suspans.” 
Jessica Mann, Literary Review 


„Una dintre marile reușite ale romanului e modul afectuos în care 
Cleeves descrie această comunitate rurală mică.” 
Sunday Times 

